(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΔ΄

Πέμπτη, 22 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Γ. Γεωργαντά, σελ.
3. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Ελληνοαγγλική Αγωγή, το 10ο Δημοτικό Σχολείο Νίκαιας, το 120ο Δημοτικό Σχολείο, το 5ο Δημοτικό Σχολείο Πάτρας, το 1ο Δημοτικό σχολείο Αφάντου Ρόδου, το Γυμνάσιο Συκουρίου Λάρισας και από το 4ο Γυμνάσιο Πρέβεζας , σελ.
4. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συνέχιση της συζήτησης και ψήφιση του σχεδίου νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ. , σελ.
ΜΠΟΥΡΑΣ Α. , σελ.
ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΠΟΣΤΟΛΑΚΗ Ε. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΧΗΤΑΣ Κ. , σελ.

Β. Επί του σχεδίου νόμου του Υπουργείου Δικαιοσύνης:
 ΑΘΑΝΑΣΙΟΥ Χ. , σελ.
 ΑΠΟΣΤΟΛΑΚΗ Ε. , σελ.
 ΑΠΟΣΤΟΛΑΚΗΣ Γ. , σελ.
 ΒΕΛΟΠΟΥΛΟΣ Κ. , σελ.
 ΒΟΛΟΥΔΑΚΗ Σ. , σελ.
 ΒΡΕΤΤΑΚΟΣ Γ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΔΗΜΗΤΡΙΑΔΗΣ Π. , σελ.
 ΗΛΙΟΠΟΥΛΟΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΓΚΟΥΝΗΣ Κ. , σελ.
 ΚΕΦΑΛΑ Γ. , σελ.
 ΚΟΜΝΗΝΑΚΑ Μ. , σελ.
 ΚΟΝΣΟΛΑΣ Ε. , σελ.
 ΚΟΝΤΗΣ Ι. , σελ.
 ΚΟΥΛΚΟΥΔΙΝΑΣ Σ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΠΙΜΠΙΛΑΣ Σ. , σελ.
 ΜΠΟΥΓΑΣ Ι. , σελ.
 ΝΑΤΣΙΟΣ Δ. , σελ.
 ΝΙΚΟΛΑΪΔΗΣ Α. , σελ.
 ΝΟΤΟΠΟΥΛΟΥ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΡΑΣΤΑΤΙΔΗΣ Σ. , σελ.
 ΡΟΥΝΤΑΣ Γ. , σελ.
 ΣΑΡΑΚΗΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΤΑΜΑΤΗΣ Γ. , σελ.
 ΣΤΙΓΚΑΣ Β. , σελ.
 ΤΖΑΝΑΚΟΠΟΥΛΟΣ Δ. , σελ.
 ΦΛΩΡΙΔΗΣ Γ. , σελ.
 ΦΩΤΙΟΥ Θ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.
 ΨΥΧΟΓΙΟΣ Γ. , σελ.

Γ. ΠΑΡΕΜΒΑΣΕΙΣ:
 ΠΛΕΥΡΗΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΔ΄

Πέμπτη 22 Φεβρουαρίου 2024

Αθήνα, σήμερα στις 22 Φεβρουαρίου 2024, ημέρα Πέμπτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση του σχεδίου νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας».

Τον λόγο έχει ο κ. Ψυχογιός από τον ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε ένα πολύ σοβαρό νομοσχέδιο, ένα νομοσχέδιο στο οποίο θα μπω κατευθείαν.

Το τελικό του κείμενο έχει σημαντικές νέες διατάξεις που δεν υπήρχαν στο αρχικό, το οποίο ήρθε εντελώς βεβιασμένα στη Βουλή και για τις οποίες δεν υπήρξε κανένα περιθώριο και καμμία δυνατότητα συζήτησης προετοιμασίας, αλλά ένας πλήρης αιφνιδιασμός του νομοθετικού Σώματος. Δεν συγκροτήθηκε νομοπαρασκευαστική επιτροπή για την προετοιμασία του, όπως έγινε το 2019, απαρτιζόμενη από εξέχοντες καθηγητές, νομικούς, δικαστές και άλλους, για τους κώδικες που φέραμε τότε.

Είναι η δέκατη έβδομη νομοθετική παρέμβαση στους δύο ποινικούς κώδικες, στον Κώδικα Ποινικής Δικονομίας και τον Ποινικό Κώδικα, οι οποίοι όπως όλοι δέχονται θα πρέπει να έχουν μία σταθερότητα. Θα πρέπει να μεταβάλλονται αργά, προκειμένου να υπάρχει και ασφάλεια δικαίου. Tη στιγμή μάλιστα που όχι μόνο φέρνετε ένα κείμενο με πολύ σημαντικές αλλαγές χωρίς ενημέρωση, αλλά και βεβιασμένα στη Βουλή, αλλά έρχεστε για τον ν.4855/2021, τον δικό σας νόμο, να φέρετε αλλαγές. Τι δεν πήγε καλά; Τι άλλαξε από τότε; Δεν πρέπει να πείτε κάτι γι’ αυτό; Ποια είναι η συνταγή που πέτυχε λοιπόν και πρέπει τόσο γρήγορα σε τόσο σοβαρά κείμενα να κάνουμε αλλαγές;

Όλα αυτά, λοιπόν, αποτελούν χωρίς καμμία αμφιβολία ένα πρότυπο κακής νομοθέτησης. Όχι μόνο αυτό όμως. Το συγκεκριμένο νομοσχέδιο είναι ένα μνημείο ποινικού λαϊκισμού, αλλά και εντυπώσεων και επικοινωνίας που η Κυβέρνηση δεν διστάζει να φέρει και μάλιστα για να ικανοποιήσει όχι μόνο το ακροδεξιό και συντηρητικό ακροατήριο, αλλά και τους Βουλευτές της, το ένα τρίτο εκ των οποίων ζητήματα δικαιωμάτων κράτους δικαίου δεν ψήφισαν τις προηγούμενες μέρες. Πατάτε σε δύο βάρκες και όπως έχουμε πει και άλλες φορές στο τέλος τι λέει ο λαός; Πέφτει στο νερό όποιος πατάει σε δύο βάρκες.

Αυτό το νομοσχέδιο εξακολουθεί να υπηρετεί το κυβερνητικό ψευδοαφήγημα για νόμο και τάξη το οποίο, όμως, εξαντλείται στην αυστηροποίηση των ποινών και μόνο. Ανατρέπει τη χρυσή ισορροπία μεταξύ αντεγκληματικής, δηλαδή της τιμωρίας των εγκληματιών, και της ανθρωποκεντρικής φιλελεύθερης λειτουργίας με τις δικονομικές εγγυήσεις στο Ποινικό Δίκαιο. Έτσι, βήμα-βήμα, από ένα ισορροπημένο ποινικό σύστημα πάμε ολοταχώς σε ένα απολύτως τιμωρητικό σύστημα και μάλιστα οι αλλαγές που φέρνετε οδηγούν και σε εκπτώσεις στην ποιότητα της απονομής δικαιοσύνης, σε μια κατ’ επίφαση δικαιοσύνη, όπως θα γίνει και με τους καινούργιους δικαστικούς χάρτες που θα φέρετε το επόμενο διάστημα.

Πρέπει να είναι ξεκάθαρο στους πολίτες που μας ακούνε ότι η ρητορεία σας περί ατιμωρησίας δεν αφορά τους μεγαλοεγκληματίες του λευκού κολάρου, αλλά αφορά σε μικροεγκληματικότητα και αφορά τις υποκλοπές, το βαρύ έγκλημα, τους μεγαλοαπατεώνες αυτή η ατιμωρησία. Αν ήθελε η Κυβέρνηση πράγματι να υποστηρίξει τα θύματα, θα ενίσχυε την δικονομική θέση του υποστηρίζοντος την κατηγορία, που πολλές φορές αντί να προστατεύεται διώκεται κιόλας, θα δημιουργούσε δομές και θεσμούς υποστήριξης και πρόνοιας όπως την υπόθεση χαρακτηριστικά της δωδεκάχρονης ή γυναικών που πάνε να καταγγείλουν και δεν βρίσκουν το δίκιο τους, δεν θα υπονόμευε θεσμούς υποδοχής θυμάτων.

Σταχυολογώντας μερικές από τις διατάξεις του νομοσχεδίου, στέκομαι στην ποινή του άμεσου συνεργού η οποία εξομοιώνεται στο άρθρο 47 του Ποινικού Κώδικα με αυτή του αυτουργού, κάτι το οποίο προφανώς αντιβαίνει στην αρχή της αναλογικότητας. Είναι πρωτόγνωρα πράγματα αυτά. Ούτε στο πρώτο έτος της νομικής δεν υπάρχει ταύτιση του άμεσου συνεργού με τον αυτουργό.

Η πρόσκαιρη κάθειρξη ανεβαίνει από τα δεκαπέντε στα είκοσι χρόνια, μια διάταξη που αφορά δεκάδες διατάξεις και τις επηρεάζει χωρίς επαρκή τεκμηρίωση και μάλιστα έχοντας μελέτες και έχοντας και στοιχεία και έρευνες που λένε ότι η βεβαιότητα της σύλληψης είναι αυτή που κυρίως αποτρέπει παρά η αύξηση σε αυτό το επίπεδο των ποινών. Ελάτε στην Κορινθία να δείτε ποια είναι η κατάσταση στα αστυνομικά τμήματα σήμερα από προσωπικό και ποια είναι η εγκληματικότητα.

Ενώ επαναφέρει και τη δικαστική απέλαση για κάθε κάθειρξη και για οποιοδήποτε έγκλημα, που εκτός από τη σύγχυση μεταξύ διοικητικής και δικαστικής απέλασης, θα επαναφέρει και το φαινόμενο των φιλοξενούμενων αλλοδαπών στις φυλακές, δηλαδή αυτών που ενώ θα έχουν εκτίσει την ποινή τους παραμένουν κρατούμενοι γιατί δεν εκτελείται η απέλασή τους για περίπου τρεισήμισι μήνες.

Και αυτό είναι όχι μόνο για το ακροδεξιό ακροατήριο, αλλά είναι και κατά τη γνώμη μου εξαιρετικά επικίνδυνο, διότι αυτή τη στιγμή στη διοικητική κράτηση ήδη, στα κέντρα κράτησης στέκονται οι άνθρωποι και κρατούνται μέχρι δεκαοκτώ μήνες, έχουμε αυτοκτονίες, έχουμε ανθρώπους που πεθαίνουν, δεν υπάρχουν γιατροί και αυτό πάτε να το κάνετε και στις ελληνικές φυλακές.

Αυξάνονται οι περιπτώσεις για τον εγκλεισμό στη φυλακή των ανηλίκων -127 του Ποινικού Κώδικα- αν και είναι γνωστό ότι αυτοί περισσότερο χρειάζονται εκπαίδευση και αγωγή, παρά τιμωρία και φυλακή. Ήταν ένα από τα κομμάτια που έφερε ο νόμος Παρασκευόπουλου, το οποίο δεν αναφέρατε. Ο κ. Φλωρίδης πάλι χρησιμοποίησε τα ψέματα για τον νόμο Παρασκευόπουλου και δεν στάθηκε στο τι έκανε για τα σχολεία δεύτερης ευκαιρίας, την επανένταξη των ανηλίκων. Και μάλιστα, για τους άνω των δεκαπέντε θα προβλέπεται πλέον ποινικός σωφρονισμός για κάθε κακούργημα και όχι όπως μέχρι σήμερα, που αφορά εγκλήματα που στρέφονται κατά της ζωής ή της σωματικής ακεραιότητας. Ενώ αυξάνεται το όριο κράτησης από τα οκτώ στα δέκα έτη.

Επίσης, για παράδειγμα στις φυλακές ανηλίκων της Κορίνθου, με αυτές τις αλλαγές σας μέχρι τώρα αλλά και με αυτές που φέρνετε δημιουργήθηκε μια εκρηκτική κατάσταση. Επανέρχεται ο ασαφής και ηθικολογικός όρος του έντιμου βίου ως ελαφρυντικό αντί του αντικειμενικού όρου του σύννομου βίου που νομοθέτησε ο Ποινικός Κώδικας του 2009 και επικρότησε η ποινική επιστήμη. Επανέρχεται η μετατροπή της ποινής φυλάκισης σε χρηματική, που όμως οι πλούσιοι θα μπορούν να το αντέξουν και όχι οι φτωχότεροι ενώ η υφ’ όρων απόλυση γίνεται εξαίρεση από κανόνας και θα είναι δυσκολότερη αφού εισάγεται ένας επιπλέον όρος, ο οποίος αναφέρεται στην πρόβλεψη του μέλλοντος για επικινδυνότητα πράξης η οποία ξανακρίνεται.

Ενισχύεται η αρμοδιότητα του Μονομελούς Εφετείου. Ένας δικαστής θα καλείται μόνος του να δικάζει κακουργήματα και να επιβάλει ποινές δεκαπέντε έως είκοσι ετών περιορίζοντας ή εξαφανίζοντας την αρμοδιότητα των τριμελών εφετείων. Και σίγουρα η δικαιοσύνη γίνεται πιο ακριβή, διότι αυξάνονται τα ήδη προβλεπόμενα παράβολα ή μπαίνουν καινούργια.

Κάναμε μια τροπολογία, κύριε Πρόεδρε, για τη γυναικοκτονία για πολλοστή φορά και θέλουμε να την υποστηρίξετε, ενώ ζητάμε και ενίσχυση σε προσωπικό και μέσα των υπηρεσιών αλλά και πλήρη στοιχεία για να μπορεί να εφαρμόζεται πλήρως η σύμβαση της Κωνσταντινούπολης και να έχουν προστασία τα θύματα.

Με το παρόν νομοσχέδιο, κυρίες και κύριοι συνάδελφοι, η φυλακή από έσχατο μέσο του Ποινικού Δικαίου θα έλθει με τις διατάξεις αυτές τόσο έντονα που θα αφορά πλέον την καθημερινότητα της ίδιας της κοινωνικής πλειοψηφίας. Ποινές που πλέον θα φτάνουν στα δύο χρόνια φυλάκισης αφορούν πλημμελήματα που σήμερα εκδικάζονται καθημερινά, εγκλήματα αμέλειας, εγκλήματα που σχετίζονται με θέσεις διαχείρισης κινδύνων, αλλά και ανθρώπους ακόμα με μικρά χρέη στο δημόσιο και μικρής επικινδυνότητας. Θα συμπεριλάβει στον απειλητικό της κύκλο η φυλακή ευρύτερα κομμάτια του πληθυσμού. Δεν είναι άλλωστε μακρινή εμπειρία της κυβέρνησης Σαμαρά όταν καλούμασταν από πελάτες μας να τους υπερασπιστούμε όταν κρατούνταν σε αστυνομικά τμήματα για οφειλές μικρών ποσών σε ασφαλιστικά ταμεία και εφορία. Δυστοπία, φτωχοποίηση και τιμωρία, μαστίγιο και καρότο, λέγεται αυτό.

Η Κυβέρνηση δεν βρίσκει χρήματα για ασφαλή τρένα, για να δώσει στους αγρότες, να μειώσει τον ΦΠΑ στα τρόφιμα και το βρεφικό γάλα, να κάνει πρόληψη σε πολλά επίπεδα. Θα χρειαστεί όμως και θα βρει χρήματα για περισσότερα κελιά, για περισσότερες φυλακές, δημόσιες ή ιδιωτικές.

Όμως, κύριε Υπουργέ, και πάω προς το τέλος της ομιλίας μου, δεν θα επικαλεστώ ούτε τους μεγάλους θεωρητικούς, τον Φουκώ, τον Ρουσσώ ή τους λαμπρούς καθηγητές που είχαμε στην Κομοτηνή σε έναν τομέα πολύ δυνατό, τους αείμνηστους Καρύδη, Σαρέλη αλλά και τους Μπέκα, Κωστάρα και άλλους, αλλά θα πω κάτι το οποίο είπε ο πρώην Γενικός Γραμματέας του Υπουργείου Δικαιοσύνης, ένας άνθρωπος που κατά κοινή ομολογία ήταν εξαιρετικός, ο Γιώργος Σάλης, ότι η Κυβέρνηση επενδύει χωρίς αντεγκληματική ανάγκη και απρόσφορα στην τελετουργία της αποτυχημένης φυλακής. Κάνει αναδιανομή ποινών προς τα κάτω, μετατρέποντας τη χώρα σε μια σύγχρονη σωφρονιστική αποικία, αναφερόμενος όπως και εσείς παραδέχεστε στον επερχόμενο υπερπληθυσμό που θα φέρουν οι διατάξεις κάτι το οποίο μας καταγγέλλει το Συμβούλιο της Ευρώπης και υπακούει σε μια πρωτόγονη πολιτική και νομική σκέψη.

Κλείνω, κύριε Πρόεδρε, υπενθυμίζοντας ότι πριν από περίπου πενήντα ένα χρόνια για την ακρίβεια σαν χθες στις 22 Φεβρουαρίου του 1973 έγινε η εξέγερση των φοιτητών στη Νομική που ζήτησαν ελευθερία, δημοκρατία, δικαιοσύνη, δικαιώματα και μια άλλη κοινωνία. Γι’ αυτό και η αποχή των δικηγόρων, που πάντα έχουμε την έγνοια για το τι γίνεται στην κοινωνία και τα ανθρώπινα δικαιώματα τόσο καιρό. Γνωρίζοντας λοιπόν, πάρα πολύ καλά την ευθύνη μας ως οι λειτουργοί της δικαιοσύνης, ως άνθρωποι του δικαίου και ενεργοί πολίτες, θα σηκώσουμε τον πήχη ψηλότερα, εκεί που αξίζει στην ελληνική κοινωνία, τους αγώνες του ελληνικού λαού, τον νομικό μας πολιτισμό και μια κοινωνία δικαιωμάτων και υποχρεώσεων και όχι μια κοινωνία ζούγκλα με ανισότητες και καταστολή σε όλα χωρίς καμμία πρόληψη και χωρίς επανένταξη. Και αυτό να είστε σίγουροι ότι θα το κάνουμε αταλάντευτα και χωρίς καμμία έκπτωση.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Παραστατίδης Στέφανος από το ΠΑΣΟΚ.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με εξαίρεση τους λειτουργούς ποινικής δικαιοσύνης, οι περισσότεροι από τους υπόλοιπους πολίτες σκεφτόμαστε με τρόπο αφηρημένο για το ποινικό μας σύστημα. Η γνώση μας και η εμπειρία μας καθορίζεται συχνά από τα στερεότυπα που αναπαράγονται από τα μέσα μαζικής ενημέρωσης, στις καθημερινές μας συζητήσεις, ακόμη και στις αίθουσες του Κοινοβουλίου.

Για όσους όμως έρθουν σε επαφή με το σύστημα ως κατηγορούμενοι, ως μάρτυρες, ως ένορκοι, ως παθόντες η ποινική δικαιοσύνη μετατρέπεται από αφηρημένες έννοιες σε επιστημονικά εγχειρίδια, από στερεότυπα και από πολιτικές κορώνες στην Αίθουσα του Κοινοβουλίου σε έναν κατακλυσμό συναισθημάτων, δάκρυα, αίμα, θυμό, απώλεια, λύτρωση, απόγνωση.

Μια ποινική απόφαση μπορεί να γκρεμίσει μια ζωή, να διαλύσει οικογένειες, να χωρίσει παιδιά από τους γονείς τους, να στείλει ανθρώπους στη φυλακή. Και αυτό είναι κάτι το οποίο δεν πρέπει ποτέ να το ξεχνάμε.

Κυρίες και κύριοι συνάδελφοι, το ποινικό σύστημα στις σύγχρονες δημοκρατίες αποτελεί έναν θρίαμβο του ανθρώπινου πολιτισμού, θρίαμβο του ορθολογισμού, θρίαμβο της ελευθερίας απέναντι στο σκοτάδι του θρησκευτικού φανατισμού του Μεσαίωνα, απέναντι στον ακραίο αυταρχισμό της απολυταρχίας, απέναντι στα βασανιστήρια, στον εξευτελισμό, στην ακύρωση της ανθρώπινης φύσης, απέναντι στη λογική του όχλου που απαιτούσε τιμωρία στην πυρά, καταδίκες με συνοπτικές διαδικασίες, μόνιμο ηθικό στιγματισμό του κατηγορουμένου ή ακόμα και του υπόπτου.

Γιατί τα λέω αυτά; Γιατί άκουσα τον Υπουργό Δικαιοσύνης -έναν άνθρωπο που πέρα από την κοινή μας καταγωγή, μεγάλωσα και μαζί του πολιτικά, έμαθα, τον σέβομαι και τον εκτιμώ, το κρατώ όμως στην άκρη αυτό, καθώς η πολιτική είναι πολιτική- να δηλώνει ότι εννέα στους δέκα πολίτες επιθυμούν αυστηροποίηση των ποινών. Να αιτιολογεί δηλαδή επικαλούμενος την κοινή γνώμη τις διατάξεις του υπό ψήφιση νομοσχεδίου που προχωρούν σε μία άνευ προηγουμένου αυστηροποίηση του πλαισίου επιβολής και εκτέλεσης των ποινών, αγγίζοντας τα όρια της αυταρχικοποίησης της ποινολογίας. Μια αυστηροποίηση που μας οδηγεί σε κάποιες περιπτώσεις σε άμεσο κίνδυνο παραβίασης των διεθνών υποχρεώσεων της χώρας στο πλαίσιο της Ευρωπαϊκής Σύμβασης των δικαιωμάτων του ανθρώπου.

Κυρίες και κύριοι συνάδελφοι, τα δικαιώματα των κατηγορουμένων κατοχυρώθηκαν για να προστατέψουν από την τυραννία του όχλου και τη συντριπτική υπεροπλία ισχύος του κρατικού κατασταλτικού μηχανισμού. Δεν περίμενα ότι στην Ελλάδα του 2024 μία πιο σύγχρονη όψη αυτής της τυραννίας θα χρησιμοποιούνταν για να τα αποδυναμώσει.

Κυρίες και κύριοι συνάδελφοι, είναι η έβδομη φορά που η Κυβέρνηση αυτή αλλάζει τον Ποινικό Κώδικα και την Ποινική Δικονομία. Μέχρι να τους διαβάσουμε θεωρούνται ξεπερασμένοι. Και το κάνει η Κυβέρνηση στο πλαίσιο ενός ιδιότυπου ποινικού λαϊκισμού προσαρμοσμένου στην επικαιρότητα. Και το κάνει χωρίς την απαραίτητη σύμμετρη εκπροσώπηση των φορέων, πανεπιστημιακών, δικαστικών λειτουργών, δικηγόρων διαμέσου νομοπαρασκευαστικής επιτροπής. Και το κάνει παρ’ ότι η επιστημονική κοινότητα έχει αποφανθεί πως η αυστηροποίηση των ποινών, η επιμήκυνση του χρόνου φυλάκισης δεν μειώνει την εγκληματικότητα, δεν προστατεύει τα θύματα. Και το κάνει βασιζόμενη σε ένα υποτιθέμενο αίσθημα ατιμωρησίας. Μα, ποια ατιμωρησία; Ο μέσος αριθμός κρατουμένων μεταξύ των σαράντα οκτώ κρατών-μελών του Συμβουλίου της Ευρώπης είναι εκατόν τέσσερις κρατούμενοι ανά εκατό χιλιάδες κατοίκους. Στην Ελλάδα είναι εκατόν έξι, στην Ιταλία είναι ενενήντα, στη Γερμανία εξήντα επτά, στην Ολλανδία είναι πενήντα εννέα, στον αντίποδα στην Τουρκία είναι τριακόσιοι εξήντα πέντε. Αλήθεια, τι επιδιώκουμε; Να γυρίσουν στο Χόλυγουντ του εξπρές του μεσονυχτίου και για τις ελληνικές φυλακές; Δεν υπάρχει ατιμωρησία. Αδικία υπάρχει. Και ο πολίτης υπάρχει, ο πολίτης που αναρωτιέται αν θα βρει το δίκιο του και αν θα το βρει στον εύλογο χρόνο που η δικαίωση του θα έχει κάποια αξία. Ένας πολίτης που, προσέξτε, απαντά σε ποσοστό 70% ότι η δικαιοσύνη δεν είναι ανεξάρτητη από την εκάστοτε κυβέρνηση και τα κέντρα ισχύος, βάσει έρευνας της κοινής γνώμης του Πανεπιστημίου Μακεδονίας. Ο ελέφαντας στο δωμάτιο που κάνουμε ότι δεν τον βλέπουμε.

Κυρίες και κύριοι συνάδελφοι, το νομοσχέδιο αναφέρεται στην επιτάχυνση και την ποιοτική βελτίωση της απονομής της ποινικής δικαιοσύνης, όμως στην πραγματικότητα δεν πετυχαίνει τίποτα από τα δύο.

Η εκδίκαση σοβαρών αδικημάτων από μονομελείς συνθέσεις θα επιφέρει πτώση της ποιότητας της απονομής της ποινικής δικαιοσύνης. Οι πολυμελείς συνθέσεις, η διάσκεψη των προέδρων, οι διαφορετικές ματιές είναι αυτές που οδηγούν σε ισορροπημένες αποφάσεις και στενεύουν τα περιθώρια αδικιών.

Η κατάργηση των ενδιάμεσων σταδίων της ποινικής προδικασίας θα οδηγήσει σε τεράστιες δικογραφίες με ελλιπή επεξεργασία απευθείας στο ακροατήριο. Ο περιορισμός της αρμοδιότητας των μικτών ορκωτών δικαστηρίων και των αρμοδιοτήτων των ενόρκων στην ποινική διαδικασία θα θέσει σοβαρό ζήτημα συμβατότητας με το άρθρο 97 του Συντάγματος.

Η εκδίκαση των εφέσεων και πάλι από τριμελές εφετείο δεν θα είναι συμβατή με τα αυξημένης τυπικής ισχύος άρθρο 2 παράγραφος 1 του 7ου πρωτοκόλλου της ΕΣΔΑ, το οποίο κατοχυρώνει το δικαίωμα επανεξέτασης της καταδικαστικής απόφασης από ανώτερο δικαστήριο. Δηλαδή θα ζήσουμε το παράδοξο της επανεξέτασης από εφέτες νεότερους εκείνων που δίκασαν πρωτοδίκως.

Ο επανακαθορισμός των ορίων των μειωμένων ποινών, η αυστηροποίηση των κανόνων για την έκτιση των ποινών μάς γυρνάει τουλάχιστον σαράντα χρόνια πίσω και θα οδηγήσει σε μαζικές και άδικες φυλακίσεις για πράξεις μειωμένης απαξίας, με καταστρεπτικά αποτελέσματα για τους καταδικαζόμενους και για τις οικογένειές τους, αλλά και ατεκμηρίωτη προληπτική λειτουργία.

Υπάρχει, αλήθεια, μια επιστημονική συγκριτική μελέτη που να δικαιολογεί αυτές τις επιλογές;

Κυρίες και κύριοι συνάδελφοι, η ψήφιση των διατάξεων του νομοσχεδίου αναμένεται να προκαλέσει: Πρώτον, συμφόρηση των ποινικών ακροατηρίων. Δεύτερον, υπερκορεσμό των σωφρονιστικών καταστημάτων. Τρίτον, πτώση της ποιότητας των δικαστικών αποφάσεων και αύξηση των εσφαλμένων δικαστικών κρίσεων. Τέταρτον, περιορισμό των θεμελιωδών δικαιωμάτων των κατηγορουμένων και ανατροπή της δικαιοπολιτικής και δογματικής ισορροπίας του ποινικού μας συστήματος.

Μπορεί να έχω άδικο. Αυτό όμως θα γίνει ορατό μέχρι και τις επόμενες εκλογές και θα αξιολογηθούμε όλοι εκ του αποτελέσματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, λέγοντας πως η διαφορά μας σε αυτό το νομοσχέδιο το οποίο διαπνέεται από τιμωρητικό αντιφιλελεύθερο πνεύμα είναι βαθιά ιδεολογική. Η φιλελεύθερη προσέγγιση της ποινολογίας συνοψίζεται στη βασική αντίληψη ότι οι ποινές πρέπει να έχουν πρωτίστως σωφρονιστικό και όχι τιμωρητικό και εκδικητικό, επικοινωνιακό χαρακτήρα. Απώτερος, άλλωστε, σκοπός της ποινής είναι να επανεντάξουμε σταδιακά τους κατάδικους μετά την έκτιση των ποινών τους, όχι να συνθλίψουμε τις ζωές τους από θέση ισχύος.

Με βάση τα ανωτέρω, είναι μονόδρομος η καταψήφιση επί της αρχής του σχεδίου νόμου.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παραστατίδη.

Τον λόγο ζήτησε και έχει ο κύριος Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πήρα τον λόγο επειδή μίλησε ο Στέφανος και του είπα «Πρόσεξε τι θα πεις, γιατί είσαι γιατρός».

Λοιπόν, δεν το ήξερα. Για να δείτε πώς νομοθετούμε, δεν το ήξερα. Γιατί η κατηγορία είναι ότι έχει μια ατμόσφαιρα στην κοινωνία και με βάση αυτή ερχόμαστε εδώ.

Τώρα το πρωί δέχτηκα ένα τηλεφώνημα από τον πρόεδρο του Ιατρικού Συλλόγου Θεσσαλονίκης και από έναν άλλον που δεν θα πω ποιος είναι, ο οποίος μου είπε το εξής. Στις 12 Μαρτίου είναι η ευρωπαϊκή ημέρα κατά της βίας εναντίον των γιατρών και των νοσηλευτών και ότι η Θεσσαλονίκη οργανώνει μια εκδήλωση γι’ αυτή τη μέρα και μου ζήτησε να παραβρεθώ. Γιατί με θυμήθηκαν να με καλέσουν; Διότι στο νομοσχέδιο εδώ για πρώτη φορά υπάρχει διάταξη η οποία προστατεύει τους γιατρούς, τους νοσηλευτές και τους διασώστες του ΕΚΑΒ από τη βία που ασκείται εναντίον τους όταν ασκούν τα καθήκοντά τους.

Και τώρα ακούμε εδώ κριτική ότι εμείς νομοθετούμε με βάση ένα λαϊκό αίσθημα. Όχι, νομοθετούμε με βάση τις πραγματικές ανάγκες. Το ίδιο θα μπορούσαν να μας πουν -και φαντάζομαι θα μας καλέσουν και οι καθηγητές και οι δάσκαλοι- γιατί για πρώτη φορά νομοθετούμε και δημιουργούμε ποινικά αδικήματα για όσους ασκούν πράξεις βίας εναντίον τους.

Άρα, δεν είναι ποινικός λαϊκισμός αυτό. Είναι μια γνήσια απάντηση σε υπαρκτά προβλήματα του ελληνικού λαού και κοινωνικών ομάδων οι οποίες δρουν για το καλό του κοινωνικού συνόλου. Άρα λοιπόν αντίθετα με την προτροπή, εγώ θα σας καλούσα να τα ψηφίσετε αυτά.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον κ. Νατσιό, Πρόεδρο της Κοινοβουλευτικής Ομάδας Νίκη.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ κύριε Πρόεδρε.

Κυρίες και κύριοι συνάδελφοι, χθες στα Γιάννενα γιορτάσαμε την επέτειο της απελευθέρωσης. Επέτειος σημαίνει επανάληψη, αυτό σημαίνει η λέξη, να επαναλάβουμε εμείς οι νεότεροι το ήθος, το θυσιαστικό πνεύμα των παλαιότερων.

Καμαρώσαμε το ποτάμι της ζωής, στα νιάτα της Ελλάδος, να παρελαύνουν στην πόλη των Ιωαννίνων και καθώς έβλεπα τους νέους μαθητές ή τους στρατιώτες, σκεφτόμουν την αποπνικτική ατμόσφαιρα της προηγούμενης εβδομάδας, όταν ψηφιζόταν το επαίσχυντο νομοσχέδιο και βλέπαμε κρεμασμένους στα θεωρεία τους ανθρώπους που περίμεναν, τους ομοφυλόφιλους, με λαχτάρα, και σκεφτόμουν λοιπόν να δούμε κάποτε μια άλλη εικόνα στο Κοινοβούλιο, να κρέμονται με την ίδια λαχτάρα στα θεωρεία νέα ζευγάρια, πολύτεκνες οικογένειες, περιμένοντας κάτι καλό από την Κυβέρνηση, μια δραστική απόφαση που θα άλλαζε τη ζωή τους.

Μιλάμε για ποινικούς κώδικες, για τιμωρία. Θέλω να πω το εξής. Έρχεται πολύ σύντομα το νομοσχέδιο για τα ιδιωτικά πανεπιστήμια. Το κρίσιμο ερώτημα που πρέπει να μας απασχολεί, κύριε Υπουργέ, είναι όχι σε τι πανεπιστήμια θα στείλουμε τα παιδιά μας, αλλά τι παιδιά θα στείλουμε στα πανεπιστήμια. Γιατί, κακά τα ψέματα, επανειλημμένως έχω πει ότι έχουμε μια παιδεία που είναι παιδομάζωμα.

Βλέπουμε ανήκουστες εικόνες στις ελληνικές πόλεις, νέα παιδιά να έχουν συμπήξει συμμορίες, θα έλεγα, να κυκλοφορούν ως αγέλες λύκων, επιδιδόμενα σε βιαιοπραγίες. Το κρίσιμο ερώτημα είναι γιατί.

Πριν αναλύσω τα του νομοσχεδίου που συζητάμε, να αναφέρω κάτι. Γιατί λοιπόν φτάνουν τα παιδιά σε αυτό το σημείο; Είναι πολλές οι αιτίες. Θα αναφέρω μόνο μία. Όταν οι νέοι δεν έχουν γλώσσα δεν έχουν λόγο, όταν η γλωσσική τους φαρέτρα είναι άδεια, όταν δεν μπορούν να συνομιλήσουν, να συνεννοηθούν, φτάνουν πολλές φορές στην εξαλλοσύνη και αντί να λύνουν τις διαφορές τους με τον λόγο, λύνουν τις διαφορές τους με τα χέρια.

Έλαβα μία επιστολή -θα τη διαβάσω- από ομάδα κλασικών φιλολόγων που εξηγούν γιατί τα παιδιά μας, επαναλαμβάνω, φτάνουν στην εξαλλοσύνη. Θα είναι τα πιο αθώα θύματα των νέων κωδίκων που εισάγετε. Διαβάζω λοιπόν και στον επίλογο θα αναφερθώ στο νομοσχέδιο που συζητάμε.

Να αναφέρω πριν γι’ αυτό που έλεγα ότι λύνονται τα θέματα με τον λόγο. Θυμήθηκα έναν πολύ ωραίο στίχο του ποιητή Εμπειρίκου ο οποίος έλεγε: «Πάρε τις λέξεις μου, δώσ’ μου το χέρι σου». Και τι περνάει από χέρι σε χέρι; Απαντά ο Ελύτης: «Μα, η ανθρωπιά».

Γράφει η ομάδα αυτή των κλασικών φιλολόγων: «Τα τελευταία τρία-τέσσερα χρόνια αντιμετωπίζουμε σχεδόν καθημερινά μια πρωτόγνωρη κατάσταση, η οποία συνίσταται στα εξής χαρακτηριστικά σε γενικές γραμμές: Αδυναμία ορθής ανάγνωσης του κειμένου, ένα μεγάλο ποσοστό των παιδιών αδυνατεί να διαβάσει ολοκληρωμένα ένα κείμενο, κομπιάζοντας διαρκώς και αλλοιώνοντας αρκετά συχνά τις λέξεις. Εξάντληση, ιδιαίτερα εάν η ανάγνωση παραταθεί για περισσότερες από έξι-επτά σειρές, οπότε ο μαθητής ή η μαθήτρια αρχίζει σχεδόν να ασθμαίνει. Αδυναμία συγκράτησης λέξεων, πολύ περισσότερο φράσεων, όταν τα παιδιά καλούνται να γράψουν καθ’ υπαγόρευσιν ένα κείμενο. Σχεδόν έπειτα από την δεύτερη ή τρίτη λέξη λησμονούν τι έχει ειπωθεί και ζητούν την επανάληψη της πρότασης, οπότε η υπαγόρευση λαμβάνει τη μορφή ανάγνωσης σε παιδιά δημοτικού. Εξαιρετικά περιορισμένο λεξιλόγιο, φτωχό λεξιλόγιο - φτωχή σκέψη.

Ενδεικτικά θα αναφέρουμε ορισμένες από τις περιπτώσεις οι οποίες -πιστέψτε με- δεν είναι καθόλου σπάνιες: Μαθήτρια Α΄ λυκείου δεν γνώριζε εάν η δύση του ηλίου λαμβάνει χώρα το πρωί ή το βράδυ, ενώ μαθητής Β΄ λυκείου δεν γνώριζε εάν η λέξη «είσοδος» χρησιμοποιείται όταν μπαίνουμε ή όταν βγαίνουμε από το σπίτι. Αντιθετικά ζεύγη, π.χ. άνοδος - κάθοδος, αισιοδοξία - απαισιοδοξία, προκαλούν σύγχυση ως προς τη σημασία τους, την οποία αρκετές φορές τα παιδιά αποδίδουν αντίστροφα και άλλα πολλά τα οποία φαντάζουν ίσως υπερβολικά ή ακόμη και απίστευτα αποτελούν ωστόσο μια καθημερινή πραγματικότητα πλέον.

Αδυναμία κατανόησης κειμένου. Κείμενα ακόμη και τα πιο απλά, δυσκολεύουν ως προς την κατανόησή τους, ενώ σε ασκήσεις κατά την ανάγνωση του κειμένου δεν διαβάζονται λέξεις, με αποτέλεσμα να προκύπτει το ακριβώς αντίθετο νόημα. Παραδείγματος χάριν, σε κείμενο που αναφέρει ότι: «Ο επαγγελματικός προσανατολισμός δεν αποτελεί τη μοναδική λύση για την πληροφόρηση των νέων», σε ερώτηση σωστού ή λάθους (θεωρείται πως ο επαγγελματικός προσανατολισμός δίνει μόνο αυτός τη βοήθεια που χρειάζεται ένα παιδί για τη λήψη σωστών επαγγελματικών επιλογών) δίνεται καταφατική απάντηση, διότι απλά δεν διαβάστηκε το «δεν».

Ακόμη αδυναμία σύνταξης πρότασης ή περιόδου λόγου. Χαρακτηριστικές περιπτώσεις: «Το άλογο τρέχουν τέσσερα πόδια στη φύση». «Η μητέρα των παιδιών ήρθε για να φάνε το φαγητό τους». Κείμενα από μαθητές λυκείου είναι αυτά.

Απουσία τονισμού λέξεων, πλήθος ορθογραφικών λαθών, τα οποία αποδεικνύουν απουσία στοιχειωδών γνώσεων γραμματικής.

Τα φαινόμενα αυτά παρατηρούνται ακόμη και σε μαθητές και μαθήτριες, των οποίων η βαθμολογία κυμαίνεται σε αρκετές περιπτώσεις σε επίπεδα άνω των δεκαοκτώ, σε μερικές μάλιστα περιπτώσεις προσεγγίζει ακόμη και το είκοσι.

Παρόμοια περιστατικά ακούγονται -και έχω ακούσει προσωπικά- από φιλολόγους που εργάζονται σε λύκεια και σε πειραματικά σχολεία της χώρας. Όλα αυτά αποτελούν τον ένα τομέα, τον εκπαιδευτικό. Υπάρχουν και κάποια άλλα πιο ανησυχητικά φαινόμενα που άπτονται της ψυχικής υγείας των παιδιών μας. Είναι πιο σοβαρά αυτά. Αύξηση των δυσλεκτικών παιδιών. Παρατηρείται σημαντική αύξηση των δυσλεκτικών παιδιών, αν και προσωπικά θεωρούμε ότι σε κάποιες περιπτώσεις ο χαρακτηρισμός ενός παιδιού ως «δυσλεκτικού», αποτελεί την εύκολη λύση, επειδή δεν δόθηκε η πρέπουσα προσοχή από γονείς και κυρίως εκπαιδευτικούς στις μικρές τάξεις του δημοτικού.

Σημαντική αύξηση των φαινομένων άγχους. Τα φαινόμενα υπερβολικού και ανεξέλεγκτου άγχους λαμβάνουν πλέον τη μορφή επιδημίας. Μαθητές και μαθήτριες αγχώνονται -επαναλαμβάνω λόγια ομάδας φιλολόγων μάχιμων- όταν πρόκειται να συντάξουν και το πιο απλό κείμενο έκτασης εξήντα ή εβδομήντα λέξεων ή έστω και μία ακόμη παράγραφο. Η καταφυγή σε ψυχολόγους δεν προσφέρει συνήθως τα αναμενόμενα αποτελέσματα, καθώς τα αίτια είναι πολύ βαθύτερα και συνήθως σχετίζονται με την απουσία οργανωμένου και συστηματικού διαβάσματος όλα τα προηγούμενα χρόνια. Έτσι ολοένα και πιο συχνά προκρίνεται πλέον η λύση των ψυχιάτρων και η λήψη αγχολυτικών ή ήπιων ηρεμιστικών.

Ακόμη πολύ σημαντικό, απουσία -το βλέπουν οι εκπαιδευτικοί, οι φιλόλογοι- ενδιαφέροντος για τη ζωή. Αρκετά από τα παιδιά εκδηλώνουν μια εξαιρετικά έντονη διάθεση, απαισιοδοξία δηλαδή, θεωρώντας πως τίποτε δεν έχει νόημα και καμμία προσπάθεια δεν μπορεί να προσφέρει τη χαρά του αγώνα για την κατάκτηση ενός επάθλου, όπως και αν το προσδιορίζει αυτό ο καθένας. Παράλληλα, αρνούνται τα παιδιά ή αδυνατούν να κάνουν συζήτηση σε μαθήματα, όπως παραδείγματος χάριν η έκθεση, εκθέτοντας προσωπικές απόψεις ή θέτοντας γενικότερες απορίες ή ερωτήματα δηλώνοντας ένα γενικότερο ενδιαφέρον για τη ζωή. Παιδιά «στρείδια», τα χαρακτήρισε πολύ εύστοχα ένας συνάδελφός μας πριν από λίγο καιρό και πραγματικά έχει απόλυτο δίκιο.

Παράλληλα, στο σχεδόν ακόμη παιδικό μυαλό τους δημιουργείται σύγχυση και κυριολεκτικά «πανδαιμόνιο» από καθημερινά αμφιβόλου ηθικού περιεχομένου μηνύματα, αλλά και από τον κατακλυσμό από καθημερινές αρνητικές ειδήσεις που εντείνουν το άγχος για το μέλλον, αφαιρώντας την αθωότητα της παιδικής ηλικίας και πολλά παιδιά βρίσκουν καταφυγή σε συμμορίες για να εκτονωθούν ή για να βρουν ενδιαφέρον.

Δεν μπορούμε να προσδιορίσουμε με ακρίβεια τα αίτια, γράφουν οι φιλόλογοι, αυτής της κατάστασης. Είναι άραγε η σύγχρονη εποχή, η οποία με τις τεχνολογικές ανακαλύψεις της έχει διαμορφώσει -και διαμορφώνει καθημερινά- ένα νέο πλαίσιο λειτουργίας στην εκπαίδευση; Είναι ο εγκλεισμός λόγω κορονοϊού και τα απόνερα του;

Προχθές δημοσιεύθηκε σε εφημερίδα ότι το 40% των νέων παιδιών έχουν σαφή και φανερή εξάρτηση από τις νέες τεχνολογίες. Ευθύνεται ακόμη η απουσία ορθής διδασκαλίας στις τάξεις του δημοτικού, οπότε και τίθενται οι βάσεις σε βασικές γλωσσικές έννοιες; Και παράλληλα μήπως βαδίζουμε πλησίστια σε μια κοινωνία, στην οποία το λεξιλόγιο θα περιοριστεί σε εκατό με διακόσιες λέξεις; Θα εκλείψει άραγε κάθε δυνατότητα λογικής επεξεργασίας, κατανόησης και ανάλυσης εννοιών; Και το κυριότερο θα μετατραπούμε εμείς και κυρίως τα παιδιά μας σε κοινωνία φαρμακευτικά ελεγχόμενων ατόμων, σε φαρμακανθρώπους όπως προσφυώς ονομάστηκε, στην οποία κοινωνία η άρνηση αντιμετώπισης κάθε δυσκολίας θα καταπραΰνεται ή θα θεραπεύεται με ηρεμιστικά και ψυχοφάρμακα;

Το ερώτημα, λοιπόν, που προκύπτει ξεκάθαρα είναι τι ακριβώς πρέπει να πράξουμε ως κράτος, ως κοινωνία και ως παιδεία από εδώ και πέρα. Προσωπικώς φρονούμε πως πρέπει να υπάρξει μια πανστρατιά από όλους μας με συνειδητοποίηση της σοβαρότητας της καταστάσεως και διάθεση ουσιαστικής παραβατικής πολιτικής. Τα πράγματα, πλέον, είναι πάρα πολύ ανησυχητικά και απαιτούν άμεσες και ρηξικέλευθες λύσεις.

Κυρίες και κύριοι συνάδελφοι, αγαπητοί συμπολίτες και συμπολίτισσές μας, που παρακολουθείτε την κοινοβουλευτική αυτή διαδικασία θα ήθελα από το Βήμα της Βουλής για να μπω σιγά - σιγά και στο υπό συζήτηση θέμα να σας ευχαριστήσω για τα χιλιάδες μηνύματα συμπαράστασης και συστράτευσης στον αγώνα μας ενάντια στο εθνοκτόνο νομοσχέδιο για την ισότητα στον πολιτικό γάμο, που ψευδεπίγραφα έφερε την λέξη «γάμος»» στον τίτλο του. Γάμος, το τονίσαμε, υπάρχει μόνο ένας και είναι το μέγα μυστήριο του γάμου εντός της Εκκλησίας μας. Όλα τα υπόλοιπα είναι πράξεις. Αυτό για να ξέρουμε τι λέμε και τι γράφουμε και προπαντός τι ψηφίζουμε ή καταψηφίζουμε.

Η διαδικασία που οδήγησε στη ψήφιση του συγκεκριμένου νόμου έκανε, όμως και εμάς που αντιδρούμε πιο σοφούς. Ανέδειξε ένα ακόμα μεγάλο πρόβλημα της κοινωνίας μας, την έλλειψη ορθής κατήχησης. Εάν είχαν κατηχηθεί σωστά και οι συνάδελφοι, που ψήφισαν το νομοσχέδιο για την ισότητα στον πολιτικό γάμο, θα ήξεραν το μεγάλο λάθος που διέπραξαν. Ποτέ, όμως, δεν είναι αργά. Και εάν το θελήσει ο Θεός θα μπορέσουμε στο μέλλον να αλλάξουμε τον συγκεκριμένο νόμο. Στηρίζουμε τα πάντα στην απέραντη αγάπη του Χριστού και στη Θεία Οικονομία. Είναι ώρα, πλέον, για πράξεις, για παραδείγματα και πολλή προσευχή.

Πιστεύω πως όταν σβήσουν -και έσβησαν τα φλας- από τις selfies και όταν έμειναν οι Ελληνίδες και οι Έλληνες Βουλευτές μόνοι τους θα ήξεραν εάν έπραξαν ορθώς ή λάθος.

Πάντως το ευχάριστο είναι πως ο λαός μας ξέρει. Μας το λένε συνεχώς απλοί άνθρωποι που μας πλησιάζουν και μας δίνουν δύναμη και κουράγιο. Αυτός ο απλός κόσμος θα δείξει σύντομα σε όσους τον κορόιδεψαν ότι για να συνεχίσει να έχει προμετωπίδα του την πατρίδα, την πίστη και την οικογένειά του οφείλει να αγωνιστεί. Μπορεί πολλές ελληνικές οικογένειες να είναι στο μεγαλύτερο ποσοστό τους φτωχές, να ταξιδεύουν τα παιδιά τους με ένα επικίνδυνο και φονικό ελληνικό τρένο για να πάνε στα δημόσια πανεπιστήμια τους, για να πάνε στις δουλειές τους των 680 ευρώ, για να πάνε στις μονάδες τους για να υπηρετήσουν, όμως είναι οικογένειες με πατέρα, με μητέρα, με παππού και γιαγιά και οι βάσεις οι σωστές έχουν μπει, μπαίνουν και θα παίρνουν καθημερινά ό,τι και να κάνουν μία χούφτα αποξενωμένοι από την πραγματική κοινωνία πολιτικοί.

Πάντως, οφείλουμε να συγχαρούμε την Κυβέρνηση για ένα πράγμα. Δεν την προλαβαίνουμε. Μετά το αντισυνταγματικό νομοσχέδιο για την ισότητα στον πολιτικό γάμο, έφερε αμέσως ένα άλλο νομοσχέδιο με πολλές γκρίζες έως αντισυνταγματικές ζώνες.

Αναφορικά, λοιπόν, με τις παρεμβάσεις στον Ποινικό Κώδικα και τον Κώδικα Ποινικής Δικονομίας, προχωράτε για άλλη μια φορά τη νομοθετική διαδικασία με όλους τους εμπλεκόμενους φορείς αντίθετους. Αντιλαμβάνεστε, προφανώς, πως αυτό δεν είναι τουλάχιστον δημοκρατικά σωστό; Αντιλαμβάνεστε την ανάγκη διακρίσεως των τριών εξουσιών; Ξέρετε, πολλές φορές αποδεικνύει κάποιος τη γενναιότητά του αποσύροντας κάτι που δεν είναι σωστό.

Την ώρα που φέρνετε το νομοσχέδιο αυτό γνωρίζετε ότι απεργούν οι δικηγόροι εδώ και καιρό και έχουν συσσωρευτεί εκατοντάδες υποθέσεις προς εκδίκαση και με τις αλλαγές που προτείνετε θα οδηγήσετε σε νέες, όπως συμβαίνει σήμερα, απεργιακές κινητοποιήσεις.

Σας λέμε ένα απλό παράδειγμα. Πώς γίνεται να ζητάτε τη δήμευση της περιουσίας ανθρώπων που εμπλέκονται σε εμπρησμό, όταν η περιουσία που προτείνετε να δημευτεί δεν έχει προκύψει από παράνομη πράξη. Αντιλαμβάνεστε τι προτείνετε; Καταλαβαίνετε ότι αυτό που ζητάτε να εφαρμόσουν οι δικαστές οδηγεί σε αντισυνταγματικές πράξεις και γενικές δημεύσεις; Καταλαβαίνετε πού μπορεί να οδηγήσουν αυτές οι αποφάσεις; Η γενική και μερική δήμευση της περιουσίας καταδίκου είναι αντισυνταγματική. Και επιτέλους, ας μιλήσουμε και για τις ευθύνες του κράτους, για τις φονικές και καταστροφικές πυρκαγιές και ας μην τα ρίχνουμε όλα στην κακιά την ώρα, στον «στρατηγό άνεμο» και σε εκούσιους ή ακούσιους εμπρηστές.

Δεν καταλαβαίνω γιατί θέλετε να επιτρέψετε με τις παρεμβάσεις που ζητάτε να μπορεί κάποιος να διαρρεύσει διαφημιστικά γεγονότα για κάποιον απλά με την δικαιολογία του «έτσι μου είπαν» ή «έτσι πίστευα». Εκτός αν επιθυμείτε την ικανοποίηση μιας μικρής ομάδας δημοσιογράφων, κατηγορούμενων για συκοφαντική δυσφήμηση, που επιθυμούσαν διακαώς την κατάργησή της και την υποβάθμισή της σε κατηγορία απλής δυσφήμισης. Τι άλλο να πούμε; Τι άλλο να σκεφτούμε; Προφανώς, δεν θέλετε να τους χαλάσετε την καρδιά. Καταλαβαίνετε ότι με τις ρυθμίσεις αυτές θα μπορεί ο καθένας να επικαλείται «αξιόπιστες πηγές», αποκλείοντας τη γνώση του ψεύδους και να λέει ό,τι θέλει;

Ας αναφερθούμε τώρα και σε ένα επίσης σημαντικό θέμα τις παρεμβάσεις σας, που μας προβληματίζει ιδιαίτερα, και εδώ θέλω πραγματικά να μας εξηγήσετε τι ακριβώς προσπαθείτε να κάνετε βάζοντας από το παράθυρο την πιθανότητα η οποιαδήποτε κακουργηματική πράξη απιστίας τελεστεί από σήμερα και μέχρι την 30-3-2014 σε βάρος οποιουδήποτε νομικού προσώπου του χρηματοπιστωτικού τομέα από την 30-6-2024 να μην μπορεί να διωχθεί ποινικά, αν δεν κατατεθεί σχετική έγκληση εντός τριών μηνών.

Επίσης, τι ακριβώς προσπαθείτε να επιτύχετε με την μεταφορά αρμοδιότητας από τριμελή σε μονομελή δικαστήρια, μία διαδικασία που είναι τουλάχιστον άστοχη και σίγουρα επικίνδυνη. Το γνωρίζετε ότι μονομελή δικαστήρια κακουργημάτων δεν λειτουργούν σε καμμία χώρα της Ευρώπης εκτός από τη Μάλτα; Πώς θα κρίνεται μια υπόθεση ως απλή για να μεταφερθεί σε μονομελές δικαστήριο χωρίς να έχει γίνει νωρίτερα η απαραίτητη επεξεργασία και έρευνα, μειώνοντας έτσι τα υπερασπιστικά δικαιώματα του κατηγορουμένου και βάζοντας σε κίνδυνο την ορθοκρισία του δικαστηρίου;

Κι άντε, λοιπόν, και μετατρέπετε τα τριμελή σε μονομελή δικαστήρια ώστε να εκδικαστούν περισσότερες υποθέσεις. Αίθουσες είστε σίγουροι πως υπάρχουν για να στεγάσουν τις δίκες με τους απελευθερωμένους από τα τριμελή δικαστήρια δικαστές; Σας λέμε πως υπό τις παρούσες συνθήκες αυτό είναι αδύνατο.

Πείτε μας, επίσης, πώς θα μεταδοθεί η δικαστική πείρα σε μονομελές δικαστήριο. Φυσικά και χάνεται η δικαστική πείρα με αυτή τη μετατροπή που θέλετε να επιβάλλετε. Σας το λέμε, λοιπόν, πως τα λάθη από τα μονομελή δικαστήρια θα αυξήσουν τις εφέσεις και θα οδηγήσετε τη δικαιοσύνη σε έναν φαύλο κύκλο.

Αναφορικά τώρα με τον λεγόμενο εκσυγχρονισμό του νομοθετικού πλαισίου για την πρόληψη και την καταπολέμηση της ενδοοικογενειακής βίας, δεν βλέπουμε πουθενά να αναφέρετε τις ευθύνες του κράτους για την έλλειψη δομών πρόνοιας και μέτρων πρόληψης. Ξεκινήστε από αυτά και μετά φτάνετε στην αυστηροποίηση των ποινών.

Κυρίες και κύριοι συνάδελφοι, επιλογικώς στην αρχαία ελληνική δημοκρατία η δικαιοσύνη ήταν υπέρτατη εξουσία γιατί ήταν πραγματικά και λαϊκή. Μπορούσε να αναιρέσει ακόμη και αποφάσεις της Εκκλησίας του Δήμου. Γιατί ο πολίτης στην άμεση και γι’ αυτό γνήσια αρχαιοελληνική δημοκρατία μετέχει, όπως γράφει και ο Αριστοτέλης, «κρίσεως και αρχής». «Ασκεί κρίσιν». Στη αρχαία ελληνική γλώσσα «κρίση» σημαίνει δίκη, δηλαδή δικαστική εξουσία και «αρχήν» που σημαίνει διαχειρίζεται ο ίδιος τα κοινά. Έτσι διασφαλιζόταν η απονομή του δικαίου χωρίς διακρίσεις σε πλούσιους και φτωχούς, ισχυρούς και αδύναμους.

Οι αντιλήψεις των πολιτών για τη δικαιοσύνη κατά την περίοδο της άμεσης και συμμετοχικής δημοκρατίας εκφράζονται με τους στίχους του Ευριπίδη στις «Ικέτιδες». Σε μετάφραση, σε ελληνική νεοελληνική απόδοση: «Φτωχός και πλούσιος έχουν τα ίδια δικαιώματα. Μπορούν εξίσου να προσφύγουν στη δικαιοσύνη. Και ο πλούσιος δεν έχει καλύτερη μεταχείριση από τον φτωχό. Αν ο αδύναμος έχει δίκιο, θα νικήσει τον ισχυρό».

Και κλείνω με μια παραπομπή στον «Πρωταγόρα» του Πλάτωνα, μια και είμαστε στο περιβάλλον της αρχαίας ελληνικής γραμματείας, ο οποίος λέει έναν ωραίο μύθο. Θα τον πω εν συντομία. Όταν ο Δίας έφτιαχνε τον κόσμο και εμπλούτιζε τα διάφορα ζώα με διάφορα προτερήματα, με νύχια, με φτερά, με δύναμη, με ταχύτητα, άφησε τον άνθρωπο αβοήθητο. Τρέχει ο Ερμής και λέει στον Δία ότι αν τον αφήσουμε τον άνθρωπο έτσι, ενδέχεται να εξαφανιστεί. Και κατά τον Πλάτωνα ο Δίας του είπε να δώσει δύο αρετές ώστε να μπορεί να γίνει πολιτεία, πόλις. Ποιες είναι αυτές οι δύο αρετές που και σήμερα λείπουν; Είδαμε την προηγούμενη εβδομάδα μία από αυτές. Την «δίκην» και την «αιδώ». Τη δικαιοσύνη, όπου ανακεφαλαιώνει όλες τις αρετές και την αιδώ, την ντροπή.

Και σημειώνει ο Πλάτων κάτι σημαντικό. «Και νόμον θες παρ᾽ εμού τον μη δυνάμενον αιδούς και δίκης μετέχειν κτείνειν ως νόσον της πόλεως». Δηλαδή, ο πολίτης, ο άνθρωπος ο οποίος δεν μπορεί να μετέχει, κατά τον Πλάτωνα «Πρωταγόρα», στη δικαιοσύνη να εξαφανίζεται ως αρρώστια της πόλεως.

Οι δύο αρρώστιες της σημερινής πολιτείας, γι’ αυτό είμαστε βυθισμένοι σε βαθιά κρίση, είναι η αδικία και η αναίδεια.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Ελληνοαγγλική Αγωγή.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, ο Β΄ Αντιπρόεδρος της Βουλής κ. Γεώργιος Γεωργαντάς ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, η Βουλή ενέκρινε τη ζητηθείσα άδεια.

Έχει ζητήσει τον λόγο ο κύριος Υπουργός για μία σύντομη παρέμβαση.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, κύριε Νατσιέ, αυτό το νομοσχέδιο επειδή ακριβώς έχει φιλοσοφία και κατεύθυνση, είναι μια ευκαιρία να αποδείξει την υποκρισία σας, για εσάς που διακινείτε συνέχεια και εμφανίζεστε ως εκφραστές του πνεύματος και ηθικής. Αυτό το νομοσχέδιο τον λαό προστατεύει. Τις λαϊκές οικογένειες προστατεύει από τις κλεψιές, από τις ληστείες, από τους βιασμούς των παιδιών τους. Τα παιδιά προστατεύει.

Κι επειδή μιλάτε συνέχεια για τα Τέμπη με κροκοδείλια δάκρυα, γιατί αρνείστε να ψηφίσετε τη διάταξη για να γίνει η δίκη γρήγορα με διάφορα δικολαβίστικα τερτίπια, τάχα μου ότι συμπαραστέκεστε στους συγγενείς των θυμάτων αυτού του φοβερού δυστυχήματος.

Πείτε, λοιπόν, στους γιατρούς που μάχονται στα νοσοκομεία και τους απειλούν και τους βρίζουν και τους χτυπάνε, γιατί δεν ψηφίζετε τις διατάξεις που τους προστατεύουν; Πείτε στους δασκάλους και στους καθηγητές -γιατί είστε εκπαιδευτικός- που βιαιοπραγούν εναντίον τους απρόκλητα κάποιοι κι εμείς καθιερώνουμε ειδικά αδικήματα γι’ αυτά, γιατί δεν τα ψηφίζετε; Και λέτε διάφορες δικολαβίστικες αναφορές, όπως για τις μονομελείς συνθέσεις. Όμως τα εξηγήσαμε εδώ αυτά εχθές και για τα βουλεύματα και για όλα. Δεν εμπιστεύεστε να δικάσουν δικαστές που έχουν τριάντα χρόνια υπηρεσία; Εφέτες ως πρόεδροι εφετών;

Άρα, λοιπόν, προς τι η αντίθεσή σας; Σε ποιον λαό απευθύνεστε; Σε ποιες οικογένειες απευθύνεστε; Σε ποια νέα παιδιά απευθύνεστε; Σε ποια θύματα ενδοοικογενειακής βίας απευθύνεστε, όταν εδώ υπάρχει ένα πλέγμα διατάξεων που τους προστατεύει; Εσείς, όμως, τα αρνείστε όλα αυτά. Δηλαδή, αρνείστε να συνομιλήσετε με την ελληνική κοινωνία που αυτή τη στιγμή δεν ζει σε μια καλή κατάσταση όσον αφορά τα ζητήματα της ασφάλειας. Αισθάνεται ανασφαλής και αισθάνεται ένα αίσθημα ατιμωρησίας. Με δικολαβίστικες προσεγγίσεις θέλετε να μας πείτε ότι όλο αυτό το πλέγμα το οποίο φέρνει η Κυβέρνηση εσείς δεν το ψηφίζετε στο όνομα της κοινωνίας. Αλλά η κοινωνία είναι εκεί και σας περιμένει.

Και ακριβώς αυτά τα νομοσχέδια είναι που αναδεικνύουν την υποκρισία σας. Λόγια, λόγια, λόγια! Κι όταν έρχεται η στιγμή που πραγματικά η ελληνική κοινωνία βλέπει την Κυβέρνηση να νομοθετεί υπέρ των δικών της αναγκών, υπέρ των δικών της συμφερόντων, λέτε «όχι». Κατά τα λοιπά, στις παρελάσεις είστε πρώτοι.

Αλλά για πείτε στους γιατρούς, στους δασκάλους, στους καθηγητές, στους διασώστες του ΕΚΑΒ γιατί δεν ψηφίζετε τις διατάξεις αυτές; Πείτε στα θύματα της ενδοοικογενειακής βίας γιατί δεν ψηφίζετε αυτές τις διατάξεις που τους προστατεύουν; Πείτε στις οικογένειες που βλέπουν τα σπίτια τους άδεια από τους κλέφτες -και αυτά επαναλαμβάνω, είναι λαϊκά σπίτια, δεν είναι των πλουσίων- γιατί δεν θέλετε να υπάρξει ένα πλέγμα προστασίας για να μπορέσει να αντιμετωπιστεί αυτή η ανομία;

Πήρα τον λόγο ακριβώς γι’ αυτό. Γιατί –επαναλαμβάνω- ότι αυτό το νομοθέτημα της Κυβέρνησης ήταν μια ευκαιρία να αποδειχθεί ότι είστε υποκριτές και τίποτα παραπάνω.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Όλος ο επιστημονικός κόσμος είναι υποκριτές και κυριαρχούνται από δικολαβίστικο πνεύμα, κύριε Υπουργέ; Επειδή δεν ξέρετε τα της παιδείας, εσείς πάτε κατευθείαν στις συνέπειες. Να τιμωρήσουμε, να τιμωρήσουμε, να τιμωρήσουμε. Η τιμωρία δεν λύνει τα θέματα και σας το λέω εκ πείρας.

Ας πάμε στα αίτια. Σας ρώτησα πριν, γιατί αγρίεψαν τα παιδιά μας; Εάν, δηλαδή, τα τιμωρήσουμε και τα κλείσουμε φυλακή τα παιδιά, θα αντιμετωπιστεί η βία των νέων; Είστε βαθιά νυχτωμένοι. Εσείς είστε υποκριτές, γιατί αγνοείτε το θέμα και μας κουνάτε το δάχτυλο.

Σας ρώτησα και προχθές από το Βήμα -απαντήστε μας τώρα που σας βρήκαμε- γιατί δεν εισήγαγε το νομοσχέδιο για τον γάμο των ομοφυλοφίλων το Υπουργείο Δικαιοσύνης; Αρμοδιότητα δική σας είναι. Γιατί κρυφτήκατε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Γι’ αυτό που σας είπα θα πείτε κάτι;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Να σας εξηγήσουμε γιατί αγρίεψαν τα παιδιά μας; Σας είπα κάτι. Έχουμε μία παιδεία «παιδομάζωμα». Δεν το ξέρετε το θέμα. Τιμωρήστε όλα τα παιδιά, κλείστε τα φυλακή. Οι δάσκαλοι να χτυπάνε ξανά. Δεν λύνονται έτσι τα θέματα. Είναι πολύ βαθύτερα τα αίτια της βίας των νέων και της ενδοοικογενειακής βίας.

Δώστε χρήματα στον λαό για να μπορέσουν να αντιμετωπίσουν τα φρικτά καθημερινά προβλήματα και έτσι θα σταματήσει η βία και μέσα στα σπίτια, αλλά και τα παιδιά θα μορφωθούν καλύτερα. Δεν έχουν οι οικογένειες σήμερα λεφτά για να στείλουν τα παιδιά τους στα φροντιστήρια. Το ξέρετε; Είστε μακριά από την πραγματικότητα. Εγώ ζω στο Κιλκίς, γυρίζω μέσα στο Κιλκίς -επειδή αναφερθήκατε στην πόλη που ζω, γεννήθηκα στην Πιερία, βέβαια- και ξέρω τι ακριβώς συμβαίνει. Εσείς έχετε απομακρυνθεί και έχετε φύγει από την πραγματικότητα.

Ευχαριστώ πολύ.

(Χειροκροτήματα από την πτέρυγα της - Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον κ. Σταμάτη Γεώργιο από τη Νέα Δημοκρατία.

Ορίστε, κύριε συνάδελφε.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, επιτρέψτε μου, πριν τοποθετηθώ σε αυτά που θέλω να πω. Έξι μέρες πριν την θλιβερή επέτειο του δυστυχήματος των Τεμπών ελπίζουμε να αποδοθεί δικαιοσύνη σε αυτούς που έφταιξαν και είχαμε αυτή την τραγωδία. Και για να αποδοθεί δικαιοσύνη πρέπει να υπάρχει και γρήγορη δικαιοσύνη. Και χαίρομαι που στο νομοσχέδιο υπάρχει πρόβλεψη για να γίνει πιο γρήγορα η δίκη. Γιατί όταν γίνονται πιο γρήγορα οι δίκες, τότε και το αίσθημα ασφάλειας και δικαιοσύνης αυξάνεται στον πολίτη.

Επιτρέψτε μου να σας πω και να πάω από το τέλος προς την αρχή, γι’ αυτούς που είναι μέσα στη φυλακή. Γιατί όλοι μιλάμε γι’ αυτούς που είναι έξω, αλλά υπάρχουν και αυτοί που είναι μέσα. Προφανώς πλέον δεν είναι στη δική σας αρμοδιότητα, αλλά εκεί μέσα υπάρχουν γυναίκες -εκεί θέλω να σταθώ- οι οποίες είναι σε ισόβια κάθειρξη λόγω σύστασης εγκληματικής οργάνωσης. Οι συγκεκριμένες γυναίκες, προφανώς λόγω της ευαλωτότητάς τους, λόγω των διαφόρων κοινωνικών και πολιτισμικών τους χαρακτηριστικών, προφανώς ήταν τόσο ευάλωτες ώστε να κάνουν υπόθαλψη εγκληματία, να μεταφέρουν ναρκωτικά και στο τέλος να καταδικαστούν.

Ποιο έχει πολύ ενδιαφέρον; Ότι πολλές από αυτές τις γυναίκες για πρώτη φορά στη ζωή τους μέσα στη φυλακή κράτησαν μολύβι κι άρχισαν να μαθαίνουν γράμματα. Και κάποιες από αυτές κάποια στιγμή θα βγούνε στην κοινωνία. Είναι έτοιμη η κοινωνία μας να υποδεχθεί ανθρώπους που έχουν εκτίσει τόσο βαριά τις ποινές; Επιτρέψτε μου να σας πω ότι η κοινωνία μας δεν είναι έτοιμη ούτε για τα ελαφρά αδικήματα να δεχθεί κάποιον ο οποίος έχει στη φαρέτρα του και στο βιογραφικό του ένα χαρτί από τη φυλακή.

Και εκεί νομίζω πρέπει να διαβάσουμε ανάποδα πού θέλουμε να πάμε ως κοινωνία. Αναφέρονται όλοι για την εγκληματικότητα και κυρίως την παραβατικότητα των ανηλίκων. Αν ήταν όλα ζήτημα χρημάτων, όπως ανέφερε ο κ. Νατσιός, προφανώς θα είχαμε λύσει όλα τα προβλήματα, αλλά η βία έχει πολύ πιο βαθύτερα πράγματα. Έχει χάσματα μέσα στην κοινωνία. Έχει να κάνει με τις ανισότητες. Και κυρίως έχει να κάνει με τα πρότυπα. Ξεχνάνε όλοι αυτοί που κατηγορούν την Κυβέρνηση για τη βία, ότι η χώρα μόλις πριν πολύ λίγο βγήκε από μια δεκαπενταετή κρίση, οικονομική, κυρίως κοινωνική και ό,τι έφερε η πανδημία.

Θέλω να σταθώ στο νομοσχέδιο για την κοινωφελή εργασία. Θα ήθελα, κύριε Υπουργέ, να είναι περισσότερες ώρες και όχι δύο ώρες, να πάνε να κάνουν μια πρακτική άσκηση. Θα πρέπει να είναι υποδειγματική η έκτιση μέσω της κοινωφελούς εργασίας. Είναι ένα μοντέλο που το πιστεύω. Είναι ένα μοντέλο που μπορεί να δώσει τη δυνατότητα. Και είναι η δυνατότητα που μπορεί να δώσει πολύ περισσότερες ευκαιρίες την επόμενη μέρα σε αυτούς τους ανθρώπους.

Το δεύτερο που θα ήθελα να πω, μιας και αναφέρεται στην Σύμβαση της Κωνσταντινούπολης, είναι ότι θα ήθελα να υπάρχει μέσα και για την οικονομική βία. Πολλές γυναίκες αυτή τη στιγμή, που είναι και θύματα οικογενειακής βίας στο τέλος της ημέρας, οι σύζυγοι τους δεν αφήνουν να πάνε να δουλέψουν. Δεν γνωρίζουν πόσα χρήματα φέρνει ο σύζυγος μέσα στην οικογένεια. Αυτό από μόνο του μπορεί να δημιουργήσει στο τέλος της ημέρας βία μέσα στην οικογένεια. Οπότε πιστεύω ότι εκεί πρέπει να το ξαναδούμε.

Το τρίτο που θέλω να πω είναι οι δυσκολίες που έχουν διάφορες κοινωνικές ομάδες της χώρας μας: Πρόσβαση στη δικαιοσύνη. Αναφέρομαι για τους Έλληνες τσιγγάνους.

**ΘΕΟΦΙΛΟΣ ΞΑΝΘΟΠΟΥΛΟΣ:** Για τους Ρομά είπατε;

**ΓΕΩΡΓΙΟΣ ΣΤΑΜΑΤΗΣ:** Για τους Ρομά ειδικά η πρόσβαση στη δικαιοσύνη είναι πολύ δύσκολη και ειδικά για τις γυναίκες.

Ταυτόχρονα, ένα άλλο που θέλω να το δείτε την επόμενη μέρα, είναι όταν ζητούνται έγγραφα απόδειξης συγγενών που είναι θαμμένοι για να αποκτήσουν ταυτότητα. Ως γενική γραμματεία είχαμε κάνει πολύ μεγάλο αγώνα. Βρήκαμε δύο χιλιάδες Έλληνες πολίτες τσιγγάνους που δεν είχαν ταυτότητες, αλλά τα δικαστήρια ζητούσαν από αυτούς τους ανθρώπους να τους πουν πού είναι θαμμένοι οι γονείς. Προφανώς δεν ξέρανε πού είναι θαμμένοι οι γονείς. Άρα είναι κάτι το οποίο πρέπει να το δούμε.

Κατά τα άλλα, όμως, αυτό το νομοσχέδιο ουσιαστικά τι έρχεται να φέρει; Έρχεται να φέρει κυρίως ένα μήνυμα στην κοινωνία ότι κανένας ο οποίος θα διαπράττει αδικήματα αναλόγου μορφής και είδους, δεν θα μένει σε αυτή τη χώρα ατιμώρητος. Γιατί όταν μένει ατιμώρητος, θα δώσει το νόημα στον επόμενο, ο επόμενος να μείνει ατιμώρητος και ο παρεπόμενος να μείνει ατιμώρητος. Και δυστυχώς, αυτοί που πλήττονται -και έχει δίκιο ο Υπουργός- δεν είναι οι πλούσιοι, αυτοί έχουν βρει τρόπο εδώ και πάρα πολλούς αιώνες να προστατεύονται, είναι οι φτωχοί άνθρωποι οι οποίοι δεν μπορούν να υπερασπιστούν τον εαυτό τους. Και είναι αυτοί οι οποίο ακούν τα καλέσματα που ακούσαμε πριν λίγο, τα καλέσματα μιας μισαλλοδοξίας, μιας αναχρονιστικής κοινωνίας, που στο τέλος τι κάνει; Κάνει τους νέους να μην είναι αυτό που θέλουμε να είναι.

Και προφανώς πρέπει να δούμε τι συμβαίνει με τη νεολαία. Προφανώς πρέπει να δούμε ποια είναι η νέα νεολαία που έχουμε και που θέλουμε.

Αλλά, κύριε Υπουργέ, επιτρέψτε μου να σας πω κάτι και θέλω να το δείτε πολύ σοβαρά. Αυτή τη στιγμή στα περίπτερα της χώρας μας πωλούνται ποτά ισοτονικά. Ξέρετε τι μπορεί να κάνει ένας νέος δεκατεσσάρων ετών με τρία ποτά ισοτονικά; Προφανώς, θα γίνει βίαιος, πέραν του ότι θα γίνει εξαρτημένος.

Υπάρχουν κι άλλα πράγματα νομίζω που πρέπει να δούμε και ιδιαίτερα να προστατεύσουμε την οικογένεια και τα δικαιώματα αυτών των ανθρώπων, οι οποίοι κάνουν το επάγγελμά τους, κυρίως το λειτούργημά τους, και δέχονται βίαιες επιθέσεις, όπως είναι οι γιατροί, όπως είναι οι καθηγητές, όπως είναι οι δάσκαλοι για έναν έλεγχο, για έναν έλεγχο που δεν μπήκε για να πάρει ο γονέας το επίδομα και ο γιατρός γιατί δεν τον άφησαν να κάνει το έργο το οποίο είναι να κάνει.

Και νομίζω ότι αυτό το νομοσχέδιο, κύριε Υπουργέ -και το χαιρετίζω και όχι μόνο το στηρίζω, αλλά το υπερψηφίζω όπως και όλα-, θα είναι η απάντηση της πολιτείας προς την κοινωνία και το αποτέλεσμά της θα φανεί οσονούπω και τότε είμαστε εδώ να το χαιρετίσουμε και ως μεταρρύθμιση. Γιατί οι μεταρρυθμίσεις ψηφίζονται όχι από τη Βουλή, αλλά από την κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σταμάτη.

Θα δώσω τώρα το λόγο στον κ. Νικολαΐδη Αναστάσιο από το ΠΑΣΟΚ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το υπό ψήφιση νομοσχέδιο αφορά την αλλαγή στον Ποινικό Κώδικα και στον Κώδικα Ποινικής Δικονομίας για έβδομη φορά από το 2019 με κυβέρνηση της Νέας Δημοκρατίας.

Κάθε Υπουργός Δικαιοσύνης προχωρά σε τροποποιήσεις, ενώ αλλαγές γίνονται ακόμα και υπό την πίεση της επικαιρότητας, καθώς η Κυβέρνηση αυτή ξεκάθαρα κινείται με επικοινωνιακούς όρους. Βέβαια ακριβώς επειδή στόχος των αλλαγών είναι η κοινή γνώμη και η αποκόμιση επικοινωνιακού οφέλους, δεν υπάρχει ικανό χρονικό διάστημα για να αποδειχθεί πόσο επιτυχημένες ή όχι ήταν οι προηγούμενες αλλαγές.

Το παρόν νομοσχέδιο έχει κατακριθεί ως αντιεπιστημονικό από το μεγαλύτερο μέρος της επιστημονικής κοινότητας. Κανένας επιστημονικός σύλλογος και κανένας πανεπιστημιακός καθηγητής και γενικά κανένας, εκτός Κυβέρνησης, δεν εξέφρασε θετικά σχόλια για τις τροποποιήσεις. Αυτό το γεγονός οδηγεί στο συμπέρασμα ότι το υπό ψήφιση νομοσχέδιο απλά υπηρετεί τις ιδεοληψίες της Κυβέρνησης. Άλλωστε δεν αποτελεί προϊόν νομοπαρασκευαστικής επιτροπής, κάτι που είναι πρωτοφανές για κώδικα της δικαιοσύνης.

Όσον αφορά μια βασική πρόβλεψη του νομοσχεδίου, σχετικά με τον περιορισμό της χορήγησης αναστολής των ποινών, ακόμα και για ποινές που αφορούν ελαφριά αδικήματα-πλημμελήματα, αποδεικνύεται πως η Κυβέρνηση είτε εθελοτυφλεί είτε έχει άγνοια για την κατάσταση που επικρατεί στο σωφρονιστικό σύστημα της χώρας μας. Είναι η στοιχειώδης κοινή λογική που εκλείπει σε πολλά νομοθετήματα αυτής της Κυβέρνησης. Μα αυτή η βασική έλλειψη φαίνεται να υπάρχει σε πάρα πολλές πτυχές της διοίκησης της χώρας.

Κυρίες και κύριοι συνάδελφοι, στα τέλη του περασμένου Δεκεμβρίου ξεκίνησε τη λειτουργία του το σωφρονιστικό κατάστημα Νικηφόρου στην Περιφερειακή Ενότητα Δράμας μόνο με τριάντα εννέα κρατούμενους. Αναμένουμε αν θα τηρηθούν οι δεσμεύσεις από πλευράς Κυβέρνησης και από τον Απρίλιο θα τεθεί σε πλήρη λειτουργία με εξακόσιους πενήντα κρατουμένους. Όμως και σε αυτή την περίπτωση αποδεικνύεται πως απουσιάζει η κοινή λογική στον σχεδιασμό και στις αποφάσεις. Εδώ και δύο μήνες οι εισαγγελικοί λειτουργοί στην Εισαγγελία Πρωτοδικών Δράμας παραμένουν δύο, αν και έχει ξεκινήσει τη λειτουργία του το σωφρονιστικό κατάστημα.

Κύριε Υπουργέ, μέσα σε μόλις έναν μήνα έγιναν δέκα πειθαρχικά συμβούλια για πειθαρχικά παραπτώματα, υποβλήθηκαν τέσσερις προσφυγές κατά αποφάσεων του πειθαρχικού συμβουλίου, καθώς και μία αίτηση για υφ’ όρον απόλυση. Εύκολα γίνεται αντιληπτός ο επιπλέον φόρτος εργασίας για τους δύο εισαγγελικούς λειτουργούς της Δράμας και ακόμη συζητάμε πότε και αν θα δοθεί τρίτη θέση εισαγγελέα στη Δράμα, μια διαδικασία που θα έπρεπε να είναι αυτόματη, εφόσον ξεκίνησε τη λειτουργία του το σωφρονιστικό κατάστημα.

Αντίστοιχη αυτοματοποιημένη διαδικασία θα πρέπει να υπάρχει και για τη δημιουργία Τμήματος Μεταγωγών στη Διεύθυνση Αστυνομίας Δράμας. Δεν γίνεται, κύριε Υπουργέ, να συζητάμε για τα αυτονόητα.

Κυρίες και κύριοι συνάδελφοι, ένα ακόμη παράδειγμα όπου ως πολίτες της Δράμας επιζητούμε να γίνουν τα αυτονόητα αφορά τη σύσταση τηλεματικών εδρών για εκδίκαση δικαστικών υποθέσεων. Αυτό θα γίνεται σε όλες τις πρωτεύουσες των νομών της Ανατολικής Μακεδονίας και Θράκης καθώς και στην Ορεστιάδα, εκτός από τη Δράμα, φυσικά -συνηθίσαμε- και αυτό επειδή πριν από δέκα χρόνια είχε καταργηθεί η μεταβατική έδρα του διοικητικού πρωτοδικείου, οπότε τώρα συστήνονται τηλεματικές έδρες όπου υπήρχαν μεταβατικές έδρες.

Τώρα το παράδοξο, κύριε Υπουργέ: Απ’ όσο πληροφορούμαστε, ο αναγκαίος εξοπλισμός για τη Δράμα έχει αγοραστεί και έχει εγκατασταθεί, αλλά, αν δεν αλλάξει κάτι σε αυτό, δεν θα χρησιμοποιηθεί. Το συγκεκριμένο θέμα έχει αναφερθεί ξανά από πλευράς μας και σε κάθε ευκαιρία θα το επαναφέρουμε.

Κύριε Υπουργέ, δεν θα κουραστούμε να ζητάμε να γίνουν τα αυτονόητα για τον τόπο μας, τη Δράμα μας.

Κυρίες και κύριοι συνάδελφοι, δεν ξέρω πόσοι από εσάς γνωρίζουν πού βρίσκεται το Κάτω Νευροκόπι. Κάποιοι μπορεί να το ξέρουν από τις φημισμένες πατάτες που παράγονται στην περιοχή. Είναι…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** (Δεν ακούστηκε)

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Χαίρομαι, κύριε Υπουργέ, άρα θα είστε μαζί μας στον αγώνα που δίνουμε…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μαζί, μαζί!

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** …και καλό θα ήταν να έρθετε ξανά και να δείτε τι τραβάμε.

Είναι ένας ακριτικός τόπος, σε μεγάλη απόσταση από το μεγάλο αστικό κέντρο της περιοχής, τη Δράμα, και με έναν δρόμο που δεν παρέχει ασφάλεια στις μετακινήσεις. Μέχρι το 2012 λειτουργούσε στην περιοχή ειρηνοδικείο.

Σκόπιμα αναφέρω αυτή την ημερομηνία, κύριοι Υπουργοί, καθώς σε πρόσφατη ερώτησή μου Υπουργός της Κυβέρνησης έκανε ιστορική αναδρομή στο 2012 και όσα συνέβησαν τότε, ξεχνώντας ότι η Νέα Δημοκρατία είναι στη διακυβέρνηση της χώρας εδώ και πέντε ολόκληρα χρόνια. Το 2012, λοιπόν, εν μέσω μνημονίων καταργήθηκε το ειρηνοδικείο, το οποίο στεγαζόταν σε κτήριο του δημοσίου. Πλέον έχουν ωριμάσει οι συνθήκες για να επαναλειτουργήσει το ειρηνοδικείο στο Κάτω Νευροκόπι. Το κόστος για το κράτος -το ξέρετε πολύ καλά- είναι ελάχιστο. Μια τέτοια ενέργεια αποτελεί όμως έμπρακτη στήριξη στους ακρίτες του Κάτω Νευροκοπίου, καθώς και τρανταχτή απόδειξη ότι η αντιμετώπιση του δημογραφικού αποτελεί προτεραιότητα με έργα.

Κυρίες και κύριοι συνάδελφοι, και στον χώρο της δικαιοσύνης η Κυβέρνηση δείχνει ότι δεν ενδιαφέρεται για την ουσιαστική αντιμετώπιση προβλημάτων, τα οποία μάλιστα μπορούν να επιλυθούν απλά και μόνο αν αντιμετωπιστούν με βάση την κοινή λογική. Αντίθετα, καταπιάνεται με θέματα που θεωρεί ότι θα της επιφέρουν επικοινωνιακά και εκλογικά οφέλη. Όμως, οι επτά αλλαγές στους κώδικες μέσα σε μόλις πέντε χρόνια αποτελούν ομολογία της παταγώδους αποτυχίας της και έχοντας αυτό υπ’ όψιν εκτιμούμε ότι σύντομα θα υπάρξουν και νέες αλλαγές. Γιατί όταν υπηρετείς το εφήμερο για να δημιουργήσεις εντυπώσεις, τότε με μεγάλη ευκολία δεν διστάζεις να αλλάζεις τον σχεδιασμό σου, βάζοντας στην άκρη τις ιδεολογίες και προτάσσοντας τις ιδεοληψίες.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικολαΐδη.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα έξι μαθήτριες και μαθητές και τρεις συνοδοί εκπαιδευτικοί από το 10ο Δημοτικό Σχολείο Νίκαιας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον κ. Παύλο Χρηστίδη από το ΠΑΣΟΚ και στη συνέχεια θα πάρει τον λόγο ο Κοινοβουλευτικός Εκπρόσωπος της Νέας Αριστεράς, ο κ. Ηλιόπουλος.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι η πολλοστή αναμόρφωση του Ποινικού Δικαίου που επιχειρεί σήμερα η Κυβέρνηση της Νέας Δημοκρατίας -έβδομη κατά σειρά- και νομίζω ότι είναι ένα ακόμα χαρακτηριστικό παράδειγμα της ακαταλληλότητας και της επικινδυνότητας της σημερινής εκτελεστικής εξουσίας. Και είναι σαφές ότι η Ποινική Δικονομία αποτελεί πυρήνα για την απονομή της δικαιοσύνης, ταυτόχρονα όμως αποτελεί και σημείο αναφοράς και για το επίπεδο πολιτισμού μιας κοινωνίας.

Σε όλο τον κόσμο, τουλάχιστον τον προηγμένο δικονομικά κόσμο, οποιαδήποτε αλλαγή στον Ποινικό Κώδικα στηρίζεται σε επιστημονικά δεδομένα, σχεδιάζεται από επιστήμονες εγνωσμένου κύρους και υπάρχει η δέουσα επιμέλεια, ώστε οι όποιες αλλαγές να μην επηρεάζονται από την επικαιρότητα και από την κοινή γνώμη, από ιδεολογικούς δογματισμούς της πρόσκαιρης εξουσίας.

Οι επιστημονικές εισηγήσεις υπόκεινται σε εξαντλητικό διάλογο με όλους τους εμπλεκόμενους λειτουργούς της δικαιοσύνης, τα πολιτικά κόμματα και φυσικά εκπροσώπους των οργανώσεων οι οποίες εμπλέκονται.

Είναι ίσως η πρώτη φορά που μια Κυβέρνηση επιχειρεί να αλλάξει τον Ποινικό Κώδικα ανατρέποντας αυτή τη διαδικασία, διαμορφώνοντας ένα πλαίσιο που απαντά σε άλλες ανάγκες, σε άλλες πολιτικές προτεραιότητες και φυσικά στον ιδεολογικό της δογματισμό. Οι αόρατοι συντάκτες αυτού του πονήματος, κυρίως όμως οι προσεγγίσεις που φτάνουν στα όρια της αντιεπιστημονικής πρόθεσης σε μια σειρά θεμάτων και η επιβολή πρωτοφανών διακρίσεων σε βάρος των κατηγορουμένων και καταδικασμένων με βάση την οικονομική τους ευχέρεια ανοίγουν έναν επικίνδυνο δρόμο, που μέχρι σήμερα ήταν ερμητικά κλειστός, παρά τα πολλά προβλήματα που πράγματι έχει η δικαιοσύνη στον τόπο μας.

Δεν έχει τώρα νόημα να επιχειρηματολογήσουμε για ζητήματα που επιστημονικά έχουν ξεκαθαρίσει εδώ και δεκαετίες στον ευρωπαϊκό και τον ελληνικό νομικό πολιτισμό. Δεν έχει ούτε νόημα να χάσουμε χρόνο για να εξηγήσουμε σε ώτα μη ακουόντων τις συνέπειες που θα έχουν στην ελληνική κοινωνία ποινές που θα καταλογίζονται βροχηδόν για πλημμελήματα ή ποια θα είναι η πορεία επανένταξης ανηλίκων μετά από μια δεκαετία στη φυλακή, ακόμη και αν το έγκλημά τους δεν είναι βίαιο.

Δεν έχει επίσης νόημα να προσπαθήσουμε να πείσουμε την Κυβέρνηση ότι πρωτεύοντας στόχος της Ποινικής Δικονομίας, ιδίως για τα μη ειδεχθή εγκλήματα, είναι ο σωφρονισμός και η προσπάθεια της ειρηνικής επανένταξης στην κοινωνική και οικονομική ζωή. Αυτό όμως που έχει νόημα είναι να αντιληφθεί ο ελληνικός λαός τους σκοπούς της Κυβέρνησης με αυτό το νομοσχέδιο, έστω και αν οι καταξιωμένοι νομικοί της Συμπολίτευσης κάνουν πως δεν γνωρίζουν τα στοιχειώδη που διδαχτήκαμε όλοι μαζί στα ίδια πανεπιστήμια από καθηγητές οι οποίοι παίρνουν τον λόγο και τοποθετούνται διαρκώς το τελευταίο χρονικό διάστημα απέναντι σε αυτό το νομοσχέδιο.

Οι λόγοι που φέρνει αυτό το επικίνδυνο νομοσχέδιο η Κυβέρνηση είναι προφανώς λόγοι επικοινωνίας. Από το «νόμος και τάξη», κύριε Υπουργέ, στο «τάξις και ηθική» του δημάρχου Πώποτα του «Καφέ της Χαράς». Έρχεστε σήμερα εδώ, σε μία ρελάνς υπενθύμισης ότι είστε η Δεξιά της δεκαετίας του ’50, ως ένα αντιστάθμισμα στο νομοσχέδιο το οποίο φέρατε για την ισότητα στον πολιτικό γάμο και να δείξετε στους ανθρώπους οι οποίοι διαμαρτύρονται στο πλαίσιο της Νέας Δημοκρατίας ότι εσείς έρχεστε να αντιμετωπίσετε τα ζητήματα με αυστηρότερες ποινές.

Και θέλω να πω ότι το γεγονός ότι κάποιοι στο εσωτερικό της Νέας Δημοκρατίας ζητούν και ακόμα πιο ακραίες ποινές και εσείς δεν το υλοποιείτε είναι κάτι το οποίο θα το δούμε στο μέλλον. Θα φέρετε κι άλλη αλλαγή από δω και μπρος και θα είμαστε εδώ να το ζήσουμε. Γιατί είναι σαφές ότι με το συγκεκριμένο νομοσχέδιο δεν πρόκειται να πετύχετε κανέναν περιορισμό της αυξανόμενης βίας και εγκληματικότητας, γιατί πουθενά στον πλανήτη δεν συμβαίνει κάτι τέτοιο.

Ο δεύτερος επικοινωνιακός λόγος είναι ότι η Κυβέρνηση, έχοντας αποτύχει πλήρως στο ζήτημα της ασφάλειας και της αστυνόμευσης, έρχεται να μας πείσει ότι οι ειδήσεις των πρωτοφανών περιστατικών της βίας των ανηλίκων, οι δολοφονίες σε πολυσύχναστα μέρη, οι εγκληματικές οργανώσεις οι οποίες βλέπουμε κάθε μέρα να δολοφονούν κόσμο, τα ξεκαθαρίσματα λογαριασμών, τα πολύ βαριά εγκλήματα θα αντιμετωπιστούν με τον τρόπο με τον οποίο σήμερα προχωράτε. Η Κυβέρνηση, αναζητώντας για πολλοστή φορά άλλοθι, αποδίδει την πρωτοφανή έξαρση της εγκληματικότητας στη λεγόμενη ατιμωρησία.

Είναι όμως προφανές ότι ψεύδεται συνειδητά όταν ισχυρίζεται ότι για τα καθημερινά πλέον εγκλήματα που συγκλονίζουν την κοινή γνώμη η απάντηση είναι η αυστηροποίηση των ποινών, εκκινώντας μάλιστα από τα πλημμελήματα. Αλήθεια πιστεύει κάποιος ότι πριν την τέλεση ενός εγκλήματος ο δράστης αναλογίζεται την ποινή που θα του επιβληθεί αν συλληφθεί λόγω όσων ειδικά σήμερα προβλέπονται πραγματοποιώντας ένα έγκλημα; Πιστεύει κάποιος ότι ένας ανήλικος που συλλαμβάνεται για μια μικροκλοπή ή για την κατοχή μικροποσότητας χασίς αναλογίζεται την ποινή που θα του επιβληθεί εφόσον συλληφθεί; Προφανώς και όχι.

Απλώς η Κυβέρνηση, που την προηγούμενη εβδομάδα φορούσε τον μανδύα του φιλελεύθερου, έρχεται αυτή την εβδομάδα φορώντας το μανδύα της τάξης και της ηθικής. Και αυτό ακριβώς είναι το οποίο μας απασχολεί και είναι κάτι το οποίο, κύριε Υπουργέ, σχετίζεται με τον τρόπο με τον οποίο νομοθετείτε διαρκώς τα τελευταία χρόνια. Γιατί είναι βέβαιο και αποδεδειγμένο επιστημονικά ότι όλοι αυτοί που θα μπουν στη φυλακή και θα παραμείνουν εκεί, έχοντας κάνει μικροκλοπές ή πλημμελήματα, όταν θα απολυθούν από τις φυλακές θα είναι ακόμα πιο επικίνδυνοι και με διασυνδέσεις που θα τους οδηγούν σε ακόμα πιο βαριά εγκλήματα.

Και το κλειδί εδώ, κύριε Υπουργέ, σε αυτά τα οποία είπε και η εισηγήτρια μας Μιλένα Αποστολάκη και σε αυτά τα οποία είπε ο Πρόεδρος Νίκος Ανδρουλάκης και ο Κοινοβουλευτικός Εκπρόσωπος Δημήτρης Μάντζος είναι ο ποινικός λαϊκισμός.

Και θέλω να πω κάτι, απευθυνόμενος στους συναδέλφους Βουλευτές οι οποίοι ψήφισαν πριν από είκοσι ημέρες το αθλητικό νομοσχέδιο. Προσωπικά, κύριε Υπουργέ, δεν ανήκω στην κατηγορία των ανθρώπων οι οποίοι πιστεύουν ότι πρέπει να έχουμε την αυστηροποίηση των ποινών ως λύση στα ζητήματα.

Αλλά για πείτε μου, κύριε Υπουργέ -θα ήθελα λίγο την προσοχή σας-, τι θα κάνει τώρα η Κυβέρνησή σας με βάση αυτά τα οποία ψηφίσατε πριν από δεκαπέντε μέρες για την αθλητική βία, με βάση τα επεισόδια τα οποία έχουμε δει να εξελίσσονται στα γήπεδα τις τελευταίες ημέρες; Προσωπικά δεν θέλω καμμία τιμωρία ομάδας μέσα σε γήπεδο. Αναλογίζεστε όμως τι έχετε ψηφίσει; Θα εφαρμόσετε τον νόμο τον οποίο ψηφίσατε πριν από δεκαπέντε μέρες; Και αν το κάνετε, έχω απορία να δω πώς θα το διαχειριστείτε. Γιατί η εκτίμησή μου είναι ότι στο τέλος της ημέρας για ακόμα μία φορά δεν θα το κάνετε. Θα υπαναχωρήσετε από αυτά τα οποία ψηφίσατε, όπως κάνετε διαρκώς τα τελευταία χρόνια.

Κλείνω, κύριε Πρόεδρε. Η Κυβέρνηση της Νέας Δημοκρατίας, αδυνατώντας να αντιμετωπίσει την εγκληματικότητα, αδυνατώντας να ανταποκριθεί στην υποχρέωσή της για ασφάλεια στον ελληνικό λαό, προχωρά σε μια ακόμη αυστηροποίηση του Ποινικού Κώδικα, που ως μόνο αποτέλεσμα θα έχει την αναβάθμιση της εγκληματικότητας και τον πλουτισμό εκείνων των επενδυτών που θα ανταποκριθούν στις δικές σας προθέσεις στη συνειδητά προκαλούμενη ανάγκη για περισσότερες φυλακές. Και αυτός δεν είναι ένας δρόμος που θα κάνει την κοινωνική ειρηνική και ισορροπία πράξη.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τον λόγο τώρα στον Κοινοβουλευτικό Εκπρόσωπο της Νέας Αριστεράς, στον κ. Ηλιόπουλο.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες και κύριοι της Κυβέρνησης, αυτές τις μέρες βλέπουμε έναν διαγωνισμό του Υπουργείου και της Κυβέρνησης με κόμματα στο δεξιό φάσμα για το ποιος είναι δεξιός.

Κύριε Φλωρίδη, επιτρέψτε μου να σας δώσω συγχαρητήρια. Όντως στο συγκεκριμένο ζήτημα έχετε καταφέρει να είστε πιο δεξιός και από τον Βελόπουλο και από τη Νίκη και από όλους. Και ο βασικός λόγος που έχετε καταφέρει να είστε πιο δεξιός από αυτούς είναι γιατί έχετε αλλεργία στην επιστημονική γνώση και στα επιστημονικά στοιχεία. Και βασικό γνώρισμα της άκρας Δεξιάς είναι ότι δεν αντέχει την επιστημονική γνώση. Μισεί την επιστημονική γνώση. Γι’ αυτό δεν έχετε καμμία τεκμηρίωση, γι’ αυτό τα στοιχεία δεν μπορούν να υποστηρίξουν αυτό το οποίο φέρνετε. Οπότε, ναι συγχαρητήρια, το καταφέρατε.

Τι λέτε επί της ουσίας μέσα σε αυτή την παρέμβαση που κάνετε; Λέτε ότι είστε ενάντια στην ατιμωρησία. Λέτε ότι έχετε σχέδιο για να καταπολεμήσετε αυτή την ατιμωρησία. Λέτε ότι αυστηροποίηση των ποινών δουλεύει. Και λέτε ότι θα κάνετε και πιο γρήγορες τις διαδικασίες.

Πάμε να τα δούμε σιγά-σιγά και ένα-ένα αυτά τα βασικά ζητήματα. Πρώτον, η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη είναι ενάντια στην ατιμωρησία.

Υποκλοπές: Πόσα χρόνια θα χρειαστεί για να καλέσει η ελληνική ανεξάρτητη δικαιοσύνη τον κ. Δημητριάδη; Πόσα χρόνια θα χρειαστούν τα κυβερνητικά σας στελέχη να βρούνε την αξιοπρέπεια να υπερασπιστούν τον εαυτό τους απέναντι σε αυτούς που τους παρακολουθούσαν τα κινητά και την ιδιωτική ζωή; Και είστε εσείς ενάντια στην ατιμωρησία; Είστε η πιο βαθιά θεσμική δύναμη ανομίας που έχει περάσει στην Γ΄ Ελληνική Δημοκρατία.

Τέμπη: Έχετε το θράσος να εγκαλείτε την Αντιπολίτευση γιατί δεν σας στηρίζει και εσείς θέλετε να γίνει γρήγορα η διαδικασία για τα Τέμπη; Ποια διαδικασία; Έχετε βγάλει πόρισμα. Μέσα σε αυτή την Αίθουσα ο κ. Βορίδης έλεγε ότι δεν έχει καμμία ευθύνη ο κ. Καραμανλής. Σε αυτό το κτήριο, στην Εξεταστική Επιτροπή, δεν καλέσατε τους μηχανοδηγούς, δεν καλέσατε στελέχη του ΟΣΕ, της «ΤΡΑΙΝΟΣΕ», στελέχη που ασχολήθηκαν με τη σύμβαση 717 για να καταθέσουν στην Εξεταστική Επιτροπή και έχετε το θράσος να λέτε ότι είστε ενάντια στην ατιμωρησία; Κάνετε τα πάντα για τη συγκάλυψη, κάνετε τα πάντα για να το κλείσετε fast track, με όρους συγκάλυψης.

Ερχόμαστε και στο ζήτημα της ασυλίας των τραπεζικών στελεχών, άλλη μία φανταστική αυτοκριτική της Κυβέρνησης. Σε αυτή την Αίθουσα το 2019 ο κ. Τσιάρας έφερνε τη συγκεκριμένη ρύθμιση. Τι ήθελε να κάνει στην πραγματικότητα με τη συγκεκριμένη ρύθμιση; Να λύσει τα χέρια των τραπεζών για τη διαχείριση των κόκκινων δανείων σε μία τεράστια υπόθεση ξεπουλήματος λαϊκής περιουσίας. Έχει εδώ ένα ιδιαίτερο ενδιαφέρον ότι αυτό το κάνει ένα Υπουργικό Συμβούλιο το οποίο χρωστάτε κάτι παραπάνω από 10 εκατομμύρια στις τράπεζες όλοι μαζί, ενός κόμματος που χρωστάτε κάτι περισσότερο από 400 εκατομμύρια στις τράπεζες. Αλλά αυτά είναι γραμμένα στην άμμο. Άμα είσαι στα Πατήσια και χρωστάς 15 χιλιάρικα στις τράπεζες, εκεί υπάρχει πρόβλημα. Αν είσαι η Νέα Δημοκρατία και χρωστάς 400 εκατομμύρια στις τράπεζες, εκεί δεν υπάρχει πρόβλημα.

Έχετε φέρει αυτή τη ρύθμιση, έρχεστε εσείς, την καταργείτε, έχετε δώσει αστείες δικαιολογίες γιατί την καταργείτε τώρα και έχετε δώσει ακόμα πιο αστείες δικαιολογίες γιατί αφήνετε χρονικό παραθυράκι μέχρι να εφαρμοστεί. «Γύρω-γύρω Κυριακή και στη μέση Σάββατο». Θα εφαρμοστεί αργότερα αυτή η ρύθμιση.

Το ερώτημα το οποίο έχει κάθε σοβαρός δημοκρατικός πολίτης αυτή τη στιγμή είναι ποιον πάτε να καλύψετε. Και σε αυτό δεν έχετε απαντήσει και επιτρέψτε μου να πω ότι μάλλον θεωρώ ότι δεν θα απαντήσετε. Αυτά σε σχέση με την αντίληψη που έχετε για την ατιμωρησία και το αίσθημα δικαίου.

Πάμε τώρα στο επιχείρημα ότι έχετε σχέδιο για να αντιμετωπίσετε την εγκληματικότητα και την ατιμωρησία. Έστω ότι προσγειωνόταν κάποιος άνθρωπος στη χώρα -δεν ήξερε τι έχει συμβεί τα τελευταία πέντε χρόνια- και κάποιος τού έλεγε ότι η Κυβέρνηση, η ίδια κυβέρνηση του ίδιου κόμματος, έχει κάνει δεκαεπτά αλλαγές σε ποινικούς κώδικες και Κώδικα Ποινικής Δικονομίας. Εντάξει, αυτό δεν είναι σχέδιο, αυτό είναι πλημμύρα. Αυτό είναι λίγο πριν πάθεις εγκεφαλικό, που δεν ξέρεις τι κάνεις. Δεκαεπτά αλλαγές σε ποινικούς κώδικες και Κώδικα Ποινικής Δικονομίας!

Θα έλεγε κάποιος ότι βλέπετε τις ειδήσεις, βλέπετε την επικαιρότητα, λέτε: «Κάτσε, πού πιεζόμαστε; Ας τσιμπήσουμε λίγο ποινικό λαϊκισμό». Γιατί το μόνο σχέδιο που έχετε και η μόνη μεθοδολογία που έχετε -και η μεθοδολογία, ξέρετε, είναι κάτι πολύ πιο βαθύ από το σχέδιο- είναι η μεθοδολογία του ποινικού λαϊκισμού. Η μεθοδολογία η οποία τροφοδοτεί τον ηθικό πανικό. Η μεθοδολογία η οποία παίρνει την ανασφάλεια, που εσείς, η πολιτική σας έχει δημιουργήσει, και την πυροδοτεί ακόμα περισσότερο.

Άρα επί της αρχής όταν έχεις κάνει δεκαεπτά αλλαγές και είσαι το ίδιο κυβερνητικό σχήμα αυτό από μόνο του είναι ομολογία αποτυχίας, παραδεχτείτε το. Είναι ότι δεν ξέρετε τι κάνετε και διαρκώς βαθαίνετε όμως μία αντιμεταρρύθμιση μνημείο ποινικού λαϊκισμού.

Έχετε κάποια επιστημονική τεκμηρίωση για αυτό το οποίο ισχυρίζεστε; Από όταν εκλεγήκατε κάνατε δύο πράγματα: Προσλαμβάνετε αστυνομικούς και αυστηροποιείτε τις ποινές, προσλαμβάνετε αστυνομικούς και αυστηροποιείτε τις ποινές διαρκώς. Έχει οδηγήσει σε διάφορα τραγελαφικά αποτελέσματα, όπως με την Πανεπιστημιακή Αστυνομία, που φάγατε τα μούτρα σας. Θα τα φάτε τα μούτρα σας και στα ιδιωτικά πανεπιστήμια αργά η γρήγορα, να είστε σίγουροι.

Λέτε ότι η αυστηροποίηση των ποινών και η πολιτική σας δουλεύει. Έρευνα δεν έχετε. Είστε ελέω Θεού εσείς, οπότε δεν χρειάζεστε επιστημονικά στοιχεία. Αφού δεν έχετε έρευνα, κάτσε να δούμε τα στοιχεία. Τι λένε οι δικαστές αυτή τη στιγμή; Ότι σήμερα στην Ελλάδα οι ποινές που είναι μεταξύ δέκα και είκοσι ετών αντιστοιχούν στο 47,8% των ποινών. Ποιο είναι το αντίστοιχο στοιχείο στην Ευρώπη; Είναι 11,8%, δηλαδή η διαφορά μας είναι από 47,8% στο 11,8%. Θα έλεγε κάποιος, αν έβλεπε αυτά τα στοιχεία, ότι μάλλον η χώρα είναι χώρα της Λατινικής Αμερικής, της Υποσαχάριας Αφρικής, κάτι τέτοιο συμβαίνει εκεί έξω με την εγκληματικότητα. Το οποίο ξέρετε ότι δεν συμβαίνει, γιατί είμαστε στον ευρωπαϊκό μέσο όρο.

Αυτό το οποίο συμβαίνει είναι ότι έχουμε πολύ περισσότερα εγκλήματα βέβαια στο βαρύ έγκλημα, «εγκλήματα λευκού κολάρου», εγκλήματα στα οποία εμπλέκεται η Κυβέρνησή σας, εγκλήματα, δηλαδή, στα οποία είστε υπόλογοι και κάποια στιγμή θα λογοδοτήσετε.

Να δούμε τι συμβαίνει με τους ισοβίτες; Στις ελληνικές φυλακές είναι 13%, αλλά 1,7% στην Ευρώπη.

Στοιχεία δεν έχετε, έρευνες δεν έχετε, αλλά εσείς βλέπετε αποτελέσματα σε αυτό. Δεν βλέπετε αποτελέσματα. Ξέρετε ότι αυτό το οποίο λέτε δεν στέκει. Δεν θεωρώ ότι είστε ηλίθιοι. Ξέρετε ότι αυτά τα οποία λέτε είναι ψέματα. Αλλά κάτι πρέπει να ταΐσετε και εσείς το ακροδεξιό κοινό, το οποίο προσπαθείτε να συγκρατήσετε με όρους, ξαναλέω, ποινικού λαϊκισμού.

Πάμε στο επιχείρημα της επιτάχυνσης της δίκης. Είστε σε άλλη χώρα. Δεν ξέρετε τι συμβαίνει με τις ελλείψεις που υπάρχουν σε υποδομές, σε αίθουσες, σε δικαστικούς υπαλλήλους; Σας ειπώθηκε για χίλια επτακόσια δεκατρία κενά. Καταργείτε τα δικαστικά συμβούλια. Το 50% των βουλευμάτων είναι απαλλακτικό. Αυτό ξέρετε τι σημαίνει; Ακόμα περισσότερο φόρτο για την Αίθουσα, άρα ακόμα χειρότερες διαδικασίες. Έχουμε ουσιαστική κατάργηση του μεικτού ορκωτού και μεταφέρουμε όλη την ύλη στα τριμελή εφετεία, ακύρωση του πενταμελούς εφετείου, η οποία θα φέρει νέες καταδίκες για παραβάσεις της Ευρωπαϊκής Σύμβασης για τα Δικαιώματα του Ανθρώπου, αλλά αυτό για σας δεν είναι πρόβλημα.

Εδώ έχετε στην Κυβέρνηση τον κ. Χρυσοχοΐδη μετά την καταδίκη για την ιστορία με τις οροθετικές. Δεν είναι πρόβλημα, μάλλον είναι παράσημο σε αυτή την Κυβέρνηση να έχεις κάποια ευρωπαϊκή καταδίκη για να είσαι μέλος της Κυβέρνησης. Το θεωρείτε παράσημο και προνόμιο. Άμα είσαι με το ευρωπαϊκό κράτος δικαίου, μάλλον για εσάς, που δεν κοιτάτε στην Ευρώπη, κοιτάτε στο 1950 και στο μετεμφυλιακό κράτος, μάλλον για εσάς είναι πρόβλημα. Φτιάχνετε ένα σύστημα στο οποίο θα κρίνεται η φυλάκιση από έναν άνθρωπο, από έναν δικαστή και το λέτε αυτό αίσθημα δικαίου. Σας φωνάζουν οι καθηγητές της Νομικής, σας φωνάζει η Νομική της Αθήνας, σας φωνάζει η Ένωση Ποινικολόγων, αλλά δεν ακούτε κανέναν.

Πάμε στο επιχείρημα το οποίο εσείς μπουστάρετε πάρα πολύ, στηρίζετε πάρα πολύ, ότι εσείς είστε με τα θύματα και δεν σας νοιάζει τι γίνεται μέσα στις φυλακές. Πρέπει να μας νοιάζει τι θα γίνει όμως μέσα στις φυλακές, πρέπει να μας νοιάζει. Το γεγονός ότι φέρνετε αυτή τη στιγμή ένα νομοσχέδιο το οποίο θα κάνει τη ζωή στις φυλακές, λόγω πολλών ανθρώπων που θα είναι μέσα, κόλαση πρέπει να νοιάζει μια δημοκρατία. Εσάς δεν σας ενδιαφέρει. Φέρνετε ένα νομοσχέδιο το οποίο τίτλο θα μπορούσε να έχει «φυλακή για όλους», όχι δικαιώματα, αλλά «φυλακή για όλους», «πιο εύκολα μέσα, πιο δύσκολα έξω», «περισσότερο χρόνο μέσα». Δεν έχετε υποδομές, εκτός και αν θέλετε να φτιάξετε ιδιωτικές φυλακές μέσα στα επόμενα δύο χρόνια. Δεν θα πέσω από τα σύννεφα, αν το δω ακόμα και αυτό από εσάς. Δεν σας ενδιαφέρει ότι μέσα στις φυλακές η ζωή αυτών των ανθρώπων θα γίνει κόλαση.

Πάμε επίσης σε ένα άλλο αγαπημένο δικό σας ζήτημα, την κλήτευση αστυνομικών. Θυμάστε τι έγινε με την υπόθεση Ινδαρέ, τότε που κακοποιήσατε μια οικογένεια, τότε που τη διασύρατε με αυτά τα οποία λέγανε τα κυβερνητικά σας στελέχη, τότε που λέγατε τους ανθρώπους καταληψίες και όταν πήγαν αυτά στα δικαστήρια όλα κατέρρευσαν; Ήσασταν απατεώνες, λέγατε ψέματα, αλλά δεν τρέχει μία. Τους ανθρώπους τούς κακοποιήσατε. Και αν δεν είχε γίνει το δικαστήριο με την παρουσία των αστυνομικών εκεί, για να φανούν όλα τα ψέματα τα οποία έλεγαν και να καταπέσουν στην ακροαματική διαδικασία, μπορεί οι άνθρωποι αυτοί ακόμα να τρέχανε.

Θυμάστε τι έγινε με την υπόθεση της Νέας Σμύρνης, που κρατήσατε έναν άνθρωπο μέσα επτά μήνες και μετά του είπατε «συγγνώμη, λάθος»; Εφτά μήνες φυλακή και μετά του λέτε «συγγνώμη, λάθος». Αυτή είναι η πολιτική σας, αλλεργία στη δημοκρατία, αλλεργία στα δικαιώματα, αστυνομική αυθαιρεσία και κάλυψη της αστυνομικής αυθαιρεσίας. Και ξέρετε πολύ καλά ότι, δυστυχώς, με τον τρόπο και τις πολιτικές εντολές που λειτουργεί η Ελληνική Αστυνομία όταν φτάνουν στα δικαστήρια τα μισά από αυτά, για να μην πω περισσότερα, πέφτουν.

Μία φράση για τη βία των ανήλικων, που έχει αναδειχθεί σε ένα από τα αγαπημένα σας ζητήματα. Ανάμεσα στην επιλογή αλλαγή του σχολικού περιβάλλοντος, ψυχολόγοι στα σχολεία, εισαγωγή σεξουαλικής διαπαιδαγώγησης στα σχολεία, εισαγωγή κοινωνιολογίας στα σχολεία, κοινωνιολόγοι στα σχολεία, ψυχολογική στήριξη στην οικογένεια και αύξηση των ποινών, πάτε κατευθείαν στην κουρτίνα Β. Γιατί πάτε κατευθείαν την κουρτίνα Β; Έχετε μήπως εδώ πάλι κάποιο στοιχείο, κάποια επιστημονική έρευνα; Όχι, αν είσαι ακροδεξιός δεν χρειάζονται ούτε στοιχεία ούτε επιστημονικές έρευνες. Φτάνει να ταΐζεις το κοινό των μεσημεριανών εκπομπών και αυτό σάς φτάνει.

Έρχομαι, για να κλείσω, στο ζήτημα της έμφυλης βίας, που θεωρείτε ότι είναι και από τις σημαντικές παρεμβάσεις της Κυβέρνησής σας. Θα γίνω κουραστικός, πάμε πάλι να δούμε τα στοιχεία, αυτό το οποίο δεν θέλετε να δείτε. Το 2019 με βάση τα επίσημα στοιχεία της Ελληνικής Αστυνομίας έχουμε τέσσερις χιλιάδες εκατόν εβδομήντα μία περιπτώσεις έμφυλης βίας που έχει καταγράψει η Ελληνική Αστυνομία. Το 2022, με εσάς Κυβέρνηση, δέκα χιλιάδες εκατόν τριάντα μία περιπτώσεις. Αυτό είναι κατά 150% αύξηση. Λίγο ντροπή δεν έχετε, έστω μία στάλα; Έχετε φέρει 150% πιο πάνω την έμφυλη βία και λέτε ότι η πολιτική σας φέρνει αποτελέσματα;

Το 2019 εκκρεμούσαν στα δικαστήρια σαράντα δίκες για περιστατικά έμφυλης βίας και το 2022 εκκρεμούν στα δικαστήρια τέσσερις χιλιάδες τετρακόσιες ενενήντα εννέα δίκες. Ξέρετε γιατί; Γιατί ψηφίσατε τον νόμο Τσιάρα για την υποχρεωτική συνεπιμέλεια, που εγκλωβίζει γυναίκες σε κακοποιητικά περιβάλλοντα, και αυτό το θεωρείτε ορθή μεθοδολογία για να το συνεχίσετε τώρα. Φέρνετε την ποινική διαμεσολάβηση, η οποία κάνει ακριβώς το ίδιο, περιορίζει τα δικαιώματα των θυμάτων και τα εγκλωβίζει σε κακοποιητικό περιβάλλον.

Και ειδικά μιλώντας για εμφύλια βία αυτές τις μέρες θα έπρεπε να είστε λίγο πιο προσεκτικοί όταν λέτε ότι είστε με τα θύματα, ειδικά όταν έχει προκύψει μία ιστορία στην οποία θα έπρεπε να ντρέπεται το σύνολο της πολιτείας, της Βουλής. Αναφέρομαι στη δεκαεννιάχρονη από την Ηλιούπολη, θύμα τράφικινγκ, το οποίο αυτή τη στιγμή διώκεται από την ελληνική δικαιοσύνη γιατί, λέει, όταν εκδιδόταν δεν είχε έγγραφα. Διώκεται με βάση μήνυση που έκανε ο αστυνομικός που την είχε φυλακισμένη και την εξέδιδε. Και για την ελληνική δικαιοσύνη η δεκαεννιάχρονη θύμα τράφικιγνκ αυτή τη στιγμή πρέπει να διωχθεί. Τι σήμα στέλνει η πολιτεία στα θύματα, μιλήστε, σπάστε τη σιωπή; Είναι αυτό το σήμα το οποίο λέει ότι η πολιτεία έχει φτιάξει ένα πλαίσιο το οποίο μπορεί να υπερασπιστεί τα δικαιώματα αυτών των κακοποιημένων γυναικών;

Κυρίες και κύριοι της Κυβέρνησης, για να κλείσω, η μέρα που θα καταργηθούν οι ποινικοί κώδικες που φέρνετε σήμερα θα είναι μια μέρα δημοκρατικής γιορτής. Το όνομα αυτών που φέρανε αυτή την αντιμεταρρύθμιση θα διδάσκεται στα ελληνικά πανεπιστήμια ως ντροπή του σύγχρονου νομικού πολιτισμού και κανένας λαϊκισμός δεν θα μπορέσει να σας ξεπλύνει από αυτή την ντροπή, η οποία είναι όλη δική σας.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κύριος Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Λοιπόν, ονομάζεστε Νέα Αριστερά και νομίζετε ότι έχουμε ξεχάσει ότι ήσασταν στον ΣΥΡΙΖΑ και κυβερνήσατε. Η μεγαλύτερη θεσμική εκτροπή που αντιμετώπισε η χώρα στα χρόνια της Μεταπολίτευσης ήταν η σκευωρία που στήσατε για να οδηγήσετε στη φυλακή πρώην Πρωθυπουργούς, πρώην Υπουργούς. Θυμίζω τον κ. Σαμαρά, τον κ. Πικραμμένο, τον κ. Ευάγγελο Βενιζέλο και άλλους Υπουργούς.

(Χειροκροτήματα από την πτέρυγα της Νέας Δημοκρατίας)

Αυτή, με τη βούλα της δικαιοσύνης, μπήκε στο αρχείο, γιατί αποδείχθηκε ότι είχατε στήσει μια σκευωρία με ψευδομάρτυρες απλώς και μόνο για να εκδικηθείτε πολιτικούς σας αντιπάλους, που δεν μπορούσατε να τους αντιμετωπίσετε στα μαρμαρένια αλώνια της πολιτικής. Αυτό είναι το πρώτο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είστε εκτός θέματος, κοπήκατε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεύτερον, εγώ αποφεύγω τις προσωπικές αναφορές, γιατί η πολιτική συζήτηση εκτρέπεται όταν έχουμε προσωπικές αντιπαραθέσεις. Εδώ τώρα χρησιμοποιήσατε αυτό που η Αριστερά ξέρει να κάνει καλά, δηλαδή να βάλετε μια ταμπέλα στον πολιτικό σας αντίπαλο και να νομίζετε ότι καθαρίσατε, πιο δεξιοί από τους δεξιούς. Όμως αυτές τις μέρες όλες παρακολουθώ ότι η επιχειρηματολογία σας και η αντίθεσή σας στο νομοσχέδιο, η φρασεολογία σας, ταυτίζεται απολύτως με τη φρασεολογία του κόμματος των Σπαρτιατών, του κόμματος του κ. Βελόπουλου και του κόμματος της Νίκης. Δεν μας κάνουν κριτική αυτοί από τα δεξιά, λέγοντας ας πούμε «φέρνετε αυστηρές ποινές, κάντε τες πιο αυστηρές». Όχι, λένε ό,τι ακριβώς λέτε και εσείς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ό,τι λένε οι επιστήμονες.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Άρα το ποιος είναι πιο δεξιός από τους δεξιούς έχει αποδειχθεί περίτρανα εδώ, στην πολιτική συζήτηση όλες αυτές τις ημέρες, όπου η φρασεολογία σας και η επιχειρηματολογία σας είναι ακριβώς η ίδια με το άκρο δεξιό φάσμα της Βουλής, ακριβώς η ίδια.

Και επειδή κάνατε μία προσωπική αναφορά ότι εγώ είμαι πιο δεξιός από τους δεξιούς, θέλω τώρα να σας πω το εξής: Ξέρετε ποια είναι η διαφορά στο πολιτικό επίπεδο ενός πιο δεξιού από τους δεξιούς με έναν αριστερό; Είναι η εξής: Ο πιο δεξιός από τους δεξιούς, όπως εγώ, όταν διαφώνησε με το πολιτικό του κόμμα για σημαντικό ζήτημα παρέδωσε τη βουλευτική του έδρα στο κόμμα στο οποίο και ανήκε, γιατί η έδρα του ανήκε στο κόμμα του.

(Χειροκροτήματα από την πτέρυγα της Νέας Δημοκρατίας)

Εσείς οι αριστεροί, ενώ εκλεγήκατε παρέα με τον κ. Ξανθόπουλο του ΣΥΡΙΖΑ, πήρατε τις βουλευτικές σας έδρες και κάνατε άλλο κόμμα. Έχετε εκλεγεί με άλλο κόμμα, από άλλο εκλογικό σώμα, και στο όνομα ποιας ηθικής, άραγε, της Αριστεράς, πήρατε τις βουλευτικές έδρες από το κόμμα που εκλεγήκατε, δεν τις παραδώσατε στο κόμμα σας και κάνατε άλλο κόμμα και μας πουλάτε εδώ πνεύμα και ηθική;

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Φλωρίδη, τα όσα είπατε είναι πραγματικά διασκεδαστικά. Και είναι διασκεδαστικά για έναν πολύ απλό λόγο, μόλις είπατε ακροδεξιούς τη Νομική Αθηνών, την Ένωση Ποινικολόγων, όλους τους επιστήμονες που σας λένε ότι αυτό το οποίο κάνετε είναι μία αντιμεταρρύθμιση. Αυτούς είπατε ακροδεξιούς, όχι εμάς. Σας το είπα και χτες, σας το ξαναλέω και σήμερα, όχι με όρους προσωπικούς, ένα παιδί στη Νομική που θα υποστήριζε στο πρώτο έτος στο Ποινικό αυτά τα οποία λέτε εσείς δεν θα πέρναγε, θα κοβόταν. Γι’ αυτό μισείτε το δημόσιο πανεπιστήμιο, γιατί το δημόσιο πανεπιστήμιο έχει το κριτήριο της γνώσης, των στοιχείων, της τεκμηρίωσης.

Σας ανέφερα στοιχεία για το τι γίνεται με τις ποινές, σας ανέφερα στοιχεία για το τι γίνεται με την έμφυλη βία και δεν είπατε τίποτα, γιατί δεν μπορείτε να απαντήσετε σε αυτά. Επιλέξατε να κάνετε μία προσωπική επίθεση για την ηθική μας. Να κλείσω με αυτό, λοιπόν, μιλώντας για την ηθική μας και την ηθική σας. Η ηθική σας είναι να ξεπλύνετε τους ενόχους για τα Τέμπη. Η ηθική μας είναι η δικαιοσύνη. Γι’ αυτό πάντα και στην ηθική θα μας χωρίζει μία άβυσσος. Καλή τύχη, κύριε Φλωρίδη.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ**: Πόση υπομονή να κάνουμε και εμείς;

Κύριε Υπουργέ, αν δεν ήμασταν σε συνθήκες Κοινοβουλίου και είμαστε σε μια εκπομπή τηλεοπτική, ίσως είχε σταλεί και κάποιο εξώδικο. Σας απαγορεύουμε να μας αποκαλείτε ακροδεξιούς εμάς. Η Ελληνική Λύση είναι η μεγάλη λαϊκή, δημοκρατική, πατριωτική παράταξη. Αν εμείς είμαστε δεξιοί, εσείς είστε κεντροαριστεροί. Η κανονική Δεξιά είμαστε εμείς.

Κύριε συνάδελφε, ασχοληθείτε με αυτό που προσπαθείτε να φτιάξετε, με το κόμμα σας, και αφήστε μας εμάς να κάνουμε τη δουλειά μας, να υπηρετούμε τους Έλληνες πολίτες. Δεν είμαστε εμείς το πρόβλημά σας. Εδώ είναι το πρόβλημά σας, η Κυβέρνηση. Αντιπολίτευση κάνετε σε εμάς; Είστε καθόλου με τα καλά σας; Σε μας κάνετε αντιπολίτευση;

Και επίσης, κύριε Υπουργέ, ένα τελευταίο σχόλιο. Με αυτούς με τους οποίους τώρα και καλά μαλώνετε σήμερα εδώ, πριν τρεις μέρες χέρι-χέρι παντρέψατε τον Μήτσο και τον Τάκη. Μαζί περάσατε το νομοσχέδιο για τους ΛΟΑΤΚΙ, μαζί περάσατε το νομοσχέδιο για τους λαθρομετανάστες, που τους νομιμοποιείτε στην Ελλάδα, και τώρα κάνετε πως μαλώνετε;

(Χειροκροτήματα από την πτέρυγα της Ελληνικής Λύσης)

Εμείς δεν θα σας αφήσουμε ήσυχους, να το ξέρετε, κύριε Φλωρίδη, ό,τι και αν είστε, ΠΑΣΟΚ είστε, Νέα Δημοκρατία είστε, το ίδιο πράγμα. Γιατί θα μας φτάσετε, κύριε Υπουργέ, σε ένα σημείο -και με αυτά που νομοθετείτε ακούμε τους υποστηρικτές, εσάς, της woke ατζέντας να εκστομίζετε χαρακτηρισμούς σε οτιδήποτε αντίθετο- ότι είμαστε σε παραλήρημα, ότι εκφράζουμε τη μισαλλοδοξία, ότι είμαστε ρατσιστές, ομοφοβικοί και πάτε να μας τσουβαλιάσετε έτσι. Δεν θα σας περάσει, κύριε Φλωρίδη. Εμείς είμαστε η λαϊκή Δεξιά και εσείς είστε οι κεντροαριστεροί.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο Κοινοβουλευτικός Εκπρόσωπος της Νίκης, ο κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Αξιότιμε κύριε Υπουργέ, έχετε απόλυτη έλλειψη επιχειρημάτων και καταφεύγετε σε χαρακτηρισμούς περί Δεξιάς, περί Αριστεράς, περί ακροδεξιάς. Αυτός ο τρόπος πολιτικής ομιλίας είναι χαρακτηριστικό της κομματοκρατίας, η οποία έχει πληγώσει βαθιά τον ελληνικό λαό. Να ξέρετε ακροδεξιοί είναι αυτοί οι οποίοι κυβερνούν με υποχρεωτικότητες.

Ως δημοκρατικό πατριωτικό κίνημα θέλουμε να σας πούμε ότι δεν έχετε επιστημονικά επιχειρήματα, δεν ακούτε σύσσωμη την ποινική δικαιοσύνη, δεν ακούτε τον επιστημονικό κόσμο και καταφεύγετε σε απαράδεκτους χαρακτηρισμούς, για τους οποίους εσείς ο ίδιος πριν είπατε ότι δεν πρέπει να καταφεύγουμε. Έχετε πλήρη αντίφαση.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι οκτώ μαθήτριες και μαθητές και τρεις εκπαιδευτικοί συνοδοί από το Δημοτικό Σχολείο «Ελληνοαγγλική Αγωγή» (δεύτερο τμήμα).

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθήτριες και μαθητές και δύο εκπαιδευτικοί συνοδοί από το 120ό Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, τον λόγο έχει ο Πρόεδρος της Ελληνικής Λύσης κ. Βελόπουλος, για μία παρέμβαση, φαντάζομαι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, θα είναι ολιγόλεπτη. Ευχαριστώ, πολύ κύριε Πρόεδρε.

Να σας ρωτήσω κάτι, κύριε Φλωρίδη, εσάς προσωπικά, επειδή ξέρετε να βάζετε εύκολα ταμπέλες και να ετεροπροσδιορίζετε ανθρώπους. Εσείς ως σημιτικός, ως άνθρωπος δηλαδή του Σημίτη, γιατί δεν είστε Νέα Δημοκρατία, ούτε αυτής της μεγάλης παρατάξεως του Κωνσταντίνου Καραμανλή μέλος ήσασταν ποτέ…

(Χειροκροτήματα από την πτέρυγα της Ελληνικής Λύσης)

…όταν σας ψηφίζουν αυτοί που καταγγέλλετε για ακροδεξιούς τα νομοσχέδια που σας βολεύουν είναι καλοί οι ακροδεξιοί αυτοί εκεί πίσω; Δεν αναφέρομαι σε εμάς, στους άλλους, που είπατε ακροδεξιούς. Αυτοί οι κακοί ακροδεξιοί, που χαρακτηρίσατε εσείς, σας στήριξαν στο νομοσχέδιο για την ψήφο των ομογενών. Δεν θα περνούσε με την ψήφο αυτών, αν δεν σας ψήφιζαν και δεν σας στήριζαν. Τότε καλή ήταν εκείνη η ακροδεξιά;

Πάμε στο ΙΜΟ χθες. Το ψήφισαν. Καλή η ψήφος της ακροδεξιάς; Είναι η λογική του Πορτοσάλτε και του αλλουνού, του Παπαδημητρίου. Τη σοβαρή ακροδεξιά τη θέλουμε.

Τρίτον, στα Τέμπη έμειναν μέσα για να σας στηρίξουν, το συγκεκριμένο κόμμα που εσείς λέτε ακροδεξιοί. Εάν δεν σας αρέσουν αυτοί οι ακροδεξιοί, λοιπόν, μη δέχεστε και την ψήφο αυτών των κακών ακροδεξιών, που εσείς χαρακτηρίζετε.

(Χειροκροτήματα από την πτέρυγα της Ελληνικής Λύσης)

Τώρα, το ποιος είναι ακροδεξιός, το ποιος είναι υπερπατριώτης, το ποιος είναι νεοδημοκράτης, άνθρωπος του Κωνσταντίνου Καραμανλή, πραγματικά, κύριε Φλωρίδη, με ξεπερνάει. Και να σας πω τελικά: Χθες σας ρώτησα ευθέως τι είστε. Θέλω σήμερα να σηκωθείτε έντιμα ως πολιτικός και να μας πείτε «είμαι Νέα Δημοκρατία». Θα το πείτε; Εμ! Εγώ δεν σας ετεροπροσδιορίζω, αλλά ζητώ από εσάς να μου πείτε, πιστεύετε στον Κωνσταντίνο Καραμανλή και στη Νέα Δημοκρατία, ναι ή όχι;

(Χειροκροτήματα από την πτέρυγα της Ελληνικής Λύσης)

Γιατί είναι για γέλια, πραγματικά προκαλεί θυμηδία αυτή η ιστορία. Έρχεται ο εκπρόσωπος του Σημίτη και κουνάει το δάχτυλο στους υπολοίπους συναδέλφους. Ο εκπρόσωπος του σημιτισμού, ο εκπρόσωπος της κλοπής του Χρηματιστηρίου, που χάθηκαν άνθρωποι, αυτοκτόνησαν. Αντί να πουν συγγνώμη ακόμη και τώρα, οι σημιτικοί βγάζουν γλώσσα. Πραγματικά απορώ. Πρόκειται περί πολιτικού θράσους.

Και επειδή δηλαδή διαφωνούμε με τη woke ατζέντα, εμείς είμαστε οι κακοί και εσείς είστε οι καλοί. Σοβαρά; Έτσι νομοθετείτε εσείς; Και έτσι προσδιορίζετε την προσωπικότητά σας και την προσωπικότητα των αντιπάλων σας; Δεν μου απαντήσατε ακόμα από χθες για τον νόμο που φέρατε. Σας είπα, κορυφαίο στέλεχος της Νέας Δημοκρατίας ήθελε το «πλυντήριο» και το φέρατε εχθές εσείς. Και μας κουνάτε και το δάχτυλο. Πραγματικά απορώ. Και φέρνετε συνεχώς νόμους.

Θα σας πω, όμως, κύριε Φλωρίδη, γιατί χθες ξεπεράσατε τα εσκαμμένα. Εγώ θα περιμένω μέχρι αύριο εδώ να μας πείτε τι είστε. Είστε Νέα Δημοκρατία ή είστε σημιτικός;

(Χειροκροτήματα από την πτέρυγα της Ελληνικής Λύσης)

Αφού εσείς ετεροπροσδιορίζετε τους άλλους. Και μας ακούν και μικρά παιδιά από πάνω.

Ξέρετε, όταν λείπει το επιχείρημα στην πολιτική, αρχίζει η «λάσπη στον ανεμιστήρα». Προσπαθείς με κάθε τρόπο να αποδομήσεις χαρακτήρες, όχι πολιτικές, όχι επιχειρήματα. Αυτή είναι η λογική του ναζισμού του Γκέμπελς. Μόνο ένας Γκέμπελς θα μπορούσε να το κάνει αυτό το πράγμα.

(Χειροκροτήματα από την πτέρυγα της Ελληνικής Λύσης)

Θέλετε να αντιπαρατεθούμε με επιχειρήματα; Θα το κάνουμε, με πολύ σεβασμό. Προσωπικά χτυπήματα σε κανέναν δεν κάναμε ποτέ. Αλλά μην «ξύνεστε στην γκλίτσα του τσοπάνη», κύριε Φλωρίδη, σημιτικέ.

Πάμε, λοιπόν, στα υπόλοιπα. Δεν θα σας πω ότι είστε Υπουργός στη χώρα που είναι εικοστή πέμπτη μεταξύ είκοσι επτά στην Ευρωπαϊκή Ένωση στον δείκτη ατομικών ελευθεριών και είστε Υπουργός Δικαιοσύνης. Εσείς είστε Υπουργός Δικαιοσύνης επί μήνες στη χώρα που είναι εικοστή πέμπτη από τις είκοσι επτά της Ευρωπαϊκής Ενώσεως. Και αντί να κάνετε τα πάντα ώστε να γίνει διάφανο, κρυστάλλινο το κράτος, εξαπολύετε λάσπη σε αντιπάλους.

Όχι, κύριε Φλωρίδη. Θα σας πάμε μέχρι τέλους με την εθνική, πατριωτική, κοινωνική νομιμότητα, θέλετε-δεν θέλετε.

(Χειροκροτήματα από την πτέρυγα της Ελληνικής Λύσης)

Θα ήθελα, όμως, επειδή απέξω είναι οι μελισσοκόμοι, να αναφερθώ με μια παρένθεση στο μεγάλο πρόβλημα της αγροτικής, μελισσοκομικής, αλιευτικής, αλλά και κτηνοτροφικής οικονομίας. Ο μέγας Χάρι Τρούμαν -γιατί για εμένα ήταν μέγας για συγκεκριμένα πράγματα- είχε πει το εξής: «Όταν οι αγρότες ευημερούν, ευημερεί και η χώρα και όταν οι αγρότες έχουν προβλήματα, έχει προβλήματα και η χώρα». Οι αγρότες δεν έχουν προβλήματα, οι αγρότες τελειώνουν. Η αγροτική οικονομία τελειώνει. Τελειώνουν, δολοφονούνται καθημερινά. Και ρωτώ αυτή την Κυβέρνηση, τι έχει κάνει για τους αγρότες, κτηνοτρόφους, μελισσοκόμους και αλιείς; Και απαντώ: Τίποτα!

Η μοναδική λύση είναι ένα πρόγραμμα και ένα σχέδιο που έχει η Ελληνική Λύση κατατεθειμένο και μπορεί η ελληνική οικονομία να ορθοποδήσει με βάση το πρόγραμμα αυτό.

(Χειροκροτήματα από την πτέρυγα της Ελληνικής Λύσης)

Θα απαριθμήσω μερικά από τα προβλήματα της μελισσοκομίας, γιατί οι μελισσοκόμοι υπάρχουν από την Κρήτη μέχρι και το τριεθνές του Έβρου.

Πρώτον, κίνηση μελισσοκομικών φορτηγών οχημάτων στο παράπλευρο οδικό δίκτυο. Ξέρετε γιατί; Γιατί οι μελισσοκόμοι αναγκάζονται να μεταφέρουν τις κυψέλες τους από περιοχή σε περιοχή. Ποιοι δεν το επιτρέπουν αυτό, παρά το γεγονός ότι το Υπουργείο Μεταφορών αναγνώρισε το δίκαιο αίτημά τους; Ποιοι φοβήθηκαν να εφαρμόσουν αυτόν τον νόμο, που ουσιαστικά μπορεί να βοηθήσει τη μελισσοκομία, κύριε Φλωρίδη; Να σας πω εγώ. Οι πάροχοι των εθνικών οδών. Αυτοί οι τύποι, που κερδίζουν από τα διόδια, δεν το θέλουν και η Κυβέρνηση το υλοποιεί, σε πείσμα και αντίσταση του δίκαιου αιτήματος των μελισσοκόμων.

Δεύτερον, έχουμε διαχρονικές παραλείψεις της πολιτείας, που θίγουν ζωτικά ζητήματα του κλάδου της μελισσοκομίας, εξάσκηση μελισσοκομίας, εμπορία μελιού, έλεγχο ελληνοποιήσεων, νοθείας και επιδοτήσεις. Καμμία απάντηση δεν δόθηκε από το Υπουργείο, καμμία, πού θα τοποθετηθούν τα μελισσοσμήνη. Εδώ και δεκαεννιά χρόνια ζητούν οι μελισσοκόμοι μία απάντηση και επανακαθορισμό αποστάσεων τοποθέτησης των μελισσών, μεταφορά σε κατοικημένες περιοχές και γειτνίαση με οικίες.

Εδώ υπάρχει οδηγία από την Ευρωπαϊκή Ένωση, κύριε Υπουργέ, την οποία δεν υλοποιεί η Νέα Δημοκρατία, η Κυβέρνησή σας και οι υπόλοιπες κυβερνήσεις, οδηγία κανονική, που πρέπει να εφαρμοστεί. Σε άλλα και άλλα όμως, όπως οι ΛΟΑΤΚΙ, τρέχει ο Φλωρίδης να το υλοποιήσει. Εδώ που είναι υπέρ του ελληνικού λαού, ένα δίκαιο αίτημα των μελισσοκόμων, κάνουν πως δεν ακούν.

Ελληνοποιήσεις. Η πολιτεία από το 1982 δεν έχει κάνει αυτό που προτείνει η Ελληνική Λύση από την πρώτη στιγμή, ιχνηλάτηση από πού προέρχεται το μέλι.

(Χειροκροτήματα από την πτέρυγα της Ελληνικής Λύσης)

Έρχονται τόνοι μέλι και γλυκόζη από την Τουρκία και την Κίνα ή τη Βουλγαρία και γίνονται ελληνικό μέλι. Ποιες χώρες δεν το δέχτηκαν; Η Ελλάδα μαζί με Τσεχία και Ιταλία τάχθηκαν κατά της αναγραφής της ετικέτας εισαγόμενου τυποποιημένου μελιού. Το ακούτε; Αυτή η Κυβέρνηση της Νέας Δημοκρατίας και οι προηγούμενες κυβερνήσεις τάχθηκαν εναντίον της αναγραφής της ετικέτας από πού προέρχεται το μέλι. Γιατί; Γιατί βοηθάνε τους χονδρέμπορους τους δικούς τους. Αυτή είναι η πραγματικότητα. Αυτές είναι οι καταγγελίες που καταθέτω από τους μελισσοκόμους με τους οποίους βρέθηκα έξω πριν από λίγα λεπτά.

Επίσης, ο ΕΦΕΤ αγνόησε το αίτημα για ελέγχους για την ελληνικότητα δειγμάτων μελιού. Ο ΕΦΕΤ δεν κάνει ελέγχους. Δεν θέλει να κάνει ελέγχους. Η δικαιολογία του ΕΦΕΤ; «Δεν έχουμε την κατάλληλη υποδομή». Το έχουμε μάθει το παραμύθι. Αν θέλουν να κάνουν πλιάτσικο οι χονδρέμποροι, «δεν έχουμε υπαλλήλους, δεν έχουμε μηχανήματα». Για άλλα και άλλα έχουν μηχανήματα, για τη βενζίνη, τα καύσιμα και το μέλι δεν γίνεται ιχνηλάτηση. Για να δουλεύουν οι λαθρέμποροι πετρελαίου, οι λαθρέμποροι μελιού, οι κολλητοί τους και να βγάζουν και γλώσσα από πάνω!

(Χειροκροτήματα από την πτέρυγα της Ελληνικής Λύσης)

Σε μερικές εξετάσεις που έγιναν εντοπίστηκαν αντιβιοτικά -ακούστε τώρα- μέσα στο μέλι. Το ελληνικό σήμα ΕΛΓΟ - «ΔΗΜΗΤΡΑ» προωθεί σήμα για ένδειξη γεωγραφικής προελεύσεως, το οποίο δικαιούνται έμποροι διακινητές ελληνικού και εισαγόμενου μελιού, αλλά δεν δικαιούνται οι μελισσοκόμοι. Δηλαδή ο μεγαλέμπορος μπορεί να βάζει ετικέτα ελληνικής προελεύσεως, άσχετα αν είναι βουλγαρικό ή ρουμάνικο, αρκεί να βάζει 90% μέλι από τη Βουλγαρία και 10% από την Ελλάδα, αλλά ο μελισσοκόμος δεν μπορεί. Αυτές είναι καταγγελίες συγκεκριμένες.

Το ηλεκτρονικό τους μητρώο, πάγιο αίτημα του κλάδου. Το μητρώο στάλθηκε σε φορείς για διαβούλευση σαράντα οκτώ ώρες. Εδώ ακούστε τι κάνουν. Κάνουν ταχύρρυθμα, fast track, τα νομοσχέδια.

Μελισσοκομία στο δάσος. Αυτό που συμβαίνει με το δάσος, γιατί το πευκόμελο βγαίνει από εκεί, είναι το εξής. Τους δημιουργείτε προσκόμματα να μη βάζουν μελίσσια. Μέχρι τις 9.30΄, λέει, 10.00΄ το πρωί να βάζουν καπνό για τη μέλισσα για να την κοιμίζουν. Τι να πω, δεν ξέρω. Στην Ιταλία δεν ισχύει αυτό. Γιατί να ισχύει μόνο στην Ελλάδα;

Δεν θα μιλήσω για την υποχρηματοδότηση. Σε αντίθεση με εντολή της Ευρωπαϊκής Ενώσεως έχουν γίνει μειώσεις κατά 55% την πενταετία ’23 - ’27, την επόμενη πενταετία, στη χρηματοδότηση της μελισσοκομίας. Αυτά τα λέω για να καταλάβουμε ότι οι άνθρωποι κάνουν τραγικά λάθη.

Όπως είχε πει η μεγάλη Ελένη Βλάχου, την οποία μπορεί να ξέρει ο κύριος Υπουργός, αλλά δεν έχει σχέση με την παράταξη της Νέας Δημοκρατίας, ο αγρότης, ο ψαράς, ο άνθρωπος του χωριού είναι γεννημένοι πρίγκιπες, αλλά όσο ο Έλληνας προχωράει προς την πόλη μαθαίνει το συμφέρον, τα λεφτά, την κομπίνα, χάνει τις αξίες του και γίνεται λούστρος.

Εσείς, λοιπόν, κάνατε μια Ελλάδα με λούστρους, χωρίς στήριξη των αγροτών, των μελισσοκόμων, των κτηνοτρόφων και των αλιέων. Εμείς θα επαναφέρουμε σε σωστή βάση την ελληνική κοινωνία.

(Χειροκροτήματα από την πτέρυγα της Ελληνικής Λύσης)

Για να κλείνω, γιατί ζήτησα λίγο χρόνο σήμερα. Κύριε Υπουργέ, ο κύριος Πρωθυπουργός μετά από πέντε χρόνια μάς άκουσε. Πήγε στην Ινδία. Για να καταλάβετε γιατί κάνετε λάθος στην πολιτική σας, πήγε εκεί ο Πρωθυπουργός και χειροκροτούν τα μέσα της Νέας Δημοκρατίας γιατί κάνει -λέει- συμφωνίες. Ξέρετε ποια συμφωνία έκανε; Θα σας πω εγώ: Πώς θα έρθουν εργατικά χέρια από την Ινδία. Αντί να κάνουμε μια λεόντειο αμυντική συμφωνία με την Ινδία, που είναι εχθρός της Τουρκίας, εσείς κάνετε συμφωνίες για εργατικά χέρια. Είστε εκτός τόπου και χρόνου.

(Χειροκροτήματα από την πτέρυγα της Ελληνικής Λύσης)

Την ώρα που η Τουρκία ήδη κυκλώνει από Σομαλία βάσεις καινούργιες, κυκλώνει από Αλβανία βάσεις καινούργιες, κυκλώνει από Λιβύη βάσεις καινούργιες, την ώρα που η «γαλάζια πατρίδα» εξωθεί την Ελλάδα σε υπαναχωρήσεις, την ώρα που ο κ. Δένδιας βγαίνει και λέει ότι φοβάται για ενδεχόμενο επεισόδιο από τη γιγάντωση της Τουρκίας, έναν μήνα πριν χειροκροτούσατε εδώ τον Πρωθυπουργό που έλεγε για τη Διακήρυξη των Αθηνών, την προδοτική αυτή διακήρυξη, ότι ήταν καλή διακήρυξη. Μέσα σε έναν μήνα διαψευστήκατε.

(Χειροκροτήματα από την πτέρυγα της Ελληνικής Λύσης)

Δεν θα πω για τα σχολεία που ανοίγει ο Ερντογάν στην Αλβανία. Τα πράγματα είναι πολύ δύσκολα στα Βαλκάνια και βγαίνουν τα μέσα και ασχολούνται με ένα θέμα που πραγματικά μου προκαλεί αηδία, με έναν παλαιοχριστιανό από την Κόρινθο. Βρήκαν θέμα ο Λιάγκας και τα υπόλοιπα κανάλια με τον παλαιοχριστιανό και αυτό με ενοχλεί. Ακούστε «παλαιοχριστιανός». Τι είναι αυτά; Πού βρισκόμαστε; Είναι δυνατόν; Και να το πω και διαφορετικά, ανθρώπινα. Είναι δυνατόν ενώ είναι ελεύθερος -απελευθερώθηκε ο άνθρωπος- να μην μπορεί να δει το παιδί του; Έχει πάει καμμιά αστυνομία στα παιδιά των Ρομά που δεν πηγαίνουν σχολείο να συλλάβουν τους γονείς τους; Δεν τολμά η Νέα Δημοκρατία. Έχει πάει ποτέ στην Αγία Βαρβάρα, στο Μενίδι, στον Μυλοπόταμο να δει τι γίνεται; Δεν πάει η αστυνομία. Εδώ, όμως, επειδή είναι παλαιοχριστιανός -και το λένε απαξιωτικά-, τα κάνετε όλα. Κάνατε αγώνα για τους ομοφυλόφιλους να μπορούν να παίρνουν παιδιά και θα πάρουν παιδιά και αυτός δεν μπορεί να δει το παιδί του στο νοσοκομείο;

Θα σας πω τι κάνετε, όμως. Όλη αυτή η ιστορία είναι πρόβα τζενεράλε γι’ αυτά που έρχονται. Όσοι διαφωνούν με το σύστημα θα υποστούν συνέπειες. Εξάλλου, το είχε πει και Υπουργός τους. Τι είπε Υπουργός τους; «Όποιος δεν προσαρμόζεται πεθαίνει». Αυτό θέλετε για την Ελλάδα. Όποιος δεν μπορεί να προσαρμοστεί και είναι απροσάρμοστος με τις επιταγές της νέας τάξης πραγμάτων θα πεθαίνει.

(Χειροκροτήματα από την πτέρυγα της Ελληνικής Λύσης)

Πάμε τώρα στο τελευταίο.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε.

Πήγε ο κ. Ανδρουλάκης -λέει- να δει το Flyover και έκανε βιντεάκια. Εγώ περίμενα από τον κ. Ανδρουλάκη, όμως, να μας πει γιατί ο ΒΟΑΚ καθυστερεί. Ο ΒΟΑΚ γιατί καθυστερεί; Θα σας πω τώρα εγώ. Θα σας κάνω την αποκάλυψη, όπως χθες μίλησα και δεν ακούστηκε αυτό που είπα εγώ για στέλεχος της Νέας Δημοκρατίας. Δεν μιλάτε εσείς στο ΠΑΣΟΚ. Σας είπα και ονόματα εταιρειών.

Σας λέω, λοιπόν. Έχουν πολιτικοί οικόπεδα και χωράφια δεξιά και αριστερά από τον ΒΟΑΚ, ναι ή όχι; Περιμένουν να αυξηθούν οι απαλλοτριώσεις, οι τιμές των ακινήτων, ναι ή όχι;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Τον Ανδρουλάκη γιατί τον ρωτάτε; Την Κυβέρνηση πρέπει να ρωτάτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Από την Κρήτη δεν είναι ο Ανδρουλάκης; Είναι από την Κρήτη ο Αρχηγός σας; Από πού είναι; Από την Πελοπόννησο είναι ο Ανδρουλάκης; Πήγε στη Θεσσαλονίκη που έβγαλε τον Καστανίδη από το κόμμα, να μην έχει Βουλευτή η βόρεια Ελλάδα και πήγε σήμερα στο Flyover για να πουλήσει μακεδονισμό; Ας κοιτάξει τα της Κρήτης, αυτό λέω. Δεν είναι κακό.

(Χειροκροτήματα από την πτέρυγα της Ελληνικής Λύσης)

Ας ψάξουμε, λοιπόν, να βρούμε πόσοι πολιτικοί, στελέχη περιφέρειας κ.λπ. έχουν χωράφια δεξιά και αριστερά και περιμένουν μεγαλύτερες τιμές. Το λέω για να καταλάβουν κάποιοι πώς βγαίνουν τα λεφτά.

Κλείνω, γιατί πιέζει ο Πρόεδρος. Εμείς δεν ξεχνάμε, κύριε Φλωρίδη. Μετά τους γάμους, λοιπόν, έρχονται και οι αιμομιξίες. Ακούστε λίγο. Το lifo.gr είναι της Νέας Δημοκρατίας site. Ολόκληρο άρθρο: «Τελικά είναι κακό να παντρεύονται τα ξαδέλφια;». Τρεις σελίδες άρθρο. Έρχεται. Σας είπα, ανοίξατε τον ασκό του Αιόλου μ’ αυτή την ιστορία. Θα τα βρούμε μπροστά μας. Εδώ χάνει η μάνα το παιδί και το παιδί τη μάνα. Αυτά όμως -θα το πω ευθέως- εμείς ως Ελληνική Λύση δεν θα τα επιτρέψουμε.

Θα σας πω κάτι τελευταίο. Τι έλεγε ο Λέων Τολστόι; «Το λάθος δεν παύει να είναι λάθος επειδή μια πλειοψηφία το επέβαλε». Εδώ μια ανομοιογενής ιδεολογικά πλειοψηφία, ΝΔ σημιτικοί, ΠΑΣΟΚ σημιτικοί, ΣΥΡΙΖΑ σημιτικοί και κάποιοι άλλοι μαζί, έκαναν ένα εγκληματικό, εθνικό, αντιχριστιανικό λάθος. Όταν χρειάζεται, το σύστημα έχει τους χρήσιμους πολιτικούς ευφυείς –δεν θα πω ηλίθιους- οι οποίοι «βάζουν πλάτη» στο σύστημα. Τα «δεκανίκια» στα μείζονα βρίσκονται ό,τι ώρα χρειαστούν.

(Χειροκροτήματα από την πτέρυγα της Ελληνικής Λύσης)

Εδώ, λοιπόν, κάνατε ένα λάθος απέναντι στην ελληνική κοινωνία, το οποίο θα ανατραπεί μόνο με μία λύση, όταν τους επόμενους μήνες πάρετε την απάντηση όλοι σας από την ελληνική κοινωνία και στις ευρωεκλογές θα υποστείτε μια σημαντική ήττα όλοι εσείς που κάνατε το «δεκανίκι» μαζί με αυτούς τους σημιτικούς της Νέας Δημοκρατίας και θα έλθει μετά ο αέρας της νίκης της Ελληνικής Λύσης να βάλει τα πράγματα στη σωστή τους βάση. Ποια είναι αυτή; Ανθρωποκεντρική πυρηνική οικογένεια. Αυτό μόνο η Ελληνική Λύση θα το νομοθετήσει, για να επαναφέρουμε σε σωστή βάση την ελληνική κοινωνία με αξίες και θεσμούς που προστατεύουν την οικογένεια.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε της Ελληνικής Λύσης, ξέρετε ποιο είναι το σημείο που η δημαγωγία τα βρίσκει σκούρα και που θρυμματίζεται κυριολεκτικά; Όταν βρίσκεται αντιμέτωπη με συγκεκριμένα, αμείλικτα ερωτήματα.

Είπα και νωρίτερα -δεν ήσασταν εδώ- με αφορμή την ομιλία του κ. Νατσιού ότι αυτό το νομοσχέδιο ήταν μια πάρα πολύ μεγάλη ευκαιρία να αναδειχθεί η υποκρισία πολλών, πάρα πολύ μεγάλη ευκαιρία, γιατί αυτό το νομοσχέδιο περιλαμβάνει αμείλικτα ερωτήματα προς όλους. Η ελληνική κοινωνία αυτή τη στιγμή ζει σε καθεστώς ανησυχίας και μιας αίσθησης ατιμωρησίας, αισθάνεται ότι έχει πρόβλημα με την καθημερινή εγκληματικότητα και είναι πάρα πολύ ψηλά στις ανησυχίες της αυτό το θέμα.

Αυτό το νομοσχέδιο που φέρνουμε εδώ, με πολύ συγκεκριμένες διατάξεις θέλει να προστατέψει το σπίτι του φτωχού από τον κλέφτη, θέλει να προστατέψει τους ανθρώπους από τις ληστείες, θέλει να προστατέψει τα παιδιά που βιάζονται και οι βιαστές βγαίνουν έξω γρήγορα από τη φυλακή, θέλει να προστατέψει τους γιατρούς που μάχονται στα νοσοκομεία και τους επιτίθενται οι διάφοροι, τους νοσηλευτές, τους διασώστες του ΕΚΑΒ, θέλει να προστατέψει τους εκπαιδευτικούς, δασκάλους και καθηγητές που τους επιτίθενται βίαια, θέλει να προστατέψει τους ανθρώπους που είναι έρμαια σε κάθε νταή που μπορεί να τους σακατέψει και να μην πάθει τίποτα, θέλει να προστατέψει εκείνους που θα τους ξυπνήσουν τη νύχτα και θα τους πουν ότι ένας μεθυσμένος πέρασε με κόκκινο και σκότωσε το παιδί τους, θέλει να προστατέψει εκείνους που συκοφαντούνται, εκείνους που εξυβρίζονται, θέλει να προστατέψει όλους αυτούς με πάρα πολύ συγκεκριμένο τρόπο. Θέλει να οδηγήσει τη δίκη των Τεμπών, αυτού του τρομακτικού δυστυχήματος, να διεξαχθεί το συντομότερο δυνατό και έχει συγκεκριμένη διάταξη γι’ αυτό.

Απέναντι σε αυτά τα ερωτήματα που βάζουν οι πολύ συγκεκριμένες διατάξεις αυτού του νόμου, εσείς, το πατριωτικό κίνημα που μάχεται υπέρ των δικαιωμάτων της ελληνικής οικογένειας κ.λπ., λέτε «όχι», λέτε σε όλα «όχι».

Γι’ αυτό, λοιπόν, η δημαγωγία και η υποκρισία αναδεικνύονται μέσα από αυτό το νομοσχέδιο, γιατί, όντως, όταν προσεγγίζει κάποιος το ποινικό σύστημα μιας χώρας, το προσεγγίζει με ιδεολογικούς και πολιτικούς όρους. Το είπα από την πρώτη στιγμή αυτό. Αυτό, όμως, δεν είναι κατασκευή του κεφαλιού μας. Το θέμα είναι αν αυτό συνδέεται με πραγματικές ανάγκες της ελληνικής κοινωνίας και αν αντιλαμβάνεται τις πραγματικές ανάγκες της ελληνικής κοινωνίας και θέλει να τις εκφράσει, θέλει να τις αντιμετωπίσει με επιτυχία.

Απέναντι σε όλο αυτό λέτε «όχι» με δικολαβίστικα επιχειρήματα. Αυτό που επεσήμανα και σας ενόχλησε είναι ότι είμαστε τέσσερις ημέρες στην επιτροπή και δύο στην Ολομέλεια όπου τα επιχειρήματά σας, του κόμματός σας και των άλλων, ακριβώς ταυτίζονται με τα επιχειρήματα της Αριστεράς. Ακριβώς, όμως. Δηλαδή, αν πάρετε τις ομιλίες και τις δείτε λέτε ακριβώς τα ίδια πράγματα. Αυτό επεσήμανα. Και αυτό αναδεικνύει την υποκρισία, διότι προκειμένου να επιτεθείτε στην Κυβέρνηση ξεχάσατε ή αμελήσατε ότι αυτό το νομοσχέδιο επικοινωνεί με το 90% θετικής αποδοχής της ελληνικής κοινωνίας. Είναι 90%. Άρα όλες αυτές οι προσωπικές επιθέσεις προσπαθούν να συγκαλύψουν αυτό το πολιτικό έλλειμμα που δεν ξέρετε πώς να το διαχειριστείτε. Παρακολουθώ τους Βουλευτές σας αμήχανους αυτές τις μέρες. Και είναι αμήχανοι γιατί λένε τα ίδια λόγια, τις ίδιες λέξεις, τα ίδια επιχειρήματα με την Αριστερά. Και πάει τον πατριωτικό περίπατο.

Δεν θέλετε να είστε δεξιοί, δεν θέλετε να είστε ακροδεξιοί, δικαίωμά σας. Αυτοχαρακτηριστείτε. Εγώ θα το σεβαστώ. Και νομίζω ότι όλοι πρέπει να σεβόμαστε τον αυτοπροσδιορισμό. Όμως, όλα αυτά επιδέχονται μία κριτική σε ένα πολιτικό πλαίσιο. Και δεν πήρα απάντηση σε αυτό. Όπως δεν έχω πάρει απάντηση, γιατί αρνείστε το γεγονός ότι πρώτη φορά φέρνει αυτή η Κυβέρνηση στην Ελλάδα διάταξη για την ποινική ευθύνη των εταιρειών που δωροδοκούν δημοσίους λειτουργούς για να πάρουν έργα. Ούτε αυτό το ψηφίζετε. Γιατί δεν ψηφίζετε τη διάταξη που αυξάνει τα πρόστιμα των πολιτικών που δρομολογούνται από 100.000 στα 4 εκατομμύρια; Γιατί δεν ψηφίζετε τη διάταξη, η οποία αυξάνει τα πρόστιμα των εταιρειών και των φυσικών προσώπων που διαπράττουν ξέπλυμα βρώμικου χρήματος; Αυτά είναι τα αμείλικτα ερωτήματα. Σε αυτά όλα απαντάτε με ένα «όχι». Απαντάτε αρνητικά. Λέτε «δεν τα θέλουμε». Περιμένουμε να μας πείτε τι θέλετε, αλλά συγκεκριμένα. Το νομοσχέδιο έχει διατάξεις συγκεκριμένες.

Θα κλείσω με κάτι που αναδεικνύει την υποκρισία σας. Φέρνουμε διάταξη με την οποία, καταργώντας την ενδιάμεση διαδικασία των βουλευμάτων σε κάποιες περιπτώσεις η δίκη των Τεμπών μπορεί να ξεκινήσει τον Ιούνιο και δεν το θέλετε. Θέλετε να πάει πίσω με δικολαβίστικα επιχειρήματα του εισηγητή σας. Ρητά το διατυπώνει. «Ας πάει πίσω, δεν πειράζει». Και από την άλλη μεριά, είστε με τους συγγενείς των θυμάτων. Πώς είστε; Στα λόγια; Ιδού. Ψηφίστε να μπορεί να γίνει η δίκη τον Ιούνιο. Που θα γίνει βέβαια, γιατί θα το ψηφίσει η κυβερνητική πλειοψηφία.

Όσον αφορά στα ζητήματα που θέσατε για τους αγρότες κ.λπ., δεν είμαι αρμόδιος, αλλά θα πω ότι η Κυβέρνηση έχει δείξει με πολλούς τρόπους ότι είναι δίπλα τους. Προσπάθησε να ανταποκριθεί και θα προσπαθεί διαρκώς να ανταποκριθεί στα αιτήματα και τα προβλήματα που τους βασανίζουν, όπως και για τους μελισσοκόμους. Θα ήταν πολύ χρήσιμο κάποιος να αντιμετωπίζει το ζήτημα αυτό: μια κοινωνική ομάδα η οποία παράγει και από την οποία εξαρτάται η δυνατότητα των ανθρώπων να έχουν τροφή πρέπει να δούμε πώς και με ποιο καλό τρόπο θα τους αντιμετωπίσουμε. Όχι με κραυγές, αλλά με προτάσεις. Τα μπλόκα έχω ξεχάσει και εγώ από πότε είναι στους δρόμους, αλλά κάτι φαίνεται ότι δεν κάνουμε καλά ως χώρα διαδοχικά οι κυβερνήσεις. Κάτι πρέπει να κάνουμε καλύτερα. Και θα κάνουμε. Μην έχετε καμμία αμφιβολία γι’ αυτό.

Δέχτηκα μια προσωπική επίθεση: τι είμαι. Κύριε Βελόπουλε, ευτυχώς δεν είμαι καινούργιος για να υπάρχουν απορίες τι είμαι. Ο ελληνικός λαός ξέρει ακριβώς τι είμαι. Ξέρει τη διαδρομή μου και όλα τα άλλα στοιχεία που χαρακτήρισαν αυτή την πολιτική διαδρομή η οποία κορυφώθηκε με αυτό που είπα στην Αριστερά. Όταν διαφώνησα με το κόμμα μου παρέδωσα τη βουλευτική μου έδρα στο κόμμα μου. Και χάραξα την πορεία μου από εκεί και πέρα έχοντας λύσει με τον καλύτερο τρόπο τον λογαριασμό με το κόμμα μου, γιατί η έδρα που έπαιρνα στο Κιλκίς δεν έβγαινε μόνο από τις ψήφους που έπαιρνα εγώ. Έπαιρναν άλλοι τέσσερις υποψήφιοι μαζί μου σταυρούς για να μπορέσει να αθροιστεί ένα ποσοστό για να πάρω την έδρα. Δεν είχα καμμία αμφιβολία τι έπρεπε να κάνουμε με τη βουλευτική έδρα όταν διαφώνησα: την παρέδωσα και χάραξα την πορεία μου. Άρα, λοιπόν, η διαδρομή μου είναι γνωστή. Και ευτυχώς είναι γνωστή. Όποια και αν είναι. Και πρέπει να σας πω ότι αυτή η διαδρομή χαρακτηρίζεται από το ότι συμμετείχα σε μεγάλες στιγμές για την Ελλάδα. Αυτό κρατήστε. Σε μεγάλες στιγμές για την Ελλάδα. Όχι μεγάλα λόγια. Μεγάλα πράγματα για την Ελλάδα.

Ευχαριστώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Πρόεδρε. Έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν μας είπατε τι είστε. Κύριε Υπουργέ, αφήστε τον σύμβουλό σας. Θα μας πείτε τελικά τι είστε, γιατί δε μας είπατε τι είστε. Μας είπατε «ο λαός ξέρει». Κύριε Φλωρίδη, είστε εκλεγμένος; Σε εκείνη την καρέκλα που κάθεστε είστε διορισμένος πολιτικός προϊστάμενος. Δεν είστε εκλεγμένος. Μην επικαλείστε τον ελληνικό λαό. Τι είναι αυτά που λέτε;

(Χειροκροτήματα από την πτέρυγα της Ελληνικής Λύσης)

Αλλά το γεγονός ότι αποφύγατε να πείτε ότι είστε σημιτικός εμένα με ικανοποιεί. Σημαίνει ότι έχετε απεκδυθεί τον ρόλο του σημιτισμού του οποίου ήσασταν εσείς υπάλληλος του κ. Σημίτη, συνεργάτης και ξαφνικά λέτε: «ξεχνάω ποιος ήμουνα γιατί τώρα είμαι με τον Μητσοτάκη ο οποίος είναι σημιτικός».

Πάμε στα υπόλοιπα. Τα έχετε μπερδέψει λίγο, κύριε Υπουργέ. Μιλήσατε για δημαγωγία. Κάνετε το ίδιο λάθος με τον κ. Γεωργιάδη. Ο δημαγωγός δεν έχει αρνητική εκφορά και έννοια του λόγου. Ο δημαγωγός είναι αυτός που μπορεί να κάνει αγωγή στον δήμο, αρκεί να είναι θετική. Ο δημοκόπος είναι το πρόβλημα.

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι αυτός που άγει τον δήμο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ξανθόπουλε, κάτσε κάτω. Δεν σε διέκοψα.

Κύριε Υπουργέ, ήσασταν εδώ σίγουρα στο νομοσχέδιο που συζητούσαμε εδώ μέσα και στην επιτροπή; Είπατε κάποια άρθρα που τα ψηφίζουμε ότι δεν τα ψηφίζουμε. Ή θα το πάρετε πίσω και θα πείτε ότι κάνατε λάθος ή είστε απλά πολιτικά ψεύτης.

(Χειροκροτήματα από την πτέρυγα της Ελληνικής Λύσης)

Τα άρθρα που είπατε ότι δεν τα ψηφίζουμε, τα ψηφίζουμε. Γιατί λέτε ψέματα στον ελληνικό λαό; Γιατί λέτε ψέματα και ντρέπομαι για σας; Εγώ ντρέπομαι γι’ αυτό που κάνετε. Λαθροχειρία είναι αυτό που κάνετε.

Πάμε και στα υπόλοιπα. Φέρνετε ένα νομοσχέδιο, λέει, που δεν τιμωρεί με φυλακή τον πολιτικό. Κύριε Φλωρίδη, να σας ακούσει ο ελληνικός λαός. Πολιτικός που θα πιαστεί να τα παίρνει, θα πάει φυλακή; Θα πάει φυλακή ο πολιτικός με το νομοσχέδιό σας; Όχι. Μόνο πρόστιμο. Σοβαρά; Θα πάρω 20 εκατομμύρια μίζα, θα μου βάλετε 500.000 πρόστιμο και θα παραμείνω πλούσιος. Φυλακή τα λαμόγια, οι πολιτικοί που τα παίρνουν, θέλουμε να πάνε.

(Χειροκροτήματα από την πτέρυγα της Ελληνικής Λύσης)

Κάντε το αυτό. Ποιους θέλετε να καλύψετε; Μας λέτε; Ποιους καλύπτετε με το νομοσχέδιο θα μας πείτε; Δεν μας λέτε. Σας είπα χθες κάτι. Το αποφύγατε. Ψάξτε το στέλεχος της Νέας Δημοκρατίας, σας λέω, γιατί γι’ αυτό νομοθετήσατε: μία φαρμακευτική, δύο κατασκευαστικές και μία όπλων. Ξανθόπουλε, θα σου φέρω τα στοιχεία στο γραφείο σου.

Πάμε στη δίκη των Τεμπών. Και χθες σας επισήμανα κάτι. Μην παίζετε με αυτό το θέμα. Εγώ έχασα τριάντα χρόνια φίλο εκεί. Και ξέρετε γιατί χάθηκε; Γιατί η Κυβέρνησή σας είναι εγκληματική. Μετέφερε ξυλόλιο, λαθρεμπόριο καυσίμων, το άλλο, το εμπορικό και έγινε έκρηξη.

(Χειροκροτήματα από την πτέρυγα της Ελληνικής Λύσης)

Εμείς θέλουμε να πάνε φυλακή όλοι. Όταν η επιτροπή, κύριε Φλωρίδη, εξαιρεί κατηγορούμενους και μάρτυρες, αυτό στερεί, λέει η ποινική δικονομία, το δικαίωμα αυτού που κάνει μήνυση να έχει πλήρη γνώση και ενημέρωση. Εμείς, λοιπόν, δεν θα συναινέσουμε στο κάλυμμα και στη συγκάλυψη.

Θα μας απαντήσετε φαντάζομαι στο ερώτημα που θα κάνω τώρα. Κύριε Υπουργέ Δικαιοσύνης, ο Γιάννος Παπαντωνίου είναι φίλος σας; Κύριε Υπουργέ, σας ομιλώ. Είναι φίλος σας ο Γιάννος Παπαντωνίου; Σημιτικός κι αυτός. Παρέα ήσασταν όλοι στο Υπουργικό Συμβούλιο. Να ρωτήσω κάτι τον Υπουργό. Στο δικαστήριο του Γιάννου Παπαντωνίου το δημόσιο έστειλε δικηγόρο; Γιατί είχε έννομο δικαίωμα. Θέλω απάντηση του Υπουργού, τώρα. Έστειλε; Γιατί ο Παπαντωνίου θα τη βγάλει και θα τη σκαπουλάρει για τις μίζες επειδή εμείς ως πολιτεία -εσείς δηλαδή- πάτε να το συγκαλύψετε. Επειδή λέτε για πολιτικούς που μπαίνουν φυλακή. Πότε μπήκε πολιτικός φυλακή; Κανονικά, κύριε Φλωρίδη, όλοι οι σημιτικοί Υπουργοί στο χρηματιστήριο έπρεπε να είστε μαζί με τον Σημίτη φυλακή γιατί έλεγε θα πάει 8.000 το Χρηματιστήριο. Και μου μιλάτε για πολιτικούς και συγκάλυψη;

(Χειροκροτήματα από την πτέρυγα της Ελληνικής Λύσης)

Εμείς, κύριε Φλωρίδη, μιλάμε με τη γλώσσα της αλήθειας και της λογικής. Εσείς, μιλάτε με τη γλώσσα της συγκάλυψης. Αυτή είναι η διαφορά μας και είναι ποιοτική. Και επαναλαμβάνω, εάν δεν κάνατε λαθροχειρία, λέγοντας ότι δεν ψηφίζουμε τα συγκεκριμένα άρθρα, το κάνατε επίτηδες. Άρα ή κάνατε λάθος ή -το τονίζω- το κάνατε επίτηδες. Και επειδή γνωρίζω από το Κιλκίς ποιος είστε -ηθικά αναφέρομαι- είμαι βέβαιος ότι θα ανακαλέσετε και θα πείτε ότι τα άρθρα αυτά που είπα ότι δεν τα ψηφίζετε, τα ψηφίζετε.

Όσο για τους παιδεραστές που αφήσατε κάποια υπονοούμενα ότι δεν τιμωρούνται και μπαίνουν ισόβια. Ποια ισόβια; Είκοσι χρόνια φυλάκισης και στα δέκα είναι έξω. Να σας θυμίσω την δωδεκάχρονη που την ταλαιπωρήσατε στο Υπουργείο Δικαιοσύνης –ο προηγούμενος Υπουργός- γιατί ενεπλάκησαν μέσα πολιτικά πρόσωπα, το συγκαλύψατε το γεγονός και το κοριτσάκι το αποχωρήσατε από τη μάνα…

(Χειροκροτήματα από την πτέρυγα της Ελληνικής Λύσης)

Φέρτε νόμο εδώ, ο παιδεραστής να έχει χημικό ευνουχισμό και να μη βγει από τη φυλακή μέχρι να σβήσει ο ήλιος και το προσυπογράφω τώρα. Κάντε το, όμως. Δεν το κάνετε.

(Χειροκροτήματα από την πτέρυγα της Ελληνικής Λύσης)

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στην κ. Νάντια Γιαννακοπούλου και στη συνέχεια στον κ. Βρεττάκο, ο οποίος θα προηγηθεί γιατί έχει μια υποχρέωση.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, είναι η έβδομη φορά μέσα σε τεσσεράμισι χρόνια που εμφανιζόμαστε ως νομοθετικό Σώμα ενώπιον του ελληνικού λαού για να συζητήσουμε για την τροποποίηση του Ποινικού Κώδικα και του Κώδικα Ποινικής Δικονομίας. Και για να είμαστε πιο ακριβείς, κύριε Υπουργέ, εσείς εμφανίζεστε να προτείνετε νομοσχέδια που είτε τροποποιούν πλήρως βασικές διατάξεις του Ποινικού Δικαίου είτε τροποποιούν ρυθμίσεις σας, οι οποίες εισήχθησαν πριν από λίγο καιρό, από τη δική σας Κυβέρνηση.

Και εδώ, πράγματι, τίθεται ένα πολύ απλό ερώτημα, κυρίες και κύριοι συνάδελφοι, σύσσωμης της Αντιπολίτευσης, αλλά και σύσσωμου του νομικού κόσμου, κύριε Υπουργέ: Από πού προκύπτουν οι αποφάσεις σας, από πού πραγματικά πηγάζουν, σε τι ακριβώς στοιχεία στηρίζονται και κυρίως σε τι αποσκοπούν να λύσουν. Πότε, κύριε Υπουργέ, προλάβετε -και πάνω σε ποια στοιχεία- να μπορέσετε να αξιολογήσετε ποιο ήταν το αποτέλεσμα των αλλαγών, τροποποιήσεων στον Ποινικό Κώδικα και στο Ποινικό Δίκαιο που φέρατε πέρυσι, πρόπερσι, σε όλη τη διάρκεια της προηγούμενης θητείας σας;

Και επειδή επαίρεστε ότι φέρατε και στατιστικά και γραφείο στατιστικών, σας ρωτάμε: Πού είναι αυτά τα στατιστικά στοιχεία, πού βασίζονται όλα αυτά, τα οποία έρχεστε, για μία ακόμη φορά, να αλλάξετε;

Το καλοκαίρι του 2019 λίγο πριν από την λήξη της θητείας της κυβέρνησης του ΣΥΡΙΖΑ, αντιμετωπίσαμε συγκεκριμένες ιδεοληπτικές τοποθετήσεις με την ψήφιση του νέου –τότε- Ποινικού Κώδικα την τελευταία ημέρα πριν από τις εκλογές, άρον άρον, το οποίο προκάλεσε τεράστιες αντιδράσεις.

Και βεβαίως, μην ξεχνάμε και τις παρενέργειες με την εφαρμογή του νόμου Παρασκευόπουλου μέσα σε μία νύχτα, όπου κάθε είδους εγκληματίες αποφυλακίστηκαν.

Στον αντίποδα, όμως, και επί ημερών της Νέας Δημοκρατίας, πάμε στην ακριβώς αντίθετη κατεύθυνση, άλλων ιδεοληπτικών αντιλήψεων, με κύριο χαρακτηριστικό ένα: Τη νομοθέτηση βάσει της επικαιρότητας, τη νομοθέτηση βάσει της επικοινωνίας και χάριν της επικοινωνίας, μια δεξιόστροφη ιδεοληψία εξίσου βλαβερή. Έναν αντίστροφο ΣΥΡΙΖΑ. Αυτό ζούμε αυτή τη στιγμή.

Ως τότε Τομεάρχης Δικαιοσύνης του ΠΑΣΟΚ, στην προηγούμενη κοινοβουλευτική θητεία, συμμετείχα στη συζήτηση όλων αυτών των νομοσχεδίων που αφορούσαν τις αλλαγές και τις τροποποιήσεις και πάντα έλεγα, λέω και θα λέω το εξής: ότι, βεβαίως, όλοι εδώ πέρα συμφωνούμε και οφείλουμε και πρέπει να συμφωνήσουμε στην ανάγκη για το να υπάρξουν καίριες, σωστές παρεμβάσεις σε ό,τι αφορά την επίλυση του μεγαλύτερου προβλήματος, το οποίο αντιμετωπίζει η χώρα και αυτό είναι η καθυστέρηση στην απονομή της δικαιοσύνης, είναι η αίσθηση ότι δεν μπορείς να βρεις το δίκιο σου. Είναι κατ’ επέκτασην η ίδια η αίσθηση της ατιμωρησίας.

Γιατί, δυστυχώς, στη χώρα μας υπάρχει ένα χαρακτηριστικό, όσον αφορά την απονομή της δικαιοσύνης: Υπάρχει πολυνομία, υπάρχει κακονομία, άρα αυτό οδηγεί στην ανομία. Και για εμάς στο ΠΑΣΟΚ, η αναμόρφωση, ο εκσυγχρονισμός, ο εξορθολογισμός -αν θέλετε- κύριε Υπουργέ, και κυρίες και κύριοι συνάδελφοι, της ελληνικής νομοθεσίας, προκειμένου να συμβαδίσει στη νέα πραγματικότητα, όσον αφορά τον πολύπαθο χώρο της δικαιοσύνης, είναι μια ιστορικά αναγκαία υποχρέωση, μια διαρκής μεταρρύθμιση, η οποία πρέπει να γίνεται και η οποία πρέπει να εντάσσεται σε ένα πλαίσιο ευρύτατων παρεμβάσεων, προκειμένου να έχουμε ισχυρή, λειτουργική, ταχεία και αποτελεσματική δικαιοσύνη.

Και γι’ αυτό το ΠΑΣΟΚ, κύριε Υπουργέ, προσήλθε πάντα με θετική διάθεση, ειδικά σε τόσο σοβαρά θέματα και στη συντριπτική πλειοψηφία των περιπτώσεων και των αλλαγών οι οποίες κρίνονταν απαραίτητες, ειδικά στον χώρο της δικαιοσύνης, το ΠΑΣΟΚ προσήλθε θετικά και όχι με διάθεση να λέει απλά ένα στείρο αντιπολιτευτικό «όχι» σε όλα.

Όμως, εδώ πέρα μιλάμε και πρέπει να έχουμε το νου μας ότι μιλάμε, για μία ακόμα αλλαγή του Ποινικού Κώδικα, του Ποινικού Δικαίου, ακρογωνιαίου λίθου του δικαϊκού μας συστήματος, απαραίτητο για την εμπέδωση του αισθήματος δικαίου γενικότερα στην κοινωνία. Και γι’ αυτό, κατ’ αρχάς, καίριες και σοβαρές αλλαγές σαν και αυτή, πρέπει να αποτελούν αποτέλεσμα υγιούς διαλόγου και προτάσεων.

Πότε, λοιπόν, έγινε ουσιαστικός διάλογος, κύριε Υπουργέ, όταν σύσσωμος ο νομικός κόσμος καταγγέλλει ότι αποκλείστηκε από τη διαδικασία προετοιμασίας και συγγραφής του νομοσχεδίου; Δεν συστάθηκε καν νομοπαρασκευαστική επιτροπή για την τροποποίηση και αναμόρφωση ενός κώδικα, πράγμα το οποίο είναι αδιανόητο. Με ποιους συζητήσατε, πείτε μας; Απλά και μόνο με τους συμβούλους σας, ερήμην του νομικού κόσμου; Πού ήταν οι φορείς, η ουσιαστική συνεισφορά των φορέων, σε όλη αυτή τη διαδικασία; Και εν τέλει -αυτό που σας είπα και πιο πριν, και νομίζω ότι είναι και το πιο σημαντικό- πού είναι τα στατιστικά, η αποτίμηση της εφαρμογής των προηγούμενων διατάξεων; Πουθενά! Αλλάζετε στο πόδι διατάξεις χάριν εντυπωσιασμού, χωρίς να έχετε μελετήσει τι και εάν απέδωσαν οι προηγούμενες αλλαγές.

Όμως, η ελληνική κοινωνία, κύριε Υπουργέ, δεν αντέχει άλλα πειράματα, τα πειράματα σας. Δεν υπάρχουν άλλα περιθώρια, γιατί όσο εσείς διαφημίζετε τις δήθεν μεταρρυθμίσεις σας στα κανάλια, στα πρωτοσέλιδα και αλλού, η κοινωνία δοκιμάζεται από μια πρωτοφανή έξαρση εγκληματικότητας και βίας. Και αντί η Κυβέρνησή σας να εφαρμόσει ένα οργανωμένο σχέδιο καταπολέμησης της εγκληματικότητας, αντί για όλα αυτά, εσείς απλά αυξάνετε οριζόντια τις ποινές, λες και αυτό από μόνο του αρκεί, προκειμένου να λυθεί το μείζον αυτό θέμα και επειδή νομίζετε ότι με αυτόν τον τρόπο θα ανταποκριθείτε στο αίτημα των πολιτών για ασφάλεια. Όμως, η ανήλικη παραβατικότητα καλπάζει, οι γυναικοκτονίες συνεχίζουν να αποτελούν θέμα στα δελτία του αστυνομικού ρεπορτάζ και το οργανωμένο έγκλημα, με εκτελέσεις, συνεχίζει ανενόχλητο να λειτουργεί μέσα στις πόλεις.

Σε τι, λοιπόν -και κλείνω, κύριε Πρόεδρε- συνεισφέρουν και συνεισέφεραν όλες οι προηγούμενες αλλαγές σας, αφού η κατάσταση έχει γίνει και γίνεται διαρκώς χειρότερη. Οπότε, καλό θα είναι οι πολιτικές σκοπιμότητες να μην εμφανίζονται ως μεταρρυθμιστικές φιλοδοξίες.

Κι ένα ακόμα ερώτημα -και κλείνω με αυτό. Σε ποιες φυλακές θα τους βάλετε όλους αυτούς; Σε ποιες φυλακές θα τους βάλετε όλους αυτούς, κύριε Υπουργέ; Σε αυτές τις φυλακές, οι οποίες λιώνουν από τον υπερπληθυσμό και λόγω των συνθηκών που επικρατούν σε αυτές, η χώρα μας καταδικάζεται κάθε τόσο από την Ευρωπαϊκή Ένωση; Ή σε αυτές τις φυλακές, οι οποίες κάνουν είκοσι χρόνια για να ολοκληρωθούν, σαν το γεφύρι της Δράμας; Και λέμε της Δράμας, γιατί στη Δράμα έκανε πάνω από είκοσι χρόνια για να ολοκληρωθεί η φυλακή.

Άρα, λοιπόν, εδώ πέρα πρέπει να είμαστε σοβαροί σε αυτά τα οποία προτείνουμε ως λύσεις σε μείζονα θέματα της ελληνικής κοινωνίας. Βασική μας αρχή ναι, είναι ότι χρειάζεται μια τομή, μια τεράστια τομή στον χώρο της δικαιοσύνης και σε καμμία περίπτωση αυτό δεν μπορεί να αποτελεί πεδίο μικροκομματικής αντιπαράθεσης. Γιατί η δικαιοσύνη είναι το καταφύγιο του κάθε αδικημένου πολίτη, είναι το καταφύγιο του κάθε ευάλωτου, του κάθε φτωχού, του κάθε αδύναμου που, όμως, απολαμβάνει το προνόμιο να ζει σε μια ευνομούμενη δημοκρατία, σε ένα κράτος δικαίου, που έχει δικαιοσύνη φερέγγυα, αποτελεσματική και άμεση.

Και, δυστυχώς, με αυτό το νομοσχέδιο δεν μπορείτε, ακολουθώντας την πεπατημένη όλων των προηγούμενων ετών, να δώσετε λύση σε αυτό το μείζον πρόβλημα. Απλά και μόνο επικοινωνιακά φληναφήματα για τα μείζονα θέματα, τα οποία δεν μπορείτε να λύσετε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Έχει ζητήσει τον λόγο ο κύριος Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα ήθελα να καταθέσω κάποιες νομοτεχνικές βελτιώσεις.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 99)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τον λόγο στον κ. Βρεττάκο και στη συνέχεια στον Πρόεδρο της Νέας Αριστεράς τον κ. Χαρίτση.

**ΓΕΩΡΓΙΟΣ ΒΡΕΤΤΑΚΟΣ:** Άκουσα με πολλή προσοχή τον κ. Βελόπουλο πριν να μας κάνει μαθήματα δημοκρατικότητας και «καραμανληκότητας». Κύριοι της Ελληνικής Λύσης, όλοι γνωρίζουμε ότι ο κ. Βελόπουλος προέρχεται από το ΠΑΣΟΚ. Πώς έρχεται, λοιπόν, ένας άνθρωπος που προέρχεται από το ΠΑΣΟΚ να κάνει μαθήματα στην Κοινοβουλευτική Ομάδα της Νέας Δημοκρατίας για το ποια είναι η παράταξη που εκπροσωπεί την κεντροδεξιά στη χώρα. Προσπαθείτε να παίξετε ένα νέο ρόλο ότι εσείς είστε η δεξιά παράταξη, αλλά θα πάρετε την απάντησή σας στις εκλογές που έρχονται σε λίγο, στις οποίες η κεντροδεξιά παράταξη που ίδρυσε ο Κωνσταντίνος Καραμανλής θα είναι πάλι η μοναδική κυρίαρχη δύναμη στη χώρα.

Κύριοι Υπουργοί, κυρίες και κύριοι συνάδελφοι, πάμε στο θέμα μας τώρα. Είναι αλήθεια ότι στη χώρα μας για πάρα πολλά χρόνια υπάρχει ένα παρατεταμένο αίσθημα ατιμωρησίας. Ειδικά σε περιπτώσεις μικρομεσαίας εγκληματικότητας, με μικροπαραβάσεις πλημμεληματικού χαρακτήρα, είναι κοινό μυστικό ότι σε καμμία υπόθεση ο καταδικασθέντας δεν εκτίει την ποινή του. Όλοι έχουμε ακούσει ιστορίες από αστυνομικούς που συλλαμβάνουν επανειλημμένα δράστες για μικροκλοπές ή άλλα παρόμοια αδικήματα και στη συνέχεια αφήνονται ελεύθεροι συνεχίζοντας τη δράση τους, αφού ξέρουν ότι δεν θα έχουν, εν τέλει, καμμία συνέπεια γι’ αυτό που έκαναν. Αυτό, λοιπόν, είναι κάτι που δημιουργεί ένα αίσθημα στους πολίτες ότι τελικά είναι απροστάτευτοι απέναντι σε τέτοια περιστατικά και αυτό είναι ένα από τα βασικά σημεία που θέλει να θεραπεύσει σήμερα η Κυβέρνηση φέρνοντας αυτό το νομοσχέδιο.

Με τις διατάξεις του σχεδίου νόμου που συζητάμε σήμερα γίνονται τροποποιήσεις στον Ποινικό Κώδικα προκειμένου να προστατεύσουμε κυρίως τα δικαιώματα των θυμάτων. Γιατί συνεχώς μιλάμε για τα δικαιώματα των κατηγορουμένων, όμως αυτός ο οποίος υπέστη μια αξιόποινη πράξη θα πρέπει να ξέρει ότι η δικαιοσύνη θα τιμωρήσει τον παραβάτη προκειμένου να εκτίσει έστω ένα μικρό μέρος της ποινής του και να ξέρει ο παραβάτης ότι οι πράξεις του τελικά θα έχουν κάποια συνέπεια.

Αυτές οι διατάξεις είμαι βέβαιος ότι θα λειτουργήσουν και αποτρεπτικά, αφού πλέον τα άτομα τα οποία σκέφτονται να διαπράξουν μια αξιόποινη πράξη θα το σκέφτονται πολύ περισσότερο πριν το κάνουν αφού ξέρουν ότι θα έχουν πλέον συνέπειες, σε αντίθεση με ό,τι συνέβαινε όλα τα προηγούμενα χρόνια.

Αυτά τα μέτρα θα λειτουργήσουν θετικά γενικότερα για τη μείωση του εγκλήματος στη χώρα μας, γιατί είναι μια πραγματικότητα ότι οι άνθρωποι που ξεκινάνε από την μικροεγκληματικότητα κάποια στιγμή με μαθηματική ακρίβεια είναι αυτοί που θα στελεχώσουν τις πιο βαριές εγκληματικές ομάδες, με αποτέλεσμα σε συνέχεια από τα πλημμελήματα να διαπράττουν μερικές φορές και κακουργήματα. Για να το πούμε πιο απλά, η μικροεγκληματικότητα είναι οι πρώτες τάξεις του δημοτικού που στη συνέχεια οδηγούν σταδιακά σε μεγαλύτερες τάξεις, οδηγούν δηλαδή στο οργανωμένο έγκλημα.

Άρα με τις διατάξεις του νομοσχεδίου επιχειρείται να κτυπήσουμε το πρόβλημα ακριβώς στη ρίζα του, εκεί που γεννάται, προκειμένου να αποτρέψουμε ανθρώπους από την τέλεση αξιόποινων πράξεων, αφού θα ξέρουν ότι αν συλληφθούν θα έχουν πολύ μεγάλη πιθανότητα να πάνε στη φυλακή.

Βέβαια, κύριε Υπουργέ, εδώ πρέπει να είμαστε πολύ προσεκτικοί ως προς τη διαχείριση αυτών των ανθρώπων, γιατί υπάρχει ο κίνδυνος στα σωφρονιστικά καταστήματα να συνδιαλέγονται με ποινικούς του οργανωμένου εγκλήματος, άρα ουσιαστικά να έχουμε τα αντίθετα αποτελέσματα. Γι’ αυτό θα πρέπει να ληφθεί μέριμνα, ώστε όποιοι άνθρωποι εκτίουν ποινές για μικροπαραβάσεις να μη βρίσκονται στους ίδιους χώρους με ποινικούς κρατούμενους του οργανωμένου εγκλήματος, οι οποίοι μπορεί να τους στρατολογήσουν ή να τους παρασύρουν σε χειρότερες πράξεις.

Κυρίες και κύριοι συνάδελφοι, πέρα από την αυστηροποίηση των ποινών για το αίσθημα ατιμωρησίας, υπάρχει κι άλλος ένας παράγοντας που δημιουργεί ένα αίσθημα ελλείμματος δικαιοσύνης στην κοινωνία μας κι αυτός είναι η καθυστέρηση που παρατηρείται στην απονομή της δικαιοσύνης, όπου υποθέσεις πολλές φορές κάνουν πάρα πολλά χρόνια μέχρι να βγει μία απόφαση. Δημιουργεί αίσθημα αδικίας, λοιπόν, γιατί για μια παράβαση που διαπράττεται σήμερα το αποτέλεσμα της δίκης θα βγει μετά από πάρα πολύ μεγάλο διάστημα.

Το Υπουργείο, λοιπόν, με συγκεκριμένες παρεμβάσεις παίρνει συγκεκριμένα μέτρα προκειμένου να επιταχυνθεί ο τρόπος που γίνεται η ποινική δίκη. Πιο συγκεκριμένα, καταργεί τα πενταμελή εφετεία κακουργημάτων και τα υποκαθιστά με τριμελή, ενισχύει την αρμοδιότητα του μονομελούς πλημμελειοδικείου και μονομελούς εφετείου, περιορίζει τις αναβολές στις ποινικές δίκες που χορηγεί το δικαστήριο σε μία, προβλέπει υψηλά χρηματικά πρόστιμα στους δικομανείς και όλους αυτούς που ταλαιπωρούν τη δικαιοσύνη σήμερα και απασχολούν άσκοπα τον μηχανισμό.

Παράλληλα, προχωράει σε εκσυγχρονισμό για την αποτελεσματικότητα της ποινικής δίκης εφαρμόζοντας ενίσχυση του θεσμού της ποινικής διαπραγμάτευσης μεταξύ εισαγγελέα και κατηγορουμένου, πρόβλεψη διεξαγωγής επιμέρους διαδικασιών της ποινικής δίκης με τη χρήση τεχνολογικών μέσων, ρητή πρόβλεψη επιβολής του περιοριστικού όρου ηλεκτρονικής επιτήρησης με δυνατότητα ανίχνευσης κίνησης και εντοπισμού, τα γνωστά «βραχιολάκια».

Όλα τα παραπάνω ουσιαστικά έρχονται να συμβάλουν στην επιτάχυνση της απονομής δικαιοσύνης, ώστε να έχουμε ένα πιο δίκαιο σύστημα.

Παράλληλα δε, εισάγονται διατάξεις για την αντιμετώπιση εγκλημάτων με σοβαρές κοινωνικές προεκτάσεις, όπως είναι ο εμπρησμός, όπου αυξάνονται οι ποινές και γίνεται και πιο γρήγορη διαδικασία.

Τέλος, με τις διατάξεις του νομοσχεδίου προωθούνται μέτρα για την προστασία των ανήλικων, για την αντιμετώπιση της ενδοοικογενειακής βίας, ενός φαινομένου που αν και φαίνεται από τα στατιστικά -και είναι κάτι που το ακούω από όλες τις πτέρυγες της Αντιπολίτευσης- ότι είναι σε έξαρση, ξέρουμε ότι πάντα υπήρχε στην κοινωνία μας. Με τις πρωτοβουλίες, όμως, που πήρε αυτή η Κυβέρνηση, με τα συμβουλευτικά κέντρα, με τα κέντρα για τις κακοποιημένες γυναίκες, με το panic button, με τον αριθμό «15900» που δουλεύει σε εικοσιτετράωρη βάση για να μπορούν να επικοινωνούν οι πολίτες, αυτό το θέμα βγήκε στην επιφάνεια γι’ αυτό αυξήθηκαν στατιστικά οι καταγγελίες και όχι γιατί ήταν ένα θέμα που υπήρχε σε πάρα πολλά σπίτια και έμενε πάντα εκεί.

Γενικά η άποψη που ακούγεται από όλες τις πτέρυγες ότι υπάρχει αύξηση της εγκληματικότητας δεν στηρίζεται σε καμμία βασική στατιστική επίσημη. Τα τελευταία επίσημα στοιχεία λένε ότι είχαμε μείωση της εγκληματικότητας το 2022 –για το 2023 δεν έχουν βγει ακόμα τα επίσημα στοιχεία- σε σχέση με την περίοδο 2015 - 2019. Είναι ενδεικτικό ότι το 2022 είχαμε τις λιγότερες ανθρωποκτονίες από το 2011 και μετά, οι οποίες εξιχνιάστηκαν στο μεγαλύτερό τους ποσοστό, ενώ οι ληστείες παρουσιάζουν μείωση κατά 35,69% το 2022 σε σύγκριση με τα προηγούμενα χρόνια.

Υπάρχει ζήτημα και σοβαρό, αλλά να μη λέμε δεδομένα που δεν προκύπτουν από καμμία στατιστική επιστήμη της Ελληνικής Αστυνομίας. Έχουν γίνει ήδη πολλά. Πρέπει να γίνουν ακόμα περισσότερα.

Επιτρέψτε μου, κλείνοντας, σε αυτό το σημείο θα κάνω κι ένα σχόλιο γιατί παρακολούθησα όλη τη συζήτηση ιδιαίτερα χθες και με λύπη διαπίστωσα πως η Αξιωματική Αντιπολίτευση, ο ΣΥΡΙΖΑ κυρίως, υπερασπίζεται σήμερα ακόμα με πάθος την προηγούμενη δική τους τροποποίηση στον Ποινικό Κώδικα, που κατά κοινή ομολογία οδήγησε σε πρόωρες αποφυλακίσεις μια σειρά κρατουμένων που είχαν καταδικαστεί ακόμα και για πολύ σοβαρά ποινικά αδικήματα.

Κύριοι του ΣΥΡΙΖΑ, υπερασπίζεστε ένα Ποινικό Κώδικα που καταδίκασε ο ελληνικός λαός σε τρεις διαδοχικές εκλογικές αναμετρήσεις, έναν Ποινικό Κώδικα που δημιούργησε ένα σύστημα που δεν τιμωρούνται στο τέλος της ημέρας με ποινές που θα έπρεπε οι κατηγορούμενοι. Και μάλιστα, σας άκουσα να φωνάζετε δυνατά στον Υπουργό και να αμφισβητείται ότι ο νόμος που φέρατε καθ’ όλη τη διάρκεια της διακυβέρνησής σας δημιούργησε μεγάλη χαλαρότητα στις ποινές που ευνοούσε μια σειρά από καταδικασμένους πολίτες.

Όμως, αυτό που αμφισβητείτε εσείς το επιβεβαιώνει με τον καλύτερο τρόπο ένας αριθμός. Το 83,6%. Τι είναι αυτός ο αριθμός; Είναι το ποσοστό που πήρε ο ΣΥΡΙΖΑ στις φυλακές του Κορυδαλλού. Και το λέω μετά λόγου γνώσεως, γιατί οι φυλακές αυτές είναι στην περιφέρειά μου. Την ώρα, λοιπόν, που σε όλη την επικράτεια τα ποσοστά σας κατέρρευσαν, στις φυλακές πήρατε σταλινικά ποσοστά της τάξεως του 90%. Αυτό σημαίνει; Σημαίνει ότι με τις πολιτικές σας ουσιαστικά ευνοείτε τους καταδικασμένους, ότι όσοι είναι κρατούμενοι έχουν μια μεγάλη προσδοκία ότι με μια δική σας διακυβέρνηση θα μπορέσουν να εκτίσουν την ποινή τους πιο γρήγορα, να είναι πιο χαλαρά, να αποφυλακιστούν.

Δεν είναι τυχαίο, λοιπόν, ότι σήμερα οι πιο δυνατές σας κάλπες σε όλη την Ελλάδα βρίσκονται μέσα στις φυλακές. Εμείς, θα συνεχίσουμε να υπερασπιζόμαστε όλους τους συμπολίτες μας, θα συνεχίσουμε να υπερασπιζόμαστε τα θύματα και να φέρνουμε μεταρρυθμίσεις προκειμένου να επιστρέψει το αίσθημα δικαιοσύνης, το αίσθημα ασφάλειας στις γειτονιές μας.

Υπερψηφίζουμε λοιπόν, το σχέδιο νόμου της Κυβέρνησης με την ελπίδα ότι θα πάμε σε ένα πιο δίκαιο σύστημα απονομής δικαιοσύνης για όλες τις Ελληνίδες και όλους τους Έλληνες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττάκο.

Να δώσω τώρα τον λόγο στον κ. Χαρίτση, Πρόεδρο της Κοινοβουλευτικής Ομάδας της Νέας Αριστεράς.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

«Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης-Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας».

Κύριε Υπουργέ, θα ξεκινήσω λέγοντάς σας ότι πρέπει να αλλάξετε τίτλο στο νομοσχέδιο, γιατί ούτε σε επιτάχυνση σκοπεύετε ούτε σε αναβάθμιση της ποινικής δίκης ούτε σε εκσυγχρονισμό του πλαισίου για την πρόληψη και την καταπολέμηση της ενδοοικογενειακής βίας. Ο μόνος τίτλος, ο οποίος θα άξιζε και θα ταίριαζε σε αυτό το νομοσχέδιο είναι «όπισθεν ολοταχώς», με υπότιτλο «με περισσότερη φυλακή».

(Χειροκροτήματα από την πτέρυγα της Νέας Αριστεράς)

Φαίνεται ότι αυτό είναι το όραμά σας. Έτσι αντιλαμβάνεστε, κύριε Υπουργέ, τον εκσυγχρονισμό, να γεμίσετε ακόμα παραπάνω τις ήδη συνωστισμένες φυλακές της χώρας, τις φυλακές για τις οποίες η Ελλάδα καταδικάζεται από το Ευρωπαϊκό Δικαστήριο για τα δικαιώματα του ανθρώπου και γίνονται αντικείμενο παρατηρήσεων και συστάσεων από ευρωπαϊκά όργανα και φορείς. Το όραμά σας είναι να φτιάξετε περισσότερες φυλακές, να έχουμε περισσότερους φυλακισμένους να ποινικοποιήσετε κάθε κοινωνική διεκδίκηση, να απαντήσετε στο αίτημα της κοινωνίας για ασφάλεια, στο εύλογο αίτημα της κοινωνίας για ασφάλεια, αυτό που είχατε κάνει προεκλογικά σημαία σας, να απαντήσετε λοιπόν σε αυτό το αίτημα με τον ποινικό λαϊκισμό και με την εμπέδωση του φόβου στην κοινωνία.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Σας άκουσα χθες να αναφέρεστε στο Συμβούλιο της Ευρώπης, λέγοντας ότι είναι ο παλαιότερος θεσμός και πολύ σημαντικός. Σωστά, συμφωνούμε. Αλλά μιλάμε για το ίδιο συμβούλιο που στις εκθέσεις του καταλήγει στο συμπέρασμα ότι ο συνδυασμός των σχετικά χαμηλών ποσοστών εγκληματικότητας και των πολύ μεγάλων ποινών φυλάκισης, δείχνει σαφώς ότι ο υπερπληθυσμός των ελληνικών καταστημάτων κράτησης είναι κατά πρώτο λόγο αποτέλεσμα μιας πολύ αυστηρής ποινικής πολιτικής και νομοθεσίας. Αυτό λέει το Συμβούλιο της Ευρώπης. Φαντάζομαι δε ότι θα χαρούν πολύ στο Συμβούλιο της Ευρώπης να μάθουν ότι ο Υπουργός Δικαιοσύνης της Ελλάδας παρουσιάζει ένα νομοσχέδιο, λέγοντας τέρμα στους δικαιωματιστές, αναφερόμενος σε όσους υπερασπίζονται τα δικαιώματα των κατηγορουμένων και τη δίκαιη δίκη.

Κυρίες και κύριοι συνάδελφοι, είναι νομίζω σαφές ότι την Κυβέρνηση δεν την ενδιαφέρει η αντεγκληματική πολιτική, δεν την αφορά. Και ήταν σαφές, ήδη, από τη στιγμή που η Γενική Γραμματεία Αντεγκληματικής Πολιτικής έφυγε από τον φυσικό της χώρο, του Υπουργείου Δικαιοσύνης και πήγε στο Υπουργείο Προστασίας του Πολίτη. Είναι σαφές ότι η μόνη απάντηση που έχει η Κυβέρνηση στην αύξηση της εγκληματικότητας ή κάθε φορά που μια υπόθεση, ένα έγκλημα επηρεάζει ιδιαίτερα την κοινωνία, την κοινή γνώμη απαντάει μονοδιάστατα: Αλλαγές στον Ποινικό Κώδικα, αυστηροποίηση επί της ουσίας του Ποινικού Κώδικα. Και δεν είναι μόνο ότι με τις αλλεπάλληλες τροποποιήσεις μέσα σε τόσο μικρό χρονικό διάστημα δεν υπάρχει καμμία ασφάλεια δικαίου, αλλά αναρωτιέται κανείς πόσες ακόμα φορές πρέπει να αλλάξω ο Ποινικός Κώδικας, πόσες φορές θα αυξηθούν οι ποινές και θα γίνει πιο αυστηρός και πού θα φτάσει αυτό επιτέλους και αν τελικά έτσι, με αυτόν τον τρόπο αντιμετωπίζεται το έγκλημα. Ποια ήταν τέλος πάντων -ποια είναι η δική σας αποτίμηση-, η επίδραση όλων των προηγούμενων αλλαγών που έγιναν για τον περιορισμό της εγκληματικότητας.

Ακούσαμε στην ακρόαση των φορέων τους εκπροσώπους όλων των φορέων που συμμετείχαν, όπως δικαστές, δικηγόρους, καθηγητές της νομικής σχολής να επαναλαμβάνουν ότι η αυστηροποίηση των ποινών, αυτός ο ποινικός λαϊκισμός που έχετε εισαγάγει ως φαινόμενο πολιτικής, όχι μόνο δεν συμβάλλει στην αντιμετώπιση της εγκληματικότητας, αλλά ορισμένες φορές φέρνει και τα ακριβώς αντίθετα αποτελέσματα. Η εγκληματικότητα σε πολλές περιπτώσεις αυξάνεται παρά την αυστηροποίηση, όπως έχουμε δει για παράδειγμα να συμβαίνει με τη βία στους αθλητικούς χώρους. Και μάλιστα επικαλέστηκαν οι εκπρόσωποι των φορέων πολύ συγκεκριμένα παραδείγματα από άλλες χώρες, από χώρες της Ευρώπης. Τους ακούσαμε να λένε -όλους τους ακούσαμε να λένε-, ότι δεν νοείται τροποποίηση των ποινικών κωδίκων που αποτελούν θεμέλιο του νομικού μας συστήματος, χωρίς τη συγκρότηση νομοπαρασκευαστικής επιτροπής. Και ακούσαμε την ίδια στιγμή από τον Υπουργό Δικαιοσύνης να μιλάει για δικηγόρους που νομοθετούν για τους πελάτες τους και για καθηγητάδες, προσβάλλοντας συλλήβδην ακαδημαϊκούς και το Δικηγορικό Σώμα. Και τον είδαμε να έρχεται σε αυτή την Αίθουσα και να απευθύνεται στην Εθνική Αντιπροσωπεία προκλητικά και διχαστικά έχοντας φτιάξει ήδη μια τερατώδη αφήγηση: «Είτε είστε με το νομοσχέδιο είτε είστε με την εγκληματικότητα». Αυτό μας λέει ο Υπουργός. Σοβαρά τώρα, κύριε Υπουργέ;

(Χειροκροτήματα από την πτέρυγα της Νέας Αριστεράς)

Δηλαδή Βουλευτές, καθηγητές της νομικής σχολής, δικηγόροι που απέχουν εξαιτίας του νομοσχεδίου, όλοι αυτοί είναι με την εγκληματικότητα; Πραγματικά αυτό υποστηρίζετε στην Εθνική Αντιπροσωπεία; Είναι πολύ επικίνδυνα αυτά τα οποία λέτε. Και πρέπει επιτέλους, όταν συζητάμε για τόσο σοβαρά ζητήματα, να είμαστε στοιχειωδώς σοβαροί.

Η αντεγκληματική πολιτική, κυρίες και κύριοι συνάδελφοι, είναι πολυεπίπεδη και το πρώτο επίπεδο είναι εκείνο της κοινωνικής πρόληψης. Μέτρα που αφορούν, λοιπόν, όλους τους πολίτες και στοχεύουν στην κοινωνική συνοχή, στοχεύουν στην ικανοποίηση όλων των βασικών αναγκών αξιοπρεπούς διαβίωσης, διατροφής, στέγης, εκπαίδευσης, ιατροφαρμακευτικής περίθαλψης, ασφάλειας, εργασίας και βέβαια στη συνέχεια μέτρα πιο στοχευμένα που αφορούν ευάλωτες ομάδες πολιτών.

Και αυτά, κύριε Υπουργέ, δεν τα λέω εγώ ούτε λέω κάτι καινοφανές και πρωτότυπο. Αυτά τα λέει η ίδια η επιστήμη της κοινωνιολογίας, την οποία πολλές φορές έχετε απαξιώσει, τα λέει η επιστήμη της εγκληματολογίας, τα λένε οι αμέτρητες μελέτες για το έγκλημα που εξετάζουν στατιστικά και ποιοτικά στοιχεία του εγκλήματος, τις αιτίες και τις συνθήκες που το γεννούν, με στόχο την καταπολέμησή του. Και ερωτώ: Ποια είναι τα μέτρα της Κυβέρνησης σε επίπεδο κοινωνικής πρόληψης; Η ακρίβεια που κατατρώει το εισόδημα των πολιτών και με τον μισθό να μη φτάνει για να βγει ο μήνας, με τον πληθωρισμό της απληστίας που εσχάτως τον ανακάλυψε ακόμα και ο ίδιος ο Πρωθυπουργός, ο κ. Μητσοτάκης, η αισχροκέρδεια και η κερδοσκοπία στις πλάτες των καταναλωτών που διαμορφώνουν και ένα αίσθημα αδικίας σε βάρος της κοινωνίας, η στεγαστική κρίση που δημιουργεί συνθήκες πρωτοφανούς ανασφάλειας, ιδίως για τους νέους ανθρώπους, οι αγρότες σε απόγνωση λόγω του απαγορευτικού κόστους παραγωγής, που μάλλον η Κυβέρνηση περιορίστηκε να βλέπει τα τρακτέρ να περνούν έξω από τη Βουλή ως απλός παρατηρητής, την ώρα που ο Θεσσαλικός Κάμπος είναι κατεστραμμένος και ακόμα δεν υπάρχει το παραμικρό σχέδιο για την ανασυγκρότηση και θωράκιση απέναντι σε επερχόμενες καταστροφές, το δημόσιο σύστημα υγείας διαλυμένο χωρίς γιατρούς, χωρίς νοσηλευτές, χωρίς τραυματιοφορείς, χωρίς ασθενοφόρα και η απάντηση της Κυβέρνησης είναι τα επί πληρωμή απογευματινά χειρουργεία και τώρα βεβαίως το επόμενο στάδιο, το επόμενο βήμα της Κυβέρνησης, η πλήρης απαξίωση και του δημόσιου εκπαιδευτικού συστήματος με την ιδιωτικοποίηση των πανεπιστημίων, την οποία θα φέρετε σε λίγες μέρες.

Αυτά είναι τα κατορθώματα της Κυβέρνησης Μητσοτάκη στο κοινωνικό πεδίο.

Όσο για τις ευάλωτες κοινωνικές ομάδες, η Κυβέρνηση φροντίζει και γι’ αυτό. Για παράδειγμα, ετοιμάζει την ολοκλήρωση της περίφημης μεταρρύθμισης για την ψυχική υγεία, μιας ακόμη αντιμεταρρύθμισης επί της ουσίας που έχει ξεσηκώσει θύελλα αντιδράσεων, αφού ο στόχος για άλλη μια φορά είναι η ιδιωτικοποίηση υπηρεσιών και φορέων πάρα πολύ σημαντικών και κρίσιμων για την ψυχική υγεία, για την απεξάρτηση, για τον ΟΚΑΝΑ για το ΚΕΘΕΑ.

Κυρίες και κύριοι συνάδελφοι, σε ένα σοβαρό, συγκροτημένο, ολοκληρωμένο σχεδιασμό αντεγκληματικής πολιτικής η εφαρμογή του ποινικού νόμου, οι ποινές και εν τέλει, η καταστολή αποτελούν το τελευταίο επίπεδο αυτού του σχεδιασμού, τα μέτρα δηλαδή που αφορούν αυτούς που ήδη έχουν διαπράξει εγκλήματα. Και γι’ αυτόν τον λόγο η συμβολή αυτών των μέτρων στην πρόληψη είναι πολύ μικρή δηλαδή ή μπορεί να έχουν και αρνητική επίπτωση όσον αφορά την υποτροπή.

Εσείς όμως, κύριοι της Κυβέρνησης, ασχολείστε αποκλειστικά και μόνο με αυτό το επίπεδο, γιατί μόνο εκεί αισθάνεστε ότι έχετε την παντοκρατορία της ρύθμισης και μάλιστα, σε μια εποχή που η διεθνής τάση είναι η συμμετοχική αντεγκληματική πολιτική, η οποία περιλαμβάνει ευρύτερους φορείς και δυνάμεις, όπως είναι η αυτοδιοίκηση, όπως είναι το τοπικό επίπεδο. Εσείς και εκεί κάνετε βήματα πίσω ολοταχώς. Βεβαίως αυτό δεν μας προκαλεί κάποια πολύ μεγάλη εντύπωση.

Μόλις την περασμένη εβδομάδα τέτοια μέρα έγινε μια πολύ μεγάλη πολιτική και επικοινωνιακή προσπάθεια, έτσι ώστε να φιλοτεχνηθεί ένα, υποτίθεται, προοδευτικό προφίλ για τον κύριο Πρωθυπουργό και για την Κυβέρνησή σας, με τις ψήφους βεβαίως της προοδευτικής Αντιπολίτευσης. Σήμερα θα έλεγα ότι επανέρχεστε στις εργοστασιακές ρυθμίσεις της Δεξιάς.

(Χειροκροτήματα από την πτέρυγα της Νέας Αριστεράς)

Και μπορεί επιτέλους και ο Υφυπουργός Δικαιοσύνης, ο οποίος απείχε από την ψηφοφορία την προηγούμενη εβδομάδα, αν θυμάμαι καλά, να ψηφίσει σήμερα ασμένως το νομοσχέδιο της Κυβέρνησής του, το οποίο πατάει πάνω στις ιδεολογικές ρίζες της παράταξής σας.

Είναι, λοιπόν, η αυστηροποίηση της ποινικής νομοθεσίας στην οποία καταφεύγετε εδώ και πέντε χρόνια. Όλη αυτή η διαδικασία, η λογική, η κουλτούρα της αυστηροποίησης συνιστά τελικά ποινικό λαϊκισμό; Κατά τη γνώμη μου, ναι. Συνιστά ποινικό λαϊκισμό και κάτι ακόμα χειρότερο. Για να είμαστε πιο ακριβείς, είναι μια υπερσυντηρητική, μια ακροδεξιά πολιτική.

Γιατί πώς αλλιώς μπορεί να χαρακτηριστεί μια πολιτική, όταν δεν κάνεις απολύτως τίποτα, μάλλον το αντίθετο, για να βελτιώσεις τις κοινωνικές συνθήκες ή να περιορίσεις έτσι τις αιτίες που γεννούν το έγκλημα, αλλά στην εύλογη κραυγή αγωνίας της κοινωνίας για ασφάλεια ή μετά από ένα ειδεχθές έγκλημα που προκαλεί το κοινό αίσθημα βεβαίως, η απάντηση είναι «και άλλες ποινές και άλλες φυλακές»; Τι άλλο μπορεί να είναι αυτό, εκτός από μια πολιτική που επιχειρεί να ποντάρει στον φτηνό λαϊκισμό και να ξυπνήσει, αν θέλετε, τα πιο συντηρητικά ένστικτα της κοινωνίας;

Κυρίες και κύριοι συνάδελφοι, στις τοποθετήσεις του ο κ. Υπουργός προσπάθησε ανεπιτυχώς, κατά τη γνώμη μου, να υποβαθμίσει το καταδικαστικό ψήφισμα του Ευρωπαϊκού Κοινοβουλίου για το κράτος δικαίου στη χώρα μας.

Προσπαθεί τις τελευταίες ημέρες ολόκληρη η Κυβέρνηση, ολόκληρο το κόμμα της Νέας Δημοκρατίας, ο ίδιος ο κ. Μητσοτάκης προσωπικά να μας πείσουν ότι είναι κάποιοι κακοί εκεί έξω στο Ευρωκοινοβούλιο που ζήλεψαν τη δόξα της Κυβέρνησης και του κ. Μητσοτάκη και επιτίθενται εν όψει των ευρωεκλογών. Βέβαια στους κακούς είναι και κάποιοι από το Ευρωπαϊκό Λαϊκό Κόμμα, αλλά αυτό δεν το συζητάμε και πολύ.

Νομίζω, όμως, ότι δεν πείθετε κανέναν, γιατί αυτό το ψήφισμα, αυτό το καταδικαστικό ψήφισμα που είναι πρωτοφανές για τη χώρα μας από τότε που εντάχθηκε στην Ευρωπαϊκή Ένωση είναι μία μαύρη κηλίδα που θα καταγραφεί, και ιστορικά θα χρεωθεί στα χρόνια της διακυβέρνησης Μητσοτάκη.

Γιατί το κράτος δικαίου παραβιάζεται ευθέως στην υπόθεση των υποκλοπών, του «Predator» και της ΕΥΠ που ελέγχεται από τον Πρωθυπουργό. Δεν θα ξεχάσουμε τη σπουδή του Πρωθυπουργού να πάρει την ΕΥΠ κάτω από τον έλεγχο του Μαξίμου και να ορίσει υπεύθυνο τον ανιψιό του, τον κ. Δημητριάδη. Δεν θα ξεχάσουμε τις παρακολουθήσεις πολιτικών προσώπων, δημοσιογράφων, αρχηγών των ενόπλων δυνάμεων, Υπουργών της ίδιας της Κυβέρνησής σας.

Διότι, βεβαίως, το κράτος δικαίου παραβιάζεται όταν η Κυβέρνηση στοχοποιεί τις ανεξάρτητες αρχές που κατοχυρώνονται από το ίδιο το Σύνταγμα και κάνει προσωπικές επιθέσεις στους επικεφαλής της, όπως έχει γίνει κατ’ επανάληψη με τον κ. Ράμμο και την ΑΔΑΕ.

Διότι το κράτος δικαίου βουλιάζει στα ανοικτά της Πύλου. Δεν θα παραβλέψουμε την έκθεση του Γραφείου Θεμελιωδών Δικαιωμάτων της FRONTEX που αναφέρει ότι οι ελληνικές αρχές καθυστέρησαν την επιχείρηση έρευνας και διάσωσης και ανέπτυξαν ανεπαρκείς και ακατάλληλους πόρους, ενώ εκφράζει και τη λύπη του που δεν παρασχέθηκαν οι σχετικές πληροφορίες από τις ελληνικές αρχές ως απάντηση στην έρευνα, αλλά αναμένεται να λάβει τα αποτελέσματα δύο εν εξελίξει εθνικών δικαστικών διαδικασιών, όπως και την έρευνα του Συνηγόρου του Πολίτη.

Διότι, βεβαίως, το κράτος δικαίου κινδυνεύει και παραβιάζεται όταν στο ίδιο το ελληνικό Κοινοβούλιο, με ευθύνη της δικής σας κοινοβουλευτικής Πλειοψηφίας, βλέπουμε να διαδραματίζονται όλα αυτά τα απαράδεκτα που ζήσαμε τους τελευταίους μήνες στην εξεταστική επιτροπή για τα Τέμπη. Μια εξεταστική επιτροπή-παρωδία, από την οποία αναγκαστήκαμε να αποχωρήσουμε, γιατί αρνούμαστε να γίνουμε συμμέτοχοι στη συγκάλυψη του εγκλήματος.

(Χειροκροτήματα από την πτέρυγα της Νέας Αριστεράς)

Και σας ακούσαμε να λέτε από το Βήμα της Ολομέλειας: «Τι καημός σάς έχει πιάσει να μη γίνει η δίκη των Τεμπών νωρίς;». Και το λέτε γνωρίζοντας ότι την προηγούμενη ακριβώς ημέρα αυτή η επιτροπή-παρωδία που έστησε το κόμμα σας, έριξε την αυλαία, γιατί, βεβαίως, δεν θέλατε να εξεταστούν μάρτυρες που είχαν να πουν ουσιαστικά πράγματα και να φωτίσουν την υπόθεση ούτε θέλατε να ληφθεί η δικογραφία από την Εισαγγελία της Λάρισας.

Στήσατε μία επιτροπή για να ρίξετε στάχτη στα μάτια, έχοντας εξαρχής σχεδιάσει να μη δεχθείτε να εξεταστεί κανένας άλλος μάρτυρας πλην εκείνων που θεωρούσατε ότι σας παρείχαν την αναγκαία ασφάλεια με τις μαρτυρίες τους, με τις καταθέσεις τους. Κι έρχεστε εδώ να μιλήσετε για τα δικαιώματα των θυμάτων απέναντι σε αυτά των δικαιωματιστών.

Δεν μπορεί, βέβαια, να περάσει από το μυαλό σας ότι πιθανόν οι ίδιοι άνθρωποι που υπερασπίζονται θεμελιώδη δικαιώματα, όπως εκείνο της δίκαιης δίκης, είναι ακριβώς οι ίδιοι άνθρωποι που ζητούν και την απόδοση δικαιοσύνης για το έγκλημα στα Τέμπη και είναι στο πλάι των συγγενών των θυμάτων.

(Χειροκροτήματα από την πτέρυγα της Νέας Αριστεράς)

Δεν περνάει αυτό από το μυαλό σας, γιατί το μόνο το οποίο έχετε κατά νου είναι η επικοινωνιακή διαχείριση και το κουκούλωμα.

Κύριε Υπουργέ, δεν είναι μόνο κάποιοι κακοί στο Ευρωπαϊκό Κοινοβούλιο που ανησυχούν για το κράτος δικαίου στην Ελλάδα. Είναι, κυρίως, οι ίδιοι οι πολίτες αυτής της χώρας που ανησυχούν και αγωνιούν για το κράτος δικαίου και για την ποιότητα της δημοκρατίας στη χώρα μας, είναι οι πολίτες που πλέον δεν εμπιστεύονται τους θεσμούς, είναι οι πολίτες που καταφεύγουν στο Ευρωπαϊκό Κοινοβούλιο διαμαρτυρόμενοι για την κατάσταση στη χώρα μας.

«Οι άνθρωποι που εμπιστευθήκαμε τη ζωή και την ευμάρειά μας αποδείχτηκαν δολοφόνοι μας. Ελάτε στη θέση μας, να έχετε ακούσει τον Υπουργό Μεταφορών από το Βήμα της Βουλής να εξυμνεί την άριστη λειτουργία των τρένων μόλις επτά μέρες πριν το έγκλημα και να δείχνει και θιγμένος όταν ερωτάται για την ασφάλειά του».

Αυτά είπε η κ. Καρυστιανού στο Ευρωκοινοβούλιο, η μάνα που έχασε την κόρη της στα Τέμπη.

Κυρίες και κύριοι συνάδελφοι, είναι νομίζω σαφής η τακτική της Κυβέρνησης και δυστυχώς, την πληρώνει όλη η κοινωνία, γιατί η εγκληματικότητα δεν αντιμετωπίζεται με τέτοιες ρυθμίσεις, γιατί οι συνθήκες που γεννούν το έγκλημα θα συνεχίσουν να υπάρχουν και η Κυβέρνηση θα συνεχίζει να χτίζει φυλακές, γιατί η παραβατικότητα που παρατηρείται σε ανήλικους -και είναι ένα πραγματικά έντονα ανησυχητικό φαινόμενο- δεν αντιμετωπίζεται με οπισθοδρομικές αυστηροποιήσεις του νόμου για τους ανηλίκους, γιατί η ενδοοικογενειακή βία, που επίσης γνωρίζει έξαρση αυτή την εποχή, δεν αντιμετωπίζεται με ρυθμίσεις που φτιάχνονται στο πόδι, γιατί η κορύφωση της ενδοοικογενειακής βίας, οι γυναικοκτονίες, που αποτελούν ντροπή για μια σύγχρονη κοινωνία του 21ου αιώνα, δεν αντιμετωπίζονται με επικοινωνιακές φιέστες για τα τμήματα ενδοοικογενειακής βίας στην Αστυνομία. Αντιμετωπίζονται με γενναίες πολιτικές αποφάσεις, αντιμετωπίζονται με τη νομική κατοχύρωση του όρου γυναικοκτονία, έτσι εμπεδώνεται το αίσθημα δικαιοσύνης και ασφάλειας με μία ουσιαστική αντεγκληματική πολιτική, το ακριβώς, δηλαδή, αντίθετο από αυτό που κάνετε εσείς με το συγκεκριμένο νομοσχέδιο, το οποίο και βεβαίως καταψηφίζουμε.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Πρόεδρος της Κοινοβουλευτικής Ομάδας Σπαρτιάτες, ο κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, ένα ακόμα νομοθετικό έκτρωμα με πυρήνα τις παρεμβάσεις στον Ποινικό Κώδικα και τον Κώδικα Ποινικής Δικονομίας, πρόκειται να τεθεί σε ψηφοφορία.

Το νομοσχέδιο που συζητάμε σήμερα αποδεικνύει περίτρανα ότι η Κυβέρνηση της Νέας Δημοκρατίας πάσχει βαριά από δύο επικίνδυνες πολιτικές ασθένειες, από αυταρχισμό και από ποινικό λαϊκισμό. Ακούστε ποιο είναι το τέχνασμα που εφαρμόζει αυτή η υποκριτική Κυβέρνηση, η οποία κοροϊδεύει ανερυθρίαστα τον ελληνικό λαό. Από τη μία πλευρά βάζει τα συστημικά παπαγαλάκια των μέσων μαζικής ενημέρωσης να παρουσιάζουν όσο γίνεται πιο διογκωμένη την εγκληματικότητα, ώστε να κατασκευάζει θυμωμένα ακροατήρια πολιτών που διψούν για επιβολή αυταρχικού δόγματος, δηλαδή, νόμος και τάξη, το οποίο είναι το αδελφάκι τής εξίσου αυταρχικής θεωρίας της μηδενικής ανοχής.

Έτσι οι πολίτες που αισθάνονται βαριά τη σκιά από τον τεχνηέντως προκαλούμενο φόβο του εγκλήματος είναι πανέτοιμοι να ακούσουν την ανακουφιστική είδηση ότι η Κυβέρνηση φέρνει στη Βουλή ένα σκληρό νόμο που θα συμβάλει τάχα στη μείωση ή στην εξάλειψη της εγκληματικότητας. Στη συνέχεια οι πολίτες αυτοί θα ανταμείψουν τον κ. Μητσοτάκη και τον κ. Φλωρίδη και όλο το επιτελείο της Κυβέρνησης, που είχαν τα δήθεν θαρραλέα αντανακλαστικά να πάρουν στα χέρια τους το δρεπάνι της αυστηρής ποινικής μεταχείρισης και να εξουδετερώσουν την πηγή της μόνιμης ανασφάλειας του πολίτη.

Ξεχνούν, όμως, ότι από τη δρακόντεια αντιφιλελεύθερη πολιτική κατά του εγκλήματος κινδυνεύουν πλέον πανεύκολα να βρεθούν και οι ίδιοι πίσω από τα κάγκελα της φυλακής ενδεχομένως. Οι μόνοι που δεν διατρέχουν τέτοιο κίνδυνο, είναι προφανώς εκείνοι που ακόμη και για κολοσσιαία εγκλήματα, όπως αυτό των Τεμπών, βρίσκονται στο τιμωρητικό απυρόβλητο.

Από τη μία πλευρά η ίδια Κυβέρνηση είναι ταυτοχρόνως παντελώς απρόθυμη να μεριμνήσει για δομές πρόληψης του εγκλήματος. Χαρακτηριστικό παράδειγμα αποτελούν οι φωτιές που κατά τη διάρκεια της θητείας σας κοντεύουν να μετατρέψουν την Ελλάδα σε ένα απέραντο καταθλιπτικό τοπίο μαύρου χρώματος.

Αντί, λοιπόν, ο Πρωθυπουργός και οι αρμόδιοι Υπουργοί να φροντίσουν ήδη από τώρα να έχουν εκπονήσει ένα στρατηγικό σχέδιο για την αποτελεσματική αντιμετώπιση του κινδύνου της πυρκαγιάς και βεβαίως μέσα στο επόμενο καλοκαίρι, αλλά και για να δικαιολογήσουν την απύθμενη καταστροφή που προκλήθηκε στα δάση μας από το περασμένο, επιχειρούν να θολώσουν τα νερά δίνοντας στους πολίτες την εντύπωση ότι για όλα φταίνε μέχρι πρότινος δήθεν οι χαμηλές ποινές που επισύρουν οι διατάξεις οι σχετικές με την τέλεση εμπρησμού εκ προθέσεως ή εξ αμελείας.

Άραγε, μετά το ζοφερό απολογισμό που θα κάνουμε στο τέλος του επόμενου καλοκαιριού όταν η Κυβέρνηση της Νέας Δημοκρατίας θα έχει αφήσει να καούν όσα πράσινα δάση απέμειναν, θα έρθουμε πάλι εδώ για να συζητήσουμε τη νέα αυστηροποίηση των σχετικών διατάξεων περί εμπρησμού; Μακάρι, όμως, να κάνω λάθος, αλλά πολύ φοβούμαι ότι ό,τι δεν κάηκε πέρυσι θα γίνει παρανάλωμα του πυρός φέτος. Και, βέβαια, θα τα ρίξουμε πάλι στους εμπρηστές που δεν συνετίστηκαν από την αυστηροποίηση του εγκλήματος. Φυσικά υπάρχει πάντοτε και η εναλλακτική δικαιολογία της δήθεν ανθρωπογενούς κλιματικής αλλαγής για να συγκαλύπτει τη δόλια ανικανότητα αυτής της Κυβέρνησης.

Σε ό,τι αφορά, όμως, το πρόβλημα των πυρκαγιών αυτήν τη φορά το ποτήρι της κυβερνητικής υποκρισίας ξεχείλισε με μία πρωτοφανή ορμή αντισυνταγματικότητας, διότι οι αόρατοι φωστήρες αυτού του εκτρωματικού νομοσχεδίου δεν είχαν την παραμικρή αναστολή να θεσπίσουν ως παρεπόμενη ποινή την δυνητική δήμευση τμήματος της περιουσίας του δράστη και των συμμετόχων του. Εδώ, δηλαδή, έχουμε να κάνουμε με μία δήμευση που πρώτον, είναι γενική, δεύτερον, είναι άσχετη προς το τελεσθέν έγκλημα και τρίτον, μιλάμε για ποινικά δικαστήρια που από τη φύση τους δεν επιδικάζουν αποζημιώσεις, αλλά επιβάλλουν ποινές.

Η θέσπιση μιας τέτοιας δήμευσης θα έπρεπε να είναι προφανές ότι κουρελιάζει το Σύνταγμα και ειδικότερα την αρχή του κράτους δικαίου. Κατάφωρη παραβίαση του Συντάγματος, όμως, δεν έχουμε μόνο στην περίπτωση της δήμευσης, αλλά και σε αυτήν του αναπάντεχου ψαλιδίσματος του ρόλου των ενόρκων. Παρ’ ότι το Σύνταγμα στο άρθρο 97, παράγραφος 1 προβλέπει ρητώς ότι τα κακουργήματα δικάζονται από μικτά ορκωτά δικαστήρια που συγκροτούνται από τακτικούς δικαστές και ενόρκους, όπως ο νόμος ορίζει, βάσει του υπό συζήτηση νομοσχεδίου οι ένορκοι θα αποδεσμεύονται μετά την απόφαση περί ενοχής.

Τέτοιες αντισυνταγματικές νομοθετικές πρωτοβουλίες τροφοδοτούν τη βάσιμη υπόνοια ότι η παρούσα Κυβέρνηση ανήκει στην κατηγορία των ψευτοδημοκρατικών καθεστώτων. Ποιο είναι το χαρακτηριστικό γνώρισμα του ψευτοδημοκρατικού καθεστώτος; Είναι ότι για ξεκάρφωμα τηρεί τους δημοκρατικούς τύπους, αλλά στην ουσία του πράγματος υποσκάπτει ύπουλα τις δημοκρατικές και φιλελεύθερες εγγυήσεις.

Υπό αυτό το πρίσμα το περίφημο ψήφισμα του Ευρωπαϊκού Κοινοβουλίου για ελλειμματικό κράτος δικαίου, που στην πραγματικότητα ήταν ένα χάδι σε σύγκριση με τις πολύ σοβαρότερες κατηγορίες που θα έπρεπε να είχαν διατυπωθεί εξαιτίας πρωτίστως του θεσμοκτόνου αυταρχισμού, αλλά και του φαρισαϊκού ποινικού λαϊκισμού της θλιβερής αυτής Κυβέρνησης. Αυτά τα δύο χαρακτηριστικά γνωρίσματα, δηλαδή του αυταρχισμού και του λαϊκισμού αντανακλώνται ξεκάθαρα στο υπό ψήφιση νομοσχέδιο που φέρνει η Κυβέρνηση στη Βουλή.

Τούτο προκύπτει πρωτίστως από τη γενικότερη τιμωρητική φιλοσοφία που διαπνέει τους αόρατους νομικούς φωστήρες αυτού του νομοσχεδίου, οι οποίοι εν έτει 2024 ανακάλυψαν ξαφνικά την παιδαγωγική και σωφρονιστική επίδραση του εγκλεισμού στις τριτοκοσμικές χωματερές της Ελλάδας, που λέγονται φυλακές. Πέρα από τις καταδικαστικές αποφάσεις που έχει εκδώσει το Ευρωπαϊκό Δικαστήριο των Δικαιωμάτων του Ανθρώπου για την απάνθρωπη κατάσταση που επικρατεί στις ελληνικές φυλακές στην Ετήσια Ειδική Έκθεση 2020 - 2021 του Εθνικού Μηχανισμού Πρόληψης των Βασανιστηρίων και της Κακομεταχείρισης διαβάζουμε ότι: Η κατάσταση στους χώρους εγκλεισμού της Ελλάδας εξακολουθεί να μην είναι ικανοποιητική. Οι δε βασικές παθογένειες είναι χρόνιες και επίμονες. Η συχνή διαπίστωση υπερπληθυσμού, ανεπάρκεια προσωπικού, ελλείμματα σε αναγκαίες υπηρεσίες, περιορισμένες δυνατότητες ψυχαγωγίας, εκπαίδευσης, απασχόλησης και κατάρτισης για τους κρατούμενους. Βεβαίως, υπάρχουν οι ακατάλληλοι χώροι και η εξακολούθηση εφαρμογής μη ενδεδειγμένων πρωτοκόλλων στη μεταχείριση των ψυχικά πασχόντων.

Η Κυβέρνηση, όμως, δεν είχε το παραμικρό πρόβλημα να έρχεται σήμερα και να αντιγράφει παρωχημένες ιδέες καταστολής, που δοκιμάστηκαν σε άλλες χώρες, όπως πρωτίστως στις Ηνωμένες Πολιτείες της Αμερικής. Τώρα πια, όμως, είναι γνωστό ότι όχι μόνο δεν απέδωσαν, αλλά αντιθέτως συνέβαλαν στην αύξηση της εγκληματικότητας.

Για πολιτικούς, όμως, σαν και αυτούς που διαθέτει η Κυβέρνηση της Νέας Δημοκρατίας, το μόνο που έχει σημασία είναι να εφαρμόζεται κατά γράμμα η πιο κρίσιμη συμβουλή των επικοινωνιολόγων –προφανώς, αμερικανικής προέλευσης- δηλαδή, ότι «η σκληρή αντιμετώπιση απέναντι στο έγκλημα, απλά πουλάει».

Σε ό,τι αφορά τη χορήγηση αναστολής της ποινής, τόσο σε πλημμελήματα όσο και σε κακουργήματα, πρέπει να παραδεχτούμε ότι η Ελλάδα, παρά τα σοβαρά οικονομικά προβλήματα που αντιμετωπίζει τις τελευταίες δεκαετίες, διέθετε ένα ποινικό και σωφρονιστικό σύστημα αρκετά προοδευτικό και επιεικές για τους εμπλεκόμενους σε αυτό. Αυτό το πνεύμα επιείκειας είναι αναγκαίο για τα ελληνικά δεδομένα φυσικά, εν όψει της ιδιαίτερης δικομανίας που επικρατεί σε μεγάλο μέρος του πληθυσμού και της συχνής προσφυγής των πολιτών στη δικαιοσύνη, η οποία στις περισσότερες περιπτώσεις μπορεί να αποφευχθεί.

Η υφιστάμενη δυνατότητα των ποινικών δικαστηρίων να αναστείλουν εύκολα τις ποινές των πλημμελειοδικείων ήταν μια σανίδα σωτηρίας των κατηγορουμένων, οι οποίοι εμπλέκονταν στην ποινική διαδικασία. Χωρίς αυτή τη δυνατότητα χορήγησης αναστολής, θα έπρεπε να κληθούν είτε να πληρώσουν χρηματικά ποσά, τα οποία δεν είχαν, είτε να εκτίσουν τις ποινές που τους επιβάλλονταν.

Με την αυστηροποίηση των όρων χορήγησης της αναστολής και την επανεισαγωγή του θεσμού της μετατροπής της ποινής σε χρήμα, πλήθος πολιτών που καταδικάζονται σε πλημμελήματα, θα οδηγηθούν στη φυλακή για την έκτιση των ποινών τους, αφού μετά βεβαιότητας, όπως όλοι γνωρίζουμε, δεν θα μπορούν να πληρώσουν τα ποσά που τους επιβάλλουν τα ποινικά δικαστήρια για την μετατροπή των ποινών τους.

Το αποτέλεσμα της εφαρμογής αυτού του νομοσχεδίου μπορεί να έχει κάποια πρακτικά, βεβαίως, οφέλη για το Γενικό Λογιστήριο του Κράτους, αλλά θα φέρει σε πλήρες κοινωνικό και προσωπικό αδιέξοδο πολλούς συμπολίτες μας, οι οποίοι για λόγους ήσσονος σημασίας ποινικά αδικήματα, θα βρίσκονται έγκλειστοι σε φυλακές καταπατώντας έρμαια των βαρυποινιτών που υπάρχουν σε αυτές.

Αν συνυπολογίσουμε, βεβαίως, το γεγονός ότι ένα μεγάλο μέρος του πληθυσμού χρωστάει στις τράπεζες ή στο δημόσιο και συνήθως αυτοί είναι οι πολίτες οι πιο ευάλωτοι στην ποινική δίκη, αλλά και πιο εύκολο να βρεθούν κατηγορούμενοι σε ποινικό δικαστήριο λόγω των νομικών εμπλοκών τους που οφείλονται στα χρέη, αντιλαμβάνεται κανείς σε πόσο δεινή θέση θα βρεθούν μετά την ψήφιση του νομοσχεδίου οι ήδη δυστυχείς πολίτες της χώρας.

Πολλές φορές ακούμε, κύριοι της Κυβέρνησης -και από τις προηγούμενες, βέβαια, κυβερνήσεις- ότι για να αναχαιτίσετε τη μη πληρωμή οφειλών προς το δημόσιο πάρα πολλές φορές προβαίνετε σε μέτρα τα οποία έχουν να κάνουν με δόσεις. Ογδόντα δόσεις, ενενήντα δόσεις, εκατό δόσεις, διακόσιες πενήντα δόσεις και πάει λέγοντας.

Όμως, όταν ο μέσος πολίτης δεν έχει πραγματικά να πληρώσει, ερωτώ τον κύριο Υπουργό -που δεν είναι εδώ-, τι θα του πάρετε; Την ψυχή; Δύο πράγματα θα γίνουν. Ή αυτό θα γίνει ή θα τον χώσετε φυλακή. Αυτό είναι. Αντιλαμβάνεται κανείς, λοιπόν, σε πόσο δεινή θέση θα βρεθούν μετά την ψήφιση του νομοσχεδίου, όπως είπαμε, οι δυστυχείς πολίτες της χώρας μας και αυτό είναι πολύ κακό.

Συγκεκριμένα, με το άρθρο 8 του εισφερόμενου από το Υπουργείο Δικαιοσύνης σχέδιο νόμου, καταργείται η παλιά διάταξη του άρθρου 57 του Ποινικού Κώδικα και διαμορφώνεται ως εξής: «Αν δεν ορίζεται διαφορετικά σε ειδικές διατάξεις, η χρηματική ποινή δεν μπορεί να είναι κατώτερη από 300 ευρώ και ανώτερη από 40.000 ευρώ για πλημμελήματα. Κατώτερη από 5.000 ευρώ και πάνω από 120.000 ευρώ για τα κακουργήματα». Αυτό σημαίνει ότι ακόμη και για πλημμελήματα, δηλαδή για χιλιάδες υποθέσεις που εκκρεμούν, πολλές φορές για ασήμαντες αιτίες στα δικαστήρια, τα τελευταία θα έχουν τη δυνατότητα να επιβάλουν κατά την κρίση τους χρηματική ποινή από 300 ευρώ έως 40.000 ευρώ.

Ως προς τα κακουργήματα με τα οποία είχε βρεθεί αντιμέτωπο πλήθος πολιτών -κυρίως λόγω της διεύρυνσης των κακουργημάτων που έχουν θεσπιστεί τα τελευταία χρόνια στη χώρα μας- οι χρηματικές ποινές θα ξεκινάνε από 5.000 ευρώ. Είναι φανερό, βεβαίως, ότι η πλειοψηφία των Ελλήνων δεν έχει να καταβάλει -όπως είπαμε και πριν- τέτοια ποσά. Επομένως, θα είναι ορατός πλέον ο κίνδυνος εγκλεισμού στις φυλακές, ακόμα και για απλές τροχαίες παραβάσεις.

Όλα αυτά σημαίνουν ότι με συνοπτικές διαδικασίες χτίζεται στην Ελλάδα ένα κράτος φυλακών που θυμίζει καθεστώτα άλλων περιοχών και άλλων εποχών. Αλλά, επειδή έχω την αίσθηση ότι δεν πρόκειται να χτίσετε φυλακές, όλα αυτά εντάσσονται στα μέτρα τρομοκρατίας του ελληνικού πληθυσμού.

Αν σκεφτούμε, βεβαίως, ότι η ίδια η Κυβέρνηση ποινικοποίησε ακόμη και την ελεύθερη κυκλοφορία των πολιτών σε περίοδο καραντίνας και την δυνατότητα ορισμένων, κυρίως υγειονομικών κλάδων, να απορρίπτουν την ιδέα του πειραματικού εμβολιασμού τους, δεν είναι δύσκολο να αντιληφθούμε το προετοιμασμένο αυτό εργαλείο επιβολής και αθρόου εγκλεισμού σε φυλακές όλων εκείνων των πολιτών που δεν θα συμμορφώνονται με τα εκάστοτε κυβερνητικά κελεύσματα.

Κυρίες και κύριοι, δεν έχει νόημα να αναφερθώ διεξοδικά και στις λοιπές παθογένειες αυτού του άκρως προβληματικού και επικίνδυνου νομοσχεδίου, διότι οι αντιδράσεις έχουν ήδη εκδηλωθεί κατά τη διάρκεια της σχετικής διαβούλευσης, αλλά και από το σύνολο της επιστημονικής κοινότητας, καθώς και από μεγάλο αριθμό δικαστικών λειτουργών, ήταν ιδιαίτερα έντονες και εμπεριστατωμένες.

Θεωρώ, όμως, ότι αξίζει να σταθώ σε μία ακόμη θλιβερή καινοτομία του υπό ψήφιση νομοσχεδίου που ρίχνει ακόμη περισσότερο φως στον αυταρχισμό της Κυβέρνησης. Αναφέρομαι στη διάταξη του άρθρου 215 του Κώδικα Ποινικής Δικονομίας, στο οποίο προστέθηκε παράγραφος 5 με το εξής περιεχόμενο: «Αστυνομικοί και λοιποί προανακριτικοί υπάλληλοι που έχουν καταθέσει την προδικασία δεν καλούνται στο ακροατήριο να αναγιγνώσκονται οι καταθέσεις τους. Ο εισαγγελέας ή το δικαστήριο αιτιολογημένα μπορούν κατ’ εξαίρεση να παραγγείλουν την κλήτευση, αν η κλήτευση τους με τεχνολογικά μέσα σύμφωνα με το άρθρο 238Α, όπου είναι εφικτό ή με φυσική παρουσία τους στο ακροατήριο που είναι αναγκαία για την ασφαλή διάγνωση της κατηγορίας. Σε κάθε περίπτωση, όμως, τα πρόσωπα του πρώτου εδαφίου καλούνται από την εισαγγελέα εάν η πράξη αφορά κακουργήματα και το ζητήσει ο κατηγορούμενος εντός προθεσμίας πέντε ημερών από την επίδοση του κλητηρίου θεσπίσματος ή της κλήσης τους στο ακροατήριο».

Με αυτή τη διάταξη που πρέπει να διεκδικεί, όχι μόνο πανευρωπαϊκή, αλλά και παγκόσμια -φαντάζομαι- πρωτοτυπία η αυταρχική Κυβέρνηση της Νέας Δημοκρατίας σπεύδει να θέσει στο εξεταστικό απυρόβλητο τους μάρτυρες εκείνους στους οποίους ξεκινά η ποινική διαδικασία εις βάρος του κατηγορουμένου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, θερμή παράκληση, να σας διακόψω για ένα λεπτό, να ανακοινώσουμε το σχολείο γιατί θα πρέπει να φύγει.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Βεβαίως, βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και πέντε εκπαιδευτικοί συνοδοί από το 5ο Δημοτικό Σχολείο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, συνεχίστε και ευχαριστούμε, κύριε Πρόεδρε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δηλαδή, προστατεύοντάς τους κατά τρόπο αδικαιολόγητο έναντι άλλων δημοσίων υπαλλήλων, αλλά και των υπόλοιπων πολιτών που έχουν καθήκον διαμαρτυρίας.

Σε μία χώρα, λοιπόν, που δείχνουν τα σημάδια ότι κατέχει τα πρωτεία στη διαφθορά και στην κρατική αυθαιρεσία, η γυναίκα του Καίσαρα θα πρέπει μόνο όχι να είναι τίμια, αλλά και να φαίνεται και ο Καίσαρας θα πρέπει πρωτίστως να σέβεται το ιερό δικαίωμα του κατηγορουμένου, να εξετάζει τους μάρτυρες κατηγορίας όπως αυτό αναγνωρίζεται από την Ευρωπαϊκή Σύμβαση Δικαιωμάτων του Ανθρώπου.

Όταν, όμως, το δικαίωμα υποβιβάζεται σε εξαίρεση, όπως συμβαίνει πλέον μετά την προσθήκη που εμπνεύστηκαν οι αόρατοι νομικοί φωστήρες της Κυβέρνησης, τότε εκφυλίζεται σε ψευτο-δικαίωμα, αφού αποδυναμώνεται αισθητά η κατοχύρωση, άρα και η αξία του.

Και δεν χρειάζεται ιδιαίτερη σοφία, κυρίες και κύριοι συνάδελφοι, για να αντιληφθούμε ότι μία έννομη τάξη που θεσπίζει ψευτο-δικαιώματα είναι μια ψευτο-δημοκρατία και ένα κράτος δικαίου που υπάρχει απλά μόνο στα χαρτιά, πουθενά αλλού.

Επίσης, ως προς το κατ’ εξαίρεση αναγνωριζόμενο δικαίωμα δεν εξηγείτε για ποιο λόγο το αίτημα εξέτασης του αστυνομικού ή άλλου προανακριτικού υπαλλήλου θα πρέπει να υποβληθεί τόσο πρώιμα. Τι εξυπηρετεί αυτή η ασφυκτική προθεσμία των πέντε ημερών που προκαλεί ένα ιδιαιτέρως επαχθές βάρος στον κατηγορούμενο;

Θα ήθελα να κλείσω την ομιλία μου θυμίζοντας στην Κυβέρνηση ότι το αυταρχικό ξήλωμα του φιλελεύθερου Ποινικού Κώδικα του 2019 άρχισε με τον ν.4855/2021, ο οποίος υποτίθεται ότι στόχευε στην αποκατάσταση της πεποίθησης ότι κανένα έγκλημα δεν παραμένει ατιμώρητο. Ο στόχος αυτός συνοδευόταν από την εξής υποκριτική υπόσχεση: να έχουμε –λέει- ένα πραγματικό κράτος δικαίου που βεβαίως να κρατάει τις βασικές αρχές της νομικής επιστήμης, αλλά ταυτόχρονα να κάνει και τον πολίτη να αισθάνεται ασφαλής. Ωστόσο από την αυστηροποίηση που επήλθε με εκείνον τον νόμο μέχρι σήμερα, τα πράγματα όχι μόνο δεν άλλαξαν, αλλά αντιθέτως και χειροτέρεψαν, διότι και το έγκλημα δεν καταπολεμήθηκε αλλά και το κράτος δικαίου βυσσοδομήθηκε.

Όμως, μια κυβέρνηση που εφαρμόζει εμμονικά και αλαζονικά την ίδια αποτυχημένη φαρμακευτική αγωγή, η οποία όχι μόνο δεν αναχαιτίζει την ασθένεια αλλά και την πολλαπλασιάζει, σημαίνει ότι έχει μετατραπεί σε ένα εφιαλτικό κακοποιητή για τον πολίτη.

Κλείνοντας θα ήθελα να ενημερώσω κάποιους που λείπουν αυτή στιγμή από την Αίθουσα αλλά και κάποιους που είναι εκτός Αιθούσης ότι όσα εξώδικα και να μου στείλουν, όσες μηνύσεις και να μου κάνουν, όσες αγωγές και να μου κάνουν, το μόνο για το οποίο θα χρησιμοποιήσω αυτά τα έγγραφα είναι για προσάναμμα στο τζάκι μου. Θέλω να ενημερώσω ότι δεν φοβάμαι κανέναν, πραγματικά κανέναν. Και επίσης να πω για κάποιους ενδιαφερόμενους εδώ μέσα παρακαλώ πολύ, πριν ανοίξουν το στόμα τους και με κατηγορήσουν για διάφορα που δεν ισχύουν, ας κοιτάξουν στον Άρειο Πάγο την απόφαση 325/2000 και μετά να έρθουν εδώ σε αυτή την Αίθουσα και να μου ζητήσουν συγγνώμη.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο ομιλητών. Καλούμε στο Βήμα τον κ. Κουλκουδίνα Σπυρίδωνα από τη Νέα Δημοκρατία. Θα ακολουθήσει η κ. Βολουδάκη και μετά ο Κοινοβουλευτικός Εκπρόσωπος του ΠΑΣΟΚ κ. Μάντζος.

Ορίστε, κύριε Κουλκουδίνα.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βασική προγραμματική δέσμευση της Νέας Δημοκρατίας που τέθηκε ξεκάθαρα στην κρίση των πολιτών ήταν η επιτάχυνση του χρόνου απονομής δικαιοσύνης, προκειμένου να προσεγγίζει τον ευρωπαϊκό μέσο όρο. Το ίδιο ισχύει και για την αυστηροποίηση των ποινών και την εξάλειψη της αίσθησης ατιμωρησίας που είναι διάχυτη.

Είναι δεδομένο ότι την αναγκαιότητα αυτή δεν την αντιλαμβάνεται, κυρίες και κύριοι συνάδελφοι, μόνο η Κυβέρνηση. Η μεγάλη πλειοψηφία των πολιτών την απαιτεί. Άλλωστε, όπως είπα, υπήρξε προγραμματική δέσμευση της Νέας Δημοκρατίας που εγκρίθηκε από την ετυμηγορία των πολιτών. Το νομοσχέδιο λοιπόν που έρχεται σήμερα προς συζήτηση και ψήφιση στη Βουλή στηρίζεται στο προγραμματικό πλαίσιο που εγκρίθηκε από τους πολίτες της χώρας στις τελευταίες εθνικές εκλογές. Πολλοί μιλούν για το κράτος δικαίου και την επιβολή των κανόνων του. Το πώς το εννοούν αυτό όμως θα κριθεί από τη στάση τους απέναντι σε νομοθετικές ρυθμίσεις που ενισχύουν το κράτος δικαίου.

Για παράδειγμα, να σας ρωτήσω κάτι. Υπάρχει κάποιος σε αυτή την Αίθουσα που μπορεί να τεκμηριώσει τη διαφωνία του για την αυστηροποίηση του πλαισίου για τους εμπρηστές; Υπάρχει κάποιος που θεωρεί ότι δεν υπάρχει σήμερα καθυστέρηση στην απονομή της δικαιοσύνης; Υπάρχει διαφορετική άποψη απέναντι σε μια ρύθμιση που έχει στόχο να ενισχύσει τη διαφάνεια στη δημόσια ζωή; Αναφέρομαι φυσικά στη διάταξη με την οποία προβλέπεται η ποινική ευθύνη νομικών προσώπων σε υποθέσεις δωροδοκίας δημοσίων υπαλλήλων, ώστε να αποκομίσουν παράνομα οφέλη. Υπάρχουν ενστάσεις σε όλα όσα προβλέπει το νομοσχέδιο για την ενδοοικογενειακή βία, για την παραβατικότητα και κυρίως για την προστασία των ανηλίκων;

Είπε πριν ο κ. Νατσιός ότι δεν είναι λύση αυτό που προτείνουμε. Ποια είναι η λύση όμως δεν μας είπε, τι προτείνει ο ίδιος και η παράταξή του. Δεν έχει καμμία αντιπρόταση και λέει ένα ξερό «όχι».

Και μιας και αναφέρθηκα στον κ. Νατσιό, να πω και μια κουβέντα για τον κ. Βελόπουλο που όλο και περισσότερο τώρα τελευταία παίρνει το «καραμανλόμετρο» στα χέρια του. Θα τρίζουν τα κόκαλα του Εθνάρχη Κωνσταντίνου Καραμανλή, κύριε Βελόπουλε και είναι φθηνός λαϊκισμός και τίποτα παραπάνω αυτό το οποίο κάνετε.

Κυρίες και κύριοι συνάδελφοι, κάθε μεταρρύθμιση ενισχύει και κινητοποιεί αντίρροπες δυνάμεις, δυνάμεις που δεν θέλουν να αλλάξει τίποτα. Αυτή όμως η Κυβέρνηση δεν εξελέγη για να μην αλλάξει τίποτα, για να μην αντιμετωπίσει παθογένειες και στρεβλώσεις πολλών ετών. Η εντολή της κοινωνίας στον Πρωθυπουργό και στην Κυβέρνηση είναι να αλλάξουν όλα όσα κρατούν τη χώρα δέσμια στο χθες, να αλλάξουν όλα όσα πληγώνουν τον πολίτη.

Με το νομοσχέδιο που έρχεται σήμερα προς συζήτηση και ψήφιση προβλέπεται η απευθείας παραπομπή σε δίκη των κατηγορουμένων για μία σειρά αδικημάτων χωρίς το ενδιάμεσο στάδιο των βουλευμάτων από τα αρμόδια δικαστικά συμβούλια. Μάλιστα, η διάταξη αυτή θα έχει αναδρομική ισχύ και για παλαιότερες υποθέσεις. Πρακτικά αυτό σημαίνει, κύριε Χαρίτση –που έχετε φύγει από την Αίθουσα γιατί είπατε πολλά πριν για το συγκεκριμένο θέμα- ότι για μια υπόθεση που συγκλόνισε την Ελλάδα –και στην οποία αναφέρθηκε- όπως το τραγικό δυστύχημα των Τεμπών, μπορεί να προσδιοριστεί άμεσα η δίκη μετά την ολοκλήρωση της ανακριτικής διαδικασίας.

Ταυτόχρονα, η επιτάχυνση, η αποτελεσματικότητα και ο εκσυγχρονισμός των διαδικασιών για την ποινική δίκη επιταχύνεται μέσα από ένα νέο θεσμικό πλαίσιο, το οποίο περιλαμβάνει την άμεση εκδίκαση κακουργηματικών αδικημάτων, τον περιορισμό των αναβολών που μπορούν να χορηγηθούν στην εκδίκαση μιας υπόθεσης. Θα υπάρχει πλέον η δυνατότητα μίας μονάχα αναβολής ανά υπόθεση και, τρίτον, τη διεξαγωγή επιμέρους διαδικασιών της ποινικής δίκης με τη βοήθεια της σύγχρονης τεχνολογίας, όπως είναι η τηλεδιάσκεψη.

Η αυστηροποίηση των ποινών περιλαμβάνει την αύξηση του ανώτατου ορίου κάθειρξης για κακουργήματα από τα δεκαπέντε στα είκοσι χρόνια, την αύξηση του ανώτατου ορίου κάθειρξης για κακουργήματα κατά συρροή από τα είκοσι στα είκοσι πέντε χρόνια, την αποφυλάκιση υπό όρους η οποία θα εναπόκειται στην ουσιαστική κρίση του δικαστικού συμβουλίου ανάλογα με την επικινδυνότητα του εγκλήματος και τα ατομικά και κοινωνικά χαρακτηριστικά του δράστη και επίσης την αύξηση της ποινής και την απαγόρευση κάθε μορφής αναστολής ή μετατροπής της για το αδίκημα του εμπρησμού δάσους, την ένταξη επίσης στα κακουργήματα της επικίνδυνης οδήγησης που προκαλεί θάνατο ή επικίνδυνη σωματική βλάβη λόγω παραβίασης ερυθρού σηματοδότη.

Από εκεί και πέρα, στις ρυθμίσεις του νομοσχεδίου που έχουν αναμφισβήτητο θετικό πρόσημο εντάσσονται οι προβλέψεις για την ενίσχυση του νομικού οπλοστασίου για την εξάλειψη της ενδοοικογενειακής βίας, αφού θεσπίζεται η υποχρέωση των εκπαιδευτικών, των ιατρών, ψυχολόγων και όσων έχουν πρόσβαση και αντίληψη να καταγγέλλουν περιστατικά ενδοοικογενειακής βίας και ταυτόχρονα να υπόκεινται οι ίδιοι σε καθεστώς προστασίας, η αυστηροποίηση των ποινικών εγκλημάτων βίας που στρέφονται σε βάρος ανηλίκων και η ποινικοποίηση του αδικήματος της στρατολόγησης ανηλίκων με σκοπό την τέλεση αξιόποινων πράξεων.

Σημαντική καινοτομία επίσης, κυρίες και κύριοι συνάδελφοι, είναι η ουσιαστική πλέον εφαρμογή του θεσμού της κοινωφελούς εργασίας για τους καταδικασμένους σε ποινές έως τρία χρόνια. Υπήρχε ο θεσμός αυτός –το γνωρίζετε καλά- αλλά δεν εφαρμοζόταν. Τώρα όμως μπορεί να εφαρμοστεί, αφού έχει γίνει σχετική προετοιμασία. Έχει δημιουργηθεί ειδική πλατφόρμα με χίλιους πεντακόσιους φορείς –νοσοκομεία, ιδρύματα και δήμους- στην οποία καταγράφονται οι θέσεις κοινωφελούς εργασίας.

Κυρίες και κύριοι συνάδελφοι, όπως είπα, η Κυβέρνηση έχει μόνο ένα δρόμο μπροστά της, τον δρόμο των αλλαγών, τον δρόμο των μεταρρυθμίσεων. Ο δρόμος αυτός αφορά και τον τομέα της δικαιοσύνης με στόχο να βελτιωθεί ο χρόνος απονομής της, να καταστεί σαφές ότι στο κράτος δικαίου δεν υπάρχει ατιμωρησία, να ενισχυθεί η εμπιστοσύνη του πολίτη απέναντι στο θεσμό της δικαιοσύνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και τρεις εκπαιδευτικοί συνοδοί από το 1ο Δημοτικό σχολείο Αφάντου Ρόδου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η κ. Σεβαστή Βολουδάκη από τη Νέα Δημοκρατία.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, το υπό συζήτηση νομοσχέδιο του Υπουργείου Δικαιοσύνης αποσκοπεί στην επίλυση προβλημάτων, η ύπαρξη των οποίων αναγνωρίζεται από όλους όσους δραστηριοποιούνται στον κρίσιμο για ολόκληρη την ελληνική κοινωνία χώρο, δικαστές, δικηγόρους και δικαστικούς υπαλλήλους. Συγχρόνως εξασφαλίζει τη νομιμότητα, την αποτροπή της παράνομης και βλαπτικής σε βάρος των πολιτών συμπεριφοράς των παραβατών του νόμου και άρα την ορθή απονομή της δικαιοσύνης.

Το παρόν νομοσχέδιο επιδιώκει να αντιμετωπίσει πειστικά με εργαλεία άμεσης εφαρμογής μια πραγματικότητα, που τα τελευταία χρόνια κυριαρχεί ως αντίληψη στην ελληνική κοινωνία, την αίσθηση ότι η εγκληματικότητα αυξάνεται με ταχύτατους ρυθμούς, ότι η παρανομία βρίσκει γόνιμο έδαφος ακόμη και σε ανήλικους και ότι η ασφάλεια των πολιτών βρίσκεται καθημερινά σε κίνδυνο. Επίσης ότι η απονομή της δικαιοσύνης με βάση τις ισχύουσες μέχρι σήμερα διατάξεις του Ποινικού Κώδικα και της ποινικής δικονομίας δεν στηρίζουν όσο πρέπει τη σωφρονιστική προσπάθεια της πολιτείας και τελικά δεν περιορίζουν ούτε αποτρέπουν ούτε την εγκληματικότητα, ούτε την εν γένει παραβατική συμπεριφορά.

Η αίσθηση αυτή έχει γίνει ακόμη εντονότερη καθώς τα τελευταία χρόνια παρατηρείται ιδιαίτερη ένταση στη βία των ανηλίκων, στην ενδοοικογενειακή βία, στη βία κατά των γυναικών, ενώ παράλληλα οι επαπειλούμενες ποινές και η υπερβολικά μεγάλη καθυστέρηση στην απονομή της δικαιοσύνης ελαχιστοποιούν τις πιθανότητες ουσιαστικών σωφρονιστικών αποτελεσμάτων.

Αυτή την πραγματικότητα επιχειρεί να αντιμετωπίσει το συζητούμενο νομοσχέδιο με τις εισαγόμενες ρυθμίσεις του. Αποτελεί αυτό το σχέδιο νόμου μέρος μιας συνολικής πολιτικής και νομοθετικής πρωτοβουλίας της Κυβέρνησης για την αντιμετώπιση της αυξανόμενης εγκληματικότητας. Ενδεικτικά αναφέρω και την υπό εκπόνηση εθνική στρατηγική πρόληψης και αντιμετώπισης της βίας και της παραβατικότητας των ανηλίκων.

Στο υπό ψήφιση σχέδιο νόμου προβλέπεται η αύξηση του ανώτατου ορίου της πρόσκαιρης κάθειρξης από δεκαπέντε σε είκοσι έτη και η αύξηση του ορίου παραμονής των ανήλικων παραβατών από τα οκτώ στα δέκα έτη, η αύξηση των ορίων των ποινών στέρησης της ελευθερίας, ώστε να μπορεί να προληφθεί και να μειωθεί η εγκληματικότητα, όπως επίσης και να αποτραπεί η τέλεση νέων αδικημάτων.

Επίσης θεσμοθετείται η αναστολή της ποινής για πλημμελήματα. Τίθεται πλέον ως εξαίρεση με σαφείς προϋποθέσεις και θα χορηγείται σε ποινές φυλάκισης έως ένα έτος, όταν οι αμετάκλητες προηγούμενες καταδίκες δεν υπερβαίνουν αυτό, ώστε να είναι εφικτή η πρόληψη τέλεσης νέων αδικημάτων. Προβλέπεται επίσης αύξηση των ποινών σε πολλά αδικήματα ιδιαίτερης κοινωνικής απαξίας όπως της ανθρωποκτονίας εξ αμελείας κυρίως για προληπτικούς λόγους, ενώ ειδικά για το αδίκημα του εμπρησμού, τις συνέπειες του οποίου πολύ συχνά βιώνουν τοπικές κοινωνίες, αυξάνεται το όριο ποινής και απαγορεύεται η χορήγηση αναστολής και η μετατροπή της ποινής σε εναλλακτικά μέσα έκτισής της, ενώ προβλέπεται και η δήμευση της περιουσίας του δράστη.

Γίνεται σαφές ότι όποιος βλάπτει τα προστατευόμενα έννομα αγαθά δεν θα μείνει ατιμώρητος. Και σε αυτό συντελεί και η πρόβλεψη αυτεπάγγελτης δίωξης για όλα τα κακουργήματα. Οι δικονομικές διατάξεις του νομοσχεδίου αποβλέπουν τόσο στην επιτάχυνση όσο και στην απλοποίηση, εκεί που επιβάλλεται, των διαδικασιών. Ως προς την αντιμετώπιση της καθυστέρησης στην ποινική δικαιοσύνη προβλέπεται η δυνατότητα διεξαγωγής επιμέρους διαδικασιών της ποινικής δίκης με τη χρήση τεχνολογικών μέσων, η μείωση των αριθμών αναβολής και υψηλά χρηματικά πρόστιμα σε δικομανείς, ώστε να παραπέμπονται στα ποινικά ακροατήρια λιγότερες υποθέσεις προς αποσυμφόρηση των πινακίδων.

Τέλος ειδικά για την αποτελεσματικότερη αντιμετώπιση του φαινομένου της διαφθοράς προβλέπεται η αύξηση διοικητικού προστίμου από ένα εκατομμύριο σε τέσσερα και δυόμισι εκατομμύρια ευρώ σε περίπτωση τέλεσης του αδικήματος της νομιμοποίησης εσόδων από εγκληματικές δραστηριότητες, καθώς το τελεσθέν αδίκημα υπονομεύει το χρηματοπιστωτικό σύστημα, οδηγεί σε στρέβλωση του ανταγωνισμού και βλάπτει την οικονομία της χώρας μας.

Η πρόθεση της πολιτείας να εμπεδωθεί το αίσθημα ασφαλείας του πολίτη, να διαμορφωθεί η πεποίθηση στην κοινή γνώμη ότι η παράνομη συμπεριφορά διώκεται αποτελεσματικά και τιμωρείται όπως πρέπει και να εξαλείψει την εικόνα μιας βραδυπορούσας και αναποτελεσματικής λειτουργίας της δικαιοσύνης, βρίσκει την πρακτική εφαρμογή της στο υπό συζήτηση νομοσχέδιο.

Η ψήφισή του θα αποτελέσει αναμφίβολα ένα σημαντικό βήμα προς τη βελτίωση της απονομής της δικαιοσύνης και με την εφαρμογή του θα αυξήσει την εμπιστοσύνη των πολιτών προς την πολιτεία αλλά και τους θεσμούς της. Ειδικότερα τώρα που η απαίτηση της κοινωνίας είναι το κράτος να είναι ο ισχυρός εγγυητής του νόμου αντιστρέφοντας παλαιότερες νομοθετικές πρωτοβουλίες, που έκαναν το νόμο εργαλείο στα χέρια όσων είτε βρίσκονταν στη φυλακή είτε ήταν επιρρεπείς σε επιλογές κατάλυσής τους με πρόσχημα μια τάχα αντιδραστική και επαναστατική πρακτική.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βολουδάκη.

Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Δημήτρης Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, φιλελεύθερο διάλειμμα τέλος! Αμέσως μετά την κατοχύρωση της ισότητας στον πολιτικό γάμο με το σχέδιο νόμου της προηγούμενης εβδομάδας -το οποίο φυσικά ο κύριος Υπουργός δεν το στήριξε και ο κύριος Υφυπουργός απείχε- επιστροφή στη συντήρηση. Το Υπουργείο Δικαιοσύνης τροποποιεί την ποινική νομοθεσία για πολλοστή φορά χωρίς να έχει προηγηθεί αξιολόγηση της προηγούμενης ρύθμισης, χωρίς συγκεκριμένα στατιστικά δεδομένα και στοιχεία εγκληματολογικά, δικαστικά, σωφρονιστικά. Μία δυσμενής παράδοση κακής νομοθέτησης που τείνει πλέον να εμπεδωθεί.

Αν έπρεπε να επιλεγεί ένας τίτλος μόνο σε αυτό το οποίο βιώνουμε, αυτόν μας τον δίνουν δύο μόλις λέξεις που ακούστηκαν πολύ σε αυτή την Αίθουσα, η αλήθεια είναι, και στη δημόσια σφαίρα τις προηγούμενες ημέρες, «ποινικός λαϊκισμός». Γιατί όμως λαϊκισμός; Διότι, πρώτον, η νομοθέτηση δείχνει να ανταποκρίνεται στις ανάγκες του εφήμερου εντυπωσιασμού και πάντως να αγνοεί και να αδιαφορεί για τις μακροπρόθεσμες συνέπειες. Τροποποιείται η ποινική νομοθεσία με όρους δημοσιογραφικούς, όχι νομικούς, με όρους επικαιρότητας.

Η Κυβέρνηση γνωρίζει ότι υπάρχει ανομία, γνωρίζει ότι υπάρχει ανασφάλεια, γνωρίζει ότι απέτυχε ακόμη και στο δόγμα που η ίδια επέβαλε «νόμος και τάξη» με το οποίο εξελέγη το 2019. Και όμως αντί να αντιδράσει στο πρόβλημα, επενδύει σε αυτό. Απαντά με ανορθολογικό τρόπο, με στερεότυπα, εργαλειοποιώντας το φόβο. Και αυτή είναι μια λαϊκιστική νομοθέτηση.

Το ακούσαμε χθες από αυτό το Βήμα: Εμείς εδώ νομοθετούμε για την κοινωνία ερήμην και των νομικών. Η κυρίαρχη άποψη ορίζει το κοινό περί δικαίου αίσθημα, κράτος δικαίου σε μορφή τίτλου εφημερίδας. «Νομοθέτηση με συγκυριακά κριτήρια», όπως εντόπισε η Πρόεδρος της Ένωσης Δικαστών και Εισαγγελέων στην ακρόαση φορέων.

Ομολογήθηκε χθες από τον κύριο Υπουργό. Νομοθετεί με βάση μετρήσεις γνώμης. Τότε γιατί ψηφίσαμε την ισότητα στο γάμο; Κάνατε δημοψήφισμα, όπως σας ζήτησε η εκκλησία; Το κόμμα σας, το νέο σας κόμμα, είχε ζητήσει δημοψήφισμα για την απαλοιφή του θρησκεύματος στις πολιτικές ταυτότητες. Τα δικαιώματα είναι ζητήματα μειοψηφιών. Συμφώνησε μαζί μας ο κύριος Πρωθυπουργός και τώρα ο Υπουργός του μας μιλάει για πλειοψηφίες. Ας κάνουμε τότε δημοψήφισμα και για τη θανατική ποινή. Αυτό είναι το επόμενο βήμα;

Η Κυβέρνηση διχάζει. Διχάζει την κοινωνία, διχάζει τη Βουλή. Ανάμεσα σε αυτούς που είναι με τα θύματα και σε εκείνους που είναι με τους θύτες, σε αυτούς που στηρίζουν το σχέδιο νόμου και σε αυτούς που στηρίζουν την εγκληματικότητα. Η αυθεντία της μιας άποψης εκείνης που εκφράζει την πλειοψηφία, σύνολη την κοινωνία απέναντι στους επικίνδυνους που αντιδρούν.

Τι και αν αυτοί που αντιδρούν είναι ολόκληρη η νομική κοινότητα, οι ερμηνευτές και οι εφαρμοστές του δικαίου, δικαστές, δικηγόροι, ακαδημαϊκοί; Τριάντα εννέα καθηγητές νομικής συνιστούν να αποσύρετε το σχέδιο νόμου. Εις μάτην, εσείς τους απαξιώνετε ως «καθηγητάδες», ως «παρατρεχάμενους». Ακυρώνετε την επιστημονική γνώση και διδασκαλία, επειδή ακριβώς δεν συμφωνεί με τη δική σας άποψη, την οποία έχετε χαρακτηρίσει κυρίαρχη, όπως κάθε συνεπής λαϊκιστής.

Αλλά, για να στηρίξει το σχέδιό της η Κυβέρνηση όχι απλώς δεν ακούει κανέναν, αλλά τον απαξιώνει κιόλας, δαιμονοποιεί την αντίθετη άποψη. Η υπεράσπιση των δικαιωμάτων όλων, η υπεράσπιση της φιλελεύθερης δημοκρατίας και του κράτους δικαίου βαφτίζεται «δικαιωματισμός».

Αλλά εδώ θα μου πείτε χθες, από αυτό εδώ το Βήμα, κατηγορήθηκε η Αντιπολίτευση σχεδόν ως ινστρούκτορας της απολύτως καταδικαστέας επίθεσης στο γραφείο του κυρίου Υφυπουργού. Ε, να μας συγχωρείτε, δεν είμαι ο Μπακούνιν, αλλά πρέπει να επιμείνω στο ζήτημα αυτό. Το πώς γράφεται ένα νομοσχέδιο, το πώς τροποποιούνται βασικοί κώδικες νομοθεσίας είναι θεμελιώδες ειδικά στο πεδίο της δικαιοσύνης. Πάντοτε συγκροτούνταν επιτροπές ή ομάδες εργασίας με συμμετοχή όλων των φορέων της νομικής κοινότητας. Όσο κι αν τις απαξιώνει η σημερινή ηγεσία αυτές τις επιτροπές, επιτροπές που κοσμούνταν και από ακαδημαϊκούς κύρους, όπως οι αείμνηστοι καθηγητές Μαργαρίτης, Μανωλεδάκης. Διαφωνήστε μαζί τους, αλλά μην τις απαξιώνετε. Ποτέ δεν έχει ξανασυμβεί τροποποίηση κωδίκων από τρεις μόνο δικαστές αποσπασμένους στο γραφείο του Υπουργού με την πολιτική καθοδήγηση του ίδιου του Υπουργού, όπως ομολογήθηκε χθες στη Βουλή. Ό,τι κάνει και το Υπουργείο Παιδείας για τα πανεπιστήμια σε ένα κλειστό γραφείο στο Υπουργείο Παιδείας στο Μαρούσι ερήμην της ακαδημαϊκής κοινότητας, ερήμην των φοιτητών και των σπουδαστών, ερήμην της κοινωνίας των πολιτών, χωρίς διάλογο. Και έτσι καταλήξαμε στο σημερινό σχέδιο νόμου, που σας ανέλυσε όλες τις παρατηρήσεις, τις ενστάσεις και τις ανησυχίες μας η κ. Μιλένα Αποστολάκη ειδική αγορήτρια του κινήματός μας. Ένα σχέδιο νόμου το οποίο αυστηροποιεί οριζόντια τις ποινές χωρίς αντίκρισμα, αλλάζοντας και τον τρόπο έκτισης.

Και επειδή είπε ο κύριος Υπουργός κάτι για τους γιατρούς, φαντάζομαι ότι στην εκδήλωση που θα πάτε και σας κάλεσαν θα σας πουν οι γιατροί και τις ανησυχίες τους, το πώς φοβούνται πια ότι μπορεί να εκτίσουν ποινές για φερόμενα ιατρικά σφάλματα εξ αμελείας χωρίς ανασταλτικό αποτέλεσμα της έφεσης. Είναι γιατροί που δουλεύουν δεκάδες εφημερίες και πέρα και πάνω από οποιοδήποτε ανθρώπινο όριο ή ωράριο.

Είναι ένα σχέδιο νόμου που εισάγει fast track διαδικασίες χωρίς εγγυήσεις, αθροίζει από κοντά και διατάξεις για την ενδοοικογενειακή βία χωρίς να αντιμετωπίζεται η έξαρση της έμφυλης βίας. Ένα σχέδιο νόμου που επιλέγει αλά καρτ τον μεταβατικό χρόνο δίωξης των αδικημάτων. Δεν θα κουραστούμε να ρωτούμε -το ρώτησε η κ. Αποστολάκη, η κ. Λιακούλη, όλοι οι ομιλητές μας- γιατί η άρση ακαταδίωκτου τραπεζικών στελεχών μετατίθεται για μήνες μετά; Τι θέλετε να πετύχετε και για ποιους; Η σιωπή ως τώρα συνιστά ομολογία.

Είναι ένα σχέδιο νόμου το οποίο δεν αναγνωρίζει καν το δικαίωμα παράστασης με δικηγόρο παρά τον κίνδυνο πραγματικής έκτισης της ποινής. Η Κυβέρνηση με αυτό το σχέδιο νόμου φαίνεται ότι δυσπιστεί απέναντι και στους δικαστές, δεσμεύοντας υπέρμετρα την κρίση τους. Είναι σαν να λέει ότι όσο περισσότερο φυλακή τόσο το καλύτερο. Και ας αντικρούει η επιστημονική κοινότητα και η εγκληματολογική επιστήμη ότι όχι, η αύξηση των ορίων των φυλακών δεν συμβάλλει κατ’ ανάγκη στην καταπολέμηση της εγκληματικότητας. Αλλιώς, ναι, θα είχαμε μηδενική βία στον αθλητισμό, ενώ τώρα ξανάνοιξαν τα γήπεδα και ξανά έχουμε αδικήματα στις παρυφές του αθλητισμού, αφού έχουμε το πολύ αυστηρό οπλοστάσιο. Δεν θα είχαμε εμπρησμούς στα δάση μιας και έχουμε πολύ αυστηρό οπλοστάσιο.

Είναι ένα σχέδιο νόμου το οποίο, κλείνοντας τα μάτια στην επιστήμη, απειλεί να προκαλέσει έκρηξη στο σωφρονιστικό σύστημα, το οποίο πράγματι παραμένει εξόριστο από το 2019, από τον φυσικό του χώρο το Υπουργείο Δικαιοσύνης στο Υπουργείο Προστασίας του Πολίτη. Με γεμάτες φυλακές πώς προχωράτε σε οριζόντιες αυξήσεις ποινών; Σήμερα υπάρχουν φυλακές με χιλιάδες κρατούμενους πάνω από τη δυναμικότητά τους. Είναι κηλίδα στον ανθρωπισμό μας, στον πολιτισμό μας. Καταστήματα όπου σε κάθε κρατούμενο αναλογούν λιγότερα από τα τρία τετραγωνικά μέτρα που το Ευρωπαϊκό Δικαστήριο των Δικαιωμάτων του Ανθρώπου έχει ορίσει ως το ελάχιστο όριο αξιοπρεπούς διαβίωσης, το Συμβούλιο της Ευρώπης. Ήδη με το νέο ένδικο βοήθημα που έχουν οι κρατούμενοι οι προσφυγές έχουν αυξηθεί κατακόρυφα το ίδιο και οι βέβαιες καταδίκες από το Στρασβούργο και επίκεινται και άλλες αποζημιώσεις.

Και εγώ να καταλάβω και να καταλάβουμε ότι δεν σας νοιάζουν οι κρατούμενοι και τα δικαιώματά τους. Δεν σας νοιάζει καν η ώσμωση των ποινικών στοιχείων με όρους εγκληματολογικούς μέσα στη φυλακή. Δεν σας νοιάζει ότι η ποινή για εμάς και για το φιλελεύθερο ποινικό δίκαιο, όπως μας δίδασκαν κυρίως ο μεγάλος Γεώργιος Αλέξανδρος Μαγκάκης, είναι σωφρονιστική, όχι τιμωρητική. Δεν σας νοιάζουν όλα αυτά. Έχετε έστω υπολογίσει το δημοσιονομικό κόστος της νέας σας παρέμβασης; Τι θα γίνει; Πότε θα προλάβετε να κατασκευάσετε τόσες φυλακές ώστε να χωρέσουν όλοι αυτοί οι άνθρωποι; Ή μήπως θα έχουμε την εμπλοκή ιδιωτών τελικά στο σωφρονιστικό σύστημα; Είναι λύση επικίνδυνη. Όπου εφαρμόστηκε απέτυχε παταγωδώς.

Κυρίες και κύριοι συνάδελφοι, κύριε Πρόεδρε, εμείς πιστεύουμε στην επιτάχυνση της ποινικής δικαιοσύνης με όρους μεταρρυθμιστικούς, καλύτερη προδικασία, ηλεκτρονική δικαιοσύνη, ψηφιοποίηση διαδικασιών, έργα που εκκρεμούν από το 2011, από το πρώτο σχέδιο νόμου από την τότε Κυβέρνηση ΠΑΣΟΚ με Υπουργό τον Μιλτιάδη Παπαϊωάννου, ενίσχυση και επιμόρφωση του ανθρώπινου δυναμικού, που δεν επαρκεί, που έχει βέβαιες, συγκεκριμένες ελλείψεις με υποβοήθηση της ανάκρισης. Εμείς πιστεύουμε στο ποινικό δίκαιο έτσι όπως κατοχυρώθηκε πολλές-πολλές δεκαετίες πριν σε αυτήν εδώ την Αίθουσα το 1950 με τις δύο ηθικές και κοινωνικές ανάγκες που έχει ταχθεί να υπηρετεί, αφενός την προστασία της έννομης τάξης από προσβολές και αφετέρου την πλήρη κατοχύρωση των δικαιωμάτων του ανθρώπου, εν πνεύματι ουσιαστικού δικαίου, όπως έλεγαν ο Χωραφάς και ο Ανδρουλάκης.

Για τη δραστική αντιμετώπιση της εγκληματικότητας λοιπόν απαιτείται ολιστική πολιτική. Πρώτα και κύρια για πρόληψη με δημόσιες πολιτικές στην κοινωνία, στη ζωή ιδίως των πλέον ευάλωτων, των αδύναμων πολιτών και ύστερα ναι, με τη βεβαιότητα της σύλληψης, τη βεβαιότητα της δίκαιης δίκης σε εύλογο χρόνο χωρίς εκπτώσεις στα δικαιώματα κανενός και τέλος, τη βεβαιότητα ως προς την ποινή. Αλλά ναι, ποινή αναλογική, ποινή που θα εκτίεται με έναν κοινωνικά ωφέλιμο τρόπο. Εκτός αν πιστεύουμε ότι η ποινή είναι εκτόπιση, είναι εξόντωση και όχι σωφρονισμός. Γι’ αυτό εμείς στηρίζουμε την πραγματική κοινωφελή εργασία και την ενίσχυσή της στην πράξη, τις μεθόδους ηλεκτρονικής επιτήρησης, τα καταστήματα ημιελεύθερης διαβίωσης, τις αγροτικές φυλακές. Έτσι αντιμετωπίζεις τη βία συνολικά και ολιστικά με πρόληψη στις κοινωνικές της αιτίες, με αποτελεσματική δίωξη, με εξατομικευμένη δικαστική κρίση και έκτιση ποινών στο τέλος με αποδοτικό τρόπο. Εμείς σε αυτή τη δικαιοσύνη πιστεύουμε, στη δικαιοσύνη ως πυλώνα δημοκρατίας, τη δικαιοσύνη ως εγγυητή των ελευθεριών όλων, μια δικαιοσύνη προστατευμένη από την ιδεοληψία, ένα κράτος δικαίου ανθεκτικό στον λαϊκισμό, ένα ποινικό δίκαιο σύγχρονο και γνήσια φιλελεύθερο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μάντζο.

Θα δώσουμε τον λόγο τώρα στην Πρόεδρο της Κοινοβουλευτικής Ομάδας Πλεύση Ελευθερίας, την κ. Κωνσταντοπούλου, για μια παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σας ευχαριστώ.

Έρχομαι από το Σύνταγμα, όπου είναι συγκεντρωμένοι, κύριε Υπουργέ, οι μελισσοκόμοι από όλη την Ελλάδα, διεκδικώντας το αυτονόητο, δηλαδή να μπορούν με αξιοπρέπεια να φροντίζουν τα μελίσσια τους, να παράγουν μέλι, να μην απαξιώνεται ο κόπος τους, να μην απαξιώνεται το μέλι το ελληνικό, που είναι το καλύτερο του κόσμου, το ξέρουμε όλοι, αλλά δυστυχώς δεν αντιμετωπίζεται έτσι από την ελληνική νομοθεσία και από την ελληνική πολιτεία.

Απέναντι από τους μελισσοκόμους με τις πολύχρωμες κυψέλες τους, με την ειρηνική τους συγκέντρωση, με τα μικρά οχήματα που ήρθαν από όλη την Ελλάδα ήταν παρατεταγμένες διμοιρίες των ΜΑΤ. Και μάλιστα, την ώρα κατά την οποία αποχωρούσα, άλλαζαν οι διμοιρίες των ΜΑΤ με έναν αρκετά -κατά τη δική μου αντίληψη και με την εμπειρία μου- επιθετικό τρόπο.

Για να φτάσουν στο Σύνταγμα οι μελισσοκόμοι μας χρειάστηκε να υπερβούν απαγορεύσεις, αστυνομικά μπλόκα και την κυβερνητική εντολή να μην τους αφήσουν να περάσουν, μολονότι ήταν γνωστό ότι θα έρχονταν να διαδηλώσουν και μολονότι είναι γνωστό ότι τα αιτήματά τους είναι δίκαια και βέβαια ότι δεν είναι εγκληματίες. Κι όμως, απασχολείται η Ελληνική Αστυνομία για να αποτρέπει τους μελισσοκόμους, τους βιοπαλαιστές από το να έρθουν εδώ στη Βουλή και να διεκδικήσουν. Απασχολούνται οι μονάδες της αποκατάστασης της τάξης για να δηλώνουν παρουσία έξω από τη Βουλή, μην τυχόν και γίνει τι ακριβώς; Μην και εξαπολύσουν μέλισσες στη Βουλή οι μελισσοκόμοι; Μην τυχόν και απειλήσουν την τάξη και τη δημοκρατική λειτουργία; Το παράδειγμα αυτό είναι δηλωτικό της συνολικής αναντιστοιχίας που υπάρχει μεταξύ ποινικής νομοθέτησης, κατασταλτικής δράσης και πραγματικής ανάγκης της κοινωνίας για δικαιοσύνη, για άρση της αδικίας, για ισότητα, για πρόσβαση, για διαφάνεια στη δημόσια ζωή.

Όπως τους υποσχέθηκα, παίρνω τον λόγο, λοιπόν, για να πω, πρώτον, και σας ζητώ -δεν είστε ο αρμόδιος για τα θέματα των μελισσοκόμων, είστε όμως ο αρμόδιος εκπροσωπώντας την Κυβέρνηση σε αυτήν την Αίθουσα- να μεταφέρετε στον Πρωθυπουργό, πρώτον, ότι τα αιτήματα αυτά είναι δίκαια και πρέπει να ικανοποιηθούν. Είναι, εξάλλου, τα ελάχιστα. Τι ζητάνε; Να μπορούν να κινούνται στις παρόδους και να μεταφέρουν τις κυψέλες και τα μελίσσια τους γιατί, όπως ξέρετε, η μελισσοκομία στην Ελλάδα είναι νομαδική και οι μελισσοκόμοι μας μεταφέρουν τα μελίσσια τους από περιοχή σε περιοχή στις διάφορες εποχές του χρόνου. Να έχουν αφορολόγητο πετρέλαιο για αυτές τις μετακινήσεις. Το μέλι τους να μην απαξιώνεται με το να μην προστατεύεται και να μην παίρνουν οι καταναλωτές μέλι εισαγόμενο που βαφτίζεται ελληνικό ή δεν διακρίνεται. Να προστατευθεί η ονομασία προέλευσης στην Ελλάδα για το ελληνικό μέλι. Να μην αντιμετωπίζονται ως εγκληματίες εμπρηστές επειδή έχουν την διαδικασία παραγωγής του μελιού –την γνωρίζατε- με τα φυσερά, που με πάρα πολύ επιμέλεια ακολουθούν και βέβαια δεν είναι αυτοί οι εγκληματίες. Και όταν δικάζεται η υπόθεση στο Μάτι χωρίς να έχει κάτσει στο σκαμνί ούτε ένας πολιτικός προϊστάμενος από την κεντρική κυβέρνηση και όταν δικάζονται εκατόν τέσσερις ανθρωποκτονίες ως δήθεν πλημμέλημα, είναι πρόκληση να απειλείται εναντίον των μελισσοκόμων εξουθενωτική ποινική μεταχείριση σαν να ήταν εγκληματίες.

Οι άνθρωποι αυτοί διεκδικούν το αυτονόητο. Εμείς και θα τους στηρίξουμε και θα τους υποδεχθούμε και μέσα στη Βουλή, όπως έκανα και με τους αγρότες προχθές. Και νομίζω ότι ο αγώνας τους, που συμπίπτει να συζητιέται σήμερα με το νομοσχέδιο τρομακτικών αλλαγών στον Ποινικό Κώδικα, στην Ποινική Δικονομία και σε άλλους ειδικότερους νόμους, υπογραμμίζει τι; Την ανάγκη η ελληνική Κυβέρνηση και η ελληνική πολιτεία να σκύψουν πράγματι πάνω στις αληθινές αδικίες που συμβαίνουν. Να φροντίσουν ώστε οι αδικούμενοι να έχουν πρόσβαση και στο δίκαιο και στη δικαιοσύνη και να μην αποτρέπεται η πρόσβασή τους με διατάξεις επιβολής δυσθεώρητων παραβόλων και χαρατσιών για τις προσφυγές, τις εφέσεις και γενικά τις έννομες ενέργειες ενώπιον δικαστηρίων. Ο αδικούμενος να μπορεί να βρει δρόμο πρόσβασης στη δικαιοσύνη και ο διωκόμενος επίσης να μπορεί να έχει ακώλυτη πρόσβαση στα δικαιώματά του.

Θα κάνω, κύριε Υπουργέ, την κυρίως ομιλία μου λίγο αργότερα για το νομοσχέδιο. Θέλησα, όμως, να κάνω αυτήν την παρέμβαση τώρα για να υπογραμμίσω αυτήν την κραυγαλέα αντίφαση, αλλά και για να σας καλέσω τέτοια θέματα να τα δείτε αυτοτελώς και εσείς και η Κυβέρνηση, προκειμένω βοώσες αδικίες να αρθούν. Γιατί ένα από τα θέματα που απασχολούν και κατατρύχουν και βασανίζουν την ελληνική κοινωνία είναι το γενικευμένο, διαδεδομένο αίσθημα αδικίας. Και μία κοινωνία που αισθάνεται την αδικία δεν μπορεί να ευημερήσει. Η δικαιοσύνη είναι προϋπόθεση ευημερίας και το αίσθημα δικαίου κάθε πολίτη.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο ομιλητών.

Καλούμε στο Βήμα τον κ. Μπιμπίλα Σπυρίδωνα από την Πλεύση Ελευθερίας. Θα ακολουθήσει ο κ. Αθανασίου, η κ. Φωτίου, ο κ. Γιαννούλης και ο κ. Καλαματιανός, πεντάδα.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ.

Κύριοι συνάδελφοι, κύριε Υπουργέ, στο παλιό σχολικό βιβλίο της Γ΄ Λυκείου με τίτλο: «Θέματα Νεότερης και Σύγχρονης Ιστορίας από τις πηγές» αποτυπώνονται οι θεμελιακές αρχές του ευρωπαϊκού Διαφωτισμού για το νόημα της ποινής και της απονομής δικαστικής δικαιοσύνης ως απόσπασμα από το βιβλίο του Τσεζάρε Μπεκαρία: «Δοκίμιο περί εγκλημάτων και ποινών». Συγκεκριμένα: «Σκοπός της ποινής δεν είναι η εκδίκηση, αλλά ο σωφρονισμός εκείνου που διέπραξε το αδίκημα και ο παραδειγματισμός των άλλων. Άρα σωστό είναι να επιλέγεται όχι η πιο εξοντωτική ποινή, αλλά αυτή που θα έχει το διαρκέστερο αποτέλεσμα στη σκέψη και στη βούληση του δράστη και των άλλων. Δεύτερον, η δικαιοσύνη πρέπει να ενεργεί άμεσα και σύντομα, γιατί όσο πιο σύντομα έλθει η ποινή, τόσο πιο στενός θα είναι ο συνειρμός των δύο, αδικήματος-ποινής, στη σκέψη όλων, ώστε να αποφεύγονται αξιόποινες πράξεις».

Το παρόν, λοιπόν, νομοσχέδιο κινείται στην ακριβώς αντίθετη κατεύθυνση. Παραβλέπει ότι ο σκοπός της ποινής είναι ο σωφρονισμός και η επανένταξη του ατόμου στην κοινωνία. Παραβλέπει ότι ο σκοπός της πολιτείας είναι η δημιουργία κοινωνικής ισότητας και η διαμόρφωση των οικονομικών συνθηκών που θα επιτρέπουν στον κάθε πολίτη ενός εγγυημένου επιπέδου οικονομικής κατάστασης που θα του εξασφαλίζει κατάλληλη κατοικία με θέρμανση, ηλεκτρισμό, νερό και θα του επιτρέπει να έχει απρόσκοπτη πρόσβαση στην παιδεία, στην υγεία, στον πολιτισμό και στις λοιπές κοινωνικές δομές. Παραβλέπει ότι εφόσον εξασφαλίσει το ελάχιστο επίπεδο ισότιμης διαβίωσης, ουσιαστικά θα έχει αποσοβήσει τη ροπή στην εγκληματικότητα για λόγους ανάγκης – επιβίωσης.

Σήμερα η Κυβέρνηση δυστυχώς αδυνατεί να εξασφαλίσει αυτές τις συνθήκες και ταυτόχρονα έχει επιλέξει να μην διευρύνει τον κύκλο των συμπολιτών μας που δικαιούνται να ενταχθούν σε κοινωνικά προγράμματα στέγασης, σίτισης, διακοπών. Αντ’ αυτού, επιλέγει οι πολίτες της να ζουν με δόσεις, εν είδει φιλανθρωπίας, με τη χορηγία των pass για το ηλεκτρικό ρεύμα, pass για το σουπερμάρκετ, pass για τη βενζίνη, pass για τις διακοπές, pass για τους νέους. Έτσι θα κρατήσετε τους ψηφοφόρους σας; Με τα pass;

Επιλέγει να μην προσλαμβάνει δικαστικούς υπαλλήλους, να μην ενισχύει την υλικοτεχνική και ηλεκτρονική δομή της δικαιοσύνης, να μην εκμεταλλεύεται τις νέες τεχνολογίες, με αποτέλεσμα οι δικαστικοί φάκελοι να συσσωρεύονται στα ράφια, με κίνδυνο και να παραγραφούν τα αδικήματα και πάντως απομακρύνοντας τη δικαστική απόφαση από την τέλεση της πράξης. Επιλέγει να μην εφαρμόζει προγράμματα κοινωνικής επανένταξης που να επιτρέπουν τη συμμετοχή περισσότερων κρατουμένων και κοινωνικής ενσωμάτωσης των αποφυλακισθέντων. Επιλέγει να μη λαμβάνει υπ’ όψιν ότι για το κοινωνικό νόσημα της εγκληματικότητας ισχύει η ρήση του Ιπποκράτη: «Το δε προνοείν και προλαμβάνειν κρείττον εστί του θεραπεύειν».

Παραβλέπει ότι τα μέτρα αυστηροποίησης που έχουν ληφθεί την τελευταία τετραετία δεν έχουν εισφέρει στον περιορισμό της εγκληματικότητας. Παραβλέπει ότι οι προτάσεις του νομοσχεδίου δεν τεκμηριώνονται με ερευνητικά και στατιστικά δεδομένα. Καταργεί αναιτιολόγητα τη θεμελιώδη αρχή της αμεσότητας για το δικαστήριο και τη δυνατότητα του κατηγορουμένου να αντικρούσει τον μάρτυρα κατηγορίας με την πρωτοφανή απαλλαγή των αστυνομικών από την υποχρέωση εμφάνισης και εξέτασης στο ακροατήριο. Καταργεί τον επανέλεγχο των δικαστικών αποφάσεων από το εφετείο με τη δημιουργία μονομελών δικαστηρίων και θέτει υπό προϋποθέσεις ακόμα και τον επανέλεγχο των αποδεικτικών μέσων, αφού ο κανόνας θα είναι η διεξαγωγή χωρίς επανεξέταση μαρτύρων.

Ταυτόχρονα, αυξάνει το όριο του εκκλητού της ποινής από τέσσερις σε πέντε μήνες για τις υποθέσεις του πλημμελειοδικείου και από δύο σε τρία έτη για τις υποθέσεις του εφετείου. Αδιαφορεί ακόμα και για τα παιδιά-θύματα, αφού ούτε με το παρόν νομοσχέδιο ενισχύονται οι φιλικοί χώροι εξέτασης παιδιών-θυμάτων, τα λεγόμενα «Σπίτια του Παιδιού», τα οποία υποτυπωδώς λειτουργούν δυστυχώς μόνο εντός Αττικής.

Για την κράτηση σε κατάστημα ανηλίκων προσώπων άνω των δεκαπέντε ετών πλέον αρκεί η πράξη που τελείται να εμπεριέχει στοιχεία βίας ή να στρέφεται κατά της ζωής ή της σωματικής ακεραιότητας. Δεν λαμβάνεται υπ’ όψιν ότι αρκετά κακουργήματα του προϊσχύσαντος Ποινικού Κώδικα του ΄50 μετατράπηκαν σε πλημμελήματα, αλλά και ότι υπό τις προτεινόμενες μεταβολές στον Ποινικό Κώδικα, πολλές ποινές φυλάκισης θα οδηγούν τον καταδικασθέντα κατευθείαν στη φυλακή.

Αυξάνει την αρμοδιότητα των μονομελών δικαστηρίων, γεγονός που σε συνδυασμό με την αύξηση και την αυστηροποίηση των ποινών συνεπάγεται ότι ο ένας μόνο δικαστής θα έχει τη δυνατότητα να οδηγεί απευθείας στη φυλακή έναν κατηγορούμενο, που ενδεχομένως δεν θα το έπραττε εάν πριν την ποινή προηγείτο διάσκεψη με τους άλλους δικαστές.

Αντιστοίχως δε λαμβάνεται υπ’ όψιν ότι οι πολίτες -άπαντες εν δυνάμει είμαστε παραπεμπόμενοι- θα μπορούν να παραπέμπονται απευθείας σε ποινικό ακροατήριο με την αποκλειστική ευθύνη ενός και μόνο εισαγγελέα, χωρίς να έχει προηγηθεί αιτιολόγηση των λόγων παραπομπής, όπως ίσχυε με τα βουλεύματα. Ταυτόχρονα, οι παραπεμπόμενοι θα στερούνται της δυνατότητας να απαλλαγούν δια βουλεύματος, με αποτέλεσμα να πρέπει πλέον να αναμένουν επί μακρόν την εκδίκαση της υπόθεσής τους, με βαρύτατες συχνά πειθαρχικές συνέπειες εκ της παραπομπής και αναίτια προσβολή του τεκμηρίου της αθωότητας. Καταργείται έτσι ακόμα και η συνταγματική πρόβλεψη για πολυμελή και όχι μονομελή δικαστήρια στον πρωτοβάθμιο βαθμό, αφού η κατοχύρωση της μειοψηφίας στο Σύνταγμα προϋποθέτει πολυπρόσωπα όργανα.

Επίσης, καταργείται η υποχρέωση του εισαγγελέα της γραπτής αιτιολόγησης για την αντικατάσταση της προσωρινής κράτησης, ενώ θεσπίζεται η εκτενής αιτιολόγηση της έδρας σε περίπτωση χορήγησης αναστολής. Θα στερούνται οι παραπεμπόμενοι το δικαίωμα να ασκήσουν προσφυγή κατά του κριτηρίου θεσπίσματος, όπως ίσχυε για την πληθώρα των εγκλημάτων που υπάγονταν στο τριμελές. Θα στερείται ο διάδικος το δικαίωμα προσφυγής στο δικαστήριο με τον τρόπο διεύθυνσης ή την απόρριψη αιτήματος που ανάγεται στην εξουσία του διευθύνοντος.

Συγκεκριμένα, μια βασική αλλαγή που διαπνέει το νομοθέτημα είναι το γεγονός ότι πλέον για μικρές πλημμεληματικές ποινές οι δράστες θα οδηγούνται στις φυλακές. Η αναστολή της ποινής για πλημμελήματα μετατρέπεται από κανόνα σε εξαίρεση. Θα μπορεί να χορηγηθεί σε ποινές φυλάκισης έως ένα έτος αντί τριών ετών, σύμφωνα με τα ισχύοντα, όταν οι αμετάκλητες προηγούμενες καταδίκες δεν υπερβαίνουν το ένα έτος.

Για ποινές φυλάκισης από δύο έως τρία έτη προβλέπεται έκτιση σε σωφρονιστικό κατάστημα του συνόλου ή μέρους της ποινής από τριάντα μέρες έως έξι μήνες κατά την κρίση του δικαστηρίου. Για ποινές φυλάκισης άνω των τριών ετών προβλέπεται έκτιση σε σωφρονιστικό κατάστημα του συνόλου ή μέρους της ποινής από το ένα πέμπτο στα δύο πέμπτα αυτής, κατά την κρίση του δικαστηρίου.

Απαύγασμα της αυστηροποίησης των ποινών χωρίς δυνατότητα ανταπόδειξης είναι οι προσθήκες στο άρθρο 168, όπου οι φωνασκίες ή ο θόρυβος από όποιον έστω προσεγγίζει σε δομή υγείας ή εκπαίδευσης πλέον θα τιμωρούνται με ποινή τουλάχιστον ενός έτους, άρα σε ποινή που δεν υπόκειται σε αναστολή.

Αυτό καταδεικνύει ότι σκοπός του νομοσχεδίου δεν είναι ο σωφρονισμός και η πρόληψη αλλά η κυβερνητική επιβολή σιωπής στο κοινωνικό σώμα και η καταστολή της κοινωνικής διαμαρτυρίας. Πλέον ακόμα και μια φιλειρηνική πορεία ή συγκέντρωση πλησίον μονάδας υγείας ή εκπαίδευσης θα μπορεί να υπαχθεί στη διατάραξη της λειτουργίας υπηρεσίας νοσηλευτικών ιδρυμάτων και χώρων πρωτοβάθμιας ή δευτεροβάθμιας εκπαίδευσης. Αυτός, λοιπόν, ο τρόπος φίμωσης των λαϊκών αντιδράσεων για εσάς είναι ηθικός;

Με δεδομένο ότι ακόμα και για ένα απλό πλημμέλημα ο δρόμος για τη φυλακή είναι πιθανός ακόμα και από έναν μόνο δικαστή, αυτό συνεπάγεται ότι όλοι οι κατηγορούμενοι θα αναγκάζονται να παρίστανται με δικηγόρο καταβάλλοντας την αντίστοιχη αμοιβή. Το δικαίωμα άσκησης προσφυγής και της απευθείας κλήσης περιορίζεται μόνο στα πλημμελήματα αρμοδιότητας τριμελούς πλημμελειοδικείου, το οποίο σε κάθε περίπτωση «στραγγαλίζεται» με την πρόβλεψη σχεδόν τριπλασίου παραβόλου 350 ευρώ, ποσό παράλογο έναντι των 150 ευρώ που προβλέπεται ως σήμερα.

Για να μη μακρηγορήσω, εύχομαι να εισακουστούν οι παρατηρήσεις μας και να μην αφήνετε να φαίνεται η προοδευτικότητά σας μόνο με την ψήφιση κάποιων νομοσχεδίων όπως αυτό για τον πολιτικό γάμο των ομόφυλων ζευγαριών. Έξω διαδηλώνει ο κόσμος για δίκαια αιτήματα. Με αυτά να ασχοληθείτε.

Για εμάς στην Πλεύση Ελευθερίας η δικαιοσύνη είναι ένα από τα έξι πανιά του συμβόλου μας και είναι ένας από τους τεράστιους, σημαντικούς πυλώνες που πιστεύουμε ότι πρέπει να είναι πρωταρχικό μέλημα όλων μας εδώ.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Χαράλαμπος Αθανασίου από τη Νέα Δημοκρατία.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν εξετάζω αν το νομοσχέδιο έπρεπε να είναι, όπως ειπώθηκε, αποτέλεσμα επιστημονικής επεξεργασίας από ειδική νομοπαρασκευαστική επιτροπή, αλλά με ενδιαφέρει αν το νομοσχέδιο είναι σημαντικό με καίριες και βασικές μεταρρυθμίσεις που καλύπτουν κενά και μας δίνουν την ελπίδα ότι θα συμβάλει στην καταπολέμηση της ατιμωρησίας, στην πολυπόθητη επιτάχυνση των δικών και στην εμπέδωση του αισθήματος ασφαλείας της κοινωνίας και βέβαια να αντέξει στον χρόνο, έτσι ώστε να μην έχουμε συχνές τροποποιήσεις του ποινικού μας δικαίου, με ό,τι αυτό συνεπάγεται αναφορικά με την ασφάλεια του δικαίου τόσο για τους πολίτες όσο και για τους εφαρμοστές του δικαίου.

Κυρίες και κύριοι συνάδελφοι, η βραδύτητα της απονομής δικαιοσύνης είναι ο μεγάλος ασθενής. Όσο και αν προσπαθήσαμε κατά καιρούς δεν τα καταφέραμε. Οι λόγοι πολλοί και οι υπεύθυνοι γνωστοί, η πολιτεία, οι δικαστές, οι δικηγόροι και δευτερευόντως οι δικαστικοί υπάλληλοι.

Προγραμματίζαμε κατά την προηγούμενη περίοδο της Βουλής να οργανώσουμε μια συζήτηση με όλους τους εμπλεκόμενους φορείς για να δώσουμε λύση στο ζήτημα αυτό, ζήτημα που συνιστά συστατικό στοιχείο του κράτους δικαίου και απαίτηση των πολιτών, ζήτημα που συνεπάγεται αφάνταστη ταλαιπωρία για τους διαδίκους και τους μάρτυρες που μετακινούνται από περιφέρεια σε περιφέρεια για να δικαστούν. Συνεπάγεται μεγάλη δημόσια δαπάνη, είναι παράγων αποτροπής για ενθάρρυνση επενδύσεων στη χώρα μας, είναι αιτία για σωρεία καταδίκων της χώρας μας από το Ευρωπαϊκό Δικαστήριο Δικαιωμάτων του Ανθρώπου, είναι ζήτημα που μειώνει το υψηλό επιστημονικό επίπεδο των εκδιδόμενων αποφάσεων των δικαστών μας και αυτό πρέπει να το αναγνωρίζουμε και να το προβάλλουμε. Δεν καταφέραμε την επιτάχυνση.

Το νομοσχέδιο δίνει μια ελπίδα προς αυτήν την κατεύθυνση. Επιταχύνονται οι διαδικασίες επεξεργασίας και εκδίκασης των ποινικών υποθέσεων με τη λήψη μέτρων όπως η ενθάρρυνση της διαδικασίας της ποινικής διαπραγμάτευσης κατά την προπαρασκευαστική διαδικασία με αίτημα του κατηγορουμένου αλλά και του εισαγγελέα πλημμελειοδικών ή εφετών αναλόγως. Περιορισμός της ενδιάμεσης διαδικασίας των δικαστικών συμβουλίων, καθώς και μεταφορά της δικαστηριακής ύλης του πλημμελειοδικείου και του εφετείου από πολυμελή σε ολιγομελή δικαστήρια. Εν κατακλείδι, οι εισαγόμενες ρυθμίσεις του νομοσχεδίου είναι ορθές.

Θα ήθελα, όμως, να προβώ σε κάποιες επισημάνσεις, βελτιωτικές παρατηρήσεις -θα έλεγα- σε ζητήματα που θεωρώ ότι θα βελτιώσουν ακόμα περαιτέρω το νομοσχέδιο.

Θα ξεκινήσω με τον Κώδικα Ποινικής Δικονομίας και πρώτα με το μεγάλο πρόβλημα που αφορά τις αναβολές των δικών. Αναφέρθηκα ήδη στο ότι δεν τα καταφέραμε να πετύχουμε την επιτάχυνση της διαδικασίας της ποινικής δίκης.

Θα ισχυριστεί κάποιος και εύλογα: «Μα, κύριε Αθανασίου, διατελέσατε Υπουργός Δικαιοσύνης. Γιατί δεν λύσατε το πρόβλημα;». Σωστά. Μπορεί να βελτιώθηκε η κατάσταση στην πολιτική και διοικητική δίκη όχι όμως και στην ποινική. Απλώς να πω ότι σε μια όχι μονοκομματική κυβέρνηση υπάρχουν δυσκολίες.

Ως προς την τροποποίηση του άρθρου 349 του Κώδικα Ποινικής Δικονομίας δίνω μεγάλο βάρος στη διατύπωσή του, έτσι ώστε να μην υπάρχουν πολλαπλές ερμηνείες με συνέπεια την καθυστέρηση των δικών.

Με την ισχύουσα διάταξη και μετά τις τροποποιήσεις που επήλθαν στο άρθρο 349 με τους νόμους 4620/2019 και 4947/2022, το αίτημα της αναβολής υποβάλλεται μόνο μία φορά ως εξής: από τον εισαγγελέα ή και αυτεπαγγέλτως για λόγους ανωτέρας βίας, από κάποιο διάδικο για σοβαρούς λόγους υγείας ή λόγους ανωτέρας βίας, και δίδεται η δυνατότητα στον συνήγορο υπεράσπισης να ζητήσει και δεύτερη αναβολή αν επικαλεστεί κώλυμα που προέκυψε σε χρόνο μεταγενέστερο της πρώτης αναβολής. Τηρήθηκαν, κυρίες και κύριοι συνάδελφοι, αυτοί οι περιορισμοί; Απαντώ, όχι. Όχι μόνο δεν τηρήθηκαν από τα δικαστήρια μας αλλά αντίθετα δημιουργήθηκε νομολογία για περαιτέρω αναβολές αν προέκυπταν νέοι λόγοι ανωτέρας βίας. Τι πρέπει, λοιπόν, να νομοθετήσουμε; Με το νομοσχέδιο ορίζεται σαφώς ότι δεν χωρεί δεύτερη αναβολή στην ίδια υπόθεση.

Έχω υπόψη μου την τροπολογία που κατέθεσε ο κύριος Υπουργός πριν από λίγο. Η διατύπωση όμως, κύριε Υπουργέ, και η αρχική και τώρα φοβάμαι ότι δεν θα εμποδίσει τον δικαστή να κρίνει κυριαρχικά αν θα πρέπει να χορηγήσει δεύτερη ή τρίτη αναβολή αν ζητείται για λόγους ανωτέρας βίας, αν παραδείγματος χάριν, πρέπει να ταξιδέψει κάποιος με ένα αεροπλάνο για να πάει στην πόλη που θα δικαστεί ή εάν την ώρα που γίνεται το δικαστήριο, λίγο πριν γίνει ένα ατύχημα τραυματιστεί ο συνήγορος και πάει σε νοσοκομείο και νοσηλεύεται. Τι έκανε ο δικαστής; Έδινε αναβολή. Πρότασή μου, με νομοτεχνική βελτίωση στη διάταξη που εισάγεται, να επιτρέπεται και δεύτερη αναβολή -προσέξτε όμως- μόνο όσον αφορά το αίτημα του κατηγορουμένου για τους ίδιους λόγους: ανωτέρα βία ή για σοβαρούς λόγους υγείας. Και η διάταξη να διαμορφωθεί ως εξής: μετά τη δεύτερη αναβολή ο κατηγορούμενος θα δικάζεται ερήμην. Σε αυτή την περίπτωση αν έχει νόμιμους λόγους ο κατηγορούμενος, για να μην αδικείται, θα μπορεί να ζητήσει την ακύρωση της διαδικασίας σύμφωνα με τα άρθρα 341 και 435 του Κώδικα Ποινικής Δικονομίας ανάλογα αν δικάστηκε για πλημμέλημα ή κακούργημα. Εκείνος ζήτησε τη δεύτερη αναβολή, ο ίδιος ας προσφύγει με αίτηση ακυρώσεως της διαδικασίας, αν έχει λόγο.

Τώρα προσέξτε. Με τις δύο αναβολές, αντί της μίας που προβλέπει το νομοσχέδιο ο χρόνος καθυστέρησης θα είναι ακριβώς ο ίδιος, διότι αντί η υπόθεση να προσδιορίζεται εντός οκτώ μηνών, όπως έχει το νομοσχέδιο όταν έχουμε μία αναβολή, θα προσδιορίζεται σε τέσσερις ημέρες μετά την πρώτη αναβολή και σε τέσσερις μήνες μετά τη δεύτερη αναβολή. Σε αυτή την περίπτωση θα μπορούσε να περιοριστεί και η επιβολή του παραβόλου αναβολής που προβλέπεται στην παράγραφο 2A του νομοσχεδίου μόνο για τη δεύτερη αναβολή.

Τέλος, ως προς το άρθρο αυτό θέλω να κάνω μία παρατήρηση / επισήμανση. Ειπώθηκε κατά τη συνεδρίαση της επιτροπής αλλά και εδώ στην Ολομέλεια ότι δεν πρέπει να περιορίζονται οι αναβολές όταν προβάλλεται κώλυμα του δικηγόρου διότι αυτό αντίκειται σε υπερνομοθετικές διατάξεις και συγκεκριμένα στην Ευρωπαϊκή Σύμβαση Δικαιωμάτων του Ανθρώπου κατά την οποία δεν μπορεί να περιορίζεται το δικαίωμα του κατηγορουμένου να αναθέτει την υπεράσπισή του σε συνήγορο της αρεσκείας του. Κατ’ αρχάς πρέπει να δεχθούμε ότι η υπεράσπιση του κατηγορουμένου και ιερή είναι και προστατεύεται από την ευρωπαϊκή σύμβαση. Αλλά σεβαστό είναι και το δικαίωμα του θύματος για γρήγορη εκδίκαση. Προσέξτε τώρα. Το Ευρωπαϊκό Δικαστήριο Δικαιωμάτων του Ανθρώπου με σωρεία αποφάσεών του έχει δεχθεί ότι τα υπερασπιστικά δικαιώματα του κατηγορουμένου δεν είναι απόλυτα και συνεπώς το Ευρωπαϊκό Δικαστήριο δεν θα προσεγγίζει δογματικά αλλά λαμβάνει υπ’ όψιν του όλα τα δεδομένα της δίκης και φυσικά την εγγύηση της παραγράφου 1 του άρθρου 6 της ΕΣΔΑ ότι κάθε πρόσωπο έχει δικαίωμα όπως η υπόθεσή του δικαστεί εντός λογικής προθεσμίας και η εύλογη διάρκεια της δίκης αποτελεί γενική αρχή της χρηστής απονομής της δικαιοσύνης χωρίς καθυστερήσεις που θέτουν εν αμφιβόλω την αποτελεσματικότητα και την αξιοπιστία της οδηγώντας τελικά σε αρνησιδικία. Συνεπώς, ο περιορισμός των αναβολών είναι απόλυτα επιβεβλημένος.

Λίγα λόγια και για το άρθρο 75 του εσωτερικού άρθρο 111 της δικονομίας. Κατ’ αρχάς να τονίσω ότι είναι ορθή η κατάργηση του πενταμελούς εφετείου. Ορθή και η διεύρυνση του μονομελούς πλημμελειοδικείου διότι έτσι θα εξοικονομήσουμε δικαστές. Με εξαιρέσεις στα εγκλήματα όπως αναφέρονται στη διάταξη -για να μην τα αναφέρω. Προβλέπονται οι εξαιρέσεις όπου πρέπει. Θα ήθελα όμως να σταθούμε στην παράγραφο 8 του 75. Αυτό ίσως να σας ξέφυγε. Αν οι αρχαιότεροι πρόεδροι εφετών μέχρι να εισαχθεί η υπόθεση σε δεύτερο βαθμό, όπως λέγεται, έχουν προαχθεί σε αρεοπαγίτες ή έχουν συνταξιοδοτηθεί και ο πρόεδρος εφετών που θα δικάσει το δεύτερό βαθμό ήταν κατά τον χρόνο έναρξης της εκδίκασης, όπως αναφέρεται στο νομοσχέδιο, ήδη νεότερος πρόεδρος εφετών ή είναι νεοπροαχθείς πρόεδρος εφετών από εφέτη, τότε πρέπει να δείτε αν χρειάζεται επαναδιατύπωση η παράγραφος 8 του άρθρου 75. Βέβαια, στα μικρά εφετεία θα έχουμε πρόβλημα αλλά θα ληφθεί πρόνοια όταν ζητηθεί να συγκροτηθεί το δευτεροβάθμιο τριμελές εφετείο από τον αρχαιότερο πρόεδρο άλλου πλησιέστερου εφετείου.

Θα ήθελα να αναφερθώ πολύ γρήγορα και στο άρθρο 45, εσωτερικό 290 άρθρο του Ποινικού Κώδικα που αφορά στην οδήγηση οχημάτων κατά παράβαση διατάξεων του κώδικα οδικής κυκλοφορίας με συνέπεια να επέλθει βαριά σωματική βλάβη όπου προβλέπεται ότι θα τιμωρείται έως δέκα ετών σε βαθμό κακουργήματος με κάθειρξη ή αν έχουμε θάνατο τουλάχιστον δέκα ετών. Βέβαια σε αυτές τις περιπτώσεις δεν υφίσταται περίπτωση εξωτερικού όρου του αξιόποινου αφού η κύρια πράξη αφορά παράβαση του ΚΟΚ και τιμωρείται. Οπότε αν υφίστατο θα είχαμε σαφώς πολύ μικρότερη ποινή σε βαθμό πλημμελήματος. Εδώ έχουμε όμως τα όρια της ενσυνείδητης αμέλειας και του ενδεχόμενου δόλου. Γι’ αυτό ίσως θα έπρεπε οι ποινές να μην είναι τόσο αυστηρές σε περιπτώσεις που επέρχεται θάνατος ή βαριά σωματική βλάβη. Πολύ περισσότερο αν προκύπτει και συνυπαιτιότητα του θύματος, παραδείγματος χάριν ο θάνατος οδηγού μοτοποδηλάτου. Παραβιάζει ο οδηγός του αυτοκινήτου το βράδυ τον σηματοδότη, έρχεται ο οδηγός του μοτοποδηλάτου -από την πρακτική σας το λέω αυτό, έχει προκύψει- δεν φοράει κράνος και δεν έχει φώτα. Πώς θα υπολογισθεί η συνυπαιτιότητα με τέτοια υπαιτιότητα; Θα έλεγα, συνεπώς, η περίπτωση γγ΄ του νομοσχεδίου, η βαριά σωματική βλάβη, να τιμωρείται ως πλημμέλημα τουλάχιστον τριών ετών. Και η περίπτωση δδ΄ με κάθειρξη όχι τουλάχιστον δέκα ετών αλλά έως δέκα ετών. Δείτε το ξανά, κύριε Υπουργέ.

Λίγα για τα εγκλήματα κατά της τιμής, τα άρθρα 53-54. Νομίζω ότι οι διατάξεις λειτούργησαν σωστά χωρίς προβλήματα και η νομολογία των δικαστηρίων μας από τα πλημμελειοδικεία ως τον Άρειο Πάγο είναι πλούσια, καλύπτοντας όλες τις σχετικές μορφές παραβατικότητας. Όσον αφορά στην εξύβριση με το να απαιτείται σκοπός για την προσβολή της τιμής -προκύπτει και από την εισηγητική διότι έχουμε δόλο πρώτου βαθμού- δύσκολα θα καταδικάζεται ο υβριστής. Κι έτσι διερωτώμαι: πώς θα προστατεύεται ο παθών; Δηλαδή, θα ισχυρίζεται κάποιος ότι από αμέλεια εξύβρισε και θα μείνει ατιμώρητος. Εξάλλου υπάρχει η δικλίδα απαλλαγής του δράστη από κάθε ποινή αν παρασύρθηκε στην πράξη του από δεδικαιολογημένη αγανάκτηση εξαιτίας του θύματος. Αναφέρομαι στο 361, παράγραφος 4, που παραπέμπει στο 308, παράγραφος 3. Όσον αφορά, στην απλή δυσφήμηση αν καταργηθεί, τότε εύκολα θα απαλλάσσονται όσοι τα συκοφαντούν και θα επικαλούνται την έλλειψη γνώσης του ψευδούς γεγονότος που μπορεί να βλάψει την τιμή ή την υπόληψη του θύματος. Δεν υιοθετώ την άποψη, δεν δέχομαι, ότι η διάταξη είναι ευνοϊκή για συγκεκριμένες κατηγορίες προσώπων. Νομίζω ότι το πλέγμα των πιο πάνω διατάξεων, κύριε Υπουργέ, πρέπει να παραμείνει ως έχει ,έτσι ώστε όλοι να απολαμβάνουν την κατά το Σύνταγμά μας απόλυτη προστασία της τιμής τους.

Θίξατε ένα θέμα προχθές σε μια εύστοχη παρέμβασή σας για το πώς έγινε η τροποποίηση του Ποινικού Κώδικα του 2019. Παραλείψατε να πείτε κι ένα βασικό θέμα, γιατί είσαστε πιεσμένος προφανώς. Ήταν και επίκαιρο. Τότε τον Ιούλιο 2019 η κυβέρνηση με το τελευταίο νομοθέτημα –επειδή έγινε συζήτηση το λέω- τι έκανε; Ήταν σε επικαιρότητα η παράβαση του απορρήτου, δηλαδή των τηλεφωνικών συνδιαλέξεων. Μα τότε ήταν κακουργήματα, 370Α επόμενα. Και τα έκανε πλημμέλημα. Όχι όμως για να τιμωρείται ευνοϊκότερα ο κατηγορούμενος. Γιατί, κύριε Υπουργέ, όπως σωστά είπατε για τα άλλα, υπήρχε παραγραφή.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Θεανώ Φωτίου από τη Νέα Αριστερά. Μετά είναι η κ. Νοτοπούλου, ο κ. Γιαννούλης, ο κ. Καλαματιανός και ο κ. Ξανθόπουλος, Κοινοβουλευτικός Εκπρόσωπος. Μετά τον κ. Ξανθόπουλο είναι οκτώ ομιλητές. Άλλοι τρεις ομιλητές μετά τον κ. Ξανθόπουλο. Σύνολο οκτώ, με τον κ. Ξανθόπουλο. Είναι και η κ. Κωνσταντοπούλου, που κάποια στιγμή θα μιλήσει.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Η αλλαγή στους Ποινικούς Κώδικες και τους Κώδικες Ποινικής Δικονομίας έρχονται την ώρα που το κράτος δικαίου και η ασφάλεια δικαίου στη χώρα μας βρίσκονται σε περιδίνηση, όπως άλλωστε επιβεβαίωσε και το Ευρωκοινοβούλιο. Αυξάνεται η ανασφάλεια για την καθημερινότητα αλλά και η βαριά εγκληματικότητα. Τίποτε από όλα αυτά δεν αντιμετωπίζουν οι αλλαγές που φέρνετε.

Το πρωτοφανές, όμως, που κάνετε είναι η αλλαγή του αστικού φιλελευθερισμού που χαρακτηρίζει τους Ποινικούς Κώδικες και την Ποινική Δικονομία από το 1950 έως το 2019, υπακούοντας σε μια αντίληψη ακραίου πολιτικού και ποινικού λαϊκισμού. Ακούστηκε πολλές φορές στην Αίθουσα. Τι θα πει αυτό; Ότι αντί να διαφωτίσετε τον λαό ότι η αύξηση των ποινών και η διάλυση της ποινικής δίκης δεν μειώνει την εγκληματικότητα όπως λένε όλοι οι επιστημονικοί φορείς, εγκληματολόγοι, ποινικολόγοι, οι «καθηγητάδες» -όπως απαξιωτικά τους χαρακτηρίσατε- ακολουθείτε μια επικίνδυνη, κοινωνική, διχαστική λογική, που εκφράζει το –δήθεν- κοινό αίσθημα. Αυτός είναι ο επικίνδυνος πολιτικός και ποινικός λαϊκισμός.

Αυξάνετε, λοιπόν, οριζόντια τα όρια ποινών. Οι δε ανήλικοι μπορούν πλέον να φυλακίζονται για έως δέκα χρόνια, αντί για οκτώ που ισχύει σήμερα και να μπαίνουν φυλακή ακόμη και για διακεκριμένη κλοπή. Όμως, η αύξηση της διάρκειας εγκλεισμού των ανηλίκων όχι μόνο προσκρούει στη σύμβαση του ΟΗΕ και στις συμβάσεις του Συμβουλίου της Επικρατείας για τα Δικαιώματα του Παιδιού αλλά έχει αποδειχτεί εντελώς αναποτελεσματική από τη διεθνή εμπειρία, οδηγώντας αντίθετα σε αύξηση της εγκληματικότητας και κυρίως -το πιο φοβερό- συμβάλλοντας στην υποτροπή.

Το συμφέρον του ανηλίκου επιβάλλει την ελάχιστη παρέμβαση -μάλιστα, όλοι τόνισαν- την αγωγή που επιδιώκεται μέσω θετικών εποικοδομητικών και κοινωνικών μέτρων. Οι δε νεαροί ενήλικες παραβάτες, από τα είκοσι ένα τους πλέον χρόνια, θα εκτίουν ποινές σε συγχρωτισμό με υπότροπους, έμπειρους εγκληματίες και νονούς των φυλακών. Δηλαδή, θα μπορούν να αποκτούν doctora πια στο έγκλημα.

Η Νέα Αριστερά, θεωρεί ότι οι διατάξεις για τους ανήλικους και τους νεαρούς ενήλικους, εκφράζουν την υπερτροφία της φυλάκισης, που συμβαίνει πάντα όταν το κοινωνικό κράτος ατροφεί, όπως συμβαίνει στη χώρα μας με τη διακυβέρνηση της Νέας Δημοκρατίας, τέσσερα χρόνια τώρα, υπάρχει η ατροφία του κοινωνικού κράτους. Ο Υπουργός ισχυρίζεται ότι δεν έχει τιμωρητική αντίληψη για τους θύτες, απλά έχει θυματοκεντρική προσέγγιση, δηλαδή, νομοθετεί υπέρ των θυμάτων.

Όμως, αυτή η αντίληψη κάνει φτερά μόλις φτάνουμε στο Κεφάλαιο Δ, για την ενδοοικογενειακή βία και προστασία για τους ανήλικους. Εκεί τα ξεχνάμε τα θύματα. Εκεί ο θεσμός ποινικής διαμεσολάβησης περιορίζει τη δυνατότητα των θυμάτων ενδοοικογενειακής βίας, τα φέρνει σε άμεση επαφή με το δράστη και τα εγκλωβίζει σε κακοποιητικά περιβάλλοντα. Η δυνατότητα δε διεξαγωγής δίκης χωρίς διά ζώσης μάρτυρες, αστυνομικούς κ.λπ., βλάπτει τα θύματα και γενικότερα τη δίκαιη δίκη.

Χαρακτηριστικό είναι ότι στο πεδίο αύξησης του χρόνου εγκλεισμού, δεν υπάρχουν αυξήσεις ποινών στις περιπτώσεις ενδοοικογενειακής βίας, παρά μόνο μερικές δειλές αυξήσεις των ελάχιστων ορίων ποινών, εάν οι πράξεις τελούνται ενώπιον ανηλίκων.

Η Νέα Αριστερά, σάς ζήτησε επανειλημμένα, διά του εισηγητή της, διά του Κοινοβουλευτικού Εκπροσώπου, με τις ομιλίες των μελών της, να αποσυρθεί ολόκληρο το Κεφάλαιο Δ, όπως ακριβώς ζήτησαν και όλοι οι φορείς που μετείχαν στην ακρόαση. Διότι: Πρώτον, όχι μόνο δεν προηγήθηκε καμμία διαβούλευση αλλά ούτε λήφθηκαν υπ’ όψιν οι πενήντα δυο κατεπείγουσες και επείγουσες συστάσεις προς την Κυβέρνηση, της GREVIO –τις ξέρετε από τον Σεπτέμβριο, τις είδατε επίσημα γραμμένες και σας έχουν επιδοτηθεί από τον Νοέμβριο- από την επιτροπή, δηλαδή, του Συμβουλίου της Ευρώπης για να αντιμετωπιστεί η βία κατά των γυναικών. Και το επισημαίνουμε, διότι αν δεν τις λάβετε υπ’ όψιν σας -που δεν τις έχετε λάβει μέχρι στιγμής- παραβιάζεται η Σύμβαση της Κωνσταντινούπολης.

Δεύτερον, δεν ενισχύεται η προστασία και η υποστήριξη των θυμάτων.

Τρίτον, δεν προλαμβάνεται η μελλοντική επαναθυματοποίηση και η δευτερογενής θυματοποίηση που υφίστανται οι επιζώσες -γιατί οι γυναίκες είναι αυτές, γιατί να μην το λέμε σε αυτήν την Αίθουσα;- ενδοοικογενειακής βίας και τα παιδιά τους.

Τέταρτον, δεν συνδέεται η αποζημίωση των θυμάτων με την προσφυγή τους στη δικαιοσύνη, ανεξαρτήτως διαμεσολάβησης. Αντίθετα, προβλέπονται στο ντροπιαστικό άρθρο 131 προσλήψεις σε θέσεις καθαριστών - καθαριστριών των συγγενών των θυμάτων της ενδοοικογενειακής βίας.

Πέμπτον, δεν προβλέπεται ειδικό μηνιαίο επίδομα στήριξης των χωρισμένων γονέων χαμηλού εισοδήματος κατ’ εφαρμογή του άρθρου 21 παράγραφος 1 του Συντάγματος.

Έκτον, δεν επισπεύδεται η διαδικασία στον ανακριτικό και δικαστικό τομέα με ταχεία διαδικασία κατά προτεραιότητα, ώστε να αποτραπεί η κλιμάκωση της βίαιης συμπεριφοράς και η ενδεχόμενη γυναικοκτονία.

Πέρα, όμως, από την απόσυρση και επαναδιαβούλευση του Κεφαλαίου Δ΄ πρέπει τώρα να καταργήσετε το νόμο Τσιάρα, τον ν.4800/2021, για τη συνεπιμέλεια, που εγκλώβισε γυναίκες και τα παιδιά τους σε κακοποιητικά περιβάλλοντα, με τα αποτελέσματα να είναι τρομακτικά όπως, ήδη, εμφανίζει η ΕΛΑΣ, καθώς από τέσσερις χιλιάδες εκατόν εβδομήντα ένα θύματα βίας τα 2019 -εγκλήματα βίας στο ’19- φτάσαμε το 2022 στα δέκα χιλιάδες εκατόν τριάντα ένα . Αυτό δεν το είδατε καθόλου, 150% αύξηση; Δεν είδατε τα φοβερά αποτελέσματα που έχετε ήδη εισπράξει;

Από σαράντα υποθέσεις ενδοοικογενειακής βίας που δεν εκδικάζονται το 2019, φτάσαμε στις τεσσερισήμισι χιλιάδες το 2022. Δηλαδή, έχετε καταλάβει πού έχουμε βρεθεί; Από σαράντα, σε τεσσερισήμισι χιλιάδες; Ποιος τα λέει αυτά; Τα λέει το δικό σας Υπουργείο, το οποίο είναι και το Υπουργείο Δικονομικής Εποπτείας.

Κατεπείγουσα ανάγκη, επομένως, είναι να υπάρχει εκ του νόμου αναστολή του δικαιώματος επικοινωνίας του κακοποιητή με τα παιδιά του μετά την υποβολή μήνυσης. Μου απαντήσατε γι’ αυτό. Και σας λέω ότι είναι προτιμότερο, κύριε Υπουργέ, να προλάβουμε. Τι θέλετε τώρα; Εσείς μου λέτε πώς θα γίνεται αυτό; Αυτόματα; Εδώ έχουμε την εμπειρία του τι συμβαίνει. Είναι σημαντικό να προλάβουμε τη δευτερογενή επαναθυματοποίηση και στο τέλος τη γυναικοκτονία. Αφού τα βλέπετε κάθε μέρα. Δεν τα βλέπετε;

Και, βέβαια, να εισαχθεί στον Ποινικό Κώδικα η γυναικοκτονία ως ξεχωριστό αδίκημα, ώστε να γίνει ορατό το έγκλημα αυτό, η φύση του και τα αίτια του.

Καλούμε, λοιπόν, την Κυβέρνηση, έστω και την ύστατη στιγμή, να αποσύρει το νομοσχέδιο. Γενικά -το είπαν όλοι- να λάβει υπ’ όψιν της κριτικές και την εμπειρία των εθνικών και διεθνών φορέων κάθε είδους. Αλλιώς την καθιστούμε αποκλειστικά υπεύθυνη για τη βέβαιη κατάρρευση του συστήματος απονομής δικαιοσύνης, από τη μια αλλά και του σωφρονιστικού συστήματος και τον κλονισμό, κυρίως, της εμπιστοσύνης των πολιτών απέναντι στους θεσμούς.

Επομένως, καταψηφίζουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Το λόγο έχει τώρα η κ. Αικατερίνη Νοτοπούλου από τον ΣΥΡΙΖΑ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, καλούμαστε σήμερα να συζητήσουμε μία ακόμα τροποποίηση του Ποινικού Κώδικα και του Κώδικα Ποινικής Δικονομίας. Εξαιρετικά πρωτότυπο. Μέσα στα τελευταία τεσσεράμισι χρόνια η Κυβέρνηση της Νέας Δημοκρατίας προχωρά σε αλλαγές, ένατη φορά για τον Ποινικό Κώδικα και δέκατη τρίτη φορά για τον Κώδικα Ποινικής Δικονομίας. Βέβαια με αυτό το νομοσχέδιο οφείλουμε να παραδεχτούμε ότι ξεπεράσατε και τον χειρότερο σας εαυτό. Αγνοήσατε επιδεικτικά το σύνολο της επιστημονικής κοινότητας και άρα είναι παράδειγμα κακής νομοθέτησης το νομοσχέδιο σας. Άρθρα χωρίς διαβούλευση ούτε καν νομοπαρασκευαστική επιτροπή.

Προσπαθείτε ,προφανώς, να προστατέψετε, να καλύψετε επικοινωνιακά ένα τεχνητό αίσθημα ασφάλειας. Τάξη και ασφάλεια, αυτό που είχατε υποσχεθεί στους πολίτες. Αυτό θα το πετύχετε με ποινικό λαϊκισμό και με επικοινωνιακό τακτικισμό. Διότι ούτε ασφάλεια νιώθουν οι πολίτες ούτε κοινωνική δικαιοσύνη.

Τι βρίσκουμε, λοιπόν, στο νέο νομοσχέδιο; Στις τροποποιήσεις στον Ποινικό Κώδικα βλέπουμε μόνο αναχρονιστικές ρυθμίσεις του 1950. Έχετε επαναφορά του θεσμού της δικαστικής απέλασης, επαναφέρετε τον ασαφή και ηθικολογικό όρο του έντιμου βίου ως ελαφρυντικού αντί του αντικειμενικού όρου σύνομου βίου που νομοθέτησε ο Ποινικός Κώδικας του 2019 και το επικρότησε και σύσσωμη η ποινική επιστήμη.

Στο άρθρο 29, διευρύνεται το πεδίο των περιπτώσεων που οδηγούν ανηλίκους στη φυλακή. Πλέον οι άνω των δεκαπέντε ετών θα οδηγούνται στη φυλακή για κάθε κακούργημα και όχι όπως σήμερα υπάρχει αν αυτό στρέφεται κατά της ζωής ή της σωματικής ακεραιότητας ή εμπεριέχει στοιχεία βίας. Φυσικά είναι ψιλά γράμματα για εσάς το ότι ένα παιδί χρειάζεται συμπερίληψη, χρειάζεται υποστήριξη, χρειάζεται εκπαίδευση, χρειάζεται αγάπη, χρειάζεται ενσωμάτωση.

Στην ίδια ακριβώς λογική του παραλόγου κινείται και η αύξηση του ανώτατου ορίου του ποινικού σωφρονισμού των ανηλίκων από οκτώ σε δέκα έτη και το ανώτατο ηλικιακό όριο για τους νεαρούς ενήλικες μειώνεται από τα είκοσι πέντε στα είκοσι ένα έτη. Θα θέλαμε να μας πείτε, πραγματικά, σε ποιες επιστημονικές μελέτες βασιστήκατε, έτσι ώστε να στηρίξετε την τιμωρία με κανονική ποινή νέων είκοσι ενός έως είκοσι πέντε ετών χωρίς να δικαιούνται μείωση της ποινής λόγω της ηλικίας τους. Όπως άλλωστε διατυπώθηκε κατά την ακρόαση των φορέων από τον εκπρόσωπο Συνηγόρου του Πολίτη, η διεύρυνση των περιπτώσεων εγκλεισμού ανηλίκων σε καταστήματα κράτησης είναι εξαιρετικά προβληματική τόσο λόγω των συνθηκών που επικρατούν στα καταστήματα κράτησης στην Ελλάδα, αλλά επειδή έρχεται και σε ευθεία αντίθεση με τις διατάξεις της Διεθνούς Σύμβασης για τα Δικαιώματα του Παιδιού αλλά και τους σχετικούς κανόνες των Ηνωμένων Εθνών για την προστασία ανηλίκων, που στερούνται τις προσωπικές τους ελευθερίες.

Κυρίες και κύριοι συνάδελφοι, η στέρηση της προσωπικής ελευθερίας για ανηλίκους θα πρέπει να αντιμετωπίζεται ως η απολύτως έσχατη επιλογή. Οι ποινές σε αυτό το νομοσχέδιο αυξάνονται βέβαια πολλαπλώς. Εξαντλήσαμε όμως, πραγματικά, όλα τα προηγούμενα στάδια στην αποτελεσματική επιχειρησιακή αντιμετώπιση του εγκλήματος; Λάβατε άραγε όλα εκείνα τα απαραίτητα μέτρα για την πρόληψη και για την κοινωνική πρόνοια ως κράτος; Γνωρίζετε καλά, κύριε Υπουργέ, πως ο εγκλεισμός στα σωφρονιστικά καταστήματα σήμερα απλά μεταφέρει την εγκληματικότητα σε άλλο τόπο. Το γνωρίζετε πάρα πολύ καλά. Αναρωτιόμαστε όλοι τόσες μέρες ποιο σωφρονιστικό σύστημα θα αντέξει την εν λόγω συμφόρηση που αναπόφευκτα θα δημιουργήσετε. Και να δούμε ότι το σωφρονιστικό μας σύστημα σήμερα έχει πάρα πολλά προβλήματα: υπερπληθυσμός, άθλιες συνθήκες εγκλεισμού των κρατουμένων σύμφωνα και με το Συμβούλιο της Ευρώπης.

Στις γυναικείες φυλακές, κύριοι συνάδελφοι οι γυναίκες κρατούμενες στερούνται τα απολύτως απαραίτητα, τα είδη προσωπικής τους υγιεινής τις ημέρες της εμμήνου ρύσεως τους. Αυτή είναι η κατάσταση.

Πολιτικές επανένταξης απαιτούνται, το γνωρίζετε. Προγράμματα εντός των σωφρονιστικών καταστημάτων απαιτούνται, το γνωρίζετε. Ο εισηγητής μας, ο Κοινοβουλευτικός Εκπρόσωπος, οι άλλοι συνάδελφοι υπήρξαν αναλυτικοί στην κατάδειξη των ειδικών προβλημάτων.

Οπότε αναφορικά με τις αλλαγές στον Κώδικα Ποινικής Δικονομίας θα πω απλά ότι προσφυγή στη δικαιοσύνη, το τελευταίο καταφύγιο κάθε συμπολίτη μας εσείς το μετατρέπετε σε είδος πολυτελείας.

Κλείνοντας, οφείλω να αναφερθώ στις διατάξεις που αφορούν την πρόληψη και την καταπολέμηση της ενδοοικογενειακής βίας. Αγνοήσατε τους επιστήμονες. Αγνοήσατε όμως και τις γυναικείες οργανώσεις. Ενώ υπάρχει έκθεση της GREVIO -Δεκέμβριος του 2023- που εξέτασε για πάρα πολλούς μήνες τον τρόπο με τον οποίο εφαρμόζει η χώρα μας τη Σύμβαση της Κωνσταντινούπολης. Σας έκανε εβδομήντα μία συστάσεις αυστηρές, μεταξύ των οποίων σας ενθαρρύνει έντονα, τις ελληνικές αρχές, να εντείνετε τις διαβουλεύσεις με ένα φάσμα οργανώσεων για τα δικαιώματα των γυναικών, προκειμένου να συμπεριληφθούν οι απόψεις και οι εμπειρίες του στο σχεδιασμό νόμων, πολιτικών και μέτρων για την πρόληψη και την καταπολέμηση όλων των μορφών βίας κατά των γυναικών. Με ποιες γυναικείες οργανώσεις διαβουλευτήκατε, κύριε Υπουργέ; Με καμμία.

Η Πρόεδρος του Ευρωπαϊκού Δικτύου κατά της βίας, η Γενική Γραμματέας του Πανελλήνιου Σωματείου Εργαζομένων στο ΔΙΚΤΥΟ Δομών της Γενικής Γραμματείας Ισότητας Φύλων, η Εκπρόσωπος της Οργάνωσης Strong Me και πολλοί άλλοι κατά την ακρόαση των φορέων ζήτησαν όλοι την απόσυρση του τέταρτου κεφαλαίου.

Δεν είμαστε Τουρκία του Ερντογάν, κύριε Υπουργέ, ώστε να αγνοείτε επιδεικτικά τη Σύμβαση της Κωνσταντινούπολης κι ό,τι απορρέει από αυτήν σε επίπεδο θεσμικών οργάνων.

Μόλις την προηγούμενη εβδομάδα σας καταθέσαμε, με πρωτοβουλία μου, σχετική κοινοβουλευτική ερώτηση και αναμένουμε με αγωνία την απάντησή σας. Εδώ μιλάμε για τη ζωή της γυναίκας στην Ελλάδα.

Οι δε μεταρρυθμίσεις που έφερε ο νόμος Τσιάρα στο οικογενειακό δίκαιο όπως είχαμε προειδοποιήσει στο σύνολο μας και εμείς στην Αντιπολίτευση αλλά και οι γυναικείες οργανώσεις αύξησαν κατακόρυφα τη δικαστική ύλη, όξυναν τις αντιπαραθέσεις, τις συγκρούσεις μέσα στις οικογένειες, αύξησαν πάρα πολύ την ενδοοικογενειακή βία, διόγκωσαν τόσο πολύ τον αριθμό των οικογενειακών υποθέσεων.

Αναφορικά τώρα, για να κλείσω, με τον θεσμό της ποινικής διαμεσολάβησης, γυναικείες οργανώσεις και πάλι έχουν προειδοποιήσει ότι είναι ανεδαφικό να περιμένουμε να ευδοκιμήσει στις περιπτώσεις ενδοοικογενειακής βίας και κακοποίησης. Τι είδους διαμεσολάβηση μπορεί να φανταστεί κανείς όταν θα πρέπει να κάτσει το θύμα στο ίδιο τραπέζι με τον κακοποιητή του. Συνδέετε μάλιστα, πάτε και παρακάτω, το πάγιο αίτημα για αποζημίωση των θυμάτων ενδοοικογενειακής βίας από το κρατικό ταμείο αποζημίωσης, αποκλειστικά και μόνο με τον θεσμό της ποινικής διαμεσολάβησης, δηλαδή για να μπορέσει το θύμα να λάβει χρηματική ικανοποίηση, δεν θα πρέπει να προσφύγει στη δικαιοσύνη. Χρειάζεται να σχολιάσουμε κάτι παραπάνω;

Δεν γίνεται καμμία προσπάθεια με κατεύθυνση τον συντονισμό των φορέων έτσι ώστε να δημιουργηθεί επιτέλους αυτό το πλέγμα των ειδικών αλλά και των δομών των ειδικών ψυχικής υγείας, των δομών ψυχικής υγείας που θα συνεπικουρούν τον δικαστή, που θα φροντίζουν έτσι ώστε να δημιουργηθεί εξαρχής ένας φάκελος κοινωνικής έρευνας σε κάθε υπόθεση ενδοοικογενειακής βίας. Ούτε μέριμνα για τα πρωτόκολλα εξέτασης των θυμάτων βίας και κακοποίησης. Γνωρίζετε ότι είναι δεύτερη και τρίτη θυματοποίηση η ανάγκη να καταθέτουν ξανά και ξανά τα θύματα την τρομακτική, τη φρικιαστική της εμπειρία σε διαφορετικές διαδικασίες.

Τέλος, παρ’ όλο που και την περασμένη Παρασκευή το πρωί είχαμε ακόμα μία γυναικοκτονία, το έμφυλο και ρατσιστικό αδίκημα δεν αποκτά τη θέση που πρέπει να έχει στον Ποινικό Κώδικα. Για ακόμα μία φορά γυρνάτε την πλάτη στην κοινωνία στη συζήτηση για τη θεσμοθέτηση του όρου γυναικοκτονία.

Όσο, λοιπόν, κι αν εσείς τηρείτε σιγή ιχθύος για τις γυναικοκτονίες, παρά τα όσα τραγικά συμβαίνουν σήμερα στην Ελλάδα, εμείς δεν θα σταματήσουμε να παλεύουμε για την καθιέρωση στην ελληνική ποινική νομοθεσία του εγκλήματος με σεξιστικά χαρακτηριστικά, ιδίως στις γυναικοκτονίες. Καταθέσαμε ξανά σχετική τροπολογία.

Κύριοι συνάδελφοι της Νέας Δημοκρατίας, εσείς δημιουργείτε ένα περιβάλλον αναχρονισμού και ανασφάλειας στους πολίτες. Οι προοδευτικοί πολίτες δίνουμε μάχη για κοινωνική δικαιοσύνη, για δικαιοσύνη και για πραγματική ασφάλεια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Καλαματιανός Διονύσιος από τον ΣΥΡΙΖΑ.

Μετά θα πάρει τον λόγο ο Κοινοβουλευτικός Εκπρόσωπος κ. Ξανθόπουλος. Μετά τον κ. Ξανθόπουλο ζήτησε μία σύντομη παρέμβαση ο κ. Κόντης και θα συνεχίσουμε με την κ. Κεφαλά, τον κ. Καραγκούνη και τελευταίος ομιλητής ο κ. Κόνσολας.

Ελάτε, κύριε Καλαματιανέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο, το οποίο είναι ιδιαίτερα σημαντικό και δεν αφορά, βεβαίως, μόνο τους νομικούς, τους δικαστές, τους εισαγγελείς, τους δικηγόρους αλλά αφορά όλες τις Ελληνίδες, όλους τους Έλληνες. Και είναι απαράδεκτος ο τρόπος με τον οποίον νομοθετεί η Κυβέρνηση.

Κατ’ αρχάς θα πρέπει να μας πει η Κυβέρνηση πόσες τροποποιήσεις επιτέλους θα κάνει στον Ποινικό Κώδικα και στον Κώδικα Ποινικής Δικονομίας. Ήδη έχετε κάνει δεκαέξι και αυτή είναι η δέκατη έβδομη. Πρέπει να μας πείτε τι είναι αυτό που σας κάνει να νομοθετείτε τόσο σπασμωδικά, τόσο απαράδεκτα. Τι είναι αυτό που σας κάνει να ακυρώνετε και να ομολογείτε, ουσιαστικά, ότι απέτυχαν και οι δεκαέξι προηγούμενες προσπάθειες της δικής σας Κυβέρνησης, κύριε Υπουργέ.

Ο κ. Τσιάρας τέσσερα χρόνια ήταν Υπουργός, δεκαέξι τροποποιήσεις έκανε και τώρα τις σβήνετε όλες. Απέτυχαν. Αυτό λέτε.

Είναι ξεκάθαρο ότι οι τροποποιήσεις που φέρνετε αλλοιώνουν πλήρως το πνεύμα του Ποινικού Δικαίου, όπως διαχρονικά ισχύει στη χώρα μας. Οι νέες διατάξεις που φέρνετε είναι οπισθοδρομικές, είναι αντιεπιστημονικές και είναι μακριά από το ευρωπαϊκό κεκτημένο μας γυρίζουν δεκαετίες πίσω. Αν διαβάσει κάποιος και ας μην είναι νομικός το κείμενο των κωδίκων του 1951, είναι πιο προοδευτικό από αυτό που φέρνετε τώρα.

Δεκαετίες πίσω μας γυρίζετε, κύριε Υπουργέ. Και δεν το λέω μόνο εγώ ως νομικός, ως δικηγόρος. Το λέει όλος ο νομικός κόσμος. Είναι ένα νομοσχέδιο το οποίο συγγράφτηκε πίσω από κλειστές πόρτες. Εσείς ομολογήσατε ότι συνεργάτες σας το συνέγραψαν. Δεν είναι προφανώς ένα πόνημα νομοπαρασκευαστικής επιτροπής όπως είθισται. Δεν ακούτε τίποτα όμως.

Προσβάλατε και θέσατε στο περιθώριο το σύνολο του νομικού κόσμου, δικαστές, καθηγητές δικαίου, δικηγόρους, νομικούς. Φτάσατε να υπονοήσετε ότι μέλη νομοπαρασκευαστικής επιτροπής εξυπηρετούν τα συμφέροντα των εντολέων τους και εισάγουν διατάξεις για ίδιον όφελος. Αν είναι δυνατόν! Δηλαδή υπονοείτε ότι όλοι οι Υπουργοί πριν από εσάς, ακόμα και ο συνάδελφός σας -στο ίδιο κόμμα είστε πια- ο κ. Τσιάρας, που συνέστησε νομοπαρασκευαστική επιτροπή, κάποια από αυτά τα μέλη της νομοπαρασκευαστικής εξυπηρετούσαν συμφέροντα; Αυτό λέτε;

Θα πρέπει να ζητήσετε συγγνώμη. Πρέπει να ανακαλέσετε αυτή τη δήλωσή σας. Ντροπιάζετε όλους αυτούς που συμμετέχουν σε νομοπαρασκευαστικές επιτροπές, τους επιστήμονες, τους δικαστές, τους εισαγγελείς, τους καθηγητές, τους δικηγόρους. Τους προσβάλλετε. Να το πάρετε πίσω παρακαλώ, κύριε Υπουργέ. Αυτές είναι πρακτικές λάσπης στο πλαίσιο ενός αντιδραστικού, αντιεπιστημονικού, αντιμεταρρυθμιστικού οίστρου που έχετε.

Αλλά πείτε μας και κάτι άλλο, κύριε Υπουργέ. Προχωράτε σε μια σκληρή αντιεπιστημονική αυστηροποίηση των ποινών. Σας ρωτώ. Η αυστηροποίηση των ποινών που από το 2019 την κάνετε σταθερά –με τις δεκαέξι προηγούμενες τροποποιήσεις και με αυτή τώρα ακόμα πιο πολύ αυστηροποιείτε τις ποινές- είχε αποτέλεσμα; Για τον εμπρησμό, για παράδειγμα, μετά τις καταστροφικές πυρκαγιές του 2021 αυστηροποιήσατε τις ποινές. Ποιο το αποτέλεσμα; Το 2023 ήταν χρονιά ρεκόρ σε καμένα στρέμματα.

Μας λέτε ότι αυστηροποιείτε τις ποινές για να μειώσετε την εγκληματικότητα. Έχει αποτέλεσμα αυτή η αυστηροποίηση από το 2019; Είναι προφανές ότι τέτοιες επιλογές δεν έχουν αποτέλεσμα. Η πράξη το δείχνει. Το συμπέρασμα είναι αυτό. Θα το πούμε για μια φορά ακόμα μήπως και το καταλάβετε.

Αυτό που αποτρέπει τους εγκληματίες είναι η μεγάλη πιθανότητα ή η βεβαιότητα ότι θα συλληφθούν. Αυτό είναι αποτρεπτικό. Και τι έχετε κάνει εσείς εδώ; Έχετε αποτύχει οικτρά. Η εξιχνίαση εγκλημάτων έχει μειωθεί, το βαρύ ποινικό έγκλημα δρα ανενόχλητο, ταυτόχρονα για τα εγκλήματα του λευκού κολάρου κανένα ενδιαφέρον, αδιαφορία. Μαφιόζικες εκτελέσεις, συμβόλαια θανάτου ακόμα και μέρα μεσημέρι και η «Greek mafia» έχει φτάσει ακόμα και στα υψηλά κλιμάκια της Αστυνομίας, όπως διαβάζουμε σε ρεπορτάζ. Δολοφονίες αστυνομικών, ανεξέλεγκτη οπαδική βία αυτά είναι τα αποτελέσματα της διακυβέρνησή σας. Αυτά είναι τα αποτελέσματα που βλέπει ο πολίτης καθημερινά. Βλέπετε τι δηλώνουν για την ασφάλειά τους. Ανησυχούν.

Αυστηροποιήσατε τις ποινές. Υπήρξε αποτέλεσμα; Κανένα. Αντίθετα χειρότερα είναι τα πράγματα. Οι υπηρεσίες της Ελληνικής Αστυνομίας που αντιμετωπίζουν το έγκλημα αποψιλώνονται, χάνουν προσωπικό. Δεν τα λέμε εμείς. Τα καταγγέλλουν οι ίδιοι. Τα τοπικά τμήματα της Αστυνομίας επίσης χάνουν προσωπικό με τις δικές σας ενέργειες. Εκεί που είναι στην πρώτη γραμμή της αντιμετώπισης του εγκλήματος, εσείς τα αποψιλώνετε όλα αυτά.

Ενδιαφέρεστε προφανώς μόνο για τη μικρομεσαία εγκληματικότητα και είναι προφανές ότι η αύξηση των ποινών και όλη αυτή η συμπεριφορά, ο τρόπος με τον οποίο νομοθετείτε, θα οδηγήσει κόσμο στη φυλακή. Με αυτό που νομοθετείτε σήμερα, όλοι μας είμαστε εν δυνάμει κρατούμενοι, εν δυνάμει φυλακισμένοι, ακόμα και για αμέλεια. Γιατροί, μηχανικοί, εργολάβοι, ακόμα και οδηγοί κινδυνεύουν να βρεθούν στη φυλακή για ένα πλημμέλημα ή ακόμα και για αμέλειά τους.

Αλλά η εμμονή σας δεν σταματά εδώ. Αναφέρθηκαν και προηγούμενα οι συνάδελφοι και ο εισηγητής μας και ο Κοινοβουλευτικός Εκπρόσωπος στις διατάξεις για τους ανήλικους. Πραγματικά αυτό έχουν ανάγκη οι ανήλικοι, να πηγαίνουν στη φυλακή; Οι ανήλικοι, κύριε Υπουργέ, έχουν ανάγκη από εκπαίδευση, από αγωγή, από στοργή, από φροντίδα που δεν ένιωσαν ποτέ, γι’ αυτό έγιναν και παραβατικοί. Και αντί να αντιμετωπίσουμε το θέμα εκεί που είναι, το πρόβλημα εκεί που είναι, τους αντιμετωπίζουμε με τιμωρία.

Καμμία πρόληψη και όχι μόνο για τους ανήλικους αλλά συνολικά. Αντί να ασχολούμαστε με το να προλάβουμε το έγκλημα, να αντιμετωπίσουμε τους οικονομικούς, κοινωνικούς, ψυχολογικούς, εκπαιδευτικούς λόγους οι οποίοι γεννούν το έγκλημα, πάτε και τους λέτε «έλα εδώ, παραβάτης μέσα όλοι» ακόμα και για αμέλεια.

Οι ποινές αυξάνονται και αναρωτιόμαστε σε ποιο σωφρονιστικό θα πάνε όλοι αυτοί που θα μπαίνουν στην κλούβα το μεσημέρι από την Ευελπίδων για παράδειγμα για να πάνε στις φυλακές. Πού θα τους βάλετε, κύριε Υπουργέ; Θα φτιάξετε καινούργιες φυλακές; Θα τις δώσετε σε ιδιώτες; Τι θα κάνετε;

Το Ευρωπαϊκό Κοινοβούλιο μάς έχει στο στόχαστρο και κινδυνεύουμε για τη λειτουργία του σωφρονιστικού συστήματος στη χώρα, για τις απαράδεκτες συνθήκες εγκλεισμού, για τον υπερπληθυσμό των κρατουμένων στις φυλακές και εσείς πάτε και φορτώνετε κι άλλους χιλιάδες. Αυτό κάνετε. Ο Έλληνας φορολογούμενος, η Ελληνίδα φορολογούμενη θα πληρώνει το κόστος για όλο αυτό. Αυτό θα γίνει κόστος στην κοινωνία, στην οικονομία, σε όλα.

Το σίγουρο είναι ότι η χώρα επιστρέφει σε σκοτεινές εποχές. Λέτε ότι παίρνετε αυτήν την πρωτοβουλία για την ταχύτητα της εκδίκασης. Μάλιστα. Και τι κάνετε; Τις τριμελείς συνθέσεις για τα κακουργήματα τις κάνετε μονομελείς. Μα, κύριε Υπουργέ, είστε δικηγόρος και εσείς, νομικός. Ξέρετε ότι το πρόβλημα για τις συνθέσεις είναι η έλλειψη δικαστικών υπαλλήλων. Κάνετε κάτι για να προσλάβετε δικαστικούς υπαλλήλους; Όχι.

Η σύνθεση πώς θα γίνει; Μειώνοντας τους δικαστές για να δικάζουν κακουργήματα με θέματα εδώ και για την απονομή δικαιοσύνης και την αξιοπιστία της δικαιοσύνης με έναν μόνο δικαστή για κακουργήματα, ξαναλέω, δεν αντιμετωπίζετε το πρόβλημα εκεί που υπάρχει.

Προσλάβετε δικαστικούς υπαλλήλους. Δημιουργήστε δομές και υποδομές ψηφιοποίησης και ταχύτητας απονομής δικαιοσύνης. Εμείς αυτό λέμε. Δεν είναι λύση αυτό που κάνετε. Καμμία λύση.

Και να πω δυο λόγια και για την ασυλία των τραπεζών. Κύριε Υπουργέ, φαντάζομαι τώρα πλέον έχετε καταλάβει ότι αυτήν τη διάταξη δεν την έφερε ο ΣΥΡΙΖΑ, εσείς την ψηφίσατε για την ασυλία των τραπεζικών στελεχών και έρχεστε τώρα και λέτε, ενώ όλο το νομοθέτημα που φέρνετε θα ξεκινήσει να εφαρμόζεται από τον Μάιο, δύο μήνες μετά για την ασυλία των τραπεζιτών.

Γιατί, κύριε Υπουργέ; Δεν εξηγήσατε τι είπατε. Για να ενημερωθούν λέτε οι δικαστές και οι δικηγόροι. Για όλα αυτά που περιγράφω για την αυστηροποίηση των ποινών, για όλες αυτές τις διατάξεις δεν θα ενημερωθούν οι δικαστές και οι δικηγόροι; Μόνο γι’ αυτήν τη διάταξη πρέπει να ενημερωθούν; Τόσο δύσκολο είναι να καταλάβουν αυτή τη διάταξη, κύριε Υπουργέ; Δώστε επαρκείς εξηγήσεις. Ο κόσμος αντιλαμβάνεται τι συμβαίνει. Εξηγήστε το.

Θα επισημάνω, λοιπόν, για μια ακόμη φορά ότι οι διατάξεις που εισάγετε είναι συντηρητικές, οπισθοδρομικές, δεν έχουν κανένα επιστημονικό έρεισμα και είναι βέβαιο ότι τέτοιου είδους νομοθετήματα, αυτός ο τρόπος νομοθέτησης καταρρέει με πάταγο. Ο λαός θα εμπιστευθεί μια προοδευτική κυβέρνηση να τα καταργήσει όλα αυτά, να επιστρέψουμε στον ευρωπαϊκό δρόμο από τον οποίο μας βγάζετε εσείς.

Βλέπετε, δεν είναι τυχαία η καταδίκη της Κυβέρνησής σας, όχι της χώρας, από το ευρωκοινοβούλιο για όλα αυτά που κάνετε στο κράτος δικαίου, στη δικαιοσύνη της χώρας, στην ελευθερία του Τύπου. Αλλάξτε ρότα. Συμμορφωθείτε. Ο ελληνικός λαός δεν αποδέχεται τέτοια παραβίαση της δικαιοσύνης του κράτους δικαίου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Θα ήθελα να κάνω χρήση και της δευτερολογίας μου, έτσι για να μη δημιουργούνται εσφαλμένες εντυπώσεις.

Κύριοι Υπουργοί, κυρίες και κύριοι συνάδελφοι, θα ξεκινήσω με το γνωστό ορισμό του Μοντεσκιέ: «Η αυστηρότητα των νόμων καθιστά αδύνατη την εφαρμογή τους». Είναι κάτι το οποίο εμείς ως νομικοί το έχουμε ως βίωμα και στην καθ’ ημέρα πράξη αλλά και σε ό,τι αφορά τη θεωρία. Και ακριβώς αυτή η προσέγγιση στο πλαίσιο του γαλλικού διαφωτισμού και της νεωτερικότητας που αυτός επέφερε, δημιούργησε την ανάγκη για σύσταση, για δημιουργία κωδίκων, ώστε η νομοθεσία να είναι σε ένα ενιαίο, συνεκτικό κείμενο οι διατάξεις του οποίου διαλεκτικά επηρεάζονται και αποτελούν ενιαίο όλο.

Το λέω αυτό, γιατί ουσιαστικά εδώ και μέρες μας απασχολεί μια συζήτηση για την δέκατη έκτη, δέκατη έβδομη τροποποίηση των κωδίκων. Ουσιαστικά, δηλαδή, οι Ποινικοί Κώδικες που παραδόθηκαν στην έννομη τάξη το 2019 έχουν καταστεί μία κουρελού, ένα patchwork, το οποίο με την αποκλειστική ευθύνη της Κυβέρνησης ανά περίσταση και ανά περίπτωση τροποποιείται.

Νομοθετείτε, λοιπόν, με το ένα μάτι στα πρωτοσέλιδα και με το ένα αυτί στις ειδήσεις των 20.00΄. Και έτσι είναι προφανές ότι ούτε καλή νομοθέτηση μπορούμε να έχουμε αλλά ούτε και αποτελεσματική νομοθέτηση μπορούμε να έχουμε.

Εισαγωγικά, λοιπόν, θέλω να κάνω κάποιες ερωτήσεις. Είχαμε ψηφίσει τη δημιουργία Στατιστικής Υπηρεσίας στο Υπουργείο Δικαιοσύνης. Λειτουργεί αυτή η υπηρεσία; Τροφοδοτεί το Υπουργείο σας με στοιχεία; Εδράζεται κάπου η νομοθετική πρωτοβουλία σας από πλευράς στατιστικών δεδομένων ή γενικώς με βάση την περιρρέουσα ατμόσφαιρα παίρνετε μια πρωτοβουλία;

Δεύτερον, τέθηκε από πολλές πλευρές η έλλειψη δημιουργίας νομοπαρασκευαστικής επιτροπής. Και είπατε, κύριε Υπουργέ -και είναι πραγματικά ανησυχητικό- ότι δεν κάνετε νομοπαρασκευαστική επιτροπή, γιατί σε προηγούμενες νοπαρασκευαστικές επιτροπές -και σε συγκεκριμένη ερώτηση του εισηγητή μας, του κ. Σαρακιώτη, αν εννοείτε την επιτροπή του συγχωρεμένου του Λάμπρου Μαργαρίτη το αποκλείσατε- οι «καθηγητάδες», τα μέλη της νομοπαρασκευαστικής, ουσιαστικά, λειτουργούσαν για ίδιον όφελος και συνεισφέρατε γενικόλογες αλλά ανατριχιαστικές λεπτομέρειες για υποθέσεις που ήταν στο ακροατήριο, για τις οποίες πήραν αναβολή, έτσι ώστε να πέσουν στα μαλακά οι πελάτες τους και απαξιώσατε συλλήβδην και το έργο των νομοπαρασκευαστικών επιτροπών και το έργο των μελών των νομοπαρασκευαστικών επιτροπών και όλη την επιστημονική παρουσία των ανθρώπων της νομικής, στην προσπάθεια που κάνει και οφείλει να κάνει το Υπουργείο Δικαιοσύνης για την ορθή νομοθέτηση.

Εδώ θέλω να επισημάνω τις ευθύνες σας. Εγώ δέχομαι ότι αυτό συνέβη και υπάρχουν ενδεχομένως και ευθύνες, αλλά είναι άλλης τάξεως πρόβλημα. Το γεγονός, όμως, ότι αυτό συνέβη δεν σημαίνει ότι εξ ορισμού η λειτουργία της νομοπαρασκευαστικής επιτροπής θα είναι ιδιοτελής και προς εξυπηρέτηση αλλοτρίων συμφερόντων.

Είστε ο Υπουργός, έχετε την πολιτική ευθύνη να συστήσετε μια νομοπαρασκευαστική που έχει όλα τα εχέγγυα της αντικειμενικής και για το κοινό καλό λειτουργίας και πρέπει να πάρετε αυτήν την απόφαση. Είναι επιλογή σας να διαβουλεύεστε με τους μετακλητούς υπαλλήλους του Υπουργείου σας, για τους οποίους δεν έχουμε καμμία επιφύλαξη ούτε για την επάρκειά τους ούτε για το ήθος τους. Είναι, όμως, άλλο πράγμα μια επιτροπή να μπολιάζεται με την επιστημονική γνώση των νομικών σχολών, με την εμπειρική γνώση των δικηγόρων, βεβαίως με τους μετακλητούς δικαστές που έχετε και άλλο πράγμα μονομερώς η νομοπαρασκευαστική επιτροπή να καταλήγει σε ανάλογα αποτελέσματα.

Ας ξεκινήσουμε από το Κεφάλαιο Α΄. Εδώ νομίζω η συντριπτική πλειοψηφία της Αίθουσας αποδέχεται ότι το έγκλημα είναι ένα κοινωνικό φαινόμενο. Και ξέρουμε πολύ καλά όσοι έχουμε κάνει νομική αλλά και γενικότερα νομίζω οι άνθρωποι που ασχολούνται με τη νομική και το αδίκημα, ότι εάν δεν καταπολεμήσεις τις γενεσιουργές αιτίες του εγκλήματος, δεν θα επιτύχεις με καταστολή πολλά πράγματα, δεν θα έχεις αποτέλεσμα ως έννομη τάξη. Γιατί ακριβώς εδώ έρχεται το αντεπιχείρημα το δικό μας, που έχουμε εκφράσει πλείονες πτέρυγες της Αντιπολίτευσης, ότι αν η αυστηροποίηση ήταν η αντιμετώπιση της εγκληματικότητας, η θανατική ποινή θα είχε καταργήσει, θα είχε εξαλείψει κάθε μορφής εγκληματικότητα. Και όχι απλώς αυτό δεν συμβαίνει,αλλά στη χώρα που εξακολουθεί να διατηρεί την εγκληματική ποινή, όπως είναι οι Ηνωμένες Πολιτείες, οι δείκτες εγκληματικότητας είναι πολύ υψηλοί και ο δείκτης φυλάκισης πολιτών ανά εκατό χιλιάδες είναι στο ύψιστο σημείο.

Άρα, αν θέλουμε να κάνουμε μία παρέμβαση ολκής ως πολιτικό σύστημα με επισπεύδουσα την Κυβέρνηση ,πρέπει να ξεκινήσει μια συζήτηση για τις κοινωνικές αιτίες. Βεβαίως, αυτό μια νεοφιλελεύθερη Κυβέρνηση το θεωρεί κόστος, το θεωρεί ότι δεν είναι ενδεχομένως στο πλαίσιο των αρμοδιοτήτων της και ότι η αγορά θα λύσει τα προβλήματα και δεν παρεμβαίνει. Πρέπει, όμως, να βάλουμε αυτήν τη διαχωριστική γραμμή ανάμεσα στη δική σας θεώρηση και στη δική μας.

Έρχεστε, λοιπόν, σε αυτό το νομοσχέδιο και σταχυολογώ, γιατί είναι εκατόν πενήντα τόσες διατάξεις, αδρομερώς τα εξής: Αυξάνετε το όριο στις κάθειρξης από δεκαπέντε σε είκοσι χρόνια. Αυξάνετε τα αδικήματα τα οποία επισύρουν ποινή ισόβιας κάθειρξης. Περιορίζετε το δικαίωμα στην αναστολή εκτέλεσης της ποινής και με τον τρόπο αυτό κατά τη δική μου άποψη τουλάχιστον, ως δικηγόρος μιλάω, όχι μόνον ως Βουλευτής, μειώνεται η εμπιστοσύνη του πολιτικού συστήματος στους δικαστές.

Είναι προφανές ότι με τις διατάξεις που προβλέπετε για μερική έκτιση των ποινών και επί πλημμεληματικών αδικημάτων θα υπάρξει σώρευση των κρατουμένων. Έχουμε αυτήν τη στιγμή -το ξέρετε καλά- πάνω από έντεκα χιλιάδες κρατούμενους. Έχουμε υπερσυσσώρευση των φυλακών σ’ ένα σύστημα φυλακών το οποίο είναι περί τις δέκα χιλιάδες και κάτι. Μόλις προχθές, πρόσφατα δηλαδή, εγκαινιάστηκε το νέο σωφρονιστικό κατάστημα στη Δράμα, μετά από είκοσι χρόνια, δυναμικότητας εξακοσίων κρατουμένων, το οποίο σιγά-σιγά αρχίζει και αποκτά κρατούμενους, αλλά αυτό θα δώσει προσωρινή μόνο ανάσα.

Και σας εγκαλώ, κύριοι του Υπουργείου, διότι αυτή η τροποποίηση που κάνατε, θα επιφέρει αποτελέσματα σε περίπου δύο-δυόμισι χρόνια, όταν θα αρχίσουν οι πρώτες καταδίκες με βάση το νέο θεσμικό πλαίσιο, όταν ενδεχομένως εσείς δεν θα είστε στο Υπουργείο και όταν ενδεχομένως μια άλλη κυβέρνηση θα είναι στη θέση της δική σας Κυβέρνησης.

Προφανές είναι ότι τα αυτόφωρα αδικήματα από την επομένη της ψήφισης της ισχύος του νόμου θα αρχίσουν να τροφοδοτούν τις φυλακές, αλλά το μεγάλο μπαμ θα γίνει με την ολική ισχύ του νόμου, όταν δηλαδή οι κανονικές υποθέσεις θα φθάσουν στο ακροατήριο και θα αρχίσουν να επιβάλλονται οι ποινές με τον τρόπο που είπαμε ότι θα εκτίεται ένα τμήμα τους ανάλογα με τη διάρθρωση που επιφέρει το νομοσχέδιο.

Περιορίζετε την προνομιακή αντιμετώπιση που οφείλουν να έχουν είτε οι ανήλικοι είτε οι μετέφηβοι και έτσι, ουσιαστικά, δυσκολεύετε την καθημερινότητα παιδιών, τα οποία ξέρουμε, έχουμε συνομολογήσει όλοι μας και σ’ αυτήν την Αίθουσα, αλλά και γενικώς η επιστημονική κοινότητα, έχουν μάλλον τις λιγότερες ευθύνες για τον ολισθηρό δρόμο που έχουν πάρει. Και αντί, όπως έλεγα προηγουμένως, να ξεκινήσετε από την υποδομή, τη δημιουργία υποστηρικτικών δομών για παραβατικές ή λιγότερο παραβατικές οικογένειες, για οικογένειες που έχουν προβλήματα επιβίωσης, προβλήματα χρήσης, προβλήματα γενικώς ένταξης στο κοινωνικό σύνολο, μειώνουμε, λοιπόν, το εύρος των πλεονεκτημάτων που απολαμβάνουν οι έφηβοι και οι μετέφηβοι και αυστηροποιούμε και σε αυτούς τις ποινές.

Θέλω να επισημάνω ότι έχουμε κάνει μία τροπολογία για τη νομική αναγνώριση του όρου γυναικοκτονία για πολλοστή φορά. Και για να μιλήσω για ανθρώπους που δεν είναι νομικοί, είναι προφανές ότι εδώ αντιμετωπίζουμε ένα δογματικό πρόβλημα και δεν αρχίζουμε να αποφλοιώνουμε την έννοια της ανθρωποκτονίας. Αυτή είναι ενιαία είναι η από δογματική άποψη η έννοια της ανθρωποκτονίας, απλώς θέλουμε να προσδιοριστεί ότι είναι ένα έγκλημα με έμφυλα χαρακτηριστικά, έτσι ώστε είτε σε επίπεδο απόπειρας είτε σε επίπεδο τετελεσμένου αδικήματος να περιγράφεται στην απόφαση και να έχουμε ασφαλή συγκεκριμένα στοιχεία.

Βεβαίως, είναι πάγια η θέση σας να απορρίπτεται την πρόταση που κάνουμε αλλά είναι και πάγια η πεποίθησή μας ότι είναι ένας τρόπος να αναδειχθεί, να βγει στο προσκήνιο αυτή η πληγή, αυτό το στίγμα για τη σύγχρονη κοινωνία γυναίκες να δολοφονούνται, επειδή είναι γυναίκες με το πρόσχημα της ζήλιας, με το πρόσχημα της ενδοσυζυγικής αντιπαράθεσης, κ.τλ..

Για να μην είμαι αφοριστικός και καταδικαστικός, φέρνετε μία τροπολογία για την παράσταση, για τον υποχρεωτικό διορισμό συνηγόρου στα πλημμελήματα που ανήκουν στην καθ’ ύλην αρμοδιότητα του τριμελούς πλημμελειοδικείου. Είναι σωστή. Θα την στηρίξουμε.

Κύριε Υπουργέ, θέλω εδώ να κάνω και μια επέκταση αν μου επιτρέπετε. Θα ήθελα αυτό το μέτρο του υποχρεωτικού διορισμού του συνηγόρου -και εδώ έχω κάνει μια συνεννόηση με ευρύτατα τμήματα της Αντιπολίτευσης- να επεκταθεί και στα αδικήματα του μονομελούς, σε αυτά, όμως, για τα οποία απειλείται ποινή τμήμα της οποίας θα εκτίεται στις φυλακές. Δηλαδή, αυτός ο πολίτης που κινδυνεύει να μπει στη φυλακή για τρεις ή για έξι ή για οκτώ μήνες, θεωρώ για το νομικό μας πολιτισμό αδιανόητο το να μην έχει δικηγόρο. Όπως στα κακουργήματα πάντα διορίζεται εξ επαγγέλματος ο συνήγορος, γιατί πραγματικά θα αντιμετωπίσει το ενδεχόμενο του εγκλεισμού, έτσι κατ’ αναλογίαν, λοιπόν, και στο μονομελές πλημμελειοδικείο, εφόσον επιλέξατε να κάνετε αυτή την κλιμάκωση, θεωρώ ότι πρέπει να φτάσει η υπεράσπιση και στον πολίτη ο οποίος κινδυνεύει με εγκλεισμό στη φυλακή.

Θέλω να κάνω δύο παρατηρήσεις από την έκθεση της Επιστημονικής Υπηρεσίας της Βουλής. Στο άρθρο 43, για παράδειγμα, λέει ότι «εφόσον ελλείπει οποιαδήποτε σύνδεση της υπό δήμευση περιουσίας με την αξιόποινη πράξη, γεννάται ερώτημα αν το μέτρο αυτό είναι σύμφωνο με το άρθρο 17 του Συντάγματος. Η αποκατάσταση της ζημιάς πρέπει να αποτελεί σε κάθε περίπτωση αντικείμενο αυτοτελούς αξίωσης».

Δηλαδή, μας λέει η Επιστημονική Υπηρεσία της Βουλής ότι δεν μπορείτε αλόγιστα να αυστηροποιείτε ή να επιβάλλετε παρεπόμενες ποινές στη λογική της τιμωρίας, διότι το Σύνταγμα βάζει όρους. Και σε αυτό δεν έχετε απαντήσει. Και είναι προφανές ότι αυτή η παρεπόμενη ποινή, ακριβώς γιατί δεν έχει καμμία σχέση με το έγκλημα που διαπράχθηκε -αυτό του εμπρησμού, δηλαδή- δεν μπορεί να σταθεί. Και επί τέσσερις μέρες κουβεντιάζουμε και δεν έχετε πει κουβέντα.

Επίσης, στο άρθρο 78 λέει καθαρά ότι -και εδώ κάνατε, βεβαίως, μία τροποποίηση αλλά δεν ξέρω εάν και κατά πόσον «κουμπώνει», ταιριάζει με την παρατήρηση της Επιστημονικής Επιτροπής-: «Άρα, το δικαστήριο δεν μπορεί να δεσμεύεται από τη μη υποβολή αιτήματος κλήτευσης του μάρτυρα από τον κατηγορούμενο, η οποία δεν συνεπάγεται άνευ ετέρου παραίτηση από το δικαίωμά του να εξετάσει συγκεκριμένους μάρτυρες κατά την νομολογία». Δηλαδή, δεν είναι κατανοητή αυτή η προσπάθεια προστασίας ή εξυπηρέτησης –όπως θέλετε πείτε το- των αστυνομικών οι οποίοι αποτελούν ουσιαστικά το εφαλτήριο, την εκκίνηση της ποινικής διαδικασίας να μην υφίστανται τη βάσανο της αποδεικτικής διαδικασίας στο ακροατήριο και αυτό σας το επισημαίνει και η Επιστημονική Υπηρεσία της Βουλής.

Κύριε Πρόεδρε, ολοκληρώνω λέγοντας το εξής: παρατηρούμε μία αλόγιστη τροποποίηση διατάξεων βασικών νομοθετημάτων, τα οποία έχουν σχέση με τον πυρήνα των ατομικών δικαιωμάτων. Δεν πρέπει να ξεχνούμε, τουλάχιστον εμείς που έχουμε σπουδάσει τη Νομική και είχαμε την τύχη να διδαχθούμε από σπουδαίους δασκάλους, ότι το κράτος για τον εαυτό του επιφυλάσσει το μονοπώλιο της βίας και το Ποινικό Δίκαιο είναι ο σκληρός πυρήνας της κρατικής βίας.

Με αυτή την έννοια, λοιπόν, οφείλουμε και ως Βουλευτές, ως νομοθέτες, αλλά και εμείς που είμαστε νομικοί, να δώσουμε όλα τα στοιχεία και όλα τα εχέγγυα έτσι ώστε αυτή η απόλυτη ισχύς του κράτους, το μακρύ χέρι του κράτους, το μονοπώλιο της βίας να μην καταστρατηγήσει τα βασικά ατομικά, κοινωνικά, πολιτικά δικαιώματα των πολιτών. Και αυτό, δυστυχώς, το νομοσχέδιο κινείται στην αντίθετη κατεύθυνση.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τον λόγο στον κ. Κόντη, τον Κοινοβουλευτικό Εκπρόσωπο των Σπαρτιατών που είχε ζητήσει τον λόγο για μια σύντομη παρέμβαση και μετά θα είναι η κ. Κεφαλά, ο κ. Χήτας Κοινοβουλευτικός Εκπρόσωπος, ο κ. Καραγκούνης και ο κ. Κόνσολας.

Ορίστε, κύριε Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα είμαι σύντομος.

Κύριε Υπουργέ, παρ’ ότι είμαι στην ακραία -θεωρητικά- Αντιπολίτευση από το κόμμα σας και δεν θα έπρεπε να το πω αυτό, εγώ προσωπικά σας γνωρίζω -χωρίς να γνωριζόμαστε προσωπικά- χρόνια και εκτιμούσα πάντα τον τρόπο με τον οποίο σκέφτεστε, ειδικά στο ποδόσφαιρο όταν ασχοληθήκατε και τον τρόπο που έχετε μία γνώμη ανεξάρτητα από τις πιέσεις που δέχεστε από το όποιο κόμμα βρίσκεστε και ίσως να αποδώσω και εκεί την αλλαγή των κομμάτων που έχετε κάνει.

Θα περίμενα, λοιπόν, από εσάς να αξιολογήσετε καλύτερα αυτά που σας λέμε να περάσετε στο νομοσχέδιο αυτό και να αρχίζατε από εκεί που πάσχει δικαιοσύνη μας και η απονομή της δικαιοσύνης, από τα ίδια τα καταστήματα κράτησης, τις φυλακές, στα οποία καθημερινά πολλοί φτωχοί μικροδιάβολοι ή μεγάλοι εγκληματίες αναμειγνύονται και ταλαιπωρούνται και αντί να αναμορφωθούν βγαίνουν επιστήμονες και με ντοκτορά στο έγκλημα.

Κάποιοι λένε ότι υπάρχει διαχωρισμός και ότι το μικρό έγκλημα πηγαίνει με μικρό έγκλημα μαζί. Εγώ γνωρίζω παραδείγματα που δεν είναι έτσι απόλυτα και είμαι σίγουρος τώρα ότι με την υπερπληθώρα που θα υπάρχει στις φυλακές, εάν τηρηθεί ο νόμος αυτός, γιατί το βλέπω πολύ δύσκολο -έχουμε λίγες φυλακές για τόσα πολλά αδικήματα που θα υπάρξουν, γιατί πλέον όλα θεωρούνται αδικήματα εγκλεισμού εν δυνάμει- θα υπάρξει πρόβλημα και δεν θα έχουν αφ’ ενός πού να μπουν αυτοί οι άνθρωποι, πώς να μείνουν μαζί. Εδώ έχουμε σήμερα κελιά με οκτώ και δέκα άτομα.

Κι ένα μεγάλο και σημαντικό θέμα στην αναμόρφωση θα πρέπει να είναι η ίδια η πολιτεία να στρέψει την προσοχή της στην επιμόρφωσή τους, να τους εκπαιδεύσει να τους δώσει -αν είναι νεότεροι- δυνατότητες εργασίας και απασχόλησης έξω. Γιατί αυτοί βγαίνουν με μια στάμπα πλέον του φυλακισμένου και είναι δύσκολο να βρουν και εργασία.

Επίσης αναρωτιέμαι. Λέμε ότι η αύξηση αυτή των ποινών θα κάνει τους κατοίκους της Ελλάδας να φοβούνται. Ξέρουμε, όμως, σήμερα ότι στις φυλακές το 87% είναι αλλοδαποί. Πώς θα ενημερωθούν όλοι αυτοί αλλοδαποί, τα εκατομμύρια που είναι εδώ; Θα διαβάζουν τον Ποινικό Κώδικα και θα ξέρουν πριν κάνουν μία ελαφριά ή μέτρια πράξη ότι πλέον θα πηγαίνουν στη φυλακή; Πολύ δύσκολο αυτό. Και είναι πραγματικότητα αυτό, όσο και να φαίνεται αστείο. Πλέον η Ελλάδα έχει ένα αριθμό αλλοδαπών πάνω από τρία εκατομμύρια οι οποίοι είναι αυτοί που γεμίζουν τις φυλακές μας σήμερα, χωρίς να είναι ρατσιστικό ή οποιοδήποτε άλλο. Είναι στατιστικό. Τι θα γίνει με αυτούς; Θα τους καλέσουμε σε επιμόρφωση να μάθουν τον Ποινικό Κώδικα, ώστε να είμαστε σίγουροι ότι πλέον θα σκέφτονται τρεις φορές πριν διαπράξουν κάτι, από τους μικρότερους νόμους, από το να τρέχουν ή να ξεπεράσουν ένα κόκκινο φανάρι ή να μην υπακούσουν σε μία εντολή;

Πρέπει να αρχίσουμε, λοιπόν, από εκεί. Να φτιάξουμε πολίτες πρώτα οι οποίοι να γνωρίζουν τι πρέπει να κάνουν και πώς πρέπει να φέρονται και μέσα από τα σχολεία και μετά να φτιάξουμε και τις φυλακές μας.

Και επειδή έχω εμπειρία, έχω επισκεφθεί το εξωτερικό με το ποδόσφαιρο και έχω δει και πώς ζουν εκεί, να είστε σίγουροι ότι οι χώρες τις οποίες θέλουμε να αντιγράψουμε, δίνουν τρομερή προσοχή στις συνθήκες κράτησης.

Ο δολοφόνος, αυτός ο παρανοϊκός στη Νορβηγία ο Μπρέιβικ, που σκότωσε εβδομήντα παιδάκια σε ένα νησί, που αποφυλακίστηκε τώρα, να ξέρετε ότι ήταν σε ένα κελί εκατόν πενήντα τετραγωνικά και προσπαθούσαν να τον αναμορφώσουν, ένας άνθρωπος δεν αναμορφώνεται σίγουρα. Δεν υπάρχει περίπτωση ένας άνθρωπος σαν κι αυτόν να αναμορφωθεί. Και όμως, το κράτος θεώρησε υποχρέωσή του να του δώσει ό,τι εχέγγυα υπάρχουν και δυνατότητες να προσπαθήσει έστω και μία στο εκατομμύριο να αναμορφωθεί.

Κι εμείς έχουμε «φροντιστήριο εγκλήματος» σε όλες οι φυλακές μας. Ξέρω πάρα πολλές περιπτώσεις οπαδών που μπήκαν μέσα για οπαδικό παράπτωμα και βγήκαν εγκληματίες 100% και το ξέρετε και εσείς, στα Διαβατά και στις φυλακές όλες εκεί που έχουν πάει διάφοροι οπαδοί με μικρά παραπτώματα. Αυτό, λοιπόν, είναι το βασικό που θα πρέπει να δούμε και βέβαια η αποσυμφόρηση.

Θα έπρεπε λοιπόν, να φτιάξουμε καμμιά διακοσαριά φυλακές πρώτα, καλές, με κελιά ανεξάρτητα και μετά να αρχίσουμε να μιλάμε ότι όλη η Ελλάδα πιθανόν να φυλακιστεί μέσα από ένα μικρό παράπτωμα. Αυτό είναι και σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Κεφαλά Γεωργία από την Πλεύση Ελευθερίας και μετά είναι ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

Ελάτε, κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κύριε Υπουργέ, όταν μαλώνετε την Αντιπολίτευση για πολιτικές ευθύνες, θα θέλαμε να μη λέτε «το ΠΑΣΟΚ, ο ΣΥΡΙΖΑ και όλοι οι υπόλοιποι» γιατί δεν έχουμε όλοι πολιτικές ευθύνες και όταν παίζετε αυτό το μπαλάκι των πολιτικών ευθυνών και το πετάτε το ένας στον άλλον, πρέπει να ξέρετε ότι κάποιοι εξαιρούνται από αυτή την κατάσταση…

(Χειροκροτήματα από την πτέρυγα της Πλεύσης Ελευθερίας)

…και βέβαια και από την υποκρισία που πρέπει να έχεις όταν έχεις πολιτικές ευθύνες –αναγκαστικά στον λόγο σου βάζεις και την υποκρισία.

Ξέρουμε πως είναι πραγματικά δύσκολο να βγάλουμε ένα ισορροπημένο δίκαιο σύστημα που να συμπεριλαμβάνει δικαίους τους πάντες. Είναι σχεδόν αδύνατον, τουλάχιστον με τις συνθήκες που έχουμε στη χώρα μας.

Παρ’ όλα αυτά, υπάρχουν προσπάθειες νομικής δικαιοσύνης, οι οποίες βοηθούν στο να ισορροπεί η κοινωνία και προσπάθειες που δεν στηρίζονται πουθενά, παρά μόνο στη διατήρηση της παρούσας δυστοπικής κατάστασης, προσπάθειες που προσφέρουν κάποιους κανόνες για να ζήσουμε σε ειρήνη μεταξύ μας και προσπάθειες για να μπούμε σε ένα καθεστώς τιμωρίας και κρισιολογίας, όπως η επαναφορά του προτέρου εντίμου βίου που θα δίνει τη δυνατότητα στο να κρίνουμε την πράξη όχι στηριζόμενοι στον νόμο αλλά στο αν ο άνθρωπος που την έπραξε είναι αρεστός, αν τον θεωρούμε επικίνδυνο ή ωφέλιμο σύμφωνα με τα ηθικά στάνταρ του δικαστικού σώματος.

Τελικά είναι ο λαός που προσπαθεί να αποφύγει την υποκειμενικότητα τόσα χρόνια ζητώντας τη γνώμη του ειδικού σε θέματα δικαιοσύνης, εμείς θεσμικά την κανονικοποιούμε και περνάμε αυτή την αντίληψη και στην κοινωνία, η οποία χαώνεται σε συζητήσεις για το σωστό και το λάθος δικάζοντας ο καθένας σύμφωνα με την ηθική του παιδεία. Αυτό είναι που αφαιρεί –και βέβαια και πολλά άλλα, όχι μόνο αυτό- σε βάθος την εμπιστοσύνη του πολίτη στη δικαιοσύνη, η οποία όσο αυστηρή και να είναι, δεν θα έχει τα επιθυμητά αποτελέσματα.

Αλλά για ποια αυστηρότητα μιλάμε, όταν μέσω της εξεταστικής επιτροπής των Τεμπών για ακόμα μια φορά έγινε απόλυτα κατανοητή, ακόμα και για τον πιο ανενημέρωτο και ανυποψίαστο πολίτη, ότι η δικαιοσύνη σε πάντρεμα με την πολιτική λειτουργεί με ανοχή στην εγκληματικότητα, με συγκάλυψη και απόκρυψη της πολιτικής ευθύνης και το μόνο που τη νοιάζει είναι να γίνουν διαδικασίες γρήγορα; Φυσικά να γίνουν γρήγορα, αλλά να γίνονται και σωστά.

Ο λόγος που δεν ψηφίζουμε το νομοσχέδιο –και που μας μαλώνατε πριν, κύριε Υπουργέ- είναι το ότι δεν σας εμπιστευόμαστε πια. Καλώς η κακώς, είστε το μεγάλο ψάρι και εμείς είμαστε το μικρό και θέλετε να σας έχουμε εμπιστοσύνη. Δεν γίνεται αυτό.

Εδώ βλέπουμε στη δίκη του ΚΕΕΛΠΝΟ που γίνεται αυτές τις μέρες ο κ. Άδωνις Γεωργιάδης, ο οποίος είναι ένας Υπουργός της Κυβέρνησης, μπαίνει μέσα –ενώ δεν είναι μάρτυρας στη συγκεκριμένη δικαστική διαδικασία- και καθορίζει το πώς θα πάει η δίκη, παρεμβαίνει, σταματάει, έχει τη φρουρά του η οποία παρεμβαίνει και αυτή. Ο κ. Πολάκης μιλάει στο τηλέφωνο και φεύγει από τη δίκη. Μιλάμε για διαδικασίες δηλαδή ασύλληπτες. Με ακρόαση όλων των μαρτύρων, λοιπόν, πρέπει να γίνονται οι δίκες και όχι μερικών επί σφαγής αμνών.

Δεν είναι δυνατόν να ακούγεται από Βουλευτή της Κυβέρνησης ότι η φωτιά στο Μάτι ήταν αποτέλεσμα ενός που έβαλε φωτιά για να κάψει τα ξερά χόρτα στο Νταού Πεντέλης και ότι τώρα που αυστηροποιήσατε της ποινές επιτέλους θα λυθεί και το πρόβλημα. Δεν αποτρέπεται έτσι το έγκλημα. Αυτό που θα έπρεπε να συμβαίνει είναι η αναβάθμιση της λειτουργίας των δικαστηρίων, η εύρεση αιθουσών, η πρόσληψη λειτουργών –δικαστές, εισαγγελείς, δικαστικοί υπάλληλοι και λοιπά-, αλλά και η συγκεκριμενοποίηση των αδικημάτων και η προσαγωγή των εγκληματιών στη δικαιοσύνη.

Θα μιλήσω περισσότερο, όμως, για την ενδοοικογενειακή βία. Είναι τόσα πολλά τα θέματα που μπορούμε να θίξουμε που δεν έχουμε και αρκετό χρόνο για να ασχοληθούμε με όλα. Συναντήσαμε, λοιπόν, δύο γυναίκες την Ασπασία Θεοφίλου και την Κική Πετρουλάκη που ασχολούνται χρόνια τώρα με τις κακοποιημένες γυναίκες και τα ανυπέρβλητα προβλήματά τους. Εδώ έχω ένα βιβλίο που έχει βγάλει το Ευρωπαϊκό Δίκτυο κατά της Βίας και λέγεται «Οδηγός “απόδρασης” από μια βίαιη σχέση». Οι άνθρωποι δεν έχουν πραγματικά πώς να αντιμετωπίσουν αυτή την κατάσταση. Μας λένε ότι δεν έχουν πού να βάλουν τα παιδιά που είναι θύματα της ενδοοικογενειακής βίας, σε ποια ξενοδοχεία να τα κοιμίσουν, μας λέγανε σχεδόν αστειευόμενοι «μήπως να τα φέρναμε στη Βουλή;». Ούτε οι γυναίκες έχουν κάποιο καταφύγιο.

Και μας λέτε τώρα ότι με αυτές τις αλλαγές θα μπορέσει να λυθεί το πρόβλημα; Προβλήματα που οδηγούν σε μια ζωή αβίωτη, με στοχευμένη φυλετική διάκριση, κάνοντας μια γυναίκα να αισθάνεται αδύναμη, απροστάτευτη, παράλογη, υστερική, κάνοντας μια γυναίκα να αισθάνεται ότι απειλείται η ζωή της καθημερινά μέσα στο σπίτι της εν καιρώ ειρήνης. Μπορείτε να φανταστείτε πώς μπορεί να είναι αυτό το συναίσθημα; Να μην μπορείς να προστατέψεις τον εαυτό σου και τα παιδιά σου; Να μην μπορείς να ζητήσεις άμεσα βοήθεια; Γιατί αυτή είναι κατάσταση ακόμα κι αυτή θα είναι, ακόμα και με αυτές τις αλλαγές που φέρνετε, που φυσικά οι άνθρωποι που ασχολούνται με αυτό ζητούν να αποσυρθεί όλο το Κεφάλαιο Δ΄ άμεσα.

Σας έγιναν επανειλημμένα συστάσεις για την Grevio που υπογράφηκε στην Κωνσταντινούπολη το 2011 για την αναγνώριση της δολοφονίας εξαιτίας φύλου - γυναικοκτονία, όμως εσείς δεν θέλετε να το ακούσετε. Αντιθέτως, εκσυγχρονίζετε δήθεν το νομοθετικό πλαίσιο με περισσότερα μέτρα προστασίας των κακοποιητών, ενώ οι κακοποιημένες περιμένουν την ΚΥΑ που υπόσχεται το άρθρο 130 παράγραφος 6.

Ξέρετε, πολλές φορές η δικαιοσύνη γίνεται το όχημα για να στραφεί η κοινωνία και να αντιμετωπίσει ένα πρόβλημα και αυτό είναι πιο σημαντικό πολλές φορές, γιατί μας βοηθά να κάνουμε το βήμα που είμαστε έτοιμοι να κάνουμε. Γιατί να ξεχωρίσουμε σαν περίπτωση τη γυναίκα, λοιπόν; Γιατί να κάνουμε αυτή τη διάκριση; Διότι υπάρχει απόλυτη ανάγκη, κυρίες και κύριοι. Όταν ένα είδος είναι σε κίνδυνο, δεν σπεύδουμε να το διαχωρίσουμε για να το σώσουμε; Είναι αδικία αυτό απέναντι στα υπόλοιπα είδη; Όχι βέβαια.

Σε αυτή την κατάσταση βρισκόμαστε, σε μια κατάσταση επείγουσας ανάγκης και αν δεν σπεύσει η δικαιοσύνη να σώσει, θα έχουμε μόνο θύματα. Ό,τι και να βάλετε στα άρθρα του Κεφαλαίου Δ΄, αν δεν υπάρχει διεπιστημονική και διατομεακή συνεργασία για την άμεση επέμβαση σε περίπτωση κινδύνου και προστασία του θύματος και των παιδιών, μαζί με τη γνώση και στήριξη κάποιων ΜΚΟ και οργανώσεων που χρόνια περιθάλπουν γυναίκες σε ανάγκη, δεν θα έχουμε αποτελέσματα.

Σε άλλες χώρες η αστυνομία επεμβαίνει άμεσα με μικροκάμερες στα ρούχα τους, το υλικό των οποίων χρησιμοποιείται άμεσα στα δικαστήρια της υπόθεσης. Και εμείς εδώ αφήνουμε γυναίκες και μικρά παιδιά σε διαρκή κίνδυνο, σπρώχνοντας τις γυναίκες σε διαμεσολάβηση, δηλαδή τους φέρνουμε στη δύσκολη θέση να διαπραγματευτούν με τους δράστες και στην κίβδηλη ελπίδα αυτοί να μετανοήσουν ή να θεραπευτούν. Στέλνουμε δηλαδή τον θύτη για θεραπεία και το θύμα για τσάι. Κάπως έτσι πάει η κατάσταση. Όλα αυτά για χάρη της εύρυθμης λειτουργίας της οικογένειας ή της μη επιβάρυνσης της δικαστικής λειτουργίας; Δεν καταλαβαίνουμε γιατί γίνεται ακόμη αυτό.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ**. ΑΘΑΝΑΣΙΟΣ ΜΠΟΥΡΑΣ**)

Θα μπορούσατε να ανεχθείτε την κόρη, τη μάνα ή την αδελφή σας σε αυτή την καθημερινή ανασφάλεια; Στη σωματική και ψυχολογική βία σε βάρος ανηλίκου προσθέσατε το «ψυχολογική» χωρίς καμμία διευκρίνιση. Πείτε μας τι είναι ψυχολογική βία για εσάς. Φαντάζομαι η ανισότητα δεν είναι ψυχολογική βία και η φτώχεια. Ούτε την υπερπροστασία τη βλέπετε σαν ψυχολογική βία, το ότι απαγορεύεται από γονείς η σωματική δραστηριότητα από φόβο ατυχήματος, ο εξαναγκασμός σε λήψη τροφής, η στέρηση τροφής, η βαθμοθηρία. Ποιος προστατεύει τα δικαιώματα του παιδιού σε μια φυσιολογική ζωή; Κανείς. Μόνο κάποιες φωτεινές εξαιρέσεις, εκπαιδευτικοί και γονείς. Κανένας άλλος. Η πολιτεία δεν έχει καμμία ευθύνη, δεν κάνει καμμία σύσταση, δεν την ενδιαφέρει ουσιαστικά. Μόνο τιμωρεί τους ανήλικους.

Το ίδιο συμβαίνει και με τα δικαιώματα και την ισότητα των γυναικών και την ικανότητα και δυνατότητα της οικογένειας να ζει εύρυθμα. Δεν σας ενδιαφέρει. Ακούμε ύμνους μόνο μέσα εδώ για την οικογένεια, η οποία, όμως, πάσχει σοβαρά.

Στην ατομική αξιολόγηση -αξιολόγηση από ποιον και με ποια κριτήρια;- των θυμάτων και διαχείρισης του κινδύνου επανάληψης της βίας και δευτερογενούς θυματοποίησης του άρθρου 131, που έτσι κι αλλιώς είναι «ζήσε Μάη μου να φας τριφύλλι» -η μετάφραση σε λαϊκότερη μορφή δηλαδή- τουλάχιστον προσθέστε και το φύλο καθώς και την έκφραση φύλου στην παράγραφο 2 στα προσωπικά χαρακτηριστικά του θύματος στην ατομική αξιολόγηση, δεδομένου του γεγονότος ότι η βία αυτή απευθύνεται περισσότερο στις γυναίκες αλλά και σε άτομα ΛΟΑΤΚΙ.

Θα κάνω μία μικρή αναφορά μόνο στο άρθρο 131, το οποίο πραγματικά δεν ξέρουμε με ποιο σκεπτικό δομήθηκε. Προβλέπεται η πρόσληψη συγγενών σε περίπτωση θανάτου θύματος οικογενειακής βίας ως προσωπικό καθαριότητας σε σχολικές μονάδες. Καθόλου δεν υποτιμάμε αυτή την εναλλακτική. Η καθαριότητα και οι άνθρωποι που ασχολούνται με αυτή είναι οι πιο αξιοπρεπείς, οι πιο χρήσιμοι. Αλλά γιατί μόνο εκεί; Αν κάποιος έχει πτυχίο, δηλαδή, ή μια ειδίκευση δεν θα έπρεπε να ενισχυθεί στον τομέα του; Και γιατί μόνο σε περίπτωση θανάτου; Δεν θα έπρεπε να βοηθηθούν και να ορθοποδήσουν όλοι αυτοί που έχουν υποστεί αυτή τη βία, που προφανώς τους φρέναρε και τους τελμάτωσε για χρόνια μέχρι να εκφραστεί οριστικά και αμετάκλητα;

Όλοι οι άνθρωποι που ασχολούνται με την ενδοοικογενειακή βία λένε ευθαρσώς πως αυτά που προσθέτετε στις ήδη υπάρχουσες διατάξεις δεν προσθέτουν τίποτα στην προστασία της γυναίκας και του παιδιού. Αντιθέτως σπρώχνουν προς τη συνεπιμέλεια και στην ατονία των δικαιωμάτων της γυναίκας. Σας έχει αναλύσει και προτείνει πολλά η δική μας αγορήτρια.

Όλοι ζητούν την απόσυρση του Κεφαλαίου Δ΄ και του νομοσχεδίου. Αλλά δυστυχώς δεν είστε σε επαφή με την κοινωνία. Είσαστε σε επαφή με την αυταρέσκεια και την αυστηρά προσωπική σας εμπειρία, την εμπειρία μιας ελίτ δηλαδή, που δεν έχει καμμία σχέση με τη δική μας πραγματικότητα.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Κεφαλά.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα ένα μαθήτριες και μαθητές και τρεις συνοδοί εκπαιδευτικοί από το Γυμνάσιο Συκουρίου Λάρισας.

Σάς καλωσορίζουμε και σας ευχόμαστε καλή πρόοδο!

(Χειροκροτήματα απ’ όλες τις πτέρυγες της Βουλής)

Και τώρα καλώ στο Βήμα τον Κοινοβουλευτικό Εκπρόσωπο της Ελληνικής Λύσης, τον κ. Κωνσταντίνο Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε. Φτάνουμε στο τέλος.

Κύριε Υπουργέ, είπαμε πριν -νομίζω τα ξεκαθαρίσαμε- ότι δεν θα μας ξαναποκαλέσετε με τον χαρακτηρισμό που μας αποδώσατε. Αλλά θα πρέπει να αποφασίσετε και εσείς τι είμαστε. Είμαστε δεξιοί; Είμαστε ακροδεξιοί ή είμαστε αριστεροί; Σήμερα μας είπατε αριστερούς, ότι συμφωνούμε –λέει- με την ατζέντα της Αριστεράς. Πρέπει να αποφασίσετε τι είμαστε.

Δηλαδή το δίλημμα σήμερα τι είναι -γιατί δεν παίζετε σωστά- τι λέτε; Έρχεται η Κυβέρνηση και λέει «εγώ θα επιβάλω τον νόμο και την τάξη». Δηλαδή αυτά που λέγαμε εμείς το 2019 να φέρετε αυστηροποίηση ποινών και το φέρατε δυο, τρεις, τέσσερις φορές και δεν κάνατε αυτά που σας λέγαμε. Και τι λέει τώρα ο κ. Φλωρίδης; Ότι όποιος δεν ψηφίσει αυτά που φέρνω εγώ, είναι υπέρ της ανομίας. Ε, δεν παίζεται το παιχνίδι έτσι. Άλλο επί της αρχής που είναι μια γενικότερη φιλοσοφία και άλλο κάποια συγκεκριμένα άρθρα, τα οποία φυσικά και θα υπερψηφίσουμε που αφορούν στην αυστηροποίηση των ποινών. Αυτό το είναι κάτι τελείως διαφορετικό, το ένα με το άλλο. Άρα να παίζουμε σωστά. Αλλά το επί της αρχής έχει να κάνει με τη γενικότερη φιλοσοφία της Κυβέρνησης.

Και να εξηγήσουμε το γιατί. Θέλετε να βάλετε τους φτωχοδιάβολους, που λέμε, και τους ανήμπορους μέσα και να αφήσετε τα μεγάλα κεφάλια έξω. Θέσαμε ένα ερώτημα προηγουμένως. Για τον παιδοβιαστή, τον βιαστή, τον έμπορο ναρκωτικών νομοθετεί σήμερα η Κυβέρνηση της Νέας Δημοκρατίας τα πραγματικά ισόβια που ζητάει η Ελληνική Λύση; Τα πραγματικά ισόβια, όχι τα είκοσι χρόνια και στα δέκα με δώδεκα χρόνια είμαι έξω. Το νομοθετείτε αυτό σήμερα; Όχι.

Δεν είναι όλα επικοινωνία στη ζωή. Και επειδή έχω και τα μέσα μαζί μου, περνάω: «Φλωρίδης: Εγώ θέλω να αυστηροποιήσω τις ποινές και κάποιοι δεν το θέλουν». Δεν είναι έτσι, «ή Φλωρίδης ή τανκς». Δεν είναι έτσι.

Ο σκοπός σας δεν είναι η επιτάχυνση και η ποιοτική αναβάθμιση της ποινικής δίκης. Δεν είναι αυτός ο σκοπός σας. Δεν μπορούμε να το ψηφίσουμε επί της αρχής, γιατί ο σκοπός μας είναι να δείξετε ότι τάχα μου, τάχα μου είστε αυστηροί, ότι τάχα κάνετε πράξη το «νόμο και τάξη» -που δεν το κάνετε- σε μια απέλπιδα προσπάθεια, κύριε Υπουργέ, να κατευνάσετε την κοινωνία με το νόμο που ψηφίσατε πρόσφατα για το γάμο των ομοφυλοφίλων. Γι’ αυτό και το φέρατε τώρα στο καπάκι αυτό το νομοσχέδιο, στην προσπάθεια να συμμαζέψετε τα ασυμμάζευτα.

Θα καταψηφίσουμε το νομοσχέδιο επί της αρχής. Θα υπερψηφίσουμε τις διατάξεις, τα άρθρα της αυστηροποίησης των ποινών. Αλλά θα καταψηφίσουμε το νομοσχέδιο επί της αρχής γιατί η επιτάχυνση της ποινικής δίκης, κύριε Υπουργέ, δεν σημαίνει κατάργηση διαδικασιών. Επιτάχυνση δίκης δεν σημαίνει σύντμηση προθεσμιών, παραβίαση θεμελιωδών δικονομικών και ουσιαστικών κανόνων. Γιατί η επιτάχυνση της δίκης, κύριε Φλωρίδη, δεν σημαίνει κατάργηση των δικαστηρίων, κατάργηση των πολυμελών συνθέσεων, κατάργηση των δικαστικών συμβουλίων. Δεν σημαίνει αυτό. Γιατί η επιτάχυνση της δίκης δεν σημαίνει τσουβάλιασμα των υποθέσεων, υπερφόρτωση πινακίων μονομελών δικαστηρίων. Γιατί δίκαιη δίκη δεν σημαίνει το ίδιο δικαστήριο να δικάζει και ως πρωτοβάθμιο δικαστήριο και ως εφετείο.

Γιατί με τις ισοπεδωτικές διατάξεις που φέρνετε, οι φυλακές θα γεμίσουν όχι από κακούργους, -που θα έπρεπε να είναι γεμάτες από τους κακούργους- δεν θα γεμίσουν από εγκληματίες, από βιαστές και παιδοβιαστές, αλλά από το μέσο Έλληνα με μικρή παραβατικότητα. Δηλαδή εδώ υπάρχει περίπτωση να δούμε έναν άνθρωπο ο οποίος χρωστάει σαράντα χιλιάδες στο δημόσιο, να φάει τρία χρόνια και να μπει φυλακή! Ένας που χρωστάει σαράντα, πενήντα, εξήντα χιλιάδες στο δημόσιο θα μπει φυλακή μαζί με τους κακούργους.

Αυτό θέλουμε; Αυτό είναι το ζητούμενο; Να πούμε τι σκληροί που είμαστε; Σκληροί να είστε εκεί που πρέπει, στους εμπόρους ναρκωτικών, στους λαθρεμπόρους, στους βιαστές, παιδοβιαστές, στους δολοφόνους. Εκεί να είστε αυστηροί.

Εάν σας ενδιέφερε, λοιπόν, ως Κυβέρνηση η πραγματική απονομή δικαιοσύνης, δεν θα είχατε καταργήσει το 2019 το αυτεπάγγελτο για τη δίωξη στα τραπεζικά στελέχη για απιστία. Και τώρα που αυτές οι τράπεζες παρέδωσαν τα δάνεια των Ελλήνων σε funds εσωτερικού και εξωτερικού, έρχεστε να μας πείτε πόσο καλό είναι το αυτεπάγγελτο της δίωξης γι’ αυτά τα εγκλήματα.

Και εγώ θα κάνω ένα ερώτημα. Κάποιος από την Κυβέρνηση να μας απαντήσει σε αυτή την Αίθουσα. Βάζετε το αυτεπάγγελτο για τους τραπεζίτες, κύριε Υπουργέ -θα είναι νόμος του κράτους σε μισή ώρα από τώρα- να ισχύει από 1η Ιουλίου. Γιατί; Γιατί το αυτεπάγγελτο για τους τραπεζίτες να ισχύσει από 1η Ιουλίου; Είναι ένα ερώτημα, το οποίο πρέπει κάποιος στην Αίθουσα αυτή υπεύθυνα από την Κυβέρνηση να μας απαντήσει. Γιατί 1η Ιουλίου; Τι θα γίνει μέχρι την 1η Ιουλίου; Νομοθετείτε σήμερα για να εφαρμοστεί η διάταξη αυτή τον Ιούλιο, ενώ το υπόλοιπο νομοσχέδιο θα εφαρμοστεί από την επομένη; Δεν το καταλαβαίνουμε αυτό. Για πείτε μας γιατί, λοιπόν; Γιατί, κύριε Υπουργέ, αυτή η καθυστέρηση; Ποιοι εξυπηρετούνται από την καθυστέρηση;

Κάνετε πολύ ακριβή και απλησίαστη τη δικαιοσύνη. Αυξάνετε πάρα πολύ τα δικαστικά παράβολα, που για τον μέσο Έλληνα πολίτη που αδικείται, που προσβλέπει στη δικαιοσύνη είναι αδύνατο να ζητήσει δικαστική προστασία. Η σκληρή εγκληματικότητα, οι συμμορίες, το οργανωμένο έγκλημα συνεχίζουν να επικρατούν. Ο κόσμος συνεχίζει να φοβάται, συνεχίζει να νιώθει ανασφαλής. Γιατί; Γιατί δεν θέλετε μια ανεξάρτητη δικαιοσύνη, γιατί τη δικαιοσύνη την ορίζετε εσείς, η Κυβέρνηση. Γιατί δεν νομοθετείτε για το 90% των Ελλήνων πολιτών, όπως είπατε χθες, κύριε Φλωρίδη, αλλά για το 100% των ολιγαρχών όμως και των μεγάλων συμφερόντων των τραπεζών και των funds. Γι’ αυτούς τους λόγους επί της αρχής θα καταψηφίσουμε το νομοσχέδιο.

Ξαναλέω, θα βάλετε μέσα τους φτωχοδιάβολους και τους ανήμπορους και θα αφήσετε έξω τα μεγάλα κεφάλια. Και συνδέονται αρκετές διατάξεις με αυτό που σας είπα και πριν και θα το επαναλάβουμε, γιατί εμείς βλέπουμε μακριά. Ακούμε τους υποστηρικτές αυτής της περίφημης woke ατζέντας και θα δείτε τώρα πώς θα έρθουν για ρατσιστικά τώρα εδώ. «Α, ρατσιστικός λόγος, ρατσιστικός λόγος». Όποιος διαφωνεί με εσάς που υπηρετείτε πιστά, λοιπόν, την woke ατζέντα ή είμαστε σε παραλήρημα -αυτούς τους χαρακτηρισμούς αποδίδετε- ή είμαστε μισαλλόδοξοι ή είμαστε ομοφοβικοί ή είμαστε ρατσιστές ή είμαστε ακροδεξιοί ή είμαστε εθνικιστές ή είμαστε φασίστες, όσοι δεν την υπηρετούμε αυτήν την woke ατζέντα. Kαι έχετε διατάξεις μέσα που φέρνετε για ρατσιστικά σχόλια. Θα γίνει του Κουτρούλη ο γάμος, δεν υπάρχει, το ξέρουμε τι πάτε να κάνετε. Το ξέρουμε πάρα πολύ καλά.

Άλλο ένα ερώτημα, κύριε Υπουργέ. Το πρώτο ερώτημα που σας έθεσα είναι γιατί ισχύει από 1η Ιουλίου το αυτεπάγγελτο για τους τραπεζίτες.

Δεύτερο ερώτημα. Ρωτάμε: Είναι σκάνδαλο ή όχι; Ρωτάμε. Ο διευθυντής της Οικονομικής Αστυνομίας, ο κ. Λουκόπουλος, ο οποίος υπηρετούσε επί δέκα χρόνια σε αυτό το πολύ-πολύ νευραλγικό πόστο, διαρκούσης της έρευνας για το κύκλωμα στοιχηματισμού, μετατέθηκε σε άλλη υπηρεσία; Ναι ή όχι, είναι το ερώτημα. Πριν από τρεις εβδομάδες που προήχθη σε ταξίαρχο, ενώ αποχώρησε από την Οικονομική Αστυνομία, του ανατέθηκε η Διεύθυνση Διαχείρισης Μετανάστευσης; Ναι η όχι; Ωραία. Πολύ ωραία. Περιμένουμε και εδώ μία απάντηση.

Και κλείνω με ένα τελευταίο σχόλιο, κύριε Πρόεδρε, για τα πανεπιστήμια τα ιδιωτικά, γιατί και εκεί θα ακουστούν πολλά. Να πούμε κατ’ αρχάς ότι η Νέα Δημοκρατία με τα ιδιωτικά πανεπιστήμια παραβιάζει το Σύνταγμα. Τελεία και παύλα. Άρθρο 16. Τα έχουμε πει, χιλιοειπωμένα, μην τα ξαναλέμε. Αυτό, όμως, το οποίο δεν είναι καθόλου γνωστό στους Έλληνες πολίτες είναι ότι και η Αντιπολίτευση η υπόλοιπη, πλην ημών, αποφεύγει να πει δύο πολύ σημαντικά ζητήματα που αφορούν στα πανεπιστήμια τα ιδιωτικά που πάει να φέρει η Νέα Δημοκρατία τώρα. Δύο ζητήματα. Τα έχει πει ο Πρόεδρος δέκα φορές και δεν ασχολείται κανείς.

Πρώτον, η πρόθεση και η διάθεση και η επιθυμία που έχει εκφραστεί από τη γνωστή εταιρεία CVC, η οποία ανακοινώθηκε εδώ και δύο μήνες, να κάνει ιδιωτικά πανεπιστήμια υλοποιήθηκε από τη Νέα Δημοκρατία με ένα πολύ γρήγορο fast track νομοσχέδιο. Τι ωραία, τι ωραία!

Και δεύτερον, κανείς στην Αντιπολίτευση δεν μιλάει για το ζήτημα της ίδρυσης, το οποίο το έχουμε αναφέρει πάρα-πάρα πολλές φορές, τουρκικών πανεπιστημίων στην Ελλάδα, τα οποία δεν μπορεί να απαγορευτεί να λειτουργούν με αυτόν τον αντεθνικό νόμο που φέρνει η Νέα Δημοκρατία. Δεν θα μπορεί να απαγορευτούν.

Κοιτάξτε. Το έχουμε πει πολλές φορές. Για εμάς τα εθνικά θέματα είναι πάνω απ’ όλα. Πάνω από κόμματα, πάνω από τα πάντα. Άρα τουρκικό πανεπιστήμιο στην Ελλάδα δεν θα επιτρέψουμε εμείς στην Ελληνική Λύση ποτέ να λειτουργήσει. Θα το δούμε μπροστά μας το θέμα. Τα έχουμε πει και θα τα δούμε μπροστά μας.

Κύριε Υπουργέ, αν μπορείτε, απαντήστε μας στα δύο αυτά ερωτήματα, αν γνωρίζετε την ιστορία αυτή με τον διευθυντή της Οικονομικής Αστυνομίας, ο οποίος μετατέθηκε στη Διεύθυνση Διαχείριση Μετανάστευσης, και γιατί το ακαταδίωκτο, η άρση θα εφαρμοστεί από 1ης Ιουλίου και όχι από την ώρα που θα ψηφιστεί ο νόμος αυτός.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας, ο κ. Κώστας Καραγκούνης.

Ορίστε, κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για τη ratio του νομοσχεδίου δεν έχω να πω πολλά. Άλλωστε, οι συνάδελφοι και ο Υπουργός την έχουν αναλύσει αρκετά αυτές τις ημέρες. Ως γενική αρχή αντιλαμβάνομαι και σέβομαι την τοποθέτηση ότι πράγματι όσο λιγότερο παρεμβαίνουμε στον Ποινικό Κώδικα και στην Ποινική Δικονομία, όσο λιγότερες είναι οι τροποποιήσεις, τόσο καλύτερο είναι για τους πολίτες και για όσους βεβαίως υπηρετούμε την ποινική δικαιοσύνη και τη δικαιοσύνη. Από την άλλη, έχω πει πάρα πολλές φορές ότι οι νόμοι που ψηφίζουμε δεν αποτελούν ασκήσεις επί χάρτου, ούτε μια απλή ανάπτυξη ιδεών. Ψηφίζουμε νόμους γιατί σκοπό έχουμε να λύσουμε με αυτούς συγκεκριμένα κοινωνικά προβλήματα.

Το λέω αυτό γιατί ακούγονται από την Αντιπολίτευση διάφορες απλουστεύσεις για τυφλή αυστηροποίηση της ποινικής νομοθεσίας. Η αλήθεια είναι ότι τα πράγματα δεν είναι ακριβώς έτσι. Ελέχθη ήδη στην Αίθουσα, οι πολίτες αγωνιούν για την εγκληματικότητα. Είναι το δεύτερο πρόβλημα που τους απασχολεί περισσότερο στις δημοσκοπήσεις. Είδα και τις τελευταίες δημοσκοπήσεις. Πλέον έχει μπει ως δεύτερο ζήτημα που απασχολεί τους πολίτες. Οπότε, η κοινωνία ζητά να προσαρμόσουμε τη νομοθεσία μας στη σύγχρονη εγκληματική δράση και να την αντιμετωπίσουμε.

Το νομοσχέδιο αποσκοπεί να αντιμετωπίσει την καθημερινή εγκληματικότητα, αυτό που λέμε μέσης έντασης εγκληματικότητα, συνεχείς κλοπές, διαρρήξεις και γενικά εγκλήματα κατά της ιδιοκτησίας και από την άλλη δεν κλείνει τα μάτια στη βαριά εγκληματικότητα ειδεχθών εγκλημάτων. Αναφέρθηκαν ανθρωποκτονίες, γυναικοκτονίες, χτυπήματα της μαφίας, απίστευτα περιστατικά βιασμών που έχουν συγκλονίσει την κοινωνία μας. Οπότε, αναπόδραστα έρχεται το ερώτημα: Ως πολιτεία δεν οφείλουμε να ενεργοποιηθούμε απέναντι στις ληστείες, στους βιασμούς, στις εκβιάσεις, στη μαστροπεία ανηλίκων, στο οργανωμένο έγκλημα; Και συζητάμε εάν η αύξηση του πλαισίου ποινής από τα δεκαπέντε χρόνια στα είκοσι είναι τάχα υπέρμετρη και αυστηρή νομοθέτηση; Ή αν το ζήτημα της υφ’ όρων απόλυσης από τα 2/5 στα 3/5 αποτελεί δυσμενή αντιμετώπιση των θυτών τέτοιων εγκλημάτων;

Και στον αντίποδα, αναφέρομαι στις περιπτώσεις της μεσαίας εγκληματικότητας, κλοπές αυτοκινήτων, διαρρήξεις, κλοπές των σπιτιών μας, περιστατικά βίας και προσβολής της υγείας, εγκλήματα που σήμερα έχουν αυξηθεί υπέρμετρα, διότι αυτή είναι η πραγματική ένταση της εγκληματικότητας, αυξημένη εγκληματικότητα ανηλίκων. Είναι πολλά τα περιστατικά τώρα τελευταία. Η πολιτεία δεν είναι επιβεβλημένο αυτά να τα αντιμετωπίσει; Διότι αν ο επίδοξος θύτης αυτής της μεσαίας εγκληματικότητας μπορεί να διαπράττει τέτοιες πράξεις και την άλλη μέρα να είναι πάλι έξω, είτε με μια ποινή με ανασταλτική δύναμη, είτε πληρώνοντας σε χρήμα την επιβληθείσα ποινή ή ακόμη μιλώ για τους κατ’ επάγγελμα εγκληματίες ότι θα εκτίσουν απλώς τα 2/5 της ποινής τους, τότε- επιτρέψτε μου το λαϊκό της έκφρασης- έχω την αίσθηση ότι θα έχουμε κάνει μια τρύπα στο νερό. Νομίζω, λοιπόν, ότι παρά το γεγονός ότι δεν είναι καλό να τροποποιούμε συνεχώς τους κώδικες, είναι επιβεβλημένο να γίνεται όταν έχεις να αντιμετωπίσεις μια δύσκολη πραγματικότητα που έχει αποδεδειγμένα αναστατώσει τους πολίτες.

Μερικές γρήγορες παρατηρήσεις, κύριε Πρόεδρε, θα κάνω επί του νομοσχεδίου που θεωρώ ότι είναι χρήσιμο να γίνουν. Στο άρθρο 14 θεωρώ πάρα πολύ σημαντική την προσθήκη του 82α ότι μαζί με τα εγκλήματα με ρατσιστικά χαρακτηριστικά αντιμετωπίζονται κοινά και τα εγκλήματα σε βάρος ανηλίκων και αδύναμων προσώπων, διότι και αυτά προφανώς δέχτηκαν την εγκληματική πράξη λόγω της ανηλικότητάς τους ή της αδυναμίας που έχουν.

Στο άρθρο 16, που αφορά τις ελαφρυντικές περιστάσεις του 84 παράγραφος 2, η νομολογία μας είχε αντιμετωπίσει το ζήτημα του σύννομου και του έντιμου βίου. Εδώ θα μπορούσε να επισημανθεί ότι λογικά ο σύννομος βίος έχει πιο οριοθετημένα όρια, ενώ αντίθετα ο όρος έντιμος βίος πιο πλατιά και ενδεχομένως λιγότερο διακριτά και καθορισμένα. Υπάρχουν ήδη αποφάσεις της Ολομέλειας. Δεν ξέρω, βεβαίως έχετε και τους εξαίρετους επιστήμονες που συνδράμουν στο έργο σας. Θα μπορούσαμε να δούμε μήπως θα έπρεπε να παραμείνει ως έχει.

Επίσης η τροποποίηση του άρθρου 85 που εισάγεται με το άρθρο 17 του νομοσχεδίου σχετικά με τη συρροή πλειόνων ελαφρυντικών περιστάσεων εισάγει έναν νομικό προβληματισμό όταν αναγνωρίζονται πλείονες ελαφρυντικές περιστάσεις να εφαρμόζεται μόνο μία φορά η μείωση της ποινής. Εδώ θα μπορούσε να εκληφθεί ως μια άνιση αντιμετώπιση μεταξύ δραστών που τους έχει αναγνωριστεί ένα ελαφρυντικό με άλλους που τους έχουν αναγνωριστεί περισσότερα. Το τελευταίο εδάφιο του άρθρου όπως εισάγεται έχω την αίσθηση ότι δεν περιλαμβάνει σαφή και προφανή όρια.

Τώρα, για το άρθρο 19 και τις τροποποιήσεις που εισάγει για την αναστολή εκτέλεσης ποινής είναι προφανώς εντός του πλαισίου σκοπιμότητας του νομοσχεδίου για την οποία ήδη σας μίλησα. Και επιτρέψτε μου να κάνω και μια παρατήρηση και σας τα μεταφέρω όσο μπορώ με μια ειδικότερη γνώση που έχω ως Πρόεδρος της Ειδικής Μόνιμης Επιτροπής Σωφρονιστικού Συστήματος. Αξιολογώντας συνδυαστικά τις τροποποιήσεις που εισάγει το νομοσχέδιο τόσο στη μετατροπή όσο και στην αναστολή της ποινής για εγκλήματα πλημμεληματικής μορφής με ποινές από δύο μέχρι πέντε χρόνια –και βεβαίως αυτή είναι η ουσία του νομοσχεδίου, αυτό είναι το πιο σημαντικό άρθρο του νομοσχεδίου- μετά και από σχετική στατιστική μελέτη, αναφερόμαστε -για να έχετε υπ’ όψιν σας μια τάξη μεγέθους- σε περίπτωση χιλίων διακοσίων κατ’ έτος. Το λέω αυτό για να προλάβω κριτική επί του νομοσχεδίου που έχει ήδη αναπτυχθεί. Το ακούω το τελευταίο διάστημα. Έχω ακούσει για αριθμούς οι οποίοι εκφεύγουν κάθε πραγματικότητας, για σαράντα χιλιάδες, για είκοσι χιλιάδες, για δέκα χιλιάδες. Τέλος πάντων. Μιλάμε για αυτά τα στατιστικά, σχετικά δηλαδή με τον κίνδυνο υπερφόρτωσης των σωφρονιστικών καταστημάτων. Δεν λέω ότι δεν θα υπάρξει μια σχετική επιβάρυνση, όμως, πρόκειται για ένα αντιμετωπίσιμο μέγεθος που βεβαίως χρήζει προσοχής, αλλά γνωρίζω ότι χωροταξικά ήδη αντιμετωπίζεται το ζήτημα. Έχουμε κάνει πλείστες όσες συζητήσεις και στην ειδική μόνιμη επιτροπή και με τον αρμόδιο Υπουργό.

Άλλωστε το νομοσχέδιο θα αποτρέψει -και αυτό είναι και η ουσία βεβαίως του νομοσχεδίου και της νομοθέτησης- έναν μεγάλο αριθμό επίδοξων δραστών να διαπράττουν τέτοια αδικήματα που απασχολούν πάρα πολύ την κοινωνία και γι’ αυτό έρχονται και οι σχετικές διατάξεις.

Με τα άρθρα 41 και 42 πολύ σωστά αυστηροποιείται το πλαίσιο και ειδικά σε συνδυασμό με το 43 που εισάγει νέο άρθρο, το 265α, που αφορά στη δήμευση σε περίπτωση εμπρησμού δάσους.

Μια παρατήρηση για το άρθρο 46 που αφορά στην αύξηση του κατώτατου ορίου ποινής στις περιπτώσεις ανθρωποκτονίας εξ αμελείας. Εδώ, κύριε Υπουργέ, μακάρι να είχαμε τον χρόνο να το συζητήσουμε περισσότερο.

Άρθρο 302. Χρειάζεται μια προσοχή. Η αύξηση στα δύο χρόνια του κατώτατου ορίου εγκυμονεί τον κίνδυνο στις περιπτώσεις όπου αναγνωρίζεται από το ποινικό δικαστήριο συνυπαιτιότητα, δηλαδή ευθύνη του θύματος, να είναι υποχρεωμένο το δικαστήριο να επιβάλει ποινή που δεν είναι αναλογική της συνυπαιτιότητας και μάλιστα μπορεί να επιφέρει τη φυλάκιση του θύτη. Εδώ ίσως χρειάζεται η παύση του κατώτερου ορίου να είναι ένα έτος από τους τρεις μήνες. Μακάρι να είχαμε χρόνο να το συζητήσουμε και να κάνουμε και τις σχετικές διορθώσεις. Το βλέπουμε, το συζητάμε και στη συνέχεια και να μην είμαστε ακριβώς στο όριο της μη μετατροπής ή της μη αναστολής.

Τώρα, στον Κώδικα Ποινικής Δικονομίας, αυτό που προφανώς είπαν και πολλοί συνάδελφοι και πρέπει ίσως να αξιολογήσουμε περισσότερο είναι το άρθρο 75, διότι καταλαβαίνω τον αντίλογο που λέει ότι η αξιοσύνη των ομόβαθμων δικαστών δεν κρίνεται από την αρχαιότητά τους. Σίγουρα ως γενική αρχή το λέω. Η ασφάλεια δικαίου για τον δεύτερο βαθμό δικαιοδοσίας επιβάλλει κρίση από πολυμελέστερη σύνθεση του δευτεροβάθμιου από το πρωτοβάθμιο δικαστήριο, αλλά βεβαίως όλα αυτά θα τα δούμε και στην πράξη πώς θα λειτουργήσουν.

Δεν θέλω να κουράσω άλλο, κύριε Πρόεδρε. Όπως είπα και στην αρχή της τοποθέτησής μου, είμαστε εδώ για να ψηφίσουμε νόμους με σκοπό να λύσουμε συγκεκριμένα κοινωνικά προβλήματα και το νομοσχέδιο, όπως εξήγησα, αυτό προσπαθεί και αυτό επιδιώκει και νομίζω ότι αυτό κάνει, γι’ αυτό και πρέπει να το υπερψηφίσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ.

Θα ολοκληρώσουμε τον κατάλογο των ομιλητών Βουλευτών με τον κ. Μάνο Κόνσολα, Βουλευτή της Νέας Δημοκρατίας, τον οποίον και καλώ στο Βήμα.

Ορίστε, κύριε συνάδελφε, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι Υπουργοί, στον επίλογο αυτής της συζήτησης θα πω ότι κατατέθηκαν πάρα πολύ σημαντικές προτάσεις, ενδιαφέρουσες προτάσεις που δεν απασχολούν μόνο τον νομικό κόσμο της χώρας, αλλά απασχολούν και τους ίδιους τους πολίτες.

Κύριε Πρόεδρε, ως πανεπιστημιακός γνωρίζετε πολύ καλά ότι η κορωνίδα των ανθρωπιστικών επιστημών είναι η νομική επιστήμη και φάνηκε σε αυτή τη συζήτηση ότι η νομική επιστήμη έχει τέτοιες προεκτάσεις στην κοινωνία που αυτό το νομοσχέδιο κορυφώνει και αναδεικνύει και τις προτεραιότητές της και τις ανάγκες της.

Βέβαια υπάρχουν και παράδοξα ζητήματα που έχουν αναδειχθεί σε αυτήν τη συζήτηση, αβελτηρίες, παθογένειες. Θέλω να εξάρω την εισήγηση του εισηγητή μας κ. Παναγή Καππάτου, την τοποθέτηση των Υπουργών, αλλά και του κ. Πλεύρη, ο οποίος στον επίλογο της τοποθέτησής του είπε ότι με το νομοσχέδιο γίνεται λελογισμένη παρέμβαση σε υπάρχουσες ρυθμίσεις.

Υπάρχει η αρχή της συνέχειας. Παίρνουμε ένα πλαίσιο αναφορών από προηγούμενες ρυθμίσεις και σύμφωνα με τις παθογένειες, τις αβελτηρίες, τις προτεραιότητες και τις ανάγκες των πολιτών, η Κυβέρνηση έρχεται να νομοθετήσει, κατά την άποψή μου, ένα πολύ σημαντικό νομοσχέδιο, το οποίο θα κριθεί επί του πεδίου στον χρόνο. Επειδή είναι δυναμική αυτή η εξέλιξη των προβλέψεων, φυσικά εδώ είμαστε, όπως είπε και ο Υπουργός, και θα δούμε στη ζωή αυτές οι προβλέψεις πόσο θα αντέξουν.

Δεν γράφεται πάνω σε πέτρα αυτό το νομοσχέδιο. Γράφεται πάνω στην ιεραρχία των κοινωνικών αξιών και νομίζω ότι είναι αντίληψη όλων μας ότι χρειάζεται μια απονομή δικαιοσύνης ίση στους πολίτες σε όλη την επικράτεια και μάλιστα με γνώμονα την απονομή της δικαιοσύνης σε όλους με τον ίδιο τρόπο, με τα ίδια μέσα, με τις ίδιες δομές και σε σύντομο χρόνο.

Θέλω να συγχαρώ τον Υπουργό και τον Υφυπουργό, γιατί μια προσπάθειά τους -και ξεκινάω με αυτό- να στελεχώσουν και να εκλογικεύσουν τις διοικητικές υπηρεσίες των δομών της δικαιοσύνης. Στα νησιά έχει απόλυτη αποδοχή από τους δικηγορικούς συλλόγους, από τα στελέχη των δομών αυτών, αλλά επίσης και από τους ίδιους τους πολίτες. Φαίνεται πως αυτή η ηγεσία έχει αντιληφθεί έγκαιρα αυτή την ανάγκη και προχωράει σε μια σημαντική μεταρρύθμιση.

Θέλω από την αρχή, κύριε Υπουργέ, να σας παρακαλέσω, γνωρίζοντας και την κουλτούρα του Υπουργού και του Υφυπουργού, να προχωρήσετε τάχιστα και στην προκήρυξη κενών θέσεων στελεχιακού δυναμικού, αλλά και κενών οργανικών θέσεων, τόσο δικαστών, όσο και υπαλλήλων και στελεχών στις δομές αυτές, για να υπάρχει σύντομη απονομή και να μην ταλαιπωρούνται οι πολίτες, μιας και η μετακίνηση των πολιτών από το ένα νησί στο άλλο είναι ιδιαίτερα κοστοβόρα και ψυχοφθόρα.

Είναι αλήθεια επίσης ότι σύμφωνα με τη συζήτηση που προηγήθηκε, καταδείχθηκε η καθυστέρηση στην απονομή της δικαιοσύνης. Ποιος δεν συμφωνεί ότι υπάρχει χρονοκαθυστέρηση στην απονομή και μάλιστα σε πολλές περιπτώσεις καθυστέρηση που παραγράφονται ενδεχόμενα και κάποια αδικήματα και μάλιστα ιδιαίτερα στην ποινική δίκη; Όπως έχει σχηματιστεί και η εικόνα στην κοινή γνώμη, ότι αυτή η καθυστέρηση υπονομεύει την αρχή του δικαίου του κράτους.

Αναφέρομαι, κύριε Πρόεδρε, στην αντίληψη της ατιμωρησίας. Είναι δεδομένο ότι η αυστηροποίηση ποινών για περιπτώσεις εγκλημάτων όπως εμπρησμοί, τροχαία βαριά ή εγκλήματα ειδεχθούς μορφής είναι σε απόλυτη τροχιά με το θυμικό των πολιτών. Ακούσαμε τον εισηγητή, και τον Κοινοβουλευτικό Εκπρόσωπο, αλλά και τον Υπουργό να διατυπώνουν παραδείγματα ότι ενδεχόμενα καταδίκες σε βαριά κακουργήματα να εκτίονται σε δύο χρόνια αντί για δεκαπέντε. Ποιος συμφωνεί μ’ αυτή την παραδοχή και την πρακτική; Κανείς από εμάς.

Σε ό,τι αφορά στην αυστηροποίηση -τον πρώτο άξονα που θέλω να αναλύσω- και την πρόβλεψη για εξορθολογισμό ποινών, κινούνται σε σωστή κατεύθυνση οι προβλέψεις του νομοσχεδίου, όπως για παράδειγμα η αύξηση του ανώτατου ορίου κάθειρξης, η αύξηση του ανώτατου ορίου κάθειρξης για κακουργηματικές πράξεις κατά συρροή, η οριζόντια πρόβλεψη αυτεπάγγελτης δίωξης για όλα τα κακουργήματα, η αύξηση των προβλεπόμενων ποινών και η απαγόρευση κάθε μορφής αναστολής ή μετατροπής για το αδίκημα του εμπρησμού δάσους, κάτι που απασχόλησε την ελληνική κοινωνία πρόσφατα στις μεγάλες πυρκαγιές του Έβρου και της Ρόδου, αλλά και σε σχέση με τις πυρκαγιές στο Μάτι. Μάλιστα, η νομοθετική ρύθμιση προβλέπει τη δήμευση περιουσίας του καταδικασθέντος εμπρηστή ανάλογα με τη μεγάλη βλάβη που προκλήθηκε από το μέγεθος της πυρκαγιάς.

Άρα, είναι σημαντικό να δούμε με το μάτι της αλήθειας ότι αυτές οι προβλέψεις είναι στη σωστή κατεύθυνση και θα μας κρίνουν οι πολίτες σύντομα γι’ αυτές. Για παράδειγμα, θα κριθεί και επί του πεδίου η πρόβλεψη για την παραβίαση του ερυθρού σηματοδότη, με τις συνέπειες που έχουμε από τις παραβιάσεις αυτές. Δεν νομίζω ότι μπορεί κανείς να αρθρώσει αντίλογο απέναντι σε αυτές τις ρυθμίσεις.

Μάλιστα, θα σταθώ και στην επιτάχυνση των ρυθμίσεων και την αναβάθμιση σε ό,τι αφορά στην απονομή της δικαιοσύνης. Η κατάργηση του πενταμελούς εφετείου κακουργημάτων και η υποκατάσταση του τριμελούς εφετείου είναι μια σημαντική πρόβλεψη για την επίσπευση των πράξεων της δικαιοσύνης που χρειάζεται να δει ο πολίτης. Ο περιορισμός των αναβολών. Οι αναβολές, όπως το ξέρετε πολύ καλά σε όλη την επικράτεια -κρίνοντας από τη δική μου περιφέρεια, τη Δωδεκάνησο- είναι μια παθογένεια που πρέπει να σταματήσει. Η άμεση εκδίκαση υποθέσεων κακουργηματικού χαρακτήρα, η ενίσχυση του θεσμού της ποινικής διαπραγμάτευσης, η χρήση ηλεκτρονικών μέσων και η ρητή πρόβλεψη της επιβολής του περιοριστικού όρου της ηλεκτρονικής επιτήρησης με δυνατότητα ανίχνευσης κίνησης και εντοπισμού θέσης είναι προβλέψεις που κινούνται σύμφωνα με την πραγματική διάσταση της απονομής της δικαιοσύνης.

Κυρίες και κύριοι Βουλευτές, παράλληλα με το νομοσχέδιο εισάγεται και η ουσιαστική εφαρμογή εναλλακτικής έκτισης ποινών κάτι το οποίο είναι μια πολύ σημαντική πρόβλεψη και είναι και μια απάντηση στην αποσυμφόρηση των φυλακών που όλοι έχουν τονίσει σε αυτή την Αίθουσα. Είναι πολύ σημαντική η προεργασία που γίνεται για χίλιους πεντακόσιους φορείς, νοσοκομεία, ιδρύματα, οργανισμοί τοπικής αυτοδιοίκησης και θέσεις που προκύπτουν για κοινωφελείς εργασίες σε όλη την επικράτεια προκειμένου να μπορούν να εκτίσουν την ποινή εναλλακτικά οι κρατούμενοι. Είναι μια πολύ σημαντική πρόβλεψη γιατί μπορεί να υπήρχε η πρόβλεψη αυτή, αλλά κύριε Πρόεδρε, ήταν επί του πρακτέου αδύνατη αφού δεν υπήρχε αυτή η προεργασία. Είναι σημαντικό, επίσης, στην ορθότητα απονομής της δικαιοσύνης, η απόλυση υπό όρους ενός κρατουμένου. Πρέπει να προσμετρηθεί όχι μόνο ο χρόνος ποινής, αλλά να αξιολογηθούν και να προσμετρούν την επικινδυνότητα του εγκλήματος που έχει διαπράξει και τα στοιχεία που καθορίζουν και τη συμπεριφορά εν γένει και την προσωπικότητα του κρατούμενου.

Κύριε Πρόεδρε, σας ευχαριστώ για την ανοχή σας. Κλείνω με μια πρόβλεψη σημαντική: Η θέση επαγγελματιών, η άποψη και η κατάθεση γνώμης τους αλλά και οι καταγγελίες τους για ενδοοικογενειακή βία παράλληλα να υπόκεινται και οι ίδιοι σε καθεστώς προστασίας. Είναι οι γιατροί, οι ψυχίατροι, οι ψυχολόγοι, οι εκπαιδευτικοί, κάτι πολύ σημαντικό που στο περιβάλλον της οικογένειας θα πρέπει να αντιμετωπίσουμε τα θύματα οικογενειακής βίας και ενδοοικογενειακής βίας σε δομές που θα μπορέσουμε να ενισχύσουμε την πρόληψη και την αντιμετώπισή τους με οικονομικές και ψυχολογικές προβλέψεις που έχει το νομοσχέδιο. Σε ό,τι αφορά στην παραγωγικότητα προστασίας ανηλίκων, είναι μια σημαντική πρόβλεψη και νομίζω ότι το νομοσχέδιο λύνει και αυτή την παθογένεια.

Κυρίες και κύριοι συνάδελφοι, κανείς νόμος δεν γράφεται πάνω στην πέτρα και κανείς νόμος ενδεχόμενα δεν έχει μια ολιστική προσέγγιση γιατί είναι τόσο δυναμική η εξέλιξη των κοινωνικών αναγκών. Αλλά θέλω να τονίσω ότι αυτός ο νόμος έχει αξιολογήσει την ιεραρχία των κοινωνικών αναγκών και ως τέτοιο τον εκλαμβάνω. Γι’ αυτό τον υπερψηφίζω και καλώ και εσάς να πράξετε το ίδιο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, τον κ. Κονσόλα.

Τώρα θα πάμε στον κύκλο των δευτερολογιών ξεκινώντας αντίστροφα. Μετά τις δευτερολογίες θα μιλήσει η Πρόεδρος της Πλεύσης Ελευθερίας, κ. Κωνσταντοπούλου.

Θα δώσω πέντε λεπτά με ανοχή. Νομίζω ότι είναι λογικός ο χρόνος και καλώ την ειδική αγορήτρια της Πλεύσης Ελευθερίας, κ. Ελένη Καραγεωργοπούλου να πάρει τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, στις επιτροπές περιμέναμε να τοποθετηθείτε στο δίκαιο αίτημά μας και αίτημα της κοινωνίας, να αποσύρετε το εν λόγω νομοσχέδιο. Ακολούθως στο ύστατο αίτημά μας να αποσύρετε το Δ΄ Κεφάλαιο που αφορά στις αποτυχημένες σας διατάξεις περί ενδοοικογενειακής βίας. Μας εγκαλέσατε γιατί δεν κρίναμε κατά άρθρο τις διατάξεις αυτές. Το κάναμε πολύ επιμελώς. Σας παρουσιάσαμε πολύ αιτιολογημένες προτάσεις. Ήρθατε στην Ολομέλεια και με έκπληξή μας σας ακούσαμε να λέτε ότι δεν ακούσατε τίποτα το ουσιαστικό. Αλήθεια; Πόση υποκρισία περισσεύει; Πραγματικά θα περίμενα μία άλλη αντιμετώπιση. Στην ουσία, τη δική μας ουσία, αντιλαμβανόμαστε ότι αρνηθήκατε να απευθυνθείτε στην κοινωνία. Αρνηθήκατε να την ακούσετε. Εν τοις πράγμασι, αυτό από μόνο του είναι εξόχως ανησυχητικό. Γιατί η ελληνική αντιπροσωπεία αντιπροσωπεύει την κοινωνία. Δεν αντιπροσωπεύει αποκλειστικά τις απόψεις λίγων δικαστών που ασχολήθηκαν δήθεν επιμελώς με ένα πρόβλημα που ταλανίζει την Ελλάδα ολόκληρη αλλά και όλο τον κόσμο.

Σε απάντηση της δικής μας τοποθέτησης σχεδόν μας είπατε από τον πρώτο σας λόγο, μας εγκάλεσατε ή μας καταλόγισατε, ότι είμαστε και εν δυνάμει ηθικοί αυτουργοί μιας πράξης βανδαλισμού σε βάρος του γραφείου του Υφυπουργού όταν εσείς οι ίδιοι είστε που παραβιάσατε το εγχειρίδιο καλής νομοθέτησης του δικού σας επιτελικού κράτους φέρνοντας ένα εξάμβλωμα ως νομοθέτημα που αποκαλείται «Πλαισίωση Ποινικού Δικαίου για απονομή δικαιοσύνης με ικανοποίηση θύματος» το οποίο εν δυνάμει οδηγεί την κοινωνία σε ένα εκπάγλου βιαιότητας καθεστώς. Πρόκειται για έναν θεσμικό κανονισμό που δημιουργεί πεδίο δόξας λαμπρό για τη διαμεσολάβηση του κράτους στον εγκλεισμό σχεδόν όλων των Ελλήνων πολιτών στα καλούμενα από εσάς σωφρονιστικά καταστήματα.

Οι συνθήκες κράτησης στις φυλακές είναι ανεκδιήγητες. Ο πρόεδρος της Ένωσης Ποινικολόγων και Μαχομένων Δικηγόρων στην ακρόαση των φορέων ανέλυσε πολύ λίγο αλλά επαρκώς δίνοντας το στίγμα της περιγραφής του γεγονότος ότι οι κρατούμενοι κοιμούνται ακόμα και σε χαρτοκιβώτια. Η υποστελέχωση είναι κάτι που έθιξαν πλήθος σωφρονιστικών υπαλλήλων και πλήθος δικαστικών υπαλλήλων που επίσης παρέστησαν στην ακρόαση φορέων. Κανέναν δεν λάβατε υπ’ όψιν σας. Η επιμήκυνση της διάρκειας παραμονής στα σωφρονιστικά καταστήματα αντί να μειώνει την εγκληματικότητα, την αυξάνει. Και αυτό είναι πόρισμα στατιστικών μελετών, πόρισμα επιστημόνων. Μεταξύ αυτών είναι και η καθηγήτρια εγκληματολογίας και αντεγκληματικής πολιτικής μέλος του ΔΣ της Ελληνικής Εταιρείας Μελέτης του Εγκλήματος και του Κοινωνικού Ελέγχου που παρέστη, επίσης, στους φορείς. Άρα τι κάνετε; Επιχειρείτε και σχεδιάζετε την επώαση και εκτροφή της υποκουλτούρας της βίας εισάγοντας επενδυτές για την ίδρυση ιδιωτικών φυλακών με σκοπό το κέρδος και το εμπόριο του ανθρώπινου πόνου, της παρακμής και της φτωχοποίησης; Αυτό είναι το καινούργιο σας νομοθέτημα.

Στον πολύ λίγο χρόνο που απομένει πραγματικά θα επαναλάβω τα δίκαια αιτήματα κακοποιημένων γυναικών. Μετά από δέκα επτά χρόνια από την ψήφιση του ν.3500/2006 και ενόσω εξακολουθεί η απαρέγκλιτη εφαρμογή του ν. 4800/2021, μέσω του οποίου κάθε κακοποιητής έχει πλέον διά νόμου απρόσκοπτη πρόσβαση στα θύματα και απεριόριστο έλεγχο στη ζωή τους, με την τροποποίηση που επέρχεται με το παρόν «εκσυγχρονίζετε» -σε εισαγωγικά και μόνο- το νομοθετικό πλαίσιο με περισσότερα μέτρα προστασίας των κακοποιητών.

Απαιτούμε η τροποποίηση του νόμου για την ενδοοικογενειακή βία να σχεδιαστεί στη βάση των συστάσεων της Grevio, της ανεξάρτητης αρχής που παρακολουθεί την εφαρμογή των διατάξεων της σύμβασης της Κωνσταντινούπολης από το 2011 για την Ελλάδα θέτοντας σε άμεση εφαρμογή τουλάχιστον τα άρθρα 7, 8, 15, 16, 18, 23, 26, 30, 31, 33, 36, 45, 46, 48, 50, 51, 52, 53, 56 και 57 της Σύμβασης της Κωνσταντινούπολης του ν.4531/2018 ενσωματώνοντας ρυθμίσεις και μέτρα που προστατεύουν τις επιζώσες και τα κακοποιημένα παιδιά θύματα ή μάρτυρες, καθιστούν υπόλογο στους δράστες και τους αφαιρούν κάθε δυνατότητα ελέγχου της ζωής των θυμάτων τους, παρέχουν υποστήριξη στα θύματα με τρόπο που διασφαλίζει την αξιοπρεπή αυτόνομη διαβίωση τους για όσο χρόνο χρειάζεται, απλοποιούν τις διαδικασίες και παρέχουν όλες τις υπηρεσίες κάτω από την ίδια στέγη ή έστω μέσω διατομεακής συντονισμένης ανταπόκρισης όλων των αρμοδίων αρχών και φορέων όλων των τομέων, Αστυνομία, δικαιοσύνη, εξειδικευμένες και γενικές υπηρεσίες υποστήριξης. Κατ’ ελάχιστο, απευθύνουμε έκκληση σε εσάς να σκεφτείτε ακόμα και αυτή τη δεδομένη στιγμή την τροποποίηση των συγκεκριμένων διατάξεων και τη λήψη υπ’ όψιν όλων των παρατηρήσεων που έχουμε διατυπώσει πολύ αναλυτικά στην επιτροπή μας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κ. Καραγεωργοπούλου.

Κυρίες και κύριοι συνάδελφοι, γίνεται γνωστό το Σώμα ότι από τα άνω Δυτικά Θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και δύο συνοδοί εκπαιδευτικοί από το Γυμνάσιο Συκουρίου Λάρισας, (δεύτερο τμήμα).

Η Βουλή σάς καλωσορίζει και σας εύχετε καλή πρόοδο.

(Χειροκροτήματα από όλες τις πτέρυγες της Βουλής)

Καλείται στο Βήμα ο κ. Γεώργιος Αποστολάκης ειδικός αγορητής του κόμματος Νίκη.

Κύριε Αποστολάκη, έχετε τον λόγο.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κύριοι συνάδελφοι, κύριε Υπουργέ, ζητώ την προσοχή σας. Επιτρέψτε μου μία εκτίμηση του σωφρονιστικού συστήματος της χώρας για την επόμενη τριετία, με βάση την επικείμενη αυστηροποίηση των ποινών, που θα προκύψει από την εφαρμογή των νέων άρθρων 80Α και 99 του Ποινικού Κώδικα.

Είναι υπερβέβαιο ότι από την εφαρμογή του αυστηρότατου ποινολογίου, που προβλέπουν οι μεταρρυθμίσεις σας, θα προκύψει ένας νέος μεγάλος πληθυσμός κρατουμένων, μικρομεσαίας κατηγορίας παραβατών, είτε εξαιτίας της μη μετατροπής της ποινής πάνω από το όριο των δύο ετών, είτε εξαιτίας της αδυναμίας πληρωμής των μετατρέψιμων ποινών από μεγάλες λαϊκές μάζες, που πλήττονται οικονομικά και αδυνατούν να ανταπεξέλθουν ακόμη και στα απολύτως αναγκαία.

Στην αύξηση του πληθυσμού αυτού, φυσικά, θα συντελέσει και η ολοένα αυξανόμενη εγκληματικότητα, ιδίως νέων ηλικιών. Ο νέος αυτός πληθυσμός των φυλακών θα έλθει να προστεθεί στον ήδη υπάρχοντα.

Είναι γνωστό ότι οι διαθέσιμες φυλακές είναι ήδη υπερπλήρεις. Σύμφωνα με επίσημες εκθέσεις, ο υπερπληθυσμός αποτελεί σταθερό χαρακτηριστικό του ελληνικού σωφρονιστικού συστήματος εδώ και πολλά χρόνια. Ο πληθυσμός των καταστημάτων κράτησης ανέρχεται σε δώδεκα χιλιάδες περίπου θέσεις, με χωρητικότητα δέκα χιλιάδων εκατόν ογδόντα πέντε θέσεων, δηλαδή ποσοστό πληρότητας 120%. Είκοσι τέσσερα από τα τριάντα τέσσερα καταστήματα κράτησης είναι υπερπλήρη, με δεκαπέντε να έχουν ποσοστό πληρότητας άνω του 130%.

Τώρα, με το νέο αυστηρότερο ποινολόγιο που προωθεί η Κυβέρνηση Μητσοτάκη διά του Υπουργείου σας, αναμένεται -κατά συντηρητική εκτίμηση, σε βάθος τριετίας- μια επιπλέον αύξηση του πληθυσμού των κρατουμένων της τάξης των δύο χιλιάδων έως τριών χιλιάδων ανθρώπων.

Ερώτημα: Πού θα κρατηθούν αυτοί οι άνθρωποι; Τα ήδη υπάρχοντα καταστήματα δεν επαρκούν καλά-καλά για τους κρατούμενους με τα σημερινά μέτρα. Θα κινηθεί, λοιπόν, χωρίς αμφιβολία και εκ των πραγμάτων, μια επείγουσα και πιεστική ανάγκη δημιουργίας και κατασκευής νέων καταστημάτων. Το πρωί έγραφα τις σκέψεις αυτές, αλλά αργότερα διάβασα στον ημερήσιο Τύπο τα εξής: «Λυόμενες φυλακές σε όλη τη χώρα», αντιλαμβανόμενος ότι πρέπει να γίνουν νέα καταστήματα.

Πού θα κρατηθούν αυτοί οι άνθρωποι; Θα γεννηθεί, λοιπόν, χωρίς αμφιβολία -και εκ των πραγμάτων- μια επείγουσα και πιεστική ανάγκη δημιουργίας και κατασκευής νέων καταστημάτων. Φυσικά, με απευθείας αναθέσεις και οι γνωστές κατασκευαστικές εταιρείες θα είναι πανέτοιμες. Θα χρειαστεί η άμεση κατασκευή, τουλάχιστον, τεσσάρων νέων καταστημάτων κράτησης, χωρητικότητας η καθεμία εξακοσίων κρατουμένων.

Δεν άκουσα κανέναν προβληματισμό και καμμία πρόβλεψη γι’ αυτό, κύριε Υπουργέ. Δεν μπορεί, θα το έχετε σκεφτεί το ενδεχόμενο που σας θέτω. Ίσως, όμως, και να μην το έχετε σκεφτεί. Και γι’ αυτό δεν υπάρχει κοστολόγηση των οικονομικών παραμέτρων του νομοσχεδίου, ενώ, από όσα σας εξέθεσα, η εφαρμογή του νέου ποινολογίου στοιχίζει για την υλοποίηση του.

Εδώ ερχόμαστε στην καρδιά του ερωτήματός μου. Η απευθείας ανάθεση της κατασκευής των νέων φυλακών σε ιδιώτες είναι δεδομένη. Μήπως και η ανάθεση της συντήρησής τους σε ιδιώτες είναι, στην περίπτωση αυτή, δρομολογημένος μονόδρομος; Μήπως μέσω του νέου αυστηρού ποινολογίου -ως μέσου- οδηγούμαστε, κύριε Υπουργέ, στη -μερική, στην αρχή και αργότερα σε καθολική- ιδιωτικοποίηση των φυλακών, όπως λόγου χάριν στην Αμερική -και όχι μόνο- όπου τις φυλακές χτίζουν, συντηρούν και διοικούν με δικούς τους σωφρονιστικούς υπαλλήλους, ιδιώτες επενδυτές; Υπάρχει τέτοια, μη εκπεφρασμένη ακόμη, κρυφή βούληση και προοπτική της Κυβέρνησης; Μίας Κυβέρνησης με δεδηλωμένη τη νεοφιλελεύθερη πολιτική της για κάθε πτυχή του κράτους, μιας Κυβέρνησης που έχει «αλλεργία» για το κοινωνικό κράτος, που ιδιωτικοποιεί συστηματικά την υγεία, την παιδεία. Γιατί όχι και το σωφρονιστικό σύστημα;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Προχωρώ τη σκέψη μου: Η ανάγκη συντήρησης του ιδιώτη, που θα επενδύσει σε ιδιωτικές φυλακές, αναγκαστικά θα οδηγήσει -με βάση τους κανόνες της ιδιωτικής οικονομίας- σε μία τέτοια κατάσταση, ώστε να μπορεί να εξασφαλίσει όχι μόνο την απόσβεση της επένδυσης, αλλά το ζητούμενο αυτής: Το επιχειρηματικό κέρδος. Θα πρέπει οι φυλακές να είναι διαρκώς γεμάτες για να βγαίνει η επένδυση. Με μία τέτοια προοπτική, φοβούμαι, ότι θα γεννηθεί περαιτέρω ανάγκη αυστηροποίησης της μέσης και χαμηλής εγκληματικότητας, αλλιώς, «δεν βγαίνει» -σε εισαγωγικά το «δεν βγαίνει»- η επένδυση.

Και εμείς τώρα εδώ στη Βουλή, μαζί με όλη τη μεμφόμενη από τον κύριο Υπουργό επιστημονική κοινότητα, καθώς και η υπόλοιπη Ελλάδα, όλοι μας, μακρά νυχτωμένοι, συζητούμε και φιλοκαλούμε θεωρητικώς για παραβιάσεις του ποινικού δόγματος κ.λπ., ενώ την ίδια στιγμή με το νομοσχέδιο αυτό και με το πρόσχημα της προστασίας του πολίτη, ανοίγει ενδεχομένως μία κερκόπορτα για την ιδιωτικοποίηση των φυλακών, αλλά για μια νέα περαιτέρω αυστηροποίηση της ποινικής ζωής. Έτσι, σήμερα με το νομοσχέδιο αυτό, ο πολίτης μετατρέπεται σε μέσο προς σκοπό.

Αν οι σκέψεις μου αυτές είναι σωστές, πρόκειται για μια κορυφαία σύλληψη, ήδη δοκιμασμένη εκτός Ελλάδος.

Κύριε Υπουργέ, δεν έχω αποδείξεις για όλα αυτά. Δικαιούμαι, όμως, για την προστασία του ελληνικού λαού, να κάνω αυτές τις σκέψεις και θέτω αυτά τα ερωτήματα, έστω και αν κινδυνεύω να χαρακτηριστώ συνωμοσιολόγος.

Γι’ αυτό ζητώ ευθέως να τοποθετηθείτε: Υπάρχει σκέψη και προοπτική στην Κυβέρνηση και στο Υπουργείο σας για στροφή, μέρους ή όλου του σωφρονιστικού συστήματος, προς την κατεύθυνση της ιδιωτικοποίησης; Η δική μου ερώτηση καταγράφεται σήμερα. Πρέπει να καταγραφεί και η δική σας απάντηση ως απάντηση της Κυβέρνησης. Η επιβεβαίωση ή η διάψευση θα γίνει σε δύο τρία χρόνια από σήμερα. Κανείς, όμως, δεν θα μπορεί τότε να δηλώνει ανήξερος και αθώος αν επιβεβαιωθούν θετικά τα ερωτήματά μου. Τότε θα δούμε ποιος ήταν ο υποκριτής σήμερα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Αποστολάκη.

Καλώ στο Βήμα τον ειδικό αγορητή του κόμματος Σπαρτιάτες, τον κ. Πέτρο Δημητριάδη.

Κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, συζητούμε σήμερα, ακόμη μια φορά, ένα νομοσχέδιο για τη δήθεν αναβάθμιση του Ποινικού Κώδικα, το οποίο ψηφίζεται παρά τις σφοδρές αντιδράσεις των δικηγορικών συλλόγων, των δικαστών, των εισαγγελέων, αλλά και όλων των επιστημονικών φορέων της χώρας.

Για πρώτη φορά είδα στους φορείς να δέχεται, πραγματικά, σφυροκόπημα το νομοσχέδιο από όλους τους εμπλεκόμενους. Παρ’ όλα αυτά εδώ, ακόμα και σήμερα η Κυβέρνηση επιμένει να τονίζει την ορθότητα του νομοσχεδίου, αντί να το αποσύρει.

Εδώ μάλιστα θέλω να τονίσω το εξής: Το νομοσχέδιο είναι σε τελείως λάθος οπτική γωνία. Θεωρεί πως με την αύξηση του ορίου των ποινών θα επέλθει η πάταξη της εγκληματικότητας. Είναι λάθος, είναι αντιεπιστημονικό και δεν επαληθεύεται από πουθενά. Το ίδιο συνέβη το 2021 με τον ν.4855 και παρά την αυστηροποίηση, είχαμε αύξηση της εγκληματικότητας. Δεν πατάσσεται η εγκληματικότητα με την αυστηροποίηση των ποινών, πατάσσεται με τη βεβαιότητα ότι θα επιβληθεί η ποινή και με την αποτελεσματικότητα των διωκτικών αρχών, πράγμα το οποίο δεν έχουμε στην Ελλάδα, δυστυχώς.

Επίσης, ένα άλλο εσφαλμένο: Νομίζουν κάποιοι ότι με το να εκτίσει ποινή ο μέσος πολίτης για πλημμελήματα, αλλά και με το να χτυπηθεί ο θεσμός της αναστολής, θα παταχθεί η εγκληματικότητα. Όχι, θα έχουμε το αντίθετο αποτέλεσμα. Θα δούμε πλέον τον μέσο Έλληνα στις φυλακές, θα δούμε υπερκορεσμό των σωφρονιστικών καταστημάτων, με κανένα πρακτικό όφελος.

Και επειδή μιλάμε -ξέρετε- για ατιμωρησία, θέλω να πω το εξής: Αν θέλετε να πατάξετε την ατιμωρησία, καταργείστε το νόμο περί ευθύνης Υπουργών εδώ και τώρα, στην επόμενη συνταγματική Αναθεώρηση. Καταργήστε τον. Δεν μπορεί τα υψηλά ιστάμενα πρόσωπα που έχουν μια ιδιότητα, όπως αυτή του Υπουργού, να ξέρουν ότι θα έχουν συντομότερη παραγραφή και ευνοϊκότερη μεταχείριση. Αυτό είναι ανισότητα, δεν είναι ισονομία.

Σταματήστε τα ακαταδίωκτα γενικώς. Καταργείτε το ακαταδίωκτο, ουσιαστικά θεσπίζετε το αυτεπάγγελτο της δίωξης για τα τραπεζικά στελέχη, όμως πάλι βάζετε μια ειδική σημείωση για το 2024. Για ποιο λόγο; Άμεση εφαρμογή. Και μάλιστα θέλω να ρωτήσω για ποιο λόγο έγινε η ρύθμιση του άρθρου 19 για να υπάρχει έγκληση για τα τραπεζικά στελέχη; Μήπως τότε βόλευε και έπρεπε κάποια τραπεζικά στελέχη να κάνουν πωλήσεις δανείων σε funds και τώρα πλέον δεν χρειάζεται να γίνεται αυτό; Πρέπει να μας απαντήσετε είναι πάρα πολύ σοβαρό.

Εγώ μπορεί να μη θέλω να είμαι καχύποπτος, δεν θέλω να είμαι κακός, αλλά όταν βλέπω τέτοιου είδους ρυθμίσεις, μου μπαίνουν ψύλλοι στ’ αυτιά, αρχίζω να ψυλλιάζομαι κάτι. Απαντήστε μας για ποιο λόγο αποφασίσατε μετά από τέσσερα χρόνια να το καταργήσετε αυτό εδώ, αφού επί τέσσερα χρόνια προβλεπόταν κάτι τέτοιο. Είναι πάρα πολύ σοβαρό.

Θέλω να πω και κάτι άλλο: Δεν θα υπάρξει ασφάλεια δικαίου με την ενίσχυση των μονομελών συνθέσεων. Οι μονομελείς συνθέσεις -το έχουμε πει πάρα πολλοί, του έχουν πει οι εισηγητές, το έχουν πει οι επιστημονικοί φορείς- είναι κατάρα για μας, για όλο το δικαιϊκό σύστημα. Διότι, ένας δικαστής, όσο καλός και να είναι όσο καταρτισμένος και να είναι όσο καλές προθέσεις και να έχει, είναι ένας. Δεν έχει τη διάσκεψη, δεν έχει ανταλλαγή απόψεων, έχει υπερφόρτωση, έχει πάρα πολλά προβλήματα. Θα πρέπει αυτό εδώ να το προσέξετε πάρα πολύ. Με τις μονομελείς συνθέσεις, πολύ φοβάμαι, θα έχουμε εσφαλμένες κρίσεις και ανασφάλεια δικαίου.

Επίσης, δεν μπορεί να διαβάζουμε μέσα ότι δεν θα υπάρχουν οι ένορκοι, ότι θα έχουν λόγο σε συγκεκριμένα ζητήματα. Ουσιαστικά, αποδυναμώνετε τη λαϊκή συμμετοχή στο μικτό ορκωτό κατά παράβαση του Συντάγματος. Είναι πάρα πολλά τα προβλήματα.

Εμείς, λοιπόν, θεωρούμε ότι το παρόν νομοσχέδιο, με τα προβλήματα τα οποία έχουμε αναλύσει, δεν θα δημιουργήσει καμμία πάταξη ατιμωρησίας. Αντιθέτως, θα οδηγήσει τον μέσο Έλληνα στη φυλακή, θα υπάρξει νέος υπερκορεσμός των σωφρονιστικών καταστημάτων με ό,τι αυτό συνεπάγεται και πολύ φοβούμαι ότι θα έχουμε αύξηση της εγκληματικότητας μέσα στις φυλακές. Ειδικά, αν αναλογιστεί κανείς, ότι θα αυστηροποιείται και η υφ’ όρων απόλυση που θα κρίνεται πλέον από την επικινδυνότητα και όχι από τη διαγωγή. Δηλαδή, ένας κρατούμενος δεν θα έχει κανένα κίνητρο να έχει καλή διαγωγή στις φυλακές. Σκεφθείτε τι πρακτικό αντίκτυπο θα έχει αυτό εδώ. Μόνο αυτό θέλω να πω.

Γενικότερα, το συμπέρασμα που έβγαλα είναι ότι το νομοσχέδιο είναι καθαρά επικοινωνιακό, δεν λέει τίποτα επί της ουσίας και κατά την άποψή μου, πρόκειται για ένα ακόμη τέχνασμα της Κυβέρνησης με το οποίο θέλει να δείξει στην κοινή γνώμη ότι νοιάζεται, αλλά στην πραγματικότητα επί της ουσίας δεν λύνει τίποτα. Θα έχουμε συνεχή προβλήματα.

Εάν, λοιπόν, θέλετε να γίνει κάτι σοβαρό, αποσύρετε το νομοσχέδιο, φωνάξτε μια νομοπαρασκευαστική επιτροπή με άτομα που είναι κατηρτισμένα, που είναι ειδικευμένα στο Ποινικό Δίκαιο, γενικώς στο δίκαιο εν γένει να σας πουν τις απόψεις τους για κάτι σοβαρό. Διαφορετικά, θα έχουμε τέτοιου είδους νομοθετήματα, τα οποία δεν θα προσφέρουν τίποτα και θα χειροτερέψουν την κατάσταση αντί να την βελτιώσουν.

Για όλους αυτούς τους λόγους, λοιπόν, εμείς θα καταψηφίσουμε το νομοσχέδιο.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την οικονομία στον χρόνο.

Τον λόγο τώρα έχει ο κ. Δημήτριος Τζανακόπουλος από την Κοινοβουλευτική Ομάδα της Νέας Αριστεράς ως ειδικός αγορητής.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Νομίζω ότι τουλάχιστον από την πλευρά της Αντιπολίτευσης, αλλά και με ευγενικό και με έμμεσο τρόπο και από τη μεριά συγκεκριμένων Βουλευτών της Συμπολίτευσης, έχουν ακουστεί τα βασικά και όχι λίγα επιχειρήματα εναντίον της λογικής που διέπει το νομοσχέδιο, της φιλοσοφίας του νομοσχεδίου, όπως τη χαρακτήρισε ο κύριος Υπουργός, η οποία μπορεί να συνοψιστεί σε δυο-τρεις φράσεις. «Όσο αυξάνουμε τις ποινές, τόσο θα καταπολεμάμε την εγκληματικότητα». Αυτό λέει το νομοσχέδιο. Για να καταπολεμήσουμε την εγκληματικότητα, αρκεί να αυξήσουμε λίγο τις ποινές, ή και πολύ σε πολλές περιπτώσεις και να περιορίσουμε και λίγο τα δικαιώματα των κατηγορουμένων. Και κάπου εκεί, καθαρίσαμε με την εγκληματικότητα. Αυτό ήλθε και ισχυρίστηκε ο κ. Φλωρίδης, αυτό ισχυρίστηκε ο κύριος κορμός των Βουλευτών της Νέας Δημοκρατίας και γι’ αυτό σας επισημάναμε ότι αυτό το νομοσχέδιο στην πραγματικότητα είναι ένα επικοινωνιακό νομοσχέδιο, το οποίο σκοπεύει να τροφοδοτήσει τα φοβικά αντανακλαστικά της ελληνικής κοινωνίας, να τα καλλιεργήσει έτι περαιτέρω και να δημιουργήσει, αν θέλετε, και έναν ηθικό πανικό ότι δήθεν στην ελληνική κοινωνία επικρατεί πλήρης ατιμωρησία και διάφορα τέτοια που αρέσουν στα δεξιά και ακραία δεξιά ακροατήρια.

Προσέξτε, έχει μια αλήθεια αυτή η αίσθηση ότι επικρατεί ανομία και ατιμωρησία, για να μην είμαι απολύτως άδικος. Πράγματι! Αλλά επικρατεί ανομία και ατιμωρησία γι’ αυτούς που θα μπορούσε κανείς να χαρακτηρίσει κατέχοντες, για τις μεγάλες επιχειρήσεις, για τους μεγαλοσχήμονες επιχειρηματίες. Για πολιτικούς οι οποίοι εμπλέκονται σε κρισιμότατες υποθέσεις, όπως είναι η υπόθεση των Τεμπών.

Δεν είναι καθόλου τυχαίο που οι πεντακόσιες εβδομήντα χιλιάδες υπογραφές που έχουν μαζευτεί αυτή τη στιγμή σε ολόκληρη τη χώρα δεν ζητούν γενικώς και αορίστως την επιτάχυνση της δικαιοσύνης ή την πάταξη της ατιμωρησίας, ζητούν την πάταξη της ατιμωρησίας του κ. Καραμανλή, της ανομίας η οποία επικρατεί όταν φθάνουμε στα υψηλά κλιμάκια της εξουσίας. Έτσι συνοψίζεται η συζήτηση για το νομοσχέδιο.

Στην εισήγησή μου, όμως -και νομίζω ότι είναι κρίσιμα αυτά τα σχόλια- είχα ζητήσει από τον κύριο Υπουργό να ανακαλέσει τις αλαζονικές και απαξιωτικές του αναφορές και στο σύνολο των κομμάτων της Αντιπολίτευσης, αλλά και στους επιστημονικούς φορείς, τους δικηγόρους, τους καθηγητές της Νομικής, οι οποίοι έχουν εκφράσει εμπεριστατωμένες αντιρρήσεις απέναντι στο νομοσχέδιο.

Επίσης, είχα προεξοφλήσει ότι δεν πρόκειται να ακούσουμε κανένα επιχείρημα σε σχέση με το νομοσχέδιο στην ομιλία του, αλλά ότι απλώς αυτό που θα κάνει, είναι να επαναλάβει τη βασική ουσία της αφήγησής του τις τελευταίες εβδομάδες. Θα πει ότι αυτός είναι ο τιμωρός των εγκλημάτων και όλοι οι υπόλοιποι που διαφωνούν με αυτό το τερατούργημα που έχει φέρει εδώ και συζητάμε, είμαστε με τους εγκληματίες, με την παρανομία, με την ατιμωρησία, με το γενικό ξεχαρβάλωμα, αν θέλετε, της κοινωνίας. Τα είχα προβλέψει.

Πραγματικά, δεν περίμενα ότι ο κ. Φλωρίδης θα ξεπερνούσε τόσο πολύ τον εαυτό του στην τοποθέτησή του χθες και στην πρώτη και στην δεύτερη, ώστε να σοκάρει ακόμα και Βουλευτές της Νέας Δημοκρατίας με αυτά τα οποία έλεγε. Πήρε η μπάλα τους πάντες. Την προηγούμενη νομοπαρασκευαστική επιτροπή του Ποινικού Κώδικα και του Κώδικα Ποινικής Δικονομίας για την οποία είπε -προσέξτε τώρα- αδιανόητες φράσεις που δεν λέγονται από Υπουργό, οι οποίες θα μπορούσαν να οδηγήσουν ακόμη και σε αγωγές για συκοφαντική δυσφήμιση.

Τί είπε; Ότι η προηγούμενη νομοπαρασκευαστική επιτροπή, δηλαδή οι καθηγητές πανεπιστημίου και οι δικηγόροι έφτιαξαν τους Ποινικούς Κώδικες, εκτελώντας εντολές των πελατών τους. Αδιανόητα πράγματα. Πήρε η μπάλα τους καθηγητές Νομικής. Εμείς -λέει- δεν είμαστε με τους καθηγητάδες, είμαστε με την κοινωνία, τους ποινικολόγους, τους εγκληματολόγους, την Αντιπολίτευση. Ούτε ήξερε με ποιον τα έβαζε χθες ο κ. Φλωρίδης, σε έξαλλη κατάσταση. Αυτό δεν είναι εικόνα Υπουργού σοβαρής κυβέρνησης, είναι εικόνα Υπουργού ο οποίος βρίσκεται σε πανικό, σε πολιτικό πανικό.

Απ’ ό,τι φαίνεται, λοιπόν, ο κύριος Υπουργός είναι αδιαμεσολάβητος. Είναι σε αυθεντική και αδιαμεσολάβητη σχέση με την κοινωνία.

Καλώς ήλθατε, κύριε Υπουργέ!

Δεν έχει ανάγκη θεσμούς, κανόνες, διαδικασίες, καθηγητές πανεπιστημίου, δεν έχει ανάγκη κανέναν. Αδιαμεσολάβητα συνομιλεί με τον λαό του ο κύριος Υπουργός. Υπάρχουν αρκετοί το τελευταίο διάστημα που το κάνουν αυτό. Σε απευθείας επικοινωνία με τον λαό, λοιπόν. Εντάξει, όλοι οι υπόλοιποι επιμένουμε στους στοιχειώδεις κανόνες της αντιπροσωπευτικής, κοινοβουλευτικής ή οποιασδήποτε δημοκρατίας, να συνομιλούμε με θεσμούς, να υπακούμε σε διαδικαστικούς κανόνες και βεβαίως να βρισκόμαστε σε επαφή με αυτό το οποίο λέει η κοινωνία. Για πείτε μου, όμως, μια και ήλθατε, για τους πεντακόσιους εβδομήντα χιλιάδες που ζητάνε τη δίωξη του κ. Καραμανλή, τί έχετε να πείτε; Με αυτούς δεν είστε σε αδιαμεσολάβητη επικοινωνία, κύριε Υπουργέ; Γιατί δεν σας ακούσαμε να λέτε μια κουβέντα για τα Τέμπη η οποία να αφορά τον κ. Καραμανλή. Μας λέτε για όλους τους υπόλοιπους. Εκεί η αδιαμεσολάβητη επικοινωνία χάνεται;

Επίσης, τον κάλεσα τον κύριο Υπουργό να απαντήσει για το άρθρο 60 για ποιον λόγο το 2019 είχε προβλεφθεί να διώκονται τα αδικήματα απιστίας σε χρηματοπιστωτικά ιδρύματα κατ’ έγκληση; Αυτό που μας είπε είναι ότι επαναφέρει τη διάταξη, όπως ίσχυε πριν. Να είναι, δηλαδή, αυτεπάγγελτη η δίωξη. Δεν απάντησε για ποιον λόγο είχε γίνει αυτό το 2019. Όπως δεν απάντησε και σε τίποτε άλλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ολοκληρώνω, κύριε Πρόεδρε.

Πολιτικό συμπέρασμα από τη συζήτηση: Όπως είπε και ο Πρόεδρος της Νέας Αριστεράς, ο κ. Χαρίτσης, σε σχέση με την Κυβέρνηση έχουμε εδώ να κάνουμε με μια επαναφορά στις εργοστασιακές ρυθμίσεις της Δεξιάς. Δηλαδή αυτό το οποίο νιώθετε ότι απωλέσατε μέσω του νομοσχεδίου για το γάμο για όλα τα άτομα, προσπαθείτε να το ξαναβρείτε μέσα από αυτό το ακραία δεξιό δημιούργημα που έχετε φέρει ενώπιον της ελληνικής Βουλής. Η μάχη σας αφορούσε, αν θέλετε, μια ενδοδεξιά αντιπαράθεση για το ποιος είναι πιο δεξιός -αυτό παρακολουθούσαμε δύο μέρες τώρα-, να πειστεί ο κόσμος ότι εσείς είστε πιο δεξιοί από τον κ. Βελόπουλο.

Υπάρχει όμως ένα πολιτικό συμπέρασμα που αφορά προσωπικά τον κύριο Υπουργό. Ενώ η Νέα Δημοκρατία έδινε μάχη με τον κ. Βελόπουλο για να πείσει το κοινό της ότι είναι πιο δεξιά από τον κ. Βελόπουλο, ο κ. Φλωρίδης προσπαθούσε να πείσει τους Βουλευτές της Νέας Δημοκρατίας ότι είναι το ίδιο δεξιός με αυτούς. Έδινε στην πραγματικότητα εξετάσεις στη νέα του παράταξη και ακριβώς όπως κάνουν όλοι οι νεοφώτιστοι, είχε πιο ακραίες τοποθετήσεις, ακόμα και από τις ακραίες δεξιές τοποθετήσεις στο εσωτερικό της δεξιάς Νέας Δημοκρατίας.

Συγχαρητήρια, λοιπόν, κύριε Φλωρίδη! Συγχαρητήρια για το νομοσχέδιο σας! Θα το βρείτε μπροστά σας και θα είναι ένα ακόμα πολιτικό στίγμα στην προσωπική σας πολιτική πορεία μετατοπίσεων και μεταλλάξεων, για την οποία δεν ξέρω πόσο περήφανος μπορεί να είστε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Ελληνικής Λύσης, ο κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σε αυτή την Αίθουσα γι’ αυτό το νομοσχέδιο ακούστηκαν πολλά και είναι αλήθεια ότι οι εκπρόσωποι των κομμάτων τοποθετήθηκαν με μία ιδεολογική προσέγγιση για το νομοσχέδιο.

Η Ελληνική Λύση θέλει να αποσαφηνίσει προς κάθε κατεύθυνση ότι το συγκεκριμένο νομοσχέδιο, που αφορά το ποινικό μας σύστημα και αναφέρεται στον νομικό μας πολιτισμό, το προσεγγίζει με επιστημονικά κριτήρια και με την κοινή λογική. Εμείς είμαστε ένα κόμμα πατριωτικό και κοινωνικό, πράγμα που σημαίνει ότι επιδιώκουμε να υπάρχει κοινωνική συνοχή, να υπάρχουν όλες εκείνες οι εγγυήσεις ότι η πολιτεία σέβεται τα δικαιώματα των πολιτών, ακόμα και όταν οδηγούνται σε ένα ποινικό ακροατήριο. Γι’ αυτό ακριβώς υπερασπιζόμαστε τα δικαιώματα αυτών, διότι στρατηγικός μας στόχος είναι να υπάρχει κοινωνική ειρήνη και αυτό επιτυγχάνεται αποκλειστικά και περιοριστικά μόνον όταν υπάρχει κράτος δικαίου.

Κύριε Υπουργέ, σε αυτό το σύντομο χρονικό διάστημα της δευτερολογίας θα ήθελα να σας επισημάνω δύο καίρια ζητήματα τα οποία αφορούν σοβαρά θέματα που θίγει το παρόν νομοσχέδιο.

Ένα και βασικότερο είναι ότι το παρόν νομοσχέδιο καταργεί την υποχρεωτικότητα στην κατάθεση του μάρτυρα αστυνομικού, του δημόσιου κατήγορου δηλαδή, εκείνου ο οποίος είναι μάρτυρας κατηγορίας, ο οποίος συμμετέχει στην εξιχνίαση μιας υπόθεσης και με την κατάθεση του οδηγεί στον εισαγγελέα πολίτες με συγκεκριμένες κατηγορίες.

Κάνατε κάποια τροποποίηση με την οποία δίνετε τη δυνατότητα στον κατηγορούμενο μέσα σε συγκεκριμένο χρονικό πλαίσιο μόνον για κακούργημα να ζητήσει την παρουσία του αστυνομικού, ενώ θα πρέπει να γίνεται αυτό και υποχρεωτικά και στα πλημμελήματα, από την ώρα που η κυβερνητική πρωτοβουλία δίνει τη δυνατότητα και στα πλημμελήματα να οδηγείται κάποιος στη φυλακή.

Και επειδή καλές είναι οι θεωρίες, αλλά πρέπει να μιλάμε με γεγονότα, εγώ θα σας δώσω ένα συγκεκριμένο παράδειγμα γιατί είναι αναγκαίο να έρχεται ο μάρτυρας αστυνομικός από την εμπειρία μου και αν θέλετε από την επαγγελματική μου δράση.

Σας έφερα και θα σας τα δώσω, κύριε Υπουργέ, για να τα δείξετε και στους συνεργάτες σας τα σχετικά έγγραφα υπόθεσης η οποία είναι πρόσφατη, εκδικάστηκε το 2022. Ο μάρτυρας αστυνομικός λέει επί λέξει: «Προ δεκαμήνου περίπου περιήλθε στην υπηρεσία μας μάρτυρας της Δίωξης Ναρκωτικών Αττικής που θεωρείται η κορυφαία αστυνομική υπηρεσία ότι εγκληματική οργάνωση η οποία αποτελείται από Κύπριους, Αλβανούς και Βούλγαρους υπηκόους δραστηριοποιείται στη μεταφορά διά θαλάσσης με φορτηγά πλοία και εξαγωγή μεγάλων ποσοτήτων ναρκωτικών από τη χώρα μας προς την Κύπρο, καθώς και στην εισαγωγή στην Ελλάδα». Έχει διάφορες αναφορές σε κάποιον «Ανδρέα», τον οποίο ακούν στα τηλέφωνα αφού συνομιλεί με άλλα μέλη του φερόμενου κυκλώματος. Στο τηλέφωνο ακούγεται να συνομιλεί ένας «Αντρέας» και καταλήγει λοιπόν ο μάρτυρας αστυνομικός στην ένορκη κατάθεσή του την οποία θα σας δώσω: «Από τη διερεύνηση και την τεχνική επιτήρηση της υπόθεσης εξακριβώσαμε τα στοιχεία του “Αντρέα” από τη Σαλαμίνα που είναι -όνομα, επώνυμο τάδε- αγνώστου διαμονής».

Εκδίδεται ένταλμα συλλήψεως για υπόθεση ναρκωτικών με βαρύτατες κατηγορίες, κινδυνεύει με ισόβια και καλείται ο μάρτυρας αστυνομικός στο δικαστήριο. Τον ρωτήσαμε το εξής απλό: «Τι εννοείτε ότι εξακριβώσατε τα στοιχεία του από την τεχνική επιτήρηση, αφού δεν προκύπτει από βούλευμα να έχει γίνει άρση του τηλεφωνικού απορρήτου και να υπάρχουν εκείνα τα στοιχεία γεωεντοπισμού και ταυτοποίησης των στοιχείων του;».

Και έρχεται το δικαστήριο αφού τον εξέτασε και έπεσε σε αντιφάσεις και λέει: «Για τον ανωτέρω κατηγορούμενο δεν προέκυψε βέβαιη πεποίθηση ότι τέλεσε τις πράξεις διακίνησης ναρκωτικών ουσιών και ηθικής αυτουργίας σε διακίνηση ναρκωτικών ουσιών που του αποδίδονται με το ερευνώμενο κλητήριο θέσπισμα. Και τούτο διότι η εμπλοκή του εν λόγω κατηγορουμένου προέκυψε σύμφωνα με την αρχική κατάθεση του μάρτυρα αστυνομικού από την τεχνική επιτήρηση της υπόθεσης, αφού ήταν ο μόνος κατηγορούμενος για τον οποίο δεν δόθηκε εντολή για τη φυσική παρακολούθηση».

Και συνεχίζει -είναι πληρέστατη, δείτε πόσες σελίδες- η απόφαση: «Όπως δε προέκυψε, ο έκτος κατηγορούμενος τυχαία πληροφορήθηκε την εμπλοκή του στην εν λόγω υπόθεση και έθεσε αμέσως τον εαυτό του στη διάθεση των δικαστικών και αστυνομικών αρχών. Βέβαια, ο μάρτυρας αστυνομικός επιχείρησε με την κατάθεσή του ενώπιον του δικαστηρίου να συνδέσει τον έκτο κατηγορούμενο με τον διακινητή “Αντρέα” που συνομιλούσε με τον όγδοο κατηγορούμενο καταθέτοντας για πρώτη φορά ότι η ταυτοποίηση του εν λόγω κατηγορουμένου προέκυψε από την τεχνική επιτήρηση και συγκεκριμένα από την παρακολούθηση της ως άνω σύνδεσης» κ.λπ.. Και τι λέει το δικαστήριο; «Τα παραπάνω όμως στοιχεία που εισφέρονται από τον μάρτυρα αστυνομικό, όπως ο ίδιος κατέθεσε τις πρόχειρες σημειώσεις του, δεν επιρρωννύονται από δημόσια έγγραφα και συνεπώς δημιουργούνται αμφιβολίες». Δηλαδή εάν δεν ερχόταν ο μάρτυρας αστυνομικός ένας αθώος πολίτης για τέτοιες απαξιωτικές κατηγορίες είχε καταδικαστεί σε ισόβια.

**ΑΘΑΝΑΣΙΟΣ ΠΛΕΥΡΗΣ:** Μα γι’ αυτή την υπόθεση θα κρινόταν. Το έχει τακτοποιήσει.

**ΠΑΥΛΟΣ ΣΑΡΑΚΗΣ:** Όχι, δεν το έχει τακτοποιήσει. Πρέπει να το ζητήσει ο εισαγγελέας. Και ακριβώς γι’ αυτό πρέπει να είναι υποχρεωτικό να έρχεται ο μάρτυρας αστυνομικός να καταθέτει, όταν ο πολίτης αντιμετωπίζει κατηγορίες οι οποίες στηρίζονται σε αστυνομική έρευνα. Έτσι υπερασπιζόμαστε το κράτος δικαίου.

Δεν έχω περισσότερο χρόνο. Γνωρίζετε τις ενστάσεις μας για τις μονομελείς συνθέσεις. Δεν διασφαλίζεται η ασφάλεια δικαίου ούτε το κράτος δικαίου με τις μονομελείς συνθέσεις. Υποχωρούμε, κάνουμε εκπτώσεις, οι οποίες είναι ανεπίτρεπτες και δυστυχώς βρίσκετε συμπαραστάτες σε αυτό και το δικαστικό σώμα, ενώ θα έπρεπε και εκείνοι να συμπαρίστανται στην αξίωση που έχει ο νομικός κόσμος είτε αφορά τους μαχόμενους δικηγόρους είτε τους επιστήμονες είτε τους καθηγητές της νομικής επιστήμης ότι οι πολυμελείς συνθέσεις είναι αυτές που δίνουν τις εγγυήσεις για ένα δίκαιο κράτος.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Σαράκη.

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας, η κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Στη διήμερη αυτή συζήτηση, όπως έγινε βέβαια και στη συζήτηση στις επιτροπές, η όλη αντιπαράθεση κυρίως εξαντλήθηκε γύρω από το ζήτημα της αυστηροποίησης ή όχι των ποινών και της όλης διαδικασίας της εκτέλεσής τους, κάτι που παρουσιάζεται από την Κυβέρνηση ως φάρμακο για την αντιμετώπιση της εγκληματικότητας και μάλιστα το παρουσιάζει από τη μεριά της ως ευαισθησία για την προστασία των θυμάτων.

Πρόκειται για μια λογική που είναι όχι μόνο ατελέσφορη, και έχει αποδειχθεί, και αντι-επιστημονική, γιατί είναι πραγματικά μακριά από τις αιτίες της ίδιας της εγκληματικότητας άρα μένει και μακριά από την πρόληψη του εγκλήματος, αλλά πρόκειται για μια λογική σαφώς αντιδραστική. Όμως, τελικά όλη αυτή η αντιπαράθεση είναι και αποπροσανατολιστική γιατί τελικά δεν αναδεικνύει την ουσία του αντιδραστικού και επικίνδυνου για τον λαό χαρακτήρα του Ποινικού Δικαίου και των αλλαγών που έρχονται στο Ποινικό Δίκαιο και δεν βάζει αν θέλετε και στη σωστή βάση τη διαχωριστική γραμμή. Γιατί δεν λέτε κουβέντα για τις διατάξεις που στρέφονται ενάντια στο λαϊκό κίνημα και γι’ αυτό αν θέλετε είναι και το μέλημά σας να μπορείτε να τυλίγετε σε μια κόλλα χαρτί όποιον αγωνίζεται και αμφισβητεί κ.λπ..

Και θα πω και παρακάτω ότι όλη αυτή η αντιπαράθεση που γίνεται για τον μάρτυρα αστυνομικό, κυρίως, και τέτοιες υποθέσεις αφορά, γιατί είπατε, κύριε Υπουργέ, ότι διορθώσατε τη διάταξη. Όμως, αυτή τη διορθώσατε μόνο για τα κακουργήματα και μάλιστα με αστείες προϋποθέσεις που δεν αναιρούν ουσιαστικά την ουσία, αλλά για μια σειρά αδικήματα που αξιοποιούνται κατά του λαϊκού κινήματος και στα οποία κατά κόρον πολλές φορές οι καταθέσεις κατηγορίας στήνονται με βάση τις καταθέσεις των αστυνομικών. Εκεί δεν θα υπάρχει πραγματικά η δυνατότητα να εξεταστεί ο μάρτυρας και να φανεί πολλές φορές το αβάσιμο των ισχυρισμών του.

Όμως, κυρίως δεν είπατε κουβέντα -και μάλιστα το χρησιμοποιήσατε ως πρόσχημα- για τις απαράδεκτες επιθέσεις που γίνονται σε βάρος γιατρών, υγειονομικών και καθηγητών για να νομιμοποιήσετε και να φέρετε διατάξεις για να ποινικοποιήσετε και να τρομοκρατήσετε τελικά τους ίδιους τους υγειονομικούς που κινητοποιούνται για τις απαράδεκτες συνθήκες που βιώνουν στο δημόσιο σύστημα υγείας, γιατί αυτοί είναι που κινητοποιούνται και βρίσκονται σήμερα στις επάλξεις, εναντίον των οποίων στην πραγματικότητα θέλετε να αξιοποιήσετε αυτές τις διατάξεις περί διατάραξης της υπηρεσίας, όπως βέβαια και για τους ίδιους τους μαθητές. Γι’ αυτό και η διάταξη αυτή για τα σχολεία πρωτοβάθμιας και δευτεροβάθμιας εκπαίδευσης μπήκε μετά τη διαβούλευση υπό το βάρος των μαθητικών κινητοποιήσεων και όταν βλέπετε ότι με άλλο τρόπο δεν μπορούσατε να καλύψετε τις αγωνιστικές διαθέσεις των μαθητών.

Είναι λοιπόν καθαρό ποια είναι η στόχευση και ο φόβος σας. Και να ξέρετε ότι το έχουν καθαρό και οι υγειονομικοί που είναι σήμερα στις επάλξεις. Ξέρουν ότι δεν σας έπιασε ο πόνος για την ακεραιότητά τους και αυτό αποδεικνύεται από τις εξοντωτικές συνθήκες εργασίας, από τα κενά και τις ελλείψεις που παραμένουν σήμερα στα δημόσια νοσοκομεία και συνολικά στο δημόσιο σύστημα υγείας. Αυτά είναι που τους αφήνουν έκθετους στον κίνδυνο για τη δικιά τους υγεία και ακεραιότητα, στον κίνδυνο λάθους κ.λπ.. Όμως, επειδή αυτή η κατάσταση χειροτερεύει συνολικά, και στη δημόσια υγεία και στη δημόσια εκπαίδευση, παίρνετε τα μέτρα σας για να μπορείτε να φοβίσετε όποιον αγωνίζεται, να ποινικοποιήσετε τους αγώνες τους.

Κι εδώ ακριβώς είναι αυτό που τελικά σας ενώνει με τον ΣΥΡΙΖΑ, τον καινούργιο και τον παλιό. Παρά τους εκατέρωθεν αφορισμούς σας για τη συνολική αυστηροποίηση του δικαίου, αυτή είναι η κοινή σας γραμμή, γιατί και τις προηγούμενες αλλαγές του Ποινικού Κώδικα, παρά τη γενική τάση για μείωση των ποινών, οι μόνες ποινές που αυξήθηκαν ήταν ακριβώς γι’ αυτά τα αδικήματα που στρέφονται κατά του του λαϊκού κινήματος. Αυξήθηκαν οι ποινές για τα αδικήματα της διατάραξης της υπηρεσίας, που σήμερα έρχεται η Κυβέρνηση της Νέας Δημοκρατίας να τα εμπλουτίσει, για τη διατάραξη της οικιακής ειρήνης, των συγκοινωνιών κ.λπ., αυτά δηλαδή που αξιοποιούνται ενάντια των κινητοποιήσεων. Θα μπορούσαν για παράδειγμα να αξιοποιηθούν και ενάντια της χθεσινής κινητοποίησης των αγροτών. Να λοιπόν ποια είναι η υποκρισία όλων σας και ποια είναι βέβαια και η κοινή σας στόχευση.

Τι δεν λέτε ακόμα; Ότι για έναν ακόμα λόγο είναι ταξικές οι αλλαγές στη δικαιοσύνη, γιατί κάνουν πανάκριβη την πρόσβαση στη δικαιοσύνη για τα λαϊκά στρώματα, δημιουργούν νέα εμπόδια πρόσβασης για τον λαό με τα πανάκριβα παράβολα που θέτετε και μια σειρά τέτοιες προϋποθέσεις.

Και αυτά τα εμπόδια για την πρόσβαση στη δικαιοσύνη -ξαναλέμε, επειδή έχετε μια υποκρισία ότι υποτίθεται ότι έρχεστε να προστατέψετε τα θύματα- αφορούν ακριβώς και τα ίδια τα θύματα που δεν θα μπορούν να έχουν πρόσβαση και να βρουν το δίκιο τους όταν μπαίνουν τέτοια ταξικά κριτήρια.

Αντίθετα, σε αυτούς που έχουν την οικονομική δυνατότητα τους δίνετε πολλούς τρόπους για να τη βγάζουν καθαρή. Και αυτά βέβαια είναι και η διαδικασία της χρηματoποίησης της ποινής και όχι μόνο αυτή. Είναι και αυτοί οι απαράδεκτοι θεσμοί της ποινικής διαπραγμάτευσης για το παζάρι της ποινής, αλλά και της ποινικής συνδιαλλαγής και διαμεσολάβησης όπου πραγματικά ο οικονομικά αδύναμος και ευάλωτος γίνεται πιο εύκολα θύμα εκβιασμού και πιέσεων και αναγκάζεται να υποχωρήσει, έναντι αυτού που μπορεί να πληρώσει κάτι παραπάνω και να τη βγάλει καθαρή.

Μάλιστα, αυτό τον απαράδεκτο θεσμό της ποινικής διαμεσολάβησης τον επεκτείνετε και για τα θύματα της ενδοοικογενειακής βίας. Λες και θα μπορούσε ποτέ να σταθεί πρόσωπο με πρόσωπο το θύμα απέναντι στον θύτη που την κακοποιεί συστηματικά. Η κοροϊδία απογειώνεται με όλες αυτές τις διατάξεις που φέρατε υποτίθεται για την αντιμετώπιση της διαφθοράς κ.λπ.. Μάλιστα, κάνατε σημαία τα πρόστιμα που βάζετε στα νομικά πρόσωπα, τα οποία -να πούμε- ότι για ορισμένους ομίλους είναι κάτι ψιλά που βγάζουν από τα τεράστια υπερκέρδη τους και μπορεί να γίνουν ακόμα και ψίχουλα μέσα από τη διαδικασία της ποινικής διαπραγμάτευσης, με την οποία τους δίνετε τη δυνατότητα και τελικά τους εξοπλίζετε απλόχερα με όλα τα δικαιώματα του κατηγορουμένου.

Αξιοποιήσατε αυτή τη διαδικασία και βρήκατε ευκαιρία για να βάλετε από το παράθυρο νέες αντιδραστικές διατάξεις, όπως αυτή την περίεργη -υβριδική χαρακτηρίστηκε από τους διάφορους καθηγητές- ποινική ευθύνη των νομικών προσώπων την οποία σε καμμία περίπτωση δεν μπορούμε να τη δεχτούμε. Είμαστε, βεβαίως, πολλαπλώς επιφυλακτικοί για το πώς αύριο θα χρησιμοποιηθεί αυτού του είδους η ποινική ευθύνη για εξοντωτικά πρόστιμα σε αυτή την περίπτωση, για συλλόγους, για σωματεία, για διάφορους φορείς του κινήματος ή και κόμματα τα οποία θέλετε βέβαια -και το έχουμε δει πολλές φορές- με αυτό τον τρόπο να τους εξοντώσετε.

Αντίθετα, τη διαφθορά και τη διαπλοκή ούτε θέλετε, ούτε μπορείτε να την αξιοποιήσετε με αυτό τον τρόπο γιατί είναι σύμφυτη με το σύστημα σας. Κρύβετε ότι βρήκατε ευκαιρία μέσα από αυτό το νομοσχέδιο να ταΐσετε για άλλη μια φορά ιδιωτικούς φορείς και ομίλους, ακόμα και στον ευαίσθητο τομέα του σωφρονισμού ανηλίκων, στους οποίους προβλέπετε ότι μπορείτε να αναθέτετε εκπαιδευτικά και άλλα προγράμματα, δηλαδή συνολικά την παρακολούθηση των αναμορφωτικών μέτρων και γιατί όχι αύριο-μεθαύριο και για την ανέγερση και λειτουργία των φυλακών, που το έχουμε πει κατ’ επανάληψη. Όπως βεβαίως βρήκατε με απαράδεκτο τρόπο -και είναι πρόκληση- να ιδιωτικοποιήσετε ακόμα και αυτόν τον ευαίσθητο τομέα της προστασίας των θυμάτων της ενδοοικογενειακής βίας, αναθέτοντας τη δυνατότητα για ηθική συμπαράσταση, υλική συνδρομή κ.λπ. να μπορεί να παρασχεθεί ακόμα και από ιδιώτες. Είναι πραγματικά πρόκληση το γεγονός αυτό τη στιγμή που υποχρηματοδοτούνται και υποβαθμίζονται τα δημόσια συμβουλευτικά κέντρα, οι ξενώνες φιλοξενίας κακοποιημένων γυναικών -έχουμε πει και μια σειρά άλλα προβλήματα, δεν είναι ώρα να τα αναπτύξω- και υποβαθμίζονται και υποχρηματοδοτούνται όλες οι κοινωνικές υπηρεσίες του δήμου για την προστασία των θυμάτων. Επίσης, επιβεβαιώνεται ότι το μεγαλύτερο μερίδιο τελικά της ευρωπαϊκής χρηματοδότησης για την προστασία των θυμάτων κατευθύνεται σε ιδιώτες, ΜΚΟ κ.λπ. όταν οι ίδιοι οι εργαζόμενοι σε αυτές τις δομές μένουν απλήρωτοι.

Και κλείνω με το άρθρο 131, που πραγματικά εκεί ο εμπαιγμός απογειώνεται, γιατί αντί να εξασφαλίσετε για αυτές τις οικογένειες που με τέτοιο βάναυσο τρόπο έχασαν τα κορίτσια τους αλλά και τους συγγενείς των θυμάτων των δολοφονημένων γυναικών, αντί να τους εξασφαλίσετε δωρεάν ψυχολογική υποστήριξη για τους ίδιους, για τα παιδιά και τους συγγενείς, που σήμερα το κάνουν με δική τους πρωτοβουλία και με δικά τους έξοδα, αντί να τους εξασφαλίσετε απρόσκοπτη στήριξη για τη νομική τους εκπροσώπηση στη δικαιοσύνη, αντί να εξασφαλίσετε, ιδίως για τους συγγενείς που αναλαμβάνουν την επιμέλεια των παιδιών που μένουν πίσω, επιπλέον οικονομική στήριξη αλλά και μόνιμη και σταθερή δουλειά, για να μπορέσουν να ανταποκριθούν, έρχεστε με αυτό το άρθρο και ξεπετάτε συνολικά την ευθύνη σας για την προστασία και των θυμάτων αλλά και των οικογενειών, λέγοντας ότι θα τους εξασφαλίσετε μια θέση εργασίας ορισμένου χρόνου και μάλιστα στην καθαριότητα.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε.

**ΜΑΡΙΑ ΚΟΜΝΗΝΑΚΑ:** Κλείνω, κύριε Πρόεδρε.

Κύριοι Υπουργοί, γρήγορα ξέφτισε το προοδευτικό προφίλ που προσπαθήσατε να οικοδομήσετε. Κατά τη γνώμη μας, δεν το είχατε ποτέ ούτε θα το αποκτήσετε. Συνολικά θα καταψηφίσουμε επί της αρχής τις αλλαγές στους ποινικούς κώδικες και θα τοποθετηθούμε διαφορετικά σε ορισμένα άρθρα.

Μία επισήμανση, αν θέλετε να απαντήσετε, κύριε Υπουργέ. Σας είπα στην επί της αρχής τοποθέτηση για την υπουργική τροπολογία που βάζετε, σωστά, να υπάρχει αυτεπάγγελτος διορισμός δικηγόρων για τα τριμελή πλημμελειοδικεία για την πρόταση που έχει γίνει αυτό να επεκταθεί και στα μονομελή για τα αδικήματα που απειλείται ποινή τουλάχιστον τριών μηνών, γιατί είναι ποινές που μπορεί να φτάσουν μέχρι τα όρια των ποινών που θα εκτιθούν στη φυλακή. Θεωρούμε ότι πρέπει να υπάρχει εκπροσώπηση δικηγόρου και τουλάχιστον σε αυτούς που δεν μπορούν να εξασφαλίζεται με αυτεπάγγελτο διορισμό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα δύο μαθήτριες και μαθητές και τρεις εκπαιδευτικοί συνοδοί από το 4ο Γυμνάσιο Πρέβεζας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Καλώ στο Βήμα την ειδική αγορήτρια του ΠΑΣΟΚ - Κινήματος Αλλαγής, την κ. Μιλένα Αποστολάκη.

Ορίστε, κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σιωπή μερικές φορές είναι χρυσός. Θα ήταν λοιπόν προτιμότερο για τον Υπουργό να σιωπήσει, να κάνει πως δεν άκουσε, πως δεν κατάλαβε, όπως έκανε τόσες μέρες στην επιτροπή. Γιατί η απάντησή του στο ερώτημά μας για την ακαταδίωκτη κακουργηματική απιστία είναι θλιβερή. Είναι θλιβερό το επιχείρημα ότι οι μήνες δίνονται για να ενημερωθούν οι δικαστές και οι δικηγόροι. Δηλαδή, για τις εκατόν τριάντα περίπου υπόλοιπες διατάξεις του νομοσχεδίου οι δικαστές και οι δικηγόροι δεν χρειάζεται να ενημερωθούν.

Σας ρώτησα τότε, κύριε Υπουργέ, ποιους προστατεύετε. Τώρα σας ρωτάω ποιος νομίζετε ότι κοροϊδεύετε. Δεν σας αξίζει να προκαλείτε τη θυμηδία της κοινωνίας. Λυπάμαι για τους συναδέλφους της Πλειοψηφίας που αποδέχονται να χρησιμοποιούνται από την Κυβέρνηση με αυτόν τον απροκάλυπτο τρόπο.

Μας εγκάλεσε ο Υπουργός για τον όρο «αντιμεταρρύθμιση», τον οποίο και βεβαίως επαναλαμβάνω, όχι φυσικά όπως στρεψόδικα προσπάθησε να παρουσιάσει, επειδή υπερασπίζομαι τους ποινικούς κώδικες του ΣΥΡΙΖΑ που ψηφίστηκαν δύο μέρες πριν το κλείσιμο της Βουλής και τους οποίους ηχηρά καταψηφίσαμε, αλλά απαντάω στη συντονισμένη προπαγάνδα της Κυβέρνησης που προσπαθεί να παρουσιάσει το νομοσχέδιο των συνεργατών του Υπουργού ως μεταρρύθμιση. Ε, λοιπόν είναι αντιμεταρρύθμιση. Και δεν σας το λέει μόνο το ΠΑΣΟΚ, σας το λέει σύσσωμος ο νομικός κόσμος της χώρας.

Νομοθετούμε για το 90% της κοινωνίας, είπε ο Υπουργός. Ασφαλώς και δεν συμβαίνει αυτό. Αλλά, αν σας άκουγαν, θα σας χειροκροτούσαν διεθνείς πολιτικοί αστέρες του λαϊκισμού του παγκόσμιου στερεώματος. Με τέτοια επιχειρήματα περιβάλλουν την άσκηση της εξουσίας τους.

Στην προσπάθειά σας να υπερασπιστείτε την αντιεπιστημονική νομοθέτηση μιλήσατε για βαρύγδουπα ονόματα σε νομοπαρασκευαστικές επιτροπές τα οποία νομοθετούν προς όφελος των εγκληματιών πελατών τους και τα οποία μάλιστα λατρεύουν οι αναρχικοί. Αναρωτιέμαι, κάποιο όριο υπάρχει στη σοφιστεία, στον λαϊκισμό; Ο Μυλωνόπουλος νομοθετεί για τους πελάτες του; Ο Δημάκης είναι ιδιοτελής; Όχι, απλώς η επιστήμη δεν θα υπηρετούσε ποτέ το δόγμα του ποινικού λαϊκισμού και γι’ αυτό επιστρατεύετε πρόθυμους αποσπασμένους. Αυτό είναι το κίνητρο. Η σπίλωση συλλήβδην της νομικής ακαδημαϊκής κοινότητας εντάσσεται στο οπλοστάσιο του ακραίου λαϊκισμού σας.

Αναφέρατε δύο παραδείγματα, προσπαθώντας να απευθυνθείτε στο θυμικό της κοινωνίας. Και εξηγούμαι: Για τη μάνα που της φέρνουν το παιδί της σκοτωμένο, αιτιολογώντας έτσι, δήθεν, την τροποποίηση του άρθρου 302. Ακούστε, ορθά προσθέτετε στο 290 την παραβίαση του ερυθρού σηματοδότη και φαντάζομαι ότι το ψηφίζουμε όλοι. Αλλά, όπως γνωρίζετε, στο 290 υπάγονται όλα πλέον, οι επικίνδυνοι ελιγμοί και κόντρες, η υπερβολική ταχύτητα, η παραβίαση κόκκινου σηματοδότη, η οδήγηση υπό την επήρεια αλκοόλ και ουσιών, η οδήγηση παρά τη σωματική εξάντληση, η είσοδος στο αντίθετο ρεύμα ή σε πεζόδρομους, πεζοδρόμια και πλατείες ακόμα και η οδήγηση τεχνικά ανασφαλούς οχήματος και φορτωμένου με ανασφαλή τρόπο. Τι απομένει λοιπόν το πραγματικά επικίνδυνο στο 302 για να τους βάλετε στη φυλακή; Το άλλο παράδειγμα του Υπουργού είναι με το ζευγάρι που τους ληστεύουν για μερικές χιλιάδες ευρώ. Η ληστεία κατά το άρθρο 380 είναι παραδοσιακό κακούργημα και τιμωρείται με κάθειρξη. Προβλέπεται προσωρινή κράτηση, αντιμετωπίζεται ήδη πολύ αυστηρά.

Στο ίδιο μήκος κύματος ο Υφυπουργός μας ζήτησε να του προτείνουμε σε ποια ποινή κατά τη γνώμη της Αντιπολίτευσης θα πρέπει να ξεκινάει η έκτιση στη φυλακή. Σε αυτή, κύριε Υφυπουργέ, που θα αποφασίσει ο φυσικός δικαστής και όχι εσείς, σε αυτή την ποινή, εξατομικεύοντας την ποινή, γνωρίζοντας τα πραγματικά περιστατικά και τα γνωρίσματα του κάθε δράστη.

Ακούσαμε παραλλαγές συστημάτων. Η Αγγλία, όπως γνωρίζετε, έχει άλλο δικαιϊκό σύστημα. Αναφέρατε τη Γερμανία. Η μισή αλήθεια είναι χειρότερη από το ψέμα. Το να αναφέρεις μόνο το σε πόσα έτη ποινής και κάτω προβλέπεται αναστολή είναι η μισή αλήθεια. Να μας πείτε τι ποινές έχει η Γερμανία. Και να μας πείτε αν για τη Γερμανία μίλησε ποτέ η Ευρωπαϊκή Επιτροπή για την πρόληψη του βασανισμού του Συμβουλίου της Ευρώπης, η CPT, αναφέροντας ότι «πολλοί κρατούμενοι στην Ελλάδα εξακολουθούν να κρατούνται σε συνθήκες που αποτελούν προσβολή της ανθρώπινης αξιοπρέπειας».

Λοιπόν, για την αναγκαιότητα της ύπαρξης νομοπαρασκευαστικής επιτροπής δεν επιμένουμε από κάποιο καπρίτσιο. Επιμένουμε γιατί είναι η επεξεργασία των διατάξεων που πρέπει να τύχει αυτού του είδους της προσοχής. Διαβάσατε τι γράφει για το άρθρο 43 η Επιστημονική Υπηρεσία της Βουλής για την αντισυνταγματικότητα; Το ne bis in idem στο άρθρο 61 δεν το πήρατε χαμπάρι; Λοιπόν είναι όλα αυτά τα οποία, εάν είχατε επεξεργαστεί τους κώδικες με τη δέουσα προσοχή, δεν θα υπήρχαν. Υπάρχει σωρεία διατάξεων που έχουν πρόβλημα αντισυνταγματικότητας.

Έρχεστε και νομοθετείτε με βάση την επικαιρότητα, σας το είπαμε και σας το ξαναλέμε. Και για το άρθρο 91, που αυξάνεται το όριο της προσωρινής κράτησης εξομοιώνοντας την απόπειρα ή τη συνέργεια, έχετε στο μυαλό σας κάποιον για τον οποίο δημιουργήθηκε σάλος στην επικαιρότητα και στα δελτία ειδήσεων. Έτσι νομοθετείτε. Ποιος είναι αυτός που μας εγγυάται με τέτοια κατάσταση στις διωκτικές αρχές ότι θα φτάσουν οι δεκαοκτώ μήνες; Δεν ήταν το πρόβλημα της διάρκειας της προσωρινής κράτησης. Ήταν το πρόβλημα των ανεπαρκών διωκτικών αρχών.

Σχετικά με τα Τέμπη, ακούστε, ως εδώ! Η παράταξη που απέτρεψε τη διερεύνηση τυχόν ποινικών ευθυνών του επί τέσσερα χρόνια αρμόδιου για την ασφάλεια των σιδηροδρόμων Υπουργού, η παράταξη που μεθόδευσε τον αποκλεισμό κρίσιμων μαρτύρων από τις εργασίες της εξεταστικής επιτροπής επικαλείται σήμερα το ενδιαφέρον της για την απόδοση δικαιοσύνης για τα Τέμπη για την τροποποίηση του Ποινικού Κώδικα και την απευθείας παραπομπή στο ακροατήριο. Η πολιτική τυμβωρυχία έχει και όρια και εν προκειμένω το όριο είναι πενήντα επτά άνθρωποι αδικοχαμένοι.

Κύριε Υπουργέ, για το άρθρο 131 στην ενδοοικογενειακή βία, ειλικρινά σας λέω, δυσκολεύομαι να προσεγγίσω την ηθική και δικαιοπολιτική συγκρότηση, μια που επιστήμονας είναι σίγουρα, αυτός που εμπνεύστηκε τη διάταξη, τη διάταξη να διορίζεται ως καθαρίστρια συγγενής δολοφονημένης γυναίκας.

Και σας καλώ να την αποσύρετε και να την αναδιατυπώσετε. Είναι ηθικά, πολιτικά και αισθητικά -προσθέτω- απαράδεκτη.

Υπάρχουν θετικές διατάξεις στο νομοσχέδιο; Προφανώς υπάρχουν και τις υπερψηφίζουμε, λίγες οι σημαντικές, πολλές επουσιώδεις, δευτερεύουσες. Η βασική φιλοσοφία όμως, η κατεύθυνση, η κύρια κατεύθυνση του νομοσχεδίου συνιστά μία αντιμεταρρύθμιση και το επαναλαμβάνω. Το αφήγημά σας ότι το νομοσχέδιο προστατεύει το λαό και τους φτωχούς από τους βιαστές και τους ληστές είναι κατώτερο της συζήτησης, που προσιδιάζει σε τροποποίηση των ποινικών κωδίκων, αλλά και προσωπικά κατώτερο του δικού σας παρελθόντος, κύριε Υπουργέ.

Το νομοσχέδιο συνιστά την επιτομή του ποινικού και πολιτικού λαϊκισμού, ένα αναχρονιστικό σχέδιο, προκειμένου να εκμεταλλευτείτε το θυμικό και να χειραγωγήσετε μια κοινωνία ανασφαλή και αθωράκιστη εξαιτίας της αποτυχίας σας. Είναι αντιμεταρρύθμιση και την καταψηφίζουμε.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κυρία Αποστολάκη.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία ο κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ**: Ευχαριστώ, κύριε Πρόεδρε.

Από την αρχή της διαδικασίας αυτής τονίσαμε ότι το σημερινό νομοσχέδιο συνιστά τη μεγαλύτερη απόδειξη της αποτυχίας σας, όσον να επιτύχετε το στόχο που είχατε θέσει το 2019. Το θέσατε πάλι στις εκλογές του 2023. Το έχετε μόνιμα στη φαρέτρα των επιχειρημάτων σας, το ζήτημα του νόμου, της τάξης και της ασφάλειας των πολιτών.

Ρωτήσαμε, όχι μόνο ο ΣΥΡΙΖΑ - Προοδευτική Συμμαχία αλλά και τα άλλα κόμματα της Αντιπολίτευσης, ποια ήταν τα αποτελέσματα των προηγούμενων δεκαέξι μεταρρυθμίσεων-τροποποιήσεων που κάνατε, κύριε Υπουργέ. Αναμένουμε κάποια στιγμή να μας απαντήσετε. Να μας απαντήσετε πού αποτύχατε. Γιατί είναι δεδομένο ότι για να έρχεται μια δέκατη έβδομη τροποποίηση, απέτυχαν οι δεκαέξι προηγούμενες. Και αν άκουσε κάποιος όχι μόνο τον κύριο Υπουργό αλλά και ένα μεγάλο αριθμό των Βουλευτών της Νέας Δημοκρατίας, αντιλαμβάνεται πλήρως ότι έχετε αποτύχει στον τομέα της ασφάλειας.

Άκουσα συνάδελφο της Νέας Δημοκρατίας από νομό της περιφέρειας, από τη Μεσσηνία συγκεκριμένα, να λέει ότι πλέον οι πολίτες αισθάνονται φυλακισμένοι στα σπίτια τους, έχουν κάγκελα παντού. Πραγματικά, πέντε χρόνια ποιος κυβερνάει και οι πολίτες σήμερα στη Μεσσηνία κατά τον συνάδελφο της Νέας Δημοκρατίας νιώθουν φυλακισμένοι και κλείνονται έντρομοι στα σπίτια τους;

Άλλος συνάδελφος των Αθηνών από τη Νέα Δημοκρατία και πάλι ανέφερε χαρακτηριστικά ότι ψηφίζουμε το νομοσχέδιο για να επιστρέψει το αίσθημα ασφάλειας στις γειτονιές μας. Πέντε χρόνια τώρα ποιος κυβερνά και έχει χαθεί το αίσθημα ασφάλειας από τις γειτονιές της πρωτεύουσας; Είναι η Νέα Δημοκρατία ή είναι άλλο κόμμα; Και πραγματικά όσοι είχαμε βρεθεί σ’ αυτήν εδώ την Αίθουσα το 2021 όταν άλλος Υπουργός του κ. Μητσοτάκη, ο κ. Τσιάρας αυτή τη φορά, έφερε μια τροποποίηση μεγάλη για τους κώδικες και πάλι -περιέλαβε μεγάλο αριθμό άρθρων- είναι σαν να ζούμε τη μέρα της μαρμότας. Οι ίδιοι Βουλευτές ήρθαν το 2021 και μιλούσαν για τον νόμο Παρασκευόπουλου, για τον ΣΥΡΙΖΑ, για την ανασφάλεια, για τον τρόμο που νιώθουν οι πολίτες, για την ατιμωρησία. Φτάσαμε στο 2024 και έρχονται οι ίδιοι οι Βουλευτές της Νέας Δημοκρατίας και λένε πάλι τα ίδια. Πραγματικά έχετε σύμφωνα με τους Βουλευτές του κυβερνώντος κόμματος τους πιο αποτυχημένους Υπουργούς Προστασίας του Πολίτη, που έχουν υπάρξει σε αυτή τη χώρα. Και δεν το λέω εγώ. Το τεκμηρίωσε και ο Υπουργός στην τοποθέτησή του και οι κυβερνητικοί Βουλευτές.

Επισημαίνατε διαρκώς ότι θα μειωθεί η εγκληματικότητα και πατάσσετε την εγκληματικότητα με αυτό το νομοσχέδιο. Δεν έχετε απαντήσει, κύριε Υπουργέ, στην εισαγγελέα του Αρείου Πάγου, κ. Αδειλίνη, η οποία -το είπαμε, σας το ξαναείπαμε- έχει δηλώσει δημόσια ότι με την αυστηροποίηση των ποινών δεν πατάσσεται η εγκληματικότητα. Αυτό συμβαίνει, όταν αυξάνεται το αίσθημα του δράστη ότι θα συλληφθεί. Το είπε η εισαγγελέας που εσείς τοποθετήσατε. Το είπαν οι ποινικολόγοι, το είπαν οι δικηγόροι, το είπε η Ένωση Δικαστών και Εισαγγελέων, όλοι οι φορείς και επικαλέστηκαν μελέτες.

Μία μελέτη για όλα αυτά που εισάγετε σήμερα, θα μας προσκομίσετε; Μια μελέτη για την διεύρυνση των περιπτώσεων που οδηγούν ανηλίκους στη φυλακή; Είναι λεπτό το ζήτημα, έχει να κάνει με ανήλικους. Ποια είναι η μελέτη βάσει της οποίας οδηγηθήκατε στο να νομοθετήσετε το συγκεκριμένο άρθρο ή για την κατάργηση της μειωμένης ποινής για τις ηλικίες είκοσι ένα μέχρι είκοσι πέντε; Σας το ζητήσαμε για το σωφρονιστικό. Αναφέρει η έκθεση του Γενικού Λογιστηρίου του Κράτους ότι θα υπάρξει επιβάρυνση. Πόση θα είναι αυτή η επιβάρυνση; Πόσα χρήματα θα πληρώσει ο ελληνικός λαός, ο Έλληνας φορολογούμενος, προκειμένου να ικανοποιήσετε εσείς το ακροατήριό σας;

Για πρώτη φορά το 2016 έγινε έρευνα και απεδείχθη ότι η παραμονή του κάθε κρατούμενου στη φυλακή κοστίζει ετησίως 10.200 ευρώ. Πείτε μας τι υπολογίζετε; Ποιο θα είναι το δημοσιονομικό αποτύπωμα του νομοσχεδίου στα οικονομικά της χώρας μας;

Είχε το θράσος -γιατί πραγματικά περί θράσους πρόκειται- ο κύριος Υπουργός να μιλήσει για το θλιβερό περιστατικό στη Θεσσαλονίκη. Ο κ. Φάμελλος σας κοινοποίησε, κατέθεσε στα Πρακτικά χθες μια επιστολή των αστυνομικών της Θεσσαλονίκης σχετικά με το Flyover. Και ο Υπουργός παρά το ότι κατετέθη αυτή η επιστολή, συνέχισε να εύχεται να βρουν οι αστυνομικοί τους δράστες, να εξιχνιάσουν το έγκλημα. Και την απάντηση σας την έχουν δώσει οι ίδιοι οι αστυνομικοί. Σας λένε ότι για ακόμη μια φορά «πάμε και όπου βγει». Φτάσαμε στο σημείο να αποσπαστούν αστυνομικοί με ειδικότητα από την Υποδιεύθυνση Εγκληματολογικών Ερευνών καθώς και από την Αντιτρομοκρατική στην Τροχαία.

Ποιος θα εξιχνιάσει την αποστολή της βόμβας στα δικαστήρια της Θεσσαλονίκης, κύριε Υπουργέ; Οι άνδρες της Αντιτρομοκρατικής και των εγκληματολογικών ερευνών που κάνουν τους τροχονόμους; Θα βρουν τους τρομοκράτες και θα τους πάρουν τις πινακίδες ή θα τους κόψουν κλήση; Γιατί από ευχολόγια μια χαρά ευχόμαστε όλοι να εξιχνιαστεί και αυτή η υπόθεση. Ποιος θα την εξιχνιάσει; Εσείς, οι δικαστές; Ποιος θα την εξιχνιάσει;

Κλείνοντας θα ήθελα κι εγώ να κάνω μια αναφορά στα Τέμπη. Γιατί πραγματικά σαν μέλος της εξεταστικής επιτροπής πάει πολύ να ακούμε από τους εκατόν πενήντα επτά Βουλευτές οι οποίοι ψήφισαν να μην συσταθεί προανακριτική και να καλύψουν τον πρώην Υπουργό Υποδομών τον κ. Καραμανλή, να μιλούν για θύματα και πόσο μάλλον για το έγκλημα των Τεμπών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εγώ σας ευχαριστώ.

Και κλείνουμε τον κύκλο των δευτερολογιών με τον εισηγητή της Νέας Δημοκρατίας, τον κ. Παναγή Καππάτο, τον οποίο και καλώ στο Βήμα.

Ορίστε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, εγώ θα ήθελα να ξεκινήσω δίνοντας συγχαρητήρια στους κυρίους Υπουργούς και στους συνεργάτες, διότι η νομική τους επιστημοσύνη και το δημοκρατικό τους αίσθημα διόρθωσε τις χαλασμένες χορδές, που υπάρχουν σήμερα στη δικαιοσύνη και νομίζω ότι αποκαθίσταται η δικαιοσύνη και η προστασία των πολιτών.

Τα δύο σκέλη του νομοσχεδίου καλύπτουν διάφορες πτυχές της νομικής διαδικασίας και της ποινικής δικαιοσύνης, αποσκοπώντας σε μια ολοκληρωμένη προσέγγιση για τη βελτίωση του δικαίου. Το πρώτο σκέλος του νομοσχεδίου επικεντρώνεται στην τροποποίηση των διατάξεων του Ποινικού Κώδικα και του Κώδικα Ποινικής Δικονομίας με στόχο την αύξηση της αποτελεσματικότητας και του σωφρονιστικού χαρακτήρα της ποινής.

Από τη μία πλευρά προωθούνται εναλλακτικές μορφές ποινικής δικαιοσύνης, όπως η κοινωφελής εργασία και η μετατροπή ποινών σε χρηματικές, παρέχοντας παράλληλα πραγματική έκτιση σε σωφρονιστικά καταστήματα. Από την άλλη ενισχύονται τα μέτρα για την προστασία της ποινικής δικαιοσύνης από καταχρηστικές ασκήσεις δικαιωμάτων και επιταχύνονται οι διαδικασίες επεξεργασίας ποινικών υποθέσεων.

Το δεύτερο σκέλος, επικεντρώνεται στην ανάγκη εξορθολογισμού του νομικού πλαισίου που διέπει τον θεσμό της οικογένειας και της προστασίας των θυμάτων, ιδίως γυναικών από την ενδοοικογενειακή βία. Με μέτρα οικονομικής και ψυχολογικής στήριξης των θυμάτων και τη θέσπιση υποχρέωσης συνεργασίας όλων των σχετικών υπηρεσιών, επιδιώκεται η ολοκληρωμένη προστασία και η ενίσχυση των θυμάτων. Ταυτόχρονα, προβλέπεται ο εμπλουτισμός των μέσων πρόληψης υποτροπής του δράστη και προστασίας του θύματος, προσφέροντας μια ολοκληρωμένη προσέγγιση στο ζήτημα της ενδοοικογενειακής βίας.

Το νομοσχέδιο ανταποκρίνεται στις αυξανόμενες ανάγκες της κοινωνίας μας για αποτελεσματικότερη διαχείριση των ποινικών υποθέσεων και ενίσχυση της προστασίας των θυμάτων, δημιουργώντας ένα πιο δίκαιο και ασφαλές περιβάλλον για όλους τους πολίτες. Επιπλέον, τονίζει τη σημασία της συνεργασίας μεταξύ δημόσιων και ιδιωτικών φορέων για την αντιμετώπιση ευαίσθητων κοινωνικών προβλημάτων, όπως η ενδοοικογενειακή βία. Συνολικά η εφαρμογή των μέτρων, θα συμβάλει στην προαγωγή της κοινωνικής ευημερίας και της εμπιστοσύνης στο νομικό σύστημα.

Θα ήθελα σε αυτό το σημείο να αναφερθώ σε μία αναφορά του εισηγητή του ΣΥΡΙΖΑ. Ανέφερε κατά την τοποθέτησή του χθες ότι παρά τις νομοθετικές ρυθμίσεις που έχουν ήδη εισαχθεί, αυξήθηκε το ποσοστό των καμένων εκτάσεων. Ξέρετε, η αύξηση των καμένων στρεμμάτων, δεν συνεπάγεται αύξηση των εμπρηστών. Οι κλιματικές συνθήκες είναι αυτές που εντείνουν τις πυρκαγιές και καθιστούν δυσκολότερη την κατάσβεσή τους. Ο δράστης που προκαλεί την πυρκαγιά, αρκεί να είναι και ένας. Δημιουργήσατε μια παράλογη αναλογία ανάμεσα στους εμπρηστές και τον αριθμό των εκτάσεων που καίγονται, όταν αρκεί ένα μόνο αναμμένο τσιγάρο που θα πετάξει κάποιος για να προκληθεί μια τεράστια οικολογική καταστροφή. Εξάλλου, η μεγάλη σας ανησυχία από το έγκλημα του εμπρησμού δεν εκφράζεται και από το γεγονός ότι η κυβέρνηση ΣΥΡΙΖΑ υποβάθμισε το έγκλημα του εμπρησμού σε πλημμέλημα στη βασική του μορφή.

Ακόμα, επειδή σχολιάστηκε από αρκετούς, να αναφέρουμε ως προς την αυστηροποίηση των μέτρων για τον κόκκινο σηματοδότη, το 2023 σε ένα φανάρι στην Αττική τοποθετήθηκε πιλοτικά μια κάμερα, η οποία κατέγραψε αρχικά είκοσι πέντε παραβάσεις του κόκκινου την ώρα σε ένα μόνο φανάρι! Αφού έγινε γνωστό ότι υπάρχει κάμερα, κατέγραφε δεκαέξι παραβιάσεις ερυθρού σηματοδότη την ώρα. Ο εκπαιδευτής οδικής συμπεριφοράς Κωνσταντίνος Μαρκουίζος, ο γνωστός «Ιαβέρης», χαρακτηρίζει αυτές τις δεκαέξι παραβάσεις ως απόπειρες φόνου. Δεν μπορούμε να είμαστε ελαστικοί απέναντι στην ανευθυνότητα ορισμένων που απειλούν ανθρώπινες ζωές και τη σωματική ακεραιότητα συμπολιτών μας. Οφείλουμε να εξαναγκάσουμε την αλλαγή αυτής της κακώς νοούμενης κουλτούρας, με τον νόμο.

Μίλησαν ακόμα πολλοί συνάδελφοι για τον υπερπληθυσμό στις ελληνικές φυλακές. Χαρακτηριστικά, η συνάδελφος εισηγήτρια του ΠΑΣΟΚ ανέφερε τα παραδείγματα των φυλακών Κομοτηνής και Κορυδαλλού. Απαντάμε πως γι’ αυτόν ακριβώς τον λόγο υφίστανται οι διατάξεις που προτείνουν ως προτεραιότητα την έκτιση ποινών φυλάκισης έως δύο έτη με εναλλακτικούς τρόπους, όπως η κοινωφελής εργασία, το χρηματικό πρόστιμο ή η κατ’ οίκον έκτιση με ηλεκτρονική επιτήρηση.

Επίσης, επειδή πρώτοι εμείς αναγνωρίζουμε την ανάγκη να αποσυμφορηθούν οι ελληνικές φυλακές, το πράττουμε, αλλά αυτό δεν μπορεί να γίνει αλόγιστα. Προχωράμε στο μέτρο της αποφυλάκισης κρατουμένων υπό όρους, δηλαδή με προσοχή και εξονυχιστική αξιολόγηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά, κύριε Πρόεδρε, παρακαλώ.

Οφείλει να διενεργείται μια εμπεριστατωμένη αξιολόγηση, η οποία θα καταδεικνύει την επικινδυνότητα του καταδικασθέντα, καθώς η επιστροφή του στην κοινωνία δεν μπορεί να αποτελεί και μια επιστροφή στην εγκληματική του δραστηριότητα και κίνδυνο στο κοινωνικό σύνολο.

Κυρίες και κύριοι συνάδελφοι, είναι γεγονός πως το νομοσχέδιο που συζητήθηκε έχει προκαλέσει έντονη κριτική από τις πολιτικές δυνάμεις της Αντιπολίτευσης. Ωστόσο είναι σημαντικό να αντιληφθούμε τη βαθύτερη φιλοσοφία πίσω από αυτό το νομοσχέδιο και τους στόχους που επιδιώκει να πετύχει.

Κατ’ αρχάς θα ήθελα να επισημάνω ότι το νομοσχέδιο δεν αποβλέπει στην απλή αύξηση των ποινών αλλά στην αυστηροποίηση των προϋποθέσεων αναστολής τους. Αυτό στοχεύει στην καταπολέμηση του αισθήματος ατιμωρησίας που επικρατεί στην κοινωνία μας. Όταν οι δράστες συλλαμβάνονται και καταδικάζονται από το δικαστήριο, είναι απαράδεκτο να αφήνονται ελεύθεροι, λόγω των υφιστάμενων νομικών διατάξεων και να συνεχίζουν την εγκληματική τους δραστηριότητα. Η αυστηρότητα στην εφαρμογή των ποινών είναι ουσιώδης για την εφαρμογή της καταδικαστικής απόφασης, για τη διασφάλιση της δικαιοσύνης και της κοινωνικής ειρήνης.

Επιπλέον, η εισαγωγή της αυτοτελούς ποινικής ευθύνης των εταιρειών αντιπροσωπεύει ένα σημαντικό βήμα προς την ενίσχυση της δικαιοσύνης και της ισονομίας στην κοινωνία μας. Η δωροδοκία και η αθέμιτη συμπεριφορά δεν πρέπει να γίνονται ανεκτές ούτε από τις εταιρείες ούτε από τα άτομα. Αυτό το μήνυμα πρέπει να είναι σαφές, προκειμένου να αντιμετωπιστεί η διαφθορά και να εδραιωθεί η νομιμότητα στον επιχειρηματικό κόσμο.

Επιπλέον, η οριζόντια πρόβλεψη αυτεπάγγελτης δίωξης για όλα τα κακουργήματα, ανεξαρτήτως του προστατευόμενου έννομου αγαθού, είναι ένα ακόμα σημαντικό μέτρο που ενισχύει τη δικαστική διαδικασία και εξασφαλίζει τη δικαιοσύνη για όλους, ανεξάρτητα από το κοινωνικό ή οικονομικό τους προφίλ. Η ισότητα ενώπιον του νόμου είναι θεμελιώδης αρχή του δημοκρατικού κράτους και πρέπει να προστατεύεται και να ενισχύεται σε κάθε ευκαιρία.

Τέλος, το νομοσχέδιο βάζει σε άμεση προτεραιότητα την προστασία των ανηλίκων και την αντιμετώπιση των θεμάτων ενδοοικογενειακής βίας. Αυτά τα φαινόμενα απαιτούν άμεση προσοχή και δράση, καθώς η πρόληψη και η θεραπεία τους είναι ζωτικής σημασίας για την ευημερία της ελληνικής κοινωνίας.

Συνοψίζοντας, το παρόν νομοσχέδιο αποτελεί μια ουσιώδη πρωτοβουλία για την ενίσχυση της νομιμότητας, της δικαιοσύνης και της κοινωνικής ειρήνης. Είναι καθήκον μας να υπερασπιστούμε αυτές τις αρχές και να εργαστούμε από κοινού για την οικοδόμηση μιας κοινωνίας, όπου η δικαιοσύνη και η αλληλεγγύη είναι κεντρικές αξίες.

Στο πρόσωπο της σύγχρονης νομικής πραγματικότητας, που οι προκλήσεις και οι ανάγκες της κοινωνίας μας είναι πολυδιάστατες και επιτακτικές, απαιτείται η άμεση δράση του νομοθέτη για το κοινό καλό. Καλώ, λοιπόν, όλους τους συναδέλφους να στηρίξουν αυτή τη νομοθετική πρωτοβουλία, που βασίζεται στις αρχές της ισονομίας, της αναλογικότητας και της αποτελεσματικής απόδοσης της δικαιοσύνης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει η Πρόεδρος της Πλεύσης Ελευθερίας κ. Ζωή Κωνσταντοπούλου, την οποία και καλώ στο Βήμα.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η δικαιοσύνη για την Πλεύση Ελευθερίας δεν είναι απλώς μία εκ των τριών εξουσιών σε μια δημοκρατία.

Η δικαιοσύνη είναι ψυχή και πυλώνας της δημοκρατίας. Η δικαιοσύνη είναι αγαθό που δικαιούνται να το απολαμβάνουν όλοι οι πολίτες. Η δικαιοσύνη είναι εγγύηση για την κοινωνική ευημερία.

Δεν έχω ξεχάσει τους λόγους για τους οποίους πριν από τριάντα χρόνια επέλεξα τη νομική. Δεν έχω ξεχάσει γιατί επέλεξα να γίνω δικηγόρος και να είστε βέβαιοι ότι υπάρχουν στο δικηγορικό σώμα πολλοί άνθρωποι που δεν έχουν ξεχάσει γιατί επέλεξαν τη δικηγορία, γιατί επέλεξαν την υπεράσπιση του δικαίου.

Η Πλεύση Ελευθερίας με τα έξι πανιά της, με τα έξι δέλτα του εμβλήματός μας, του καραβιού, βάζει τη δικαιοσύνη, το ένα από τα έξι πανιά, μαζί με τη δημοκρατία, μαζί με τη διαφάνεια, μαζί με τα δικαιώματα ως πρωταρχικούς πυλώνες πολιτικής διεκδίκησης για μια κοινωνία όπως εμείς την ονειρευόμαστε.

«Της δικαιοσύνης ήλιε νοητέ και μυρσίνη συ δοξαστική μη παρακαλώ σας μη λησμονάτε τη χώρα μου». Και, όμως, ζούμε στη χώρα, κύριε Υπουργέ και κύριε Υφυπουργέ, που πριν από είκοσι χρόνια, το 2004, παρακολουθείτο ολόκληρη η Κυβέρνηση και η Αντιπολίτευση και αντιφρονούντα στοιχεία, με εμπλοκή ξένης Κυβέρνησης και ξένης πρεσβείας -της αμερικανικής- και το γεγονός αυτό παρέμεινε κρυφό για μήνες και όταν το πληροφορήθηκε η τότε κυβέρνηση Καραμανλή, το εμπιστεύθηκε στον τότε προϊστάμενο της Εισαγγελίας Πρωτοδικών Αθηνών, ο οποίος κράτησε την υπόθεση στο συρτάρι του για έντεκα μήνες.

Μαζί με αυτό το γεγονός, η τότε Κυβέρνηση πληροφορήθηκε και μία δολοφονία, που εμφανίστηκε ως αυτοκτονία-απαγχονισμός, του Κώστα Τσαλικίδη, υπαλλήλου της «VODAFONE», που είχε ανακαλύψει το παράνομο λογισμικό των υποκλοπών, της κατασκοπείας σε βάρος της χώρας. Και αυτός ο φάκελος παρέμεινε σε συνεννόηση με την κυβέρνηση στο συρτάρι του προϊσταμένου της Εισαγγελίας Πρωτοδικών Αθηνών.

Ξέρετε ασφαλώς ποιος ήταν αυτός ο προϊστάμενος και γι’ αυτό και κοιτούν χαμηλά και οι περισσότεροι μέσα στην Αίθουσα. Ήταν ο κ. Δημήτρης Παπαγγελόπουλος, μετέπειτα εκλεκτός της κυβέρνησης Σαμαρά, που επιχείρησε να τον κάνει, μαζί με την Αξιωματική Αντιπολίτευση του Τσίπρα, Πρόεδρο του Εθνικού Συμβουλίου Ραδιοτηλεόρασης, αλλά προσέκρουσε σε αυτή την «κακή» Βουλευτή Ζωή Κωνσταντοπούλου που αντέδρασε και τελικώς, κατέληξε Υπουργός Δικαιοσύνης να ελέγχεται και να διώκεται για παρεμβάσεις στη δικαιοσύνη.

Ζούμε, κύριε Υπουργέ, σε αυτή τη χώρα, λοιπόν, που τη δολοφονία Τσαλικίδη, συνδεδεμένη με τις υποκλοπές και την κατασκοπεία του 2004, την έθαψε η δικαστική αρχή και το πολιτικό σύστημα και κατέληξε σε καταδίκη της χώρας μας από το Ευρωπαϊκό Δικαστήριο Δικαιωμάτων του Ανθρώπου για παραβίαση της υποχρέωσης προστασίας του δικαιώματος στη ζωή και παραβίαση της υποχρέωσης ελέγχου μιας δολοφονίας.

Ζούμε στη χώρα όπου ένα δεκαπεντάχρονο παιδί το 2008 δολοφονήθηκε από αστυνομικό με διπλή ευθεία βολή στην καρδιά και υπήρξε εισαγγελέας, ο κ. Ζημιανίτης, που επινόησε ότι μπορεί η διπλή ευθεία βολή στην καρδιά να είναι ενδεχόμενος δόλος. Αποδέχεται αυτός που πυροβολεί το ενδεχόμενο να σκοτώσει και ας είναι αστυνομικός εκπαιδευμένος.

Προήχθη ο κ. Ζημιανίτης στις τάξεις της Εισαγγελίας και όσο και αν το πολιτικό σύστημα τότε ντράπηκε και ζήτησε συγγνώμη γι’ αυτή τη δολοφονία, μέχρι σήμερα οι μηχανισμοί του παρακράτους μέσα στο κράτος κρατούν εκτός φυλακής έναν καταδικασμένο αμετάκλητα για δολοφονία εν ψυχρώ με άμεσο δόλο, τον Επαμεινώνδα Κορκονέα. Και βρέθηκε και πριν από λίγους μήνες δικαστής στον Άρειο Πάγο, αυτοπροτείνοντας λόγους αναβολής, να εξοικονομήσει και άλλους μήνες ελευθερίας στον καταδικασμένο.

Ζούμε στη χώρα που για το σκάνδαλο της λίστας Λαγκάρντ, που αποκαλύφθηκε το 2012, το πολιτικό προσωπικό που ενεχόταν δεν δικάστηκε ποτέ όπως έπρεπε. Ο κ. Βενιζέλος, που είχε τη λίστα Λαγκάρντ στην τσέπη του και το έκρυψε, αλλά επέβαλε χαράτσια στον ελληνικό λαό, λέγοντας ότι δεν έχει άλλο δημοσιονομικό περιθώριο, προστατεύθηκε από την Κυβέρνηση Σαμαρά και δεν ελέγχθηκε ποινικά και ο κ. Παπακωνσταντίνου γράφει σήμερα βιβλία, αφού πρώτα δικάστηκε και καταδικάστηκε σε έναν χρόνο μόνο φυλάκιση για έγκλημα διαφθοράς σε βάρος του ελληνικού δημοσίου και των Ελλήνων πολιτών. Και η δικαστής η οποία θεώρησε ότι πρέπει και να αθωωθεί, η κ. Αικατερίνη Σακελλαροπούλου, είναι σήμερα Πρόεδρος της Δημοκρατίας. Είναι η ίδια δικαστής που εξοικονόμησε την πιο γρήγορη δίκη στο Συμβούλιο της Επικρατείας, ως Πρόεδρος του Συμβουλίου της Επικρατείας, παρεμβαίνοντας σε υπόθεση στην οποία είχε δοθεί δικαστική προστασία, στην υπόθεση Βίνικ, που αποτελεί διεθνή υπόθεση ανθρωπίνων δικαιωμάτων. Παρενέβη για να ικανοποιήσει την Κυβέρνηση Μητσοτάκη. Έκανε την πιο γρήγορη δίκη στο Συμβούλιο της Επικρατείας που έχει γίνει ποτέ. Πριν καν λήξουν οι προθεσμίες ακύρωσης ολοκληρώθηκε η δίκη και πριν καν ολοκληρωθεί η δίκη, ανακοινώθηκε η υποψηφιότητά της ως Προέδρου της Δημοκρατίας. Σε αυτή τη χώρα ζούμε!

Ζούμε στη χώρα που, όταν συνέβη το έγκλημα στο Μάτι, οργίασαν οι παρεμβάσεις της διορισμένης εισαγγελέως του Αρείου Πάγου -διορισμένης από την κυβέρνηση ΣΥΡΙΖΑ- για να προστατεύσουν τους πολιτικά και ποινικά υπεύθυνους. Οργίασαν οι παρεμβάσεις στον εισαγγελέα που διερευνούσε το έγκλημα με εκατόν τέσσερις νεκρούς, προσωπικές παρεμβάσεις της διορισμένης από τον κ. Τσίπρα κ. Δημητρίου, της διορισμένης -επίσης από την ίδια Κυβέρνηση- κ. Παπασπύρου, Γενικής Επιθεωρήτριας Δημόσιας Διοίκησης, η οποία ανακάλυψε ότι δεν πρέπει να ολοκληρωθεί η έρευνα ούτε πρέπει να κληθούν οι ύποπτοι, μεταξύ των οποίων η κ. Δούρου, αλλά θα έπρεπε πρώτα να κάνει μια έκθεση για τη δημόσια διοίκηση.

Ξέρετε πότε έκανε την έκθεση αυτή; Ποτέ!

Στην υπόθεση για το Μάτι οργίασαν και οι παρεμβάσεις της κυβέρνησης για να ενοχοποιηθούν τα θύματα με την επικοινωνιακή καραμέλα ότι φταίνε τα αυθαίρετα που έκαψαν τον κόσμο ζωντανό. Οργίασαν και οι παρεμβάσεις στο Δικαστικό Σώμα, όταν ο ανακριτής τρεις φορές ζήτησε να χαρακτηριστεί το έγκλημα «κακούργημα» και τρεις φορές του επεστράφη η δικογραφία από εισαγγελείς, κάτι που δεν έχει γίνει ποτέ.

Και οργίασε η πρόκληση, όταν το Συμβούλιο Πλημμελειοδικών Αθηνών απεφάνθη ότι το έγκλημα είναι κακούργημα και βρέθηκε πάλι ένας πρόθυμος εισαγγελέας να κάνει έφεση στο βούλευμα, για να καταλήξουμε να δικάζεται η δολοφονία και η έκθεση σε βαθμό κακουργήματος εκατόν τεσσάρων ανθρώπων και άλλων και άλλων σαν πλημμέλημα και στο τέλος, να φτάσουμε σε άλλη μία υπόθεση ατιμωρησίας.

Ζούμε στη χώρα όπου σε αυτή εδώ τη Βουλή από όλες τις παρατάξεις που έχουν κυβερνήσει, δυστυχώς, έχουν έρθει προκλητικές τροπολογίες-«ντροπολογίες», ρυθμίσεις της ντροπής για την παροχή ασυλίας και ατιμωρησίας σε επιτελείς δημοσίων οργανισμών, στα στελέχη του ΤΑΙΠΕΔ, σε ελεγχόμενους για εγκλήματα οικονομικά σε βάρος του δημοσίου.

Κύριε Υπουργέ, μιλήσατε για τους Ποινικούς Κώδικες του 2019 και θα συμφωνήσω ότι η πλημμεληματοποίηση οικονομικών εγκλημάτων και αδικημάτων σε βάρος του δημοσίου και η μετατροπή τους σε κατ’ έγκληση αδικήματα από Κυβέρνηση η οποία εξυπηρέτησε συμφέροντα είναι σκάνδαλο, όπως σκάνδαλο είναι ότι τα στελέχη της Κυβέρνησης αυτής νομοθέτησαν -και δεν σας ακούω να το λέτε οι της Νέας Δημοκρατίας- ότι τα στελέχη της Κυβέρνησης αυτής νομοθέτησαν για τον εαυτό τους, πλημμεληματοποίησαν μορφές έκθεσης και έριξαν και τις ποινές της κακουργηματικής έκθεσης, ενώ ήταν ανοιχτή η ανάκριση για το Μάτι.

Ζούμε στη χώρα που έγινε Αντιπρόεδρος του Αρείου Πάγου η δικαστής που καταφερόταν με αντισημιτικές εκφράσεις κατά των Εβραίων και δόξαζε τον Χίτλερ, η κ. Παγουτέλη, από τη δική σας Κυβέρνηση σε προηγούμενη σύνθεση, αλλά διώχθηκε και συνελήφθη με παρέμβαση Υπουργού σας, που πια δεν είναι Υπουργός, του κ. Οικονόμου, ο Παλαιστίνιος νεαρός που σήκωσε τη σημαία της Παλαιστίνης διαμαρτυρόμενος για τα εγκλήματα.

Τα προβλήματα της δικαιοσύνης, κύριε Υπουργέ, δεν είναι αυτά που επιχειρείτε να θέσετε με το νομοσχέδιο. Τα πραγματικά προβλήματα της δικαιοσύνης είναι προβλήματα έλλειψης ανεξαρτησίας, γιατί ζούμε στη χώρα όπου η ηγεσία της δικαιοσύνης διορίζεται από την Κυβέρνηση, διαφθοράς και διαπλοκής, γιατί υπάρχει δυστυχώς ακραία και οργιώδης διαπλοκή των εξουσιών. Είναι προβλήματα θεσμοθετημένης ασυλίας του πολιτικού προσωπικού και με τη βουλευτική ασυλία και με τον νόμο περί ευθύνης Υπουργών, προβλήματα τα οποία η Πλεύση Ελευθερίας τα έχει κατ’ επανάληψη επισημάνει, τα αντιστρατευόμαστε και τα πολεμάμε με όλο μας το είναι.

Και όταν πολεμούσα προσωπικά και όταν πολεμώ τις υποθέσεις διαφθοράς και όταν εδώ σε αυτή την Αίθουσα σε κάθε ντροπολογία υπόθαλψης και ασυλίας ποινικών εγκλημάτων πολιτικού προσωπικού αντιτάχθηκα προσωπικά, είναι γιατί γνωρίζω και γνωρίζει η Πλεύση Ελευθερίας και το ξέρουν και οι πολίτες ότι η διαφθορά είναι εκείνη που υπονομεύει τη δημοκρατία και τελικά αυτό το οποίο μάθαμε με τον πιο τραυματικό τρόπο είναι ότι η διαφθορά σκοτώνει, γιατί ζούμε στη χώρα που πενήντα επτά συνάνθρωποί μας, κυρίως νέα παιδιά, έχασαν τη ζωή τους άδικα, άδοξα, διότι κανένας από εκείνους που είχαν την ευθύνη -ούτε ο Υπουργός ούτε ο Πρωθυπουργός ούτε οι επιτελείς των δημοσίων οργανισμών ούτε οι υπεύθυνοι των ιδιωτικών οργανισμών, κανένας από αυτούς που είχαν την ευθύνη, την επιτελική και την πρακτική- δεν αισθάνθηκε το φιλότιμο να πράξει το καθήκον του.

Ζούμε στη χώρα όπου αποκαλύφθηκε την ώρα που παραιτείτο ο υπόλογος Υπουργός και τώρα προστατεύεται από την Κυβέρνηση της Νέας Δημοκρατίας ότι είχε συνεργάτη στο γραφείο του τον γιο του εισαγγελέα του Αρείου Πάγου, του κ. Ντογιάκου και, παρ’ όλα αυτά ο διορισμένος από την Κυβέρνηση αυτή εισαγγελέας του Αρείου Πάγου όχι μόνον δεν απείχε από την υπόθεση, αλλά παρενέβη στην υπόθεση αλλάζοντας την ανακριτική αρχή μετά από επιστολή του Πρωθυπουργού της χώρας. Σε αυτή τη χώρα ζούμε.

Ζούμε στη χώρα που ακούμε ότι είναι εγκληματίες οι μαθητές και οι φοιτητές όταν κάνουν καταλήψεις και περιφέρεται σαν λόρδος μέσα στη Βουλή και έξω από τη Βουλή ο κ. Καραμανλής, που θα έπρεπε να ελέγχεται.

Ζούμε στη χώρα που μας λέτε ότι και αυτό το νομοσχέδιο το φέρνετε για να παρέμβετε σε αυτή την υπόθεση. Αποσύρετε το.

Αποσύρετε το, κύριε Υπουργέ, διότι η Κυβέρνηση αυτή ελέγχεται για την υπόθεση και δεν μπορεί να παρεμβαίνει για να αλλάξει τη διαδικασία στην υπόθεση στην οποία ελέγχεται. Είναι εξόχως προβληματικό να λέτε ότι το φέρνετε για να γίνει παραπομπή με εισαγγελική κλήση, με κλητήριο θέσπισμα του εισαγγελέα και όχι από συμβούλιο για να γίνει γρήγορα -γρήγορα, την ώρα που η ανάκριση είναι ανοιχτή, την ώρα που πρέπει να γίνουν και άλλες ποινικές διώξεις, μεταξύ των οποίων διώξεις επιτελών και υπευθύνων της Νέας Δημοκρατίας και προσώπων εκλεκτών σας.

Τα προβλήματα της δικαιοσύνης είναι η διαφθορά, είναι η έλλειψη ανεξαρτησίας, είναι η διαπλοκή, είναι η αρνησιδικία, είναι η κακοδικία, είναι η γενικευμένη αδικία που ζουν οι πολίτες και πολλές φορές οδηγεί και στην αυτοδικία και είχαμε τραγικές τέτοιες περιπτώσεις.

Ζούμε, κύριε Υπουργέ, στη χώρα όπου όλοι οι κατηγορούμενοι για τη «SIEMENS» απαλλάχθηκαν για το μεγαλύτερο σκάνδαλο. Απαλλάχθηκαν. Δεν τους επεβλήθησαν ποινές. Δεν δικάστηκε κανείς για το μεγαλύτερο σκάνδαλο και το πόρισμα το ομόφωνο της επιτροπής για τη «SIEMENS όταν ήρθε εδώ στη Βουλή -δεν ήμουν τότε Βουλευτής, εσείς δεν ξέρω αν ήσασταν, θα μου απαντήσετε φαντάζομαι- ξέρω όμως ότι δεν ψηφίστηκε από την Ολομέλεια, διότι δεν υπήρξε απαρτία.

Και ξέρω ακόμη -ακόμη ότι ο Πρόεδρος της Επιτροπής για τη «SIEMENS,» ο Σήφης Βαλυράκης, δολοφονήθηκε πριν από δύο χρόνια με άγριο τρόπο και χρειάστηκε τεράστιος αγώνας της χήρας του και της οικογένειάς του για να ασκηθεί δίωξη για τη δολοφονία και χρειάστηκε τεράστια μάχη με μηχανισμούς εντός της δικαιοσύνης, γιατί υπήρξε ένας εισαγγελέας, ο κ. Προκοπίου, που θεώρησε ότι είναι ατύχημα η δολοφονία και όταν η χήρα Βαλυράκη επισκέφθηκε μετά από πρόσκλησή του τον προκάτοχό σας κ. Τσιάρα, που την κάλεσε στο γραφείο του, της είπε: «Θέλω να σας εξηγήσει η κ. Βεριώτου, που κάθεται πίσω σας, η εισαγγελέας που έχουμε εδώ γιατί είναι σωστή η αρχειοθέτηση της δολοφονίας και από αυτή την συζήτηση με την κ. Βεριώτου, που κάθεται πίσω σας και καταλαβαίνω ότι έχει παίξει βασικό ρόλο στο νομοσχέδιο που φέρνετε, προέκυψε ότι η εισαγγελέας η αποσπασμένη στο γραφείο του Υπουργού είναι κουμπάρα με τον εισαγγελέα που έκρινε ότι η δολοφονία ήταν ατύχημα.

Σε αυτή τη χώρα ζούμε, κύριε Υπουργέ. Σε αυτή τη χώρα ζούμε. Αυτά είναι πράγματα που τα έχουμε δημόσια πει. Είναι ακραία η υπονόμευση της λειτουργίας της δικαιοσύνης και της ευθυδικίας.

Όταν πια ασκήθηκε δίωξη για τη δολοφονία Βαλυράκη, του Προέδρου της Επιτροπής για τη «SIEMENS», μέσα σε ένα μήνα οι προφυλακισμένοι κατηγορούμενοι και τώρα παραπεμπόμενοι αποφυλακίστηκαν. Σε αυτή τη χώρα ζούμε.

Αν, λοιπόν, πραγματικά ενδιαφέρεται κανείς για τη δικαιοσύνη στη χώρα, το πρώτο που πρέπει να λύσει είναι αυτό για το οποίο διψούν οι πολίτες, είναι η διαφανής και αχειραγώγητη λειτουργία της δικαιοσύνης, το κόψιμο του δεσμού με τις πολιτικές εξουσίες και με τα πάσης φύσεως συμφέροντα και, βέβαια, οι πρακτικές αναγκαιότητες για τη λειτουργία του δικαστικού συστήματος για να μπορεί να απονέμει δικαιοσύνη.

Η δικαιοσύνη η οποία βάζει στη φυλακή αδιακρίτως την καθαρίστρια που προσκόμισε παραποιημένο πιστοποιητικό απολυτηρίου δημοτικού και τον άνθρωπο που δεν έχει να πληρώσει τα χρέη του, αλλά αφήνει να περιφέρονται εγκληματίες υπόλογοι για βαρύτατα εγκλήματα και χαϊδεύει οικονομικούς εγκληματίες, δεν είναι δικαιοσύνη.

Το σχέδιο νόμου, το οποίο φέρνετε, κατά βάση διέπεται από μία λογική αυταρχοποίησης διαδικασιών, χωρίς σωφρονιστική φιλοσοφία, χωρίς δικαιοκρατική θεώρηση και χωρίς αντεγκληματικό σχεδιασμό. Επιβάλλετε χαράτσια στην άσκηση δικαιωμάτων των πολιτών στις προσφυγές και στις εφέσεις. Καταργείτε δικαιώματα θεμελιώδη, όπως είναι το δικαίωμα στην έφεση και στην προσφυγή κατά κλητηρίου θεσπίσματος.

Αμφισβητείτε τη δυνατότητα των πολιτών, ως μελών μικτών ορκωτών δικαστηρίων, να απονέμουν δικαιοσύνη, μολονότι τα μικτά ορκωτά δικαστήρια είναι συνταγματικός θεσμός και θεσμός δημοκρατίας. Η Πλεύση Ελευθερίας πιστεύει ότι θα πρέπει να επεκταθεί ο θεσμός αυτός και όχι να συρρικνωθεί, όπως επιχειρείται.

Καταργείτε, πολλές φορές εν τοις πράγμασι, το δεύτερο βαθμό δικαιοδοσίας, αυξάνοντας το όριο του εκκλητού στις αποφάσεις. Στοχοποιείτε τους δικηγόρους στο επίπεδο των αναβολών, σαν να είναι δική τους υπαιτιότητα τα υπερφορτωμένα πινάκια, που και όλοι οι δικηγόροι να είναι εκεί και κανείς να μη ζητήσει αναβολή δεν μπορεί ποτέ να δικαστούν οι υποθέσεις. Το γνωρίζετε. Το γνωρίζουν όλοι και ευγνωμονούν τους δικαστικούς υπαλλήλους που τηρούν το ωράριο και τους δικηγόρους που απέχουν μετά την πρώτη ή τη δεύτερη μέρα και δεν διαιωνίζονται και δεν τραβιούνται εις το διηνεκές πινάκια με σαράντα, πενήντα, εξήντα, εβδομήντα, ογδόντα υποθέσεις.

Αλήθεια, κύριε Υπουργέ, μπορεί ένας δικαστής ή ένα δικαστήριο να δικάσει στα σοβαρά μέσα σε πέντε ώρες τριάντα υποθέσεις κακουργημάτων; Μπορεί να επιβάλει σε τριάντα υποθέσεις ποινές φυλάκισης μέσα σε πέντε ώρες; Είναι αυτό αναβαθμισμένη ποινική δικαιοσύνη; Μπορούν να εξεταστούν μάρτυρες, να υπάρξει αντιπαράσταση, να υπάρξει εμβάθυνση;

Η λύση είναι αυτή που προτείνετε, να μην εξετάζονται οι μάρτυρες αστυνομικοί; Μα, έχει αποδεχθεί -και έχει καταδικαστεί και η χώρα κατ’ επανάληψη- ότι υπάρχει τεράστιο πρόβλημα με τις αστυνομικές προανακρίσεις και με τις καταθέσεις που δίνονται από αστυνομικά όργανα και πολλές φορές ομολογείται από αστυνομικούς ότι κατένειμαν το πεδίο και ο καθένας έδωσε μια κατάθεση για να συμπληρωθεί η δικογραφία. Τώρα θα τους απαλλάξετε και από την εξέταση; Και πού είναι οι εγγυήσεις για τον κατηγορούμενο; Ή αυτός θεωρείται κατά τεκμήριο ένοχος και το μόνο ζητούμενο είναι η καταδίκη του;

Εισάγετε μία θεοποίηση των εισαγγελέων που θα είναι υπεραρμόδιοι για όλα και καταργείτε τις πολυμελείς συνθέσεις στο πενταμελές εφετείο, τις τριμελείς συνθέσεις στο εφετείο και στο πλημμελειοδικείο, ενώ η πολυμελής σύνθεση είναι πολύ συχνά η εγγύηση διαβούλευσης και η εγγύηση ορθότερης κρίσης. Και γνωρίζετε ότι υπάρχουν και δικαστές -εγώ θα το πω- που δεν θα έπρεπε να είναι στην έδρα. Αν αυτοί οι δικαστές που δεν θα έπρεπε να είναι στην Έδρα, είναι ο ένας που δικάζει τα πλημμελήματα που οδηγούν σε φυλάκιση ή τα κακουργήματα, τι θα κάνετε;

Εισάγετε ένα νομικό θεσμό, τη νομική ευθύνη σε ποινικές υποθέσεις νομικών προσώπων. Είναι ένα τεράστιο θέμα που δεν μπορεί να έρχεται έτσι. Έχουν γραφτεί ατελείωτες σελίδες, συγγράμματα και αποτελεί πάρα πολύ σοβαρό ζήτημα για να αντιμετωπίζεται με έναν τρόπο που πιθανότατα θα οδηγήσει σε ακυρότητες αποφάσεων και όχι στο αποτέλεσμα που διαφημίζετε, δηλαδή να ελέγχονται εταιρείες για δωροδοκίες πολιτικού προσωπικού. Θα οδηγήσει στο να έχουν επιχειρήματα ακυροτήτων και οι κατηγορούμενοι και τα νομικά πρόσωπα και αντιμετάθεση ευθυνών να επιχειρείται.

Κύριε Υπουργέ, καταθέτω στα Πρακτικά αυτά που ήρθαν στη μία παρά είκοσι το βράδυ, το Σάββατο 10 Φλεβάρη, τις χίλιες διακόσιες σελίδες που τώρα ψηφίζονται.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τις προαναφερθείσες σελίδες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σάββατο 10 Φλεβάρη, με fast truck διαδικασίες μετά από δεκατρείς μέρες, σε λίγο θα γίνουν νόμος του κράτους, ενώ ήρθαν στην επιτροπή όλοι οι φορείς. Ήρθαν οι δικαστικοί υπάλληλοι και σας είπαν «έχουμε στενάξει, γιατί έχουμε σχεδόν δύο χιλιάδες κενές οργανικές θέσεις» και υπάρχουν και δικαστικοί υπάλληλοι που κάνουν τα πάντα πια. Ήρθαν οι δικαστές και είπαν «είμαστε υπερφορτωμένοι, αλλά και δεν λύνονται τα θέματα, δημιουργούνται μεγαλύτερα».

Ήρθαν οι σωφρονιστικοί υπάλληλοι και περιέγραψαν τη δεινή συνθήκη στις φυλακές και ξέρετε καλά πόσοι κρατούμενοι έχουν χάσει τη ζωή τους στις ελληνικές φυλακές και ποιες καταδίκες υπάρχουν εναντίον της Ελλάδας για τις συνθήκες στις φυλακές. Και ελπίζω να μη μου πείτε ότι δυσφημώ τη χώρα μου, γιατί εγώ θέλω η χώρα μου να γίνει κράτος δικαίου και για να γίνει κράτος δικαίου πρέπει να σέβεται τους κανόνες του δικαίου.

Έρχομαι στο θέμα της έμφυλης βίας και των γυναικοκτονιών. Κύριε Υπουργέ, σας έχω θέσει το ζήτημα αυτό από την πρώτη στιγμή που αναλάβατε και σε κάθε ευκαιρία. Έχω καταθέσει στον κύριο Πρωθυπουργό οκτώ φορές επίκαιρη ερώτηση για να ποινικοποιήσετε τη γυναικοκτονία. Έχουμε ήδη τέσσερα θύματα γυναικοκτονίας το 2024.

Καταθέτω στα Πρακτικά τις οκτώ επίκαιρες ερωτήσεις μου προς τον Πρωθυπουργό.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τις προαναφερθείσες ερωτήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελπίζω την ένατη φορά, ίσως την άλλη Παρασκευή που αλλάζει ο μήνας να έρθει να μου απαντήσει.

Κύριε Υπουργέ, φέρνετε την ποινική διαμεσολάβηση. Έχετε δει γυναίκα τρεμάμενη ενώπιον δικαστηρίου να ψιθυρίζει «ήταν παρεξήγηση», να της χτυπάει την πλάτη ο δικηγόρος του κατηγορουμένου και να λέει «αθώος» ο δικαστής; Έχετε ακούσει ηχογραφημένη επικοινωνία γυναίκας που κακοποιείται, την ώρα που κακοποιείται και ζητεί βοήθεια από την Αστυνομία; Και έχετε παρακολουθήσει πόση έλλειψη εκπαίδευσης υπάρχει στο αστυνομικό προσωπικό;

Γνωρίζετε ότι υπάρχουν στη χώρα μας γυναίκες εγκλωβισμένες σε κακοποιητικά περιβάλλοντα και δυστυχώς έχει συμβάλει σε αυτό και η τελευταία νομοθεσία του 2021, που ακολουθεί την άποψη ενός Βουλευτή της Νέας Δημοκρατίας, ότι μπορεί κάποιος να κακοποιεί τη γυναίκα του, αλλά να είναι καλός πατέρας; Ένας που κακοποιεί συνήθως δεν μπορεί να είναι καλός σε τίποτα και ένας που κακοποιεί πρέπει σίγουρα να απομακρύνεται από το θύμα του και από τα θύματά του.

Αυτά τα προβλήματα δεν τα λύνει το σκέλος του νομοσχεδίου που φέρνετε. Σας το επεσήμαναν οι εκπρόσωποι των γυναικείων οργανώσεων. Σας μίλησαν για την ανάγκη θεσμοθέτησης αποτελεσματικής ποινικοποίησης της οικονομικής βίας, της συναισθηματικής και πραγματικής ψυχολογικής βίας και την ανάγκη ουσιαστικής προστασίας των θυμάτων κακοποίησης, γυναικών και παιδιών ή ανδρών σε πολύ λιγότερες περιπτώσεις, πράγματα τα οποία δεν επιτυγχάνει το νομοσχέδιο αυτό.

Και βέβαια, αποκορύφωμα της αστοχίας είναι η διάταξη με την οποία προβλέπεται ότι αν μια γυναίκα δολοφονηθεί, συγγενής Α΄ βαθμού, δηλαδή ή τα παιδιά της ή οι γονείς της, θα μπορούν να προσληφθούν ως καθαριστές και καθαρίστριες στον δήμο. Είναι μία προσβλητική διάταξη, σαν εμπαιγμό την αντιλαμβάνομαι σε συστοιχία με αυτό που είχε πει ο κύριος Πρωθυπουργός, «γιατί θέλετε την ποινικοποίηση της γυναικοκτονίας; Είναι η ζωή μιας γυναίκας πιο σημαντική από τη ζωή ενός παιδιού ή ενός γέροντα;». Μα, φυσικά και δεν λέμε αυτό, λέμε ακριβώς το αντίθετο, ότι η γυναικοκτονία πρέπει να ποινικοποιηθεί αυτοτελώς, ακριβώς γιατί υπάρχουν δράστες που θεωρούν ότι η ανθρώπινη ζωή μιας γυναίκας είναι υποδεέστερη από τη ζωή οποιουδήποτε άλλου ανθρώπου. Και αυτή η διάταξη που φέρνετε είναι λίγο σαν να λέει αυτό ακριβώς.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πρόεδρε, γιατί έχετε υπερβεί τον χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε, ολοκληρώνω αμέσως.

Κύριε Υπουργέ, θα συμφωνήσω μαζί σας ότι δεν μπορεί να συγκροτούνται νομοπαρασκευαστικές επιτροπές, όπου δικηγόροι νομοθετούν για τους πελάτες τους. Θα συμφωνήσω απόλυτα μαζί σας. Μόνο που αυτό θα πρέπει να εφαρμοστεί συνολικότερα στη σύγκρουση συμφερόντων. Πρέπει, δηλαδή, να πούμε ότι δεν είναι ανεκτό ούτε στο Επιστημονικό Συμβούλιο της Βουλής να συμμετέχουν δικηγόροι που υπερασπίζονται κατηγορουμένους για τα Τέμπη και επηρεάζουν τη σύνθεση της Εξεταστικής Επιτροπής για τα Τέμπη ούτε να νομοθετεί η Κυβέρνηση για τον εαυτό της σε υποθέσεις ποινικών αδικημάτων και στο κακούργημα των Τεμπών.

Κλείνω με αναφορά στη χώρα που ζούμε και στη χώρα που θα έπρεπε να ζούμε. Ζούμε στη χώρα που ο Ζακ Κωστόπουλος δολοφονήθηκε, αφού πρώτα λιντσαρίστηκε με συμμετοχή αστυνομικών, οι οποίοι αθωώθηκαν και λοιδορήθηκε στα μέσα ενημέρωσης σαν δήθεν ληστής που τον σκότωσαν -κατά λάθος;- οι καταστηματάρχες. Ζούμε στη χώρα που προστατεύονται ποινικά και νομικά και νομοθετικά τα funds και οι εκπρόσωποί τους, την ώρα που δεν έχουν χρήματα για να προσφύγουν στη δικαιοσύνη και να προστατευθούν οι δανειολήπτες, υπερχρεωμένοι από τις κυβερνητικές και πολιτικές αποφάσεις των τελευταίων δεκαετιών. Ζούμε τελικά στη χώρα, όπου ο κ. Χρυσοχοΐδης που ψήφισε το μνημόνιο χωρίς να το διαβάσει είναι και πάλι Υπουργός και ο κ. Παπακωνσταντίνου, ο οποίος υπέγραψε το μνημόνιο και αλυσόδεσε τη χώρα, είναι δημόσιο πρόσωπο που κάνει διαλέξεις και περιφέρεται στα δημόσια πράγματα.

Εμείς, κύριε Υπουργέ, ονειρευόμαστε τη χώρα μας χώρα-κράτος δικαίου, όπου το τεκμήριο αθωότητας, η δικαστική εγγύηση, το δικαίωμα σε δίκαιη δίκη, ο Β΄ βαθμός δικαιοδοσίας θα είναι πραγματικά κεκτημένα δικαιώματα, εγγυημένα από την πολιτεία, για να υπάρχει ασφάλεια δικαίου και για να υλοποιηθεί αυτή η επιταγή που είναι πάρα πολύ σημαντική, καλύτερα δέκα ένοχοι ελεύθεροι παρά ένας αθώος στη φυλακή.

Αφαιρείτε με το νομοσχέδιό σας αυτό τις εγγυήσεις κατά της κακοδικίας και της άδικης κρίσης και εκθέτετε σε πολύ μεγαλύτερο βαθμό τους πολίτες στους κινδύνους της κακοδικίας.

Σας καλούμε για ύστατη φορά να αποσύρετε το νομοσχέδιο, να συζητήσετε μαζί μας πραγματικά τα θέματα της δικαιοσύνης και αρχίστε από δύο, εγώ αυτά θα σας ζητήσω και θα κλείσω.

Πρώτον, θεσμοθετήστε τη γυναικοκτονία ως αυτοτελές αδίκημα, κακούργημα πριν να έχουμε άλλα θύματα.

Και δεύτερον, κύριε Υπουργέ και σας καλώ να το τολμήσετε, σας το έχω ξαναπεί και αν πράγματι θέλουμε να σπάσουμε τη διαφθορά σε αυτή τη χώρα, αυτό πρέπει να γίνει: Θεσμοθετήστε, επιτέλους, το δικαίωμα των πολιτών να παρίστανται ως πολιτική αγωγή στις υποθέσεις διαφθοράς. Το ελληνικό δημόσιο, οι εμπλεκόμενες κυβερνήσεις δεν το κάνουν, θεσμοθετήστε το δικαίωμα για τους πολίτες να το κάνουν.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Κωνσταντοπούλου.

Τον λόγο τώρα έχει ο Υφυπουργός Δικαιοσύνης, ο κ. Γιάννης Μπούγας.

**ΚΩΝΣΤΑΝΤΙΝΟΣ ΧΗΤΑΣ:** Και μετά ο Υπουργός, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Προφανώς, θα κλείσει ο Υπουργός. Ο κύριος Υφυπουργός κάνει την ομιλία του τώρα, δεν έχει μιλήσει, έχει παρέμβει μία, δύο φορές, ολιγόλεπτες.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Συμφωνούμε όλοι στην Αίθουσα, κυρίες και κύριοι συνάδελφοι, ότι η δικαιοσύνη είναι η πεμπτουσία του πολιτισμού και της δημοκρατίας και η προσπάθεια όλων μας -νομίζω η ειλικρινής προσπάθεια- για ενίσχυση της ανεξαρτησίας της δικαιοσύνης είναι διαρκής, όπως διαρκής είναι και ο αγώνας για τη βελτίωση της απονομής της, των συνθηκών απονομής της δικαιοσύνης.

Προς αυτή, άλλωστε, την κατεύθυνση κινείται και το συζητούμενο σχέδιο νόμου με το οποίο η Κυβέρνηση διά του Υπουργείου Δικαιοσύνης εισηγείται θεμελιώδεις μεταρρυθμίσεις υπέρ της ελληνικής κοινωνίας.

Η Αντιπολίτευση, εντός και εκτός του Κοινοβουλίου, από την Αριστερά μέχρι και τη Δεξιά -από την άκρα Αριστερά μάλλον μέχρι την άκρα Δεξιά- επιχείρησε να καλύψει την έλλειψη επιχειρημάτων και τις μη αποδεκτές από την κοινωνία θέσεις της για το νομοσχέδιο με το απλοϊκό και αμήχανο επιχείρημα της μη συγκρότησης νομοπαρασκευαστικής επιτροπής, το οποίο θεωρώ ότι απαντήθηκε πλήρως.

Καταδείξαμε κατά τη συζήτηση του σχεδίου νόμου ότι το παρόν σχέδιο αποτέλεσε αντικείμενο μακράς, επίπονης και πολύπλευρης διαβούλευσης με όλους ανεξαιρέτως τους εμπλεκόμενους φορείς και τις κοινωνικές ομάδες, με αποδοχή των απόψεών τους, επίμονη επεξεργασία από την κεντρική νομοπαρασκευαστική επιτροπή, αλλά και το Επιστημονικό Συμβούλιο της Βουλής και ενσωμάτωση των παρατηρήσεων και προτάσεών τους στο τελικό σχέδιο νόμου, το οποίο σε λίγο θα θέσουμε για την έγκριση από την Εθνική Αντιπροσωπεία, καθώς επίσης και των παρατηρήσεων, αλλά και των βελτιωτικών προτάσεων οι οποίες έγιναν από συναδέλφους Βουλευτές τόσο κατά την ενδελεχή συζήτηση των διατάξεων στην επιτροπή όσο και κατά τη διήμερη συζήτηση στην Ολομέλεια του Σώματος.

Πρόκειται, λοιπόν, για ένα νομοθέτημα στο οποίο τόσο με βάση τις αρχές που διέπουν την καλή νομοθέτηση κατά τους κανόνες της Ευρωπαϊκής Ένωσης όσο και με βάση το εθνικό δίκαιο έχουν τηρηθεί όλες οι προϋποθέσεις καλής νομοθέτησης και όλες οι αρχές καλής νομοθέτησης.

Ας δούμε, όμως, όχι τι λέει η Κυβέρνηση -αυτό εξηγήθηκε πλήρως και από τον Υπουργό και από τον εισηγητή μας και από τον Κοινοβουλευτικό Εκπρόσωπο και όλους ανεξαιρέτως τους συναδέλφους Βουλευτές που πήραν τον λόγο προς υποστήριξη του σχεδίου νόμου- ας δούμε τι λέει η Αντιπολίτευση. Η Αντιπολίτευση, λοιπόν, λέει «όχι» στην προστασία των εννόμων αγαθών της κοινωνίας που πλήττονται από τη μεσαίας έντασης εγκληματικότητα που αφορά, όμως, σε σοβαρά πλημμελήματα, όπως είναι ανθρωποκτονίες από αμέλεια, βαριές σωματικές βλάβες, δωροδοκίες και ούτω καθεξής. Λέει «όχι» στη βαρύτερη τιμωρία για τα εγκλήματα με ρατσιστικά χαρακτηριστικά. Λέει «όχι» στη μερική έκτιση της ποινής, εφ’ όσον υπερβαίνει τα δύο έτη.

Εξήγησα με παραδείγματα από άλλες ευνομούμενες χώρες της Ευρωπαϊκής Ένωσης ότι η αναστολή για πάνω από δύο έτη φυλάκισης δεν προβλέπεται. Όπου υπάρχει δυνατότητα αναστολής, το όριο είναι φυλάκιση μέχρι δύο έτη. Και μάλιστα, είχα την ευκαιρία να μιλήσω για το ποινικό σύστημα και για τους ποινικούς κανόνες που αφορούν στην αναστολή για τη Γερμανία, όπου υπάρχει μία διακύμανση που ξεκινάει από τους έξι μήνες, έναν χρόνο και πολύ αυστηρές προϋποθέσεις για χορήγηση αναστολής σε φυλάκιση η οποία αγγίζει τα δύο χρόνια. Από εκεί και πάνω, όποια ποινή επιβάλλεται εκτελείται και κανείς δεν μπορεί να μέμφεται αυτές τις χώρες για παραβίαση των ανθρωπίνων δικαιωμάτων ή ότι το ποινικό τους σύστημα δεν είναι συμβατό προς τους κανόνες της Ευρωπαϊκής Σύμβασης για τα δικαιώματα του ανθρώπου.

Επίσης, η Αντιπολίτευση λέει «όχι» στην παροχή κοινωφελούς εργασίας για ποινές οι οποίες δεν υπερβαίνουν τα δύο έτη, στην προσπάθεια αντιμετώπισης του φαινομένου στρατολόγησης και εργαλειοποίησης των ανηλίκων για διάπραξη σοβαρών κακουργημάτων, όπως είναι η διακίνηση ναρκωτικών, η εμπορία ανθρώπων και λοιπά και έχουν να κάνουν με το οργανωμένο έγκλημα.

Λέει «όχι» στην πρόβλεψη αυστηρών ποινών για τα εγκλήματα δωροδοκίας και δωροληψίας πολιτικών λειτουργών ή υπαλλήλων διεθνών οργανισμών, αλλά και δικαστικών λειτουργών, στην πιο αυστηρή τιμωρία των εμπρηστών, στις πιο αυστηρές ποινές για τη σωματική βλάβη αδύναμων ατόμων και την εξώθηση ανηλίκων να συμμετέχουν σε πορνογραφικές παραστάσεις.

Λέει «όχι» στην αυτεπάγγελτη δίωξη οικονομικών εγκλημάτων που τελούνται σε βάρος του δημοσίου και των νομικών προσώπων δημοσίου δικαίου, στην αύξηση του ορίου κάθειρξης και την αποφυλάκιση μετά από δικαστικό έλεγχο για την επικινδυνότητα του εγκλήματος και τα ιδιαίτερα χαρακτηριστικά του δράστη.

Λέει «όχι» επίσης στον περιορισμό των εγκλήσεων που ασκούνται καταχρηστικά και επιβαρύνουν το σύστημα απονομής της δικαιοσύνης, στη χωρίς μείωση των εγγυήσεων για τον κατηγορούμενο μικρή διεύρυνση των εγκλημάτων που μπορούν να εισαχθούν απευθείας σε δίκη, χωρίς την ενδιάμεση διαδικασία των συμβουλίων, με πρόταση του εισαγγελέα και βεβαίως, τη σύμφωνη γνώμη του προέδρου εφετών, στην υποχρεωτική παράσταση συνηγόρων στις δίκες που διεξάγονται ενώπιον των τριμελών πλημμελειοδικείων και στην αυτεπάγγελτη υποχρέωση προκαταρκτικής εξέτασης σε πλημμελήματα αρμοδιότητας του τριμελούς.

Λέει «όχι» επίσης στη διακεκριμένη περίπτωση τελέσεως της ενδοοικογενειακής βίας ενώπιον ανηλίκου και αύξησης του ελάχιστου ορίου του ποσού της χρηματικής ικανοποίησης του θύματος λόγω ηθικής βλάβης, στη θέσπιση νομικής υποχρέωσης των επαγγελματιών -εκπαιδευτικών, προπονητών, φυσικοθεραπευτών και λοιπά- να αναφέρουν στις αρχές περιστατικά ενδοοικογενειακής βίας που έπεσαν στην αντίληψή τους, με την παράλληλη προστασία τους από κακόβουλες αναφορές και μηνύσεις.

Λέει «όχι» επίσης στο σύνολό της η Αντιπολίτευση στη διασφάλιση της εύρυθμης λειτουργίας των νοσηλευτικών ιδρυμάτων και των σχολείων, στη μεγάλη αύξηση του διοικητικού προστίμου που επιβάλλεται σε νομικά πρόσωπα για νομιμοποίηση εσόδων και στην ποινική ευθύνη των νομικών προσώπων.

Όλα τα ανωτέρω, κυρίες και κύριοι συνάδελφοι των κομμάτων της Αντιπολίτευσης, τα αρνείστε χωρίς να κάνετε προτάσεις και τα βαπτίζετε συλλήβδην «ποινικό λαϊκισμό» σε ένα κρεσέντο κοινοβουλευτικού λαϊκισμού.

Παρακολούθησα τις τοποθετήσεις όλων των συναδέλφων. Μόνο ο κ. Χαρίτσης επιχείρησε να δώσει τον ορισμό του ποινικού λαϊκισμού, λέγοντας ότι ποινικός λαϊκισμός είναι να μην εξαλείφεις τις αιτίες που προκαλούν το έγκλημα και να αυξάνεις τις ποινές. Πώς θα χαρακτήριζε, όμως και εκείνος και οι άλλοι συνάδελφοι που αναφέρθηκαν σε αυτό από τον ΣΥΡΙΖΑ κυρίως, αλλά και τη Νέα Αριστερά, τον πολιτικό λαϊκισμό, όταν η πολιτική του κόμματός τους ήταν να μην κάνει τίποτε για τις συνθήκες που προκαλούν το έγκλημα, να μειώνει τις ποινές και να παραγράφει εγκλήματα;

Πολλοί συνάδελφοι -από όλα τα κόμματα νομίζω- για να αντικρούσουν τη ρύθμιση για αύξηση του ορίου της προσωρινής κάθειρξης, αλλά και της αυστηροποίησης των προϋποθέσεων για την αναστολή των ποινών και βεβαίως, την αυστηροποίηση κάποιων ποινών, επικαλέστηκαν την Εισαγγελία του Αρείου Πάγου η οποία -γνώριζαν καλά την τοποθέτησή της γι’ αυτό- έχει πει: «Δεν ισχυρίζομαι ότι η αυστηροποίηση των ποινών λειτουργεί αποτρεπτικά για την εγκληματική συμπεριφορά. Αποτρεπτικά λειτουργεί η αντιμετώπιση των κοινωνικών αιτιών που την προκαλούν και η αυξημένη πιθανότητα, να μην πω η βεβαιότητα, της σύλληψης του δράστη». Έτσι είναι. Αυτό, όμως, είναι ένα απόσπασμα από όσα έχει πει η αξιότιμη κυρία εισαγγελέας του Αρείου Πάγου στη Γενική Συνέλευση της Ένωσης Δικαστών και Εισαγγελέων.

Είναι χρήσιμο, όταν αναφέρεστε και επικαλείστε ομιλίες ανώτατων δικαστικών λειτουργών, να βλέπετε και το παρακάτω κείμενο της ομιλίας του. Λέει, λοιπόν, αμέσως παρακάτω τα εξής: «Από την άλλη πλευρά, δεν πρέπει να παραγνωρίζουμε ότι η κοινωνία σχεδόν στο σύνολό της αδυνατεί να κατανοήσει και να αποδεχθεί πως για ένα έγκλημα με ιδιαίτερη κοινωνική αξία η ανώτερη ποινή είναι αυτή των δεκαπέντε ετών κάθειρξης. Ο δε δράστης αναμένεται κατά τη συνήθη πορεία των πραγμάτων να εκτίσει πραγματικά περί τα πέντε έτη, για να μην πω ότι πολλές φορές και εμείς οι ίδιοι που απονέμουμε δικαιοσύνη δεν μπορούμε να φανταστούμε ότι η ποινή των δεκαπέντε ετών που επιβάλλουμε δεν είναι ουσιαστικά δεκαπέντε, αλλά πέντε έτη. Η συζήτηση πρέπει κατά τη γνώμη μου να περιοριστεί στο αν η επιχειρούμενη με το σχέδιο αυστηροποίηση των ποινών για την αντιμετώπιση της βαριάς εγκληματικότητας αλλοιώνει τη φυσιογνωμία του νέου Ποινικού Κώδικα ή υποδηλώνει έλλειψη σεβασμού στην αρχή της αναλογικότητας. Και η απάντηση στα ερωτήματα αυτά είναι αρνητική».

Αν θέλετε, λοιπόν, να κάνετε αναφορές σε απόψεις που περιβάλλονται με το κύρος της εισαγγελέως του Αρείου Πάγου, έχετε υποχρέωση κοινοβουλευτική, υποχρέωση ηθική και να διαβάζετε το σύνολο των τοποθετήσεων και να μεταφέρετε στο Κοινοβούλιο την πραγματική έννοια όσων έχει πει η εισαγγελέας ή όποιος έχει κάνει σχετική αναφορά στο Κοινοβούλιο.

Επίσης -και σε αυτό θα ήθελα να σταθώ τελειώνοντας την τοποθέτησή μου, κύριε Πρόεδρε- ρώτησα από την έναρξη των συνεδριάσεων στην Επιτροπή μας όλα τα κόμματα της Αντιπολίτευσης εάν διαφωνείτε με τη θέση της Κυβέρνησης και τη σχετική διάταξη του σχεδίου νόμου ότι τα δικαστήρια δεν μπορούν να χορηγήσουν αναστολή -πλήρη αναστολή- και πρέπει εν μέρει να εκτίονται οι ποινές που είναι πάνω από δύο έτη για ένα χρονικό διάστημα τριάντα ημερών με ανώτατο όριο τους έξι μήνες, θα πρέπει αναγκαστικά να μας πείτε ποιο είναι το όριο ποινής πάνω από το οποίο -έστω εν μέρει- αυτή πρέπει να εκτίεται. Είναι μια απάντηση την οποία, καίτοι προκληθήκατε από την πρώτη συνεδρίαση της επιτροπής μέχρι σήμερα που περατούται η συζήτηση στην Εθνική Αντιπροσωπεία, αρνηθήκατε παρά την επιμονή μου και τις επανειλημμένες ερωτήσεις μου να δώσετε.

Ο ελληνικός λαός, λοιπόν, σήμερα μετά από τη συνεδρίαση αυτή δεν θα γνωρίζει ποια είναι η θέση κανενός από τα κόμματα της Αντιπολίτευσης για την έκτιση -έστω μερική έκτιση- των ποινών οι οποίες επιβάλλονται από τα ελληνικά δικαστήρια.

Η Κυβέρνηση με το σχέδιο νόμου που θα υπερψηφιστεί σε λίγο από την Εθνική Αντιπροσωπεία ενισχύει το νομικό μας οπλοστάσιο για την αντιμετώπιση του εγκλήματος, προστατεύει τα θύματα παράνομων και αξιόποινων πράξεων και τα έννομα αγαθά των πολιτών χωρίς καμμία παρέκκλιση και καμμία έκπτωση στα δικαιώματα του κατηγορουμένου, όπως αυτά αναγνωρίζονται και προστατεύονται από το εθνικό μας δίκαιο, το Σύνταγμά μας, τις διεθνείς συνθήκες, αλλά και τη νομολογία των δικαστηρίων.

Χρέος της πολιτείας και του Έλληνα νομοθέτη είναι να διαφυλαχθούν τα συνταγματικά και ευρωπαϊκά κατοχυρωμένα δικαιώματα των Ελλήνων πολιτών. Ο Ποινικός Κώδικας είναι αυτός που δημιουργεί πραγματικές συνθήκες διασφάλισης και έκφρασης των ατομικών ελευθεριών και των κοινωνικών δικαιωμάτων, ενώ παρέχει ένα σαφές εφαρμοστικό πλαίσιο στον δικαστικό λειτουργό, προκειμένου κατά την ελεύθερη και απροσωπόληπτη κρίση του να αποδίδει το δίκαιο και να συμβάλλει στην αποκατάσταση του αισθήματος ασφάλειας και εμπιστοσύνης των Ελλήνων πολιτών στους πολιτειακούς θεσμούς.

Σας ευχαριστώ για την προσοχή σας και ζητώ να υπερψηφίσετε το νομοσχέδιο.

Πριν, όμως, εγκαταλείψω το Βήμα, κύριε Πρόεδρε, θα ήθελα να ευχαριστήσω θερμά τον Υπουργό Δικαιοσύνης κ. Φλωρίδη για την υποστήριξή του και την πολιτική του καθοδήγηση στη σύνταξη του συζητούμενου σχεδίου νόμου, τους αποσπασμένους δικαστές του Υπουργείου Δικαιοσύνης που συνέδραμαν αποφασιστικά στη σύνταξή του, τους συναδέλφους Βουλευτές της Νέας Δημοκρατίας που στήριξαν με τις ομιλίες τους όλες τις διατάξεις και επί της αρχής το σχέδιο νόμου, τον Κοινοβουλευτικό μας Εκπρόσωπο κ. Πλεύρη και βεβαίως τον εισηγητή μας κ. Καππάτο.

Σας ευχαριστώ πολύ, κύριοι συνάδελφοι, για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Μπούγα.

Τον λόγο έχει τώρα ο κύριος Υπουργός, προκειμένου να ολοκληρωθεί η διήμερη και πολύωρη συζήτηση για το σχέδιο νόμου.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Σήμερα νομίζω ότι κλείσαμε ήδη οκτώ ώρες συνεδρίασης, ενώ χθες συνεδριάσαμε επί δεκατέσσερις ώρες. Έχω συγκρατήσει ότι οκτώ ώρες ήταν η ακρόαση των φορέων και άλλες περίπου είκοσι ώρες συζητήσαμε στις επιτροπές. Το νομοσχέδιο αυτό παρέμεινε για δημόσια διαβούλευση έναν ολόκληρο μήνα, ενώ μεσολάβησε και ένα χρονικό διάστημα μετά τη διαβούλευση που το επεξεργαστήκαμε. Ήρθε η στιγμή, λοιπόν, που τα κόμματα με τη δική τους ψήφο θα τοποθετηθούν πάνω στα συγκεκριμένα ζητήματα που θέτει το νομοσχέδιο αυτό και θα καταγραφεί βεβαίως η ψήφος όλων και προφανώς η ελληνική κοινωνία θα γνωρίζει τη θέση του καθενός μας για το συγκεκριμένο νομοσχέδιο.

Εγώ και εμείς χρησιμοποιήσαμε πολλά στοιχεία που μας έδωσε η διαβούλευση, προκειμένου να συμπληρώσουμε και να διορθώσουμε διατάξεις. Η ακρόαση των φορέων, η συζήτηση στις επιτροπές, όπως ακριβώς και στην Ολομέλεια μάς οδήγησε να συνεχίσουμε αυτόν τον δρόμο της κοινοβουλευτικής διαδικασίας, δηλαδή να ενσωματώνουμε και να τροποποιούμε διατάξεις. Άρα η Κυβέρνηση σε αυτή τη διαδικασία ήταν απολύτως ανοιχτή για να δει με ποιο τρόπο θα μπορούσε να γίνει καλύτερο αυτό το νομοθέτημα.

Τώρα μετά την ψήφισή του από την Ολομέλεια θα πάρει τον δρόμο του, θα πάρει, δηλαδή, τον δρόμο της εφαρμογής. Η δικαιοσύνη που θα κληθεί να το εφαρμόσει είναι βέβαιο ότι θα διαπλάσει έννοιες, όπως κάνει πάντα. Σε αυτή τη διαδικασία ενδεχομένως να αναδειχθούν κάποιες αδυναμίες, ενδεχομένως να αναδειχθούν κάποια κενά. Εμείς οφείλουμε να παρακολουθούμε την εφαρμογή του, έτσι ώστε όταν και αν χρειαστεί, να προσερχόμαστε στο ελληνικό Κοινοβούλιο και να κάνουμε μια συζήτηση επ’ αυτών. Και αν χρειαστεί να γίνουν διορθώσεις, φυσικά και θα τις κάνουμε.

Παρά τη μεγάλη κόπωση, προσωπικά είμαι ευτυχής που συμμετείχα σε αυτή την τόσο μεγάλη συζήτηση που είχαμε εδώ. Επιτρέψτε μου, λοιπόν, να εκφράσω την ελπίδα και τη βεβαιότητα ότι ξεκινώντας πια η εφαρμογή αυτού του νόμου, θα συνειδητοποιούμε όλο και περισσότερο ότι αξίζει τον κόπο να απευθυνθούμε στην ελληνική κοινωνία με μια άποψη που λέει πως όλοι οφείλουμε να συνειδητοποιούμε ότι απέναντι στον συνάνθρωπο μας, απέναντι στους γείτονές μας, απέναντι σε ανθρώπους που συναντούμε στον δρόμο και τους οποίους δεν γνωρίζουμε έχουμε και υποχρεώσεις. Έχουμε, δηλαδή, υποχρέωση να μην προκαλούμε κακό σε αυτούς με τη συμπεριφορά μας, έχουμε υποχρέωση να μη θέτουμε σε κίνδυνο τα περιουσιακά τους στοιχεία, έχουμε υποχρέωση να σεβόμαστε τα δικαιώματά τους. Και εφόσον αυτή η πορεία ξεκινήσει, θεωρώ ότι μετά από κάποιο χρονικό διάστημα θα μπορούμε ενδεχομένως να πούμε ότι έχουμε κάνει κάποια σημαντικά βήματα, τα οποία θα αφορούν στην προστασία θεμελιωδών δικαιωμάτων των Ελλήνων πολιτών, διότι περί αυτού πρόκειται.

Με αυτές τις σκέψεις, θα ήθελα να ευχαριστήσω όλη την Εθνική Αντιπροσωπεία για τη συμμετοχή της σε αυτή τη διαδικασία, για τις σκέψεις της, για τις προτάσεις της και για τις απόψεις της μέσα από τις οποίες αναδείχθηκαν όλα τα ζητήματα.

Θα πω για τελευταία φορά σήμερα ότι αυτό το νομοσχέδιο, επειδή ακριβώς έχει ιδεολογικό και πολιτικό υπόβαθρο, οδήγησε όλους να δείξουν τις πραγματικές τους διαθέσεις. Τώρα είναι η ώρα της ψηφοφορίας, το αποτέλεσμα της οποίας θα αποτυπώσει με έναν τρόπο αδιαμφισβήτητο και τις απόψεις αυτές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Κύριοι Υπουργοί, εσείς εκφράσατε τις ευχαριστίες σας προς όλους. Επιτρέψτε, λοιπόν, και σε εμένα ως Προεδρεύοντα να ευχαριστήσω τους υπαλλήλους της Βουλής που επί διήμερο και όχι μόνο, αλλά και κατά τη διάρκεια των πολύωρων συνεδριάσεων των επιτροπών στήριξαν με το έργο τους, την επιμονή τους και την υπομονή τους την ολοκλήρωση αυτού του νομοθετήματος.

Βέβαια, θα ήθελα να κάνω ειδική αναφορά στον ακάματο Ειδικό Γραμματέα της Βουλής κ. Μπαγιώκο. Τον βλέπετε να είναι στην Ολομέλεια από την αρχή της συζήτησης μέχρι που κλείνουν οι πόρτες.

**ΜΙΛΕΝΑ ΑΠΟΣΤΟΛΑΚΗ:** Συνυπογράφω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εκφραζόμαστε, λοιπόν, ομόφωνα γι’ αυτά που είπα εγώ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.320-355)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.356α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς ηεξουσιοδότηση παρεσχέθη από το Σώμα.

Κυρίες και κύριοι συνάδελφοι, ο Βουλευτής κ. Λάζαρος Τσαβδαρίδης ζητεί άδεια ολιγοήμερης απουσίας στο εξωτερικό για προσωπικούς λόγους για το διάστημα από σήμερα 22 Φεβρουαρίου έως 25 Φεβρουαρίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ**: Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινετη ζητηθείσα άδεια.

Κύριες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 18.00΄ λύεται η συνεδρίαση για αύριο, ημέρα Παρασκευή 23 Φεβρουαρίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**